losif Vianu 


CARUSELUL URMELOR 


editura 
PORT- 
TURISM 


București-l986 


OPERAŢIUNEA SE DECLANŞEAZĂ 


Trecuseră mai mult de zece minute de când colonelul Dorin 
Nedelea terminase expunerea planului de acţiune. Nimeni nu 
cerea cuvântul. Comandantul îi privi zâmbind. 

— Tăcerea e generală. Pot să trag concluzia că elementele 
planului nu sunt realiste? Sau, poate, nu sunteţi pregătiţi pentru 
această discuţie, deşi am înţeles că o aşteptaţi demult. De altfel, 
aţi contribuit cu toţii la lichidarea bandei de traficanţi de 
tablouri! aşa că nu v-am oferit prea multe noutăţi. 

Colonelul îşi aprinse o nouă ţigară, în timp ce-i observa cu 
coada ochiului. Se sculă de la birou, făcu câţiva paşi prin 
încăpere, apoi se întoarse: 

— Poate începi tu, Roman? 

Căpitanul Roman se ridică în picioare, deschizându-şi carnetul 
de notițe. Părea gata pregătit pentru un veritabil discurs. 

— Stai jos şi dă-i drumul, fără fasoane! 

Roman roşi uşor, ezită un pic, închise carnetul şi, în sfârşit, 
începu: 

— Evident, nu aş vrea să repet datele anchetei care au dus la 
arestarea şi condamnarea lui Meingast şi Sauer, precum şi a 
infractorilor indigeni, dar, din câte ştiu eu, au rămas câteva 
probleme  nelămurite. Unele date operative rezultate din 
interogarea celor doi străini au rămas neexploatate, neputându- 
se corobora cu alte elemente probatorii, iar informaţiile pe care 
aceştia ni le-au dat cu privire la itinerarul tablourilor ce au fost 
furate din Muzeul Municipal de Artă... ei bine, în prezent nu 
avem posibilitatea să le verificăm. Şi Roman se opri o secundă, 
ridică din umeri şi ţuguie buzele, ca un copil ce se autoalintă. ŞI 
apoi, aceste informaţii nici măcar nu sunt certe, ele sunt doar 
„presupuneri”. Nici nu pot fi acreditate altfel. În aceste condiţii 
trebuie să acţionăm singuri, vreau să spun, în principal singuri, 
întrucât, după câte am înţeles, vom obţine sprijin şi din partea 
Interpolului... 

— Şi al poliţiilor locale din ţările în care ne vor purta misiunile. 
Cu atât mai mult, dacă sunt afiliate la Interpol, interveni, poate 
prea brusc, colonelul. 

— De fapt, cooperarea nu va fi uşoară, zise căpitanul Andrei 

Zara. Va trebui să ne bazăm pe datele pe care le avem, să 
acţionăm numai în cadrul legislaţiei ţării respective, să le 
urmăm „sfaturile”, adică să nu încălcăm anumite interese 
operative, ca să zic aşa, zonale, şi să cunoaştem şi câteva limbi 
de circulaţie internaţională... 

— Ştiam că o să-mi mulţumiţi o dată că v-am bătut la cap să 
urmaţi cursurile intensive. Fără ele eraţi acum, într-o asemenea 
situaţie, surdo-muţi. Nu am fi putut construi nicio strategie 
comună. Tot e bine că m-aţi ascultat, făcu Nedelea, apoi 
continuă: Se mai cere însă în plus multă prudenţă, discernământ 
şi, mai ales, profesionalism. „Acolo” se va acţiona de cele mai 
multe ori pe cont propriu, în cele mai diverse situaţii, având în 
faţă un inamic extrem de viclean, periculos, pentru care 
săvârşirea unei crime de sânge constituie un mod firesc de a se 
manifesta. Apoi, nu trebuie uitat şi faptul că ei vor acţiona, ca să 
mă exprim aşa, pe terenul lor, cu ajutorul relaţiilor lor 
tenebroase care se pot întinde în cele mai diverse locuri. 

— Va fi greu, foarte greu, dar atâta timp cât există o cât de 
mică posibilitate de a readuce tablourile în ţară, trebuie să 
încercăm tot ce este cu putinţă, zise cu o voce albă maiorul Mişu 
Stancu. 

— Am aşteptat cuvântul dumitale, zâmbi colonelul, fiindcă s-a 
hotărât că vei fi primul care va pleca. Mai departe vom vedea. 

— Când? Vocea acestuia răsună calmă şi liniştită. 

— Cât mai curând. De fapt, aşteptăm confirmarea 
Interpolului. 

Urmă o tăcere semnificativă, după care începu o anume 
vânzoleală întreruptă tot de Nedelea. 

— Evident, îmi închipui că amândoi aţi vrea să plecaţi, dar 
cred că vă daţi seama că, pentru moment, acest lucru nu este 
cu putinţă. Într-o altă etapă, poate. Şi acum v-aş ruga să mă 
lăsaţi singur cu maiorul, avem de vorbit. Fiecare dintre voi va 
primi spre executare pachetul de sarcini care-i revine. Ca să-l 
ajutăm pe maior, va trebui să pregătim terenul. Cine ştie, poate 
ne mai vin în vizită câţiva „musafiri” de genul lui Meingast şi 
Sauer?! Şi acum la treabă, băieţi! 

leşiră. Nedelea deschise fereastra, lăsând să pătrundă în 
cameră aerul rece de toamnă. Privi îndelung la joaca vântului cu 
frunzele îngălbenite şi, fără să se întoarcă, zise cu un glas 
neutru: 


— Ei bine, ce gândeşti? 

— Nu ştiu dacă în această clipă avem aceleaşi gânduri, dar nu 
reuşesc să-mi explic moartea lui Fritz Albers, zis „Mistreţul”. 
Poate o bandă rivală, poate cineva din propria sa bandă, un 
asasin plătit de concurenţă... Datele pe care ni le-a furnizat 
Interpol Wiesbaden nu sunt concludente în această direcţie. 

— Doar asta te frământă? Vocea colonelului răsună aproape 
veselă. Înseamnă că ai şi început să intri în rol. Perfect! Vom 
discuta şi cele câteva ipoteze posibile, deşi, după aprecierea 
mea, acest fapt îl vei putea elucida mai precis la faţa locului. 
Credeam că te gândeşti dacă vor „rezista” cunoştinţele tale de 
limbi străine. 

— Nu am probleme cu germana, vorbesc şi câteva dialecte. 
Cunosc şi engleza şi italiana... Tot la „Mistreţ” mi-e mintea. ŞI 
mă mai întreb de ce a fost scos din circulaţie Sommer. Ştiţi bine 
că a fost găsit mort în prăpastie. Aşa se afirma în nota primită 
de la Interpol Wiesbaden. Mort la volanul propriei sale maşini. 
Curios e doar faptul că, deşi venise de la un chef, medicul legist 
nu a determinat nicio picătură de alcool în stomacul său. E cel 
puţin ciudat. De altfel, îmi aduce aminte de cazul „Răceanu”. Vă 
reamintiţi? Un şofer a luat un autostopist pe şoseaua Braşov - 
Sibiu, l-a lovit şi l-a aruncat în prăpastie la volanul maşinii sale. 
A sacrificat o maşină, dar... a trecut drept mort un timp destul 
de îndelungat, până ce am descoperit noua sa identitate, tocmai 


la Timişoara. 
i it a . 


— Cazul e asemănător, doar mobilul e schimbat! Pe schema 


asta s-a scris atâta literatură! Ba, parcă, s-au făcut şi filme. În 
fond, sunt variante pe tema substituirilor de identitate. 

Maiorul părea îngândurat. Nedelea îl privi zâmbitor. 

— Dacă ar fi să-l parafrazez pe Pierre Larousse aş zice că 
„într-un singur loc pe lume eşti sigur că poţi găsi dragoste, 
sănătate, bogăţie, fericire... aş adăuga: certitudine imediată, 
prevederea oricăror întâmplări, noroc în toate. Intr-un 
„dicţionar”. Maiorule, să revenim la oile noastre. În acest 
moment dispunem încă de date insuficiente. De acord. Şi mai 
trebuie să rezolvăm o ecuaţie cu mai multe necunoscute. Sau, 
dacă vrei altfel, să construim un mozaic în care toate piesele 
sunt pătrate şi alcătuiesc un tablou absurd când le asamblezi, 
indiferent de ordinea în care le pui. Asta-i situaţia deocamdată. 
Dar avem unele elemente din anchetă, din datele pe care le-am 
primit prin Interpol, avem experienţă şi o poftă îndrăcită de a 
readuce tablourile furate în ţară. De altfel, noi acţionăm legal, 
indiferent unde se află la ora actuală aceste opere de artă. Doar 
suntem şi noi parte la Convenţia U.N.E.S.C.O. Nu uita: „orice 
opere de artă care au fost scoase ilegal dintr-o ţară şi sunt 
deţinute contrar legilor trebuie înapoiate proprietarului lor de 
drept”. Poate nu am citat exact, dar acesta e conţinutul 
prevederii, iar la ea au achesat maioritatea ţărilor lumii. 

— Cred că nu vă îndoiţi de faptul că tablourile vor intra, dacă 
nu cumva au şi intrat, în mâinile unuia sau unor colecționari 
particulari care nici nu se gândesc să le înapoieze 
„proprietarului lor de drept” şi nici nu riscă să le expună în vreo 
expoziţie, pentru a putea fi identificate de organele de ordine şi 
confiscate în baza urmăririi lor internaţionale dispusă de 
Secretariatul General Interpol! _ 

— Evident. Doar am mai discutat acest aspect. In niciun caz 
faptul nu ne va împiedica de a le depista, indiferent unde s-ar 
afla şi de a acţiona în vederea obţinerii lor. „That is the 
question”, Stancule, în rest vom folosi metode şi tehnici de lucru 
dintre cele mai eficiente, subordonate acestui scop, ori, mai bine 
zis, pentru îndeplinirea acestui scop. E clar? Şi acum, dacă eşti 
pregătit, hai să discutăm amănuntele planului, modalităţile de 
abordare a variantelor posibile şi, dacă vrei, laturile noii tale 
personalităţi. De acord, maiorule? 

Prin ochii lui Stancu trecu un fulger. 


SUPRAVOLTAJ 


În holul larg al aeroportului capitalei bavareze îl aştepta un 
bărbat de talie mijlocie, puţin plinuţ, care, mai curând, făcea 
impresia de voinic decât gras. Avea ten trandafiriu, ochi albaştri 
ce clipeau des, o mustață pe „oală”. Un fel de surâs se desena 
la colţul buzelor sale groase. Faţa lui era rotundă, părul 
pieptănat spre spate era şaten, presărat cu meşe gri pe la 
tâmple. Un nas drept şi o bărbie ascuţită accentuau 
particularitatea fizionomiei sale. Părea un funcţionar oarecare, 
cumsecade, cu griji gospodăreşti ce nu-l părăsesc niciodată. Era 
îmbrăcat într-un costum cenuşiu, cămaşă albastră de mătase şi 
o cravată de culoare închisă, cu dunguliţe albe. Se apropie de el, 
surâzând, de astă dată, cu toată gura. 

— Herr Kommissar Stancu? Willkommen! 

— Guten Tag, Herr... 

— Kommissar Werner Wachter, la dispoziția dumneavoastră. 

— Încântat de cunoştinţă, domnule comisar, îi răspunse 
Stancu într-o germană impecabilă, amuzându-se de surpriza ce 
se putea citi pe fața interlocutorului său, deşi acesta făcea 
eforturi vizibile să nu se trădeze. 

— Cum aţi călătorit? 

— Ca de obicei, bine, mulțumesc. Vreau să spun, fără 
probleme deosebite. 

— De ce? Au fost ceva probleme? se alarmă acesta. 

— Nu în mod special. Totul a decurs O.K. 

Se îndreptară spre ieşire. 


— O clipă, făcu comisarul. Aveţi vreo armă la dumneavoastră? 

— Evident. 

— Vă rog să mi-o daţi mie în maşină. Ştiţi, la noi... 

— Ştiu. Dar, spre regretul meu, acest lucru e imposibil, cel 
puţin deocamdată. „Leider muss ich absagen!”. Din păcate, 
trebuie să vă refuz. 

— Totuşi, insist, fiindcă nu puteţi... să vedeţi, la noi se pune 
altfel... zâmbi el strâmb, fără să termine ceea ce începuse. 

Îl ajută însă Stancu, scoţându-l din încurcătură. 

— Pentru a-l parafraza pe Heine, aş zice că nu pot să predau o 
armă care există numai în capul meu. E, cum s-ar zice, 
capacitatea mea de a combina, de a imagina „kriegsspiele”, 


jocuri de război, de contracarare a unor acţiuni ori alte manevre 
ale criminalităţii... 

— Mă uimiţi, Herr Stancu! În mod cert, mi-a plăcut. 

Izbucniră amândoi într-un râs zgomotos, la care se alătură şi 
şoferul... din simpatie. 

Maşina străbătu mai multe bulevarde largi, cu o circulaţie 
foarte intensă, zăbovi de câteva ori la unele gâtuiri şi, în sfârşit, 
opri pe o stradă liniştită, în faţa unui hotel de trei stele, „Der 
Weisse Hirsch”. 

— Sper să vă convină acest hotel, zise Wachter, e liniştit, 
curat şi foarte comod. Este o împletire a utilului cu plăcutul, la 
nivelul exigenţelor moderne. Vă veţi simţi bine aici şi... făcu o 
pauză, după care continuă cu o uşoară maliţiozitate, în 
siguranţă. 

— Ce vreţi să spuneţi? făcu Stancu, puţin contrariat. 

— Ei, nu o luaţi şi dumneavoastră aşa. Ziceam şi eu că în 
acest edificiu particular sunteţi mai în siguranţă decât în alte 
hoteluri... mai centrale. La noi, ştiţi... 

— Ştiu sau încep să ştiu cum e la dumneavoastră, replică 
puţin ironic Stancu. Dar nu-i nimic, mă voi acomoda 
împrejurărilor. 

— E bine atunci, zise comisarul stingherit. Vă las, să zicem, 
două ore, ca să vă schimbaţi, să vă odihniţi eventual, după care 
ne întâlnim în hol. O.K.? 

— Einverstanden! 

Formalităţile de la recepţie au fost „mânuite” de o blondă 
plină de bunăvoință. Incă tânără, încă atrăgătoare, puţin prea 
voinică, însă periculos senzuală prin priviri şi surâs, femeia 
chemă un lift-boy care preluă bagajul maiorului. Încredinţându-i 
cheia, blonda îl întrebă cu o voce suavă: 

— Veţi sta mai mult timp la noi, Herr Stancu? 

— Asta depinde de mersul afacerilor, Frau... 

— Fräulein Nori, Nori Dreher. 

— Sehr angenehm, Fräulein Nori. 

Femeia îl privi visător-proteguitor-insinuant, în timp ce el se 
îndrepta spre lift. 

Ajuns la etajul al doilea, străbătu culoarul, se opri în faţa 
camerei cu numărul 217, descuie uşa, apoi îi făcu loc liftierului 
să ducă geamantanele înăuntru, îi dădu bacşişul clasic şi închise 
după ce acesta ieşi. Despachetă, îşi pregăti un costum maro, o 


cămaşă crem şi o cravată de culoarea vişinei coapte, apoi 
aruncă pe pat o pijama curată, se dezbrăcă şi intră în baie. 
Duşul rece înlătură oboseala călătoriei şi a concentrării 
nervoase. Până acum totul a decurs bine.Se temuse puţin de 
primul contact cu reprezentantul poliţiei muncheneze. Dar 
lucrurile au demarat în limitele fair-play-ului. Îi veni în minte, 
pentru o clipă, ultimul cuvânt al colonelului Nedelea, înainte de 
a se despărţi: „Prudenţă!”. 

„Prudenţă?! Uşor de zis, mai greu de realizat. La ce s-a referit 
concret colonelul?” Nu a avut vreme să se gândească la toate 
acestea până acum. Fără îndoială că Nedelea s-a referit la 
investigaţii şi cercetări, la tot ce urma să facă pentru depistarea 
itinerarului parcurs de hoţii de tablouri până la aflarea locului 
unde acestea erau ascunde. La toţi pe care urma să-i cunoască. 
După care trebuia să acţioneze pe cale legală pentru asigurarea 
recuperării lor şi aducerea acestora în ţară. 

leşi din baie, îşi puse pijamaua, îmbrăcă un halat, îşi aprinse o 
țigară şi se culcă pe pat. 

„Prudenţă... Evident, prudenţă şi prevedere. Prevedere şi 
prudenţă. Dar nu numai în efectuarea investigaţiilor, ci şi faţă de 
«însoțitori», cărora s-ar putea să nu le placă chiar tot din ceea 
ce am de gând să fac sau cum am de gând să procedez”. 

Fără a se scula din pat, aruncă o privire asupra obiectelor din 
cameră. Două fotolii, un televizor, un aparat de radio, un 
frigider, biroul cu oglindă, un şifonier dublu, un lampadar, o 
lustră, covorul persan şi, evident, patul pe care era întins. 
Reflectă câtva timp, până când ţigara îi fripse degetele. O stinse 
în scrumieră, apoi se duse la baie, unde dădu drumul duşului, 
lăsând de astă dată uşa deschisă. Începu să caute metodic. Într- 
un târziu îşi privi ceasul-brăţară. Mai avea o jumătate de oră 
până la întâlnirea din hol şi rezultatul era negativ. Tocmai se 
gândi să renunţe, când degetele sale întâlniră o protuberanţă 
neobişnuită, ascunsă foarte dibaci în unghiul pe care-l făcea 
tăblia patului cu scândura laterală din dreapta. O scoase şi o 
privi cu atenţie. O mică bijuterie electronică. Zâmbi cu înţeles. O 
puse înapoi, se îndreptă spre fereastră şi privi afară în timp ce-şi 
aprindea o nouă ţigară. 

Cerul se voia ştrengar, cu o lumină dulce şi crudă în acelaşi 
timp. Exact ceea ce trebuia pentru a pune în evidenţă verdele 
gazonului de toamnă. 


Reflectă din nou la mica sa descoperire. Nu-l surprindea 
deloc. Era clasic. „Găina nu este decât mijlocul prin care oul 
face un alt ou”, îi veni în minte. „E totuşi bine să ştiu pe ce 
picior voi dansa. Un om avizat face cât doi...” inchise duşul, 
radioul şi televizorul, apoi privi prin cameră dacă nu a lăsat ceva 
nearanjat. Totul era în ordine. Se îmbrăcă la iuţeală, se mai 
examină o dată în oglindă şi ieşi. În hol îl văzu pe Wachter 
angajat într-o vie discuţie cu Fräulein Nori. La apariţia sa, acesta 
îi zâmbi, venindu-i în întâmpinare cu mâna întinsă: 

— Sper că v-aţi odihnit puţin, Herr Stancu. Acum am sosit şi 
eu. 

— Cât se poate de bine, mulţumesc. Mergem? 

— Oricând doriţi. Firma noastră va fi onorată să primească 
vizita dumneavoastră. 

O salută cu un zâmbet vesel pe recepţioneră, făcând un gest 
vesel cu mâna, îndreptându-se spre ieşire, unde-i aştepta un 
„Audi” de culoare roşie. 

Sediul poliţiei municipale se afla pe o stradă mai populată. 
Urcară cu liftul la etajul cinci, apoi, de aici, printr-un birou în 
care lucrau trei dactilografe şi o secretară, intrară într-o cameră 
spațioasă prevăzută cu două fotolii, o măsuţă din lemn de stejar 
şi un birou enorm, din spatele căruia se ridică un bărbat de 
statură înaltă, cu o faţă măslinie, chel, îmbrăcat într-un costum 
de culoare închisă.. 

— Comisarul principal Reinhard Proch, se prezentă acesta, 
întinzându-i o mână îngrijită, pe al cărei deget inelar sclipea un 
solitar de toată frumuseţea. 

— Mă bucur să vă cunosc, zise Stancu, strângându-i mâna cu 
putere. 

— Şi nouă ne face o deosebită plăcere vizita dumneavoastră 
care sper să inaugureze o nouă etapă în cooperarea noastră. 
Aveţi, după câte am putut realiza, o misiune destul de dificilă. 
Vă pot spune aceasta întrucât o perioadă m-am ocupat şi eu de 
acest caz, cu ramificații infracţionale destul de întinse şi nu 
numai pe teritoriul ţării noastre. Dar nu am putut ajunge până în 
prezent la un rezultat cât de cât palpabil. Avem de-a face nu 
numai cu un singur gang, cel puţin aşa reiese din datele pe care 
le deţinem, pe care o să vi le punem la dispoziţie. De asemenea, 
am decis ca domnul comisar Werner Wachter să stea la 
dispoziţia dumneavoastră pe tot timpul misiunii pe care o 


îndepliniţi pe teritoriul nostru, vreau să zic al oraşului. 

Se opri o clipă când secretara intră cu o tavă pe care erau 
cafele şi băuturi răcoritoare. Apoi, după ce aceasta ieşi, reluă: 

— Se pare că acei doi indivizi care au fost arestaţi în ţara 
dumneavoastră lucrau pentru Fritz Albers, zis „Mistreţul”, un 
infractor cu vechi state de serviciu în mediul criminal, cunoscut 
ca traficant de arme, de stupefiante şi, în ultimul timp, de 
obiecte de artă. După cum ştiţi, acesta a fost asasinat în faţa 
„firmei” pe care o conducea, prin explozia unei bombe montate 
în automobilul său. Jucăria aia l-a transformat în „confetti”. 
Interogatoriul luat secretarei sale nu a avut vreun rezultat 
concret. Există indicii că, înainte de a pleca, ar fi avut o 
convorbire telefonică cu un bărbat... De altfel, acum câteva zile, 
în locuinţa pe care o deţinea, în timp ce-şi făcea bagajele pentru 
o călătorie, a fost suprimată şi secretara sa, Trude. S-a găsit în 
poşeta ei un bilet de avion pentru Atena. Astfel, se presupune că 
aceasta nu a fost străină de asasinarea, lui Albers, fostul ei 
patron, dar, cum se întâmplă de regulă, cei care au folosit-o au 
şi înlăturat-o pentru a nu lăsa niciun fel de urme. E un procedeu 
tipic. De fapt, în această direcţie nu cred că are rost să faceţi 
investigaţii. Ar mai fi o informaţie care nu a fost exploatată 
suficient. Este vorba de proprietarul barului „Arizona”, Franz 
Wild, căruia „Mistreţul” i-a făcut câteva vizite. Din datele 
noastre rezultă că aceştia au lucrat cândva împreună, în mod 
curent, deci e posibil să fie în legătură cu unele afaceri mai 
vechi. În sfârşit, pe parcurs vor mai ieşi şi alte amănunte care ar 
putea constitui date operative în acest caz. Nu ar fi rău dacă aţi 
face o vizită şi colegilor noştri de la Interpol Wiesbaden, care ar 
fi în măsură să vă ofere, poate, unele elemente suplimentare. 
Comisarul principal se opri pentru a-şi aprinde o ţigară, apoi 
întrebă: 

— Ceva probleme? 

— Aş dori în primul rând să vă mulţumesc atât pentru 
primirea colegială pe care mi-aţi făcut-o, cât mai ales, pentru 
preţioasele informaţii pe care mi le-aţi dat, şi, desigur, pentru 
întreg ajutorul... pe care mi-l veţi acorda. 

— Dumneavoastră nu aţi fi procedat la fel? întrebă Proch, cu o 
voce prietenoasă. 

— Evident. Suntem de aceeaşi parte a baricadei. Combaterea 
criminalilor, a hoţilor şi a altor infractori de drept comun conferă 


tuturor poliţiilor din lume sarcini comune în acest domeniu. De 
altfel, poate că timpul nu-i pierdut pentru a ne revanşa. Aş dori 
totuşi, dacă se poate, să vă întreb ceva. 

— Orice doriţi, colega. 

— Cum sunt „acoperit” la hotel, în „mediu” şi în contactele pe 
care le voi avea? 

— Intrebare perfectă. lertaţi-mă, mi-a scăpat. Aşa cum s-a 
convenit, numele este cel de pe paşaport. Profesia, muzeograf şi 
muzeolog. Cu alte cuvinte, sunteţi aici pentru a pregăti 
organizarea unei expoziţii de pictură românească. 

— Cu ajutorul cui? 

— Cu ajutorul lui Kunstmuseum, a cărui conducere ar fi 
încântată să adăpostească în sălile sale o asemenea expoziţie 
acum, în viitorul apropiat sau îndepărtat. Nu am lăsat nimic la 
voia întâmplării. Vă vom pune în legătură cu directorul 
muzeului... la timpul potrivit. 

— De acord. Intrarea în „mediu”? 

— Prin Wachter care, după câte ştiu, a şi pregătit legenda, 
nu? 

Interveni acesta din urmă: 

— Desigur, domnule comisar principal. Prin varianta 
„Zimmermaler” 

— O. K. Altceva? 

— Dacă voi avea nevoie de... 

— In afară de Wachter mă puteţi căuta şi pe mine la acest 
număr la care răspunde secretara mea, Fräulein Hertha. Îi veţi 
spune simplu „Kern”, sâmbure, ea va înţelege despre cine e 
vorba şi îi veţi transmite mesajul, bineînţeles dacă nu mă veţi 
găsi chiar pe mine. E bine? 

— Einverstanden, Herr Hauptkommissar! 

— Să nu uit. V-am dat o maşină pe care o veţi folosi. lată 
numărul ei. Este echipată cu tot ce trebuie, inclusiv aparatură 
telefonică. Ar fi totuşi de dorit ca în împrejurări speciale să 
închiriaţi o maşină. Nu se ştie niciodată... Vă recomand multă 
prudenţă, aici lumea interlopă este vicleană şi dură. Am avut un 
„oaspete” francez, anul trecut, care avea o misiune 
asemănătoare cu a dumneavoastră, un tip vesel şi nepăsător. 
Când i-am atras atenţia asupra faptului de a fi prudent mi-a 
răspuns că „nu trebuie să acorzi prea mare importanţă vieţii. 
Oricum nu ieşi viu din ea”. 


— Şi? 


— A avut dreptate, săracu'! 


Când ajunse la hotel, recepţionera îi făcu un semn discret din 
cap. Se apropie cu nonşalanţă şi aşteptă ca ea să termine 
formalităţile de înscriere în registru a unei familii numeroase, 
apoi îşi aprinse o ţigară şi aşteptă. 

— Fräulein Dreher? făcu el cu un glas nepăsător. 

— Sunteţi alergic la prenumele meu? 

— 2? 

— Ziceam că nu văd vreun motiv pentru care să nu-mi 
spuneţi mai simplu Nori, aşa cum de fapt mi se adresează 
prietenii. 

— Pot să mă consider ca făcând parte dintre ei? 

— Nori îl privi printre gene, apoi răspunse tărăgănat: 

— Depinde numai de dumneavoastră... Dar nu pentru asta v- 
am deranjat. Aveţi un mesaj telefonic aici. 

Îi întinse o hârtie. Maiorul o luă fără s-o citească, apoi o salută 
zâmbindu-i şi se îndreptă spre lift. 

Ajuns în cameră, închise uşa asigurând-o, apoi citi mesajul. 
Era foarte scurt „Dacă vă interesează şi alte afaceri decât cea 
pentru care aţi venit, astă-seară, în jurul orei 23,00, la 
«Arizona»”. Nicio semnătură. Reciti încă o dată bileţelul scris 
într-o germană obişnuită, într-un dialect local. Işi aprinse o 
ţigară şi se aşeză mai comod pe un fotoliu pentru a reflecta în 
linişte. „De la cine poate să vină acest mesaj? Oare «mediul» a 
şi aflat despre sosirea mea şi încearcă să-mi întindă o cursă din 
prima zi? Sau corespondentul meu vrea doar să mă intimideze, 
avansându-mi această propunere pentru a mă avertiza că el 
este bine informat? Cum să procedez? Să nu mă duc, pur şi 
simplu, ignorându-l, să mă duc pentru a vedea mai bine cu cine 
am de-a face şi să încerc să cumpăr cât mai mult fără să vând 
nimic? Oare exista şi o a treia variantă? Şi cu prudenţa cum 
rămâne? Oricum, trebuie să telefonez la numărul pe care mi l-a 
dat sau, eventual, comisarului Wachter...” Ridică receptorul şi 
formă numărul comisarului. Niciun răspuns. Formă şi celălalt 
număr. După tonuri repetate, se auzi: 

— Kriminalpolizei. Sprechen Sie bitte! 

— Aş dori să vorbesc cu Fräulein Hertha. 

— O clipă, vă rog. 


Se auzi un sunet, după care reveni vocea telefonistei. 

— Nu răspunde, vă rog. Doriţi să transmiteţi vreun mesaj? 

— Da, vă rog să transmiteţi din partea lui Kern că am fost 
solicitat să mă prezint la ora 23.00 la barul „Arizona”. 

— S-a notat. Altceva? 

— Atât. Pentru amănunte mă poate rechema, dacă vrea, la 
numărul cunoscut. Mulţumesc. 

— Alles ist în Ordnung! 

„Pe dracu' e totul în regulă, se trezi el vorbind de unul singur. 
Oricum, mesajul va ajunge, dacă nu pe cale obişnuită, atunci pe 
linia «a doua». Nimic nu e în regulă, cel puţin deocamdată, atâta 
timp cât nu ştiu peste cine voi da acolo şi, mai ales, în ce 
problemă! Dar este oare cazul să merg? Fără să-mi asigur 
spatele? Riscul e mare. Dar dacă nu merg, e/ ar putea trage 
concluzia că mă tem sau poate că nu sunt preocupat să cunosc 
mai multe lucruri despre caz, bineînţeles, aceasta în situaţia în 
care cel ori cei care ar dori să-mi vorbească au ce transmite sau 
vinde, fiind de bună-credinţă. Pot pierde o asemenea ocazie? In 
definitiv, se poate face omletă fără să spargi ouă? Sigur că riscul 
era mare, dar...” 

Frica este o stare totalmente sterilă. Dacă o încerci pentru 
prima oară, nu vei şti cum să reacţionezi şi ea te poate paraliza. 
Dar dacă ai simţit-o adeseori, în diverse locuri şi situaţii, aşa 
cum era cazul lui găseşti şi forţa necesară s-o înlături sau s-o 
stăpâneşti. Era inutil să piardă timpul cu asemenea reflecţii. 
Într-o asemenea situaţie, acţiunea este totul. Se decise să iasă 
în oraş la plimbare şi, eventual, să mai dea un telefon la Kripo, 
poate avea vreun mesaj. işi luă impermeabilul pe mână şi 
deschise uşa. 

— Înapoi! 

Stancu ascultă, cu atât mai mult cu cât colosul ce se afla în 
faţa lui avea aţintit asupra pieptului său un pistol „Luger” 
prelungit cu un amortizor. 

— La perete! 

Namila cunoştea melodia. Maiorul la fel. Va trebui probabil să 
se sprijine de perete cu cele două mâini şi să îndepărteze 
picioarele... 

— Trei paşi înapoi! 

Se pare că individul a găsit o variantă nouă a poziţiei clasice. 
Se prefăcu stângaci, împiedicându-se. 


Vocea colosului tună: 

— Fără figuri. Aşa. Picioarele depărtate. Ridică braţele şi 
lipeşte-le de perete. 

Simţi mâna stângă a agresorului palpându-l din cap până în 
picioare, în timp ce cu cealaltă ţinea pistolul lipit de spatele său. 
Îi scoase portofelul şi paşaportul, asigurându-se apoi că nu mai 
are nimic altceva asupra lui. Pe urmă individul îi zise: 

— Întoarce-te. Palmele pe cap. Aşa, Herr Stancu. Şi acum să 
stăm puţin de vorbă, cu voia dumitale, zâmbi individul 
batjocoritor. Înainte de toate să-mi spui cine eşti şi ce cauţi la 
noi. Dar grăbeşte-te că eu n-am timp de pierdut. 

Maiorul îl privi cu luare-aminte. Nu-l mai văzuse niciodată. Era 
masiv ca un dulap. Cap uriaş, faţă pătrată şi osoasă, bărbie în 
formă 


de galoş. Ochii mici, adânciţi în orbite, erau lipsiţi de orice 


expresie. Gura îi era asemănătoare cu a unui crap. Părea a fi 
fost adeseori descusută fără a fi fost vreodată îndepărtată ca 
lumea. Avea părul negru, înspicat cu fire albe, tuns scurt. li privi 
din nou umerii solizi, impresionanţi prin forţa pe care o degajau, 
aidoma unui baraj de hidrocentrală. 

Individul se aşeză pe, un fotoliu din faţa lui fără a lăsa pistolul 
din mână. Reluă: 

— Ei, ai amuţit, mein Freund? 

— E foarte simplu de răspuns, zise liniştit maiorul. Sunt Mişu 
Stancu, aşa cum scrie şi în paşaport, sunt de profesie muzeograf 
şi muzeolog. Urmează să organizez o expoziţie de pictură 
românească la Munchen. 

— „Şi să vinzi tablouri!... izbucni individul în râs. Caută 
altceva... mai convingător! 

— Nu vă înţeleg. De ce aş fi altcineva sau aş face altceva 
decât ceea ce am spus? Poate că dumneavoastră n-aţi auzit 
încă de pictorii români: Grigorescu, Tonitza, Pallady, Ressu... 

— Termină cu prostiile, vorbeşte, că altfel am să-l fac pe ăsta, 
să vorbească, zise el ridicând pistolul. 

— V-am spus adevărul. Nu am nimic altceva de declarat, făcu 
maiorul, aşezându-se nepăsător pe celălalt fotoliu. 

Dulapul de carne îl urmări neliniştit. 

— Şi de când un „muzeograf” sau muzeo... în fine, este însoţit 
de un comisar din poliţia criminală la hotel şi la sediul poliţiei? 

Acum înţelese. Prin urmare fusese urmărit. Cum de au aflat 
de sosirea lui? Nu putea fi decât o singură explicaţie care nici nu 
era aşa de greu de ghicit. Gangul fusese informat. Bun! Dar cum 
şi cine? Şi de când se ştie de venirea lui? De fapt, o asemenea 
informaţie nu se putea scurge decât... Deci agresorul său este 
un trimis al gangului. Bun! Şi atunci cine l-a chemat la barul 
„Arizona”? lzbucni: 

— Cine eşti dumneata şi ce doreşti de la mine? 

— Răspunde la întrebările pe care ţi le-am pus şi nu te juca cu 
mine. Vezi că mă supăr uşor. Şi atunci nu mă mai pot stăpâni... 

— Ce să-ţi spun, omule? Am fost atacat imediat după ce am 
părăsit aeroportul de către şoferul care m-a dus în oraş. O 
tâlhărie care putea fi însă şi o omucidere, dacă nu m-aş fi opus. 
M-au aruncat din maşină în plin mers, furându-mi servieta în 
care, presupuneau autorii, aş fi avut bani, bijuterii sau mai ştiu 
eu ce bogății... În timp ce vorbea îl urmărea pe individ cu coada 


ochiului. Acesta încă zâmbea ironic când îl întrerupse: 

— Şi cum s-a soldat acest mic incident? 

— Am telefonat la poliţie, mi-am declinat calitatea şi m-am 
pomenit cu acest comisar care, ce-i drept, după ce mi-a luat o 
declaraţie, m-a condus la acest hotel, unde m-am spălat şi apoi 
m-a însoţit la sediul poliţiei, pentru cercetări. Nu ştiu cine eşti 
dumneata, nu ştiu ce vrei de la mine, dar dacă vii din partea 
tâlharului de şofer, poţi să-l linişteşti. Nu am dat semnalmentele 
sale fiindcă numai la asta nu m-am gândit şi nu am altă 
pretenţie decât să-mi dea înapoi servieta unde am unele acte 
fără valoare pentru el. 

— la stai puţin, interveni acesta. Parcă vorbeai de „autori”. 
Erau mai mulţi? 

— Aşa este. Erau doi. 

— Şi celălalt te-a atacat? 

— Da. Acela m-a lovit şi mi-a smuls servieta. 

— Era un taximetru? 

— Nu. O maşină neagră, marca „Opel-Rekord”. 

— Interesant. Dar de ce n-ai luat un taxi? 

— Era îmbulzeală mare şi ăsta s-a oferit... 

— Înţeleg. Numai că povestea dumitale nu stă în picioare. De 
obicei, când vreau suspense mă duc la cinema, aşa că eu cred, 
până mai e timp şi nu-mi ies din fire, că ar fi cazul să-ţi goleşti 
sacul, bătrâne! Vocea lui deveni din nou amenințătoare. Crezi că 
mă poţi duce cu asemenea fleacuri? Te înşeli, amice, deşi, n-am 
ce zice, ai o tehnică bună. 

„Am pe dracu' o tehnică bună. Sunt în criză de imaginaţie 
tocmai acum, când aceasta trebuie să-mi salveze pielea. Am 
nevoie să câştig timp, cât mai mult timp.” 

Stancu gândi repede şi se hotărî să încerce un truc. Rămase 
cu ochii holbaţi, aţintindu-şi privirea înspre spatele individului, 
către uşă. Puteai să crezi că vede cel puţin o fantomă. Bruta îl 
privi neliniştit, apoi, pentru o fracțiune de secundă, întoarse 
capul. Trucul a ţinut. Îi fu de ajuns această şansă. Se aruncă 
înainte ca o rachetă şi, fără a-i da timp agresorului să realizeze, 
ce i se întâmplă, îl lovi cu muchia palmei între sprâncene. 
Acesta scăpă pistolul din mână şi se înverzi. Dar numai pentru o 
clipă. Se destinse ca un arc, ţintindu-i, la rândul lui, bărbia cu 
pumnul. 

Dacă l-ar fi lovit în plin, Stancu n-ar mai fi avut replică. Reuşi 


însă o eschivă, dar nu complet, aşa că primi lovitura în umăr. 
Avu impresia că fusese atins de un caterpilar în plin mers. Icni 
de durere. Îşi reveni totuşi suficient de repede şi atacă din nou 
adversarul. De astă dată, avizat, acesta se feri. Individul, cu 
toată masivitatea lui, era de o supleţe surprinzătoare, în mod 
vizibil antrenat pentru toate formele de luptă. Cei doi bărbaţi se 
luptară sălbatic, cu avantaje ce treceau de o parte ori de alta. 
Maiorul avu la un moment dat şansa de a prinde cu mâinile 
gâtul agresorului său. Le închise pe ceafă, apăsând cu violenţă 
degetele pe artere. Era o priză mai puţin cunoscută, însă 
deosebit de eficace. Sângele, nemaiajungând la creier, leşinul se 
poate produce în câteva clipe. Dar individul nu era încă la 
capătul puterilor. Stancu, văzând că acesta se clatină, slăbi 
puţin strânsoarea. În momentul următor primi o lovitură 
puternică în burtă şi unda de durere atroce i se ridică până la 
creier. Involuntar, apăsă mai puternic degetele pe artere. 
Individul se moleşi şi rămase imobil. Maiorul îl lăsă să se 
prăbuşească în fotoliu. Se aşeză şi el să se odihnească după ce 
introduse în buzunar pistolul colosului. Ştia că nu peste mult 
timp atacatorul îşi va reveni. În aşteptare îşi aprinse o ţigară. 
Urma să aibă o convorbire interesantă, bineînţeles dacă 
individul îşi va da drumul. 

Nu peste mult timp, bruta îşi reveni. Deschise mai întâi ochii, 
îl fixă pe maior şi, încet, îşi aduse aminte. Incercă să se arunce 
înainte, dar Stancu îi puse pistolul în faţă, indicându-i cu mâna 
să rămână la locul lui. 

— Stai liniştit, amice, dacă nu vrei ca această jucărie să ia foc. 
înţelege că rolurile s-au schimbat întrucâtva şi respectă regulile 
jocului. Acum dă-i drumul; cine eşti şi ce vrei de la mine? 
Răspunde sincer, fiindcă, oricum, partida ai pierdut-o. Dar viaţa 
nu. Sau, mai precis, încă nu. Depinde de tine. Eu nu am nimic de 
pierdut. Sunt, cum s-ar spune, în legitimă apărare. Te ascult... 

Individul îl privi cu ură, dar nu scoase niciun cuvânt. 

Stancu ridică piedica şi zise: 

— Sunt un cetăţean străin cinstit care a fost atacat în propria 
sa cameră de hotel A doua agresiune cu mâna înarmată pe ziua 
de azi. Trebuie să mă apăr, nu? Dacă nu vrei să vorbeşti ca să 
înţeleg şi eu ce se petrece va trebui să mă adresez din nou 
poliţiei. 

Se apropie de telefon şi ridică receptorul. 


— Dacă asta vrei neapărat, îţi fac pe voie. 

— Aşteaptă o clipă! Vocea colosului sună dogit. Ce se va 
întâmpla după ce am să vorbesc? 

— Am să-ţi dau drumul, dacă te angajezi să mă laşi în pace, 
să-mi văd de afacerile mele. Nici mie nu-mi place să am de-a 
face cu poliţia, aşa că... dă-i drumul! Ce-ai crezut? Un 
muzeograf, un funcţionar, un bleg, şoarece de bibliotecă! Ce ți- 
ai zis? la, acolo, un muzeograf căcăcios care, numai la vederea 
mea, se va speria de moarte. Unde mai pui că am şi un pistol de 
killer! Numai că, ghinionul tău, mein Freund, e că am făcut mult 
sport la viaţa mea, box şi arte marţiale - judo, karate, kendo, 
kung-fu - şi am şi o centură neagră cu trei dani, dacă te 
interesează! Asta îţi spune ceva? Nu? Perfect. Atunci n-am altă 
alternativă... Se ridică în picioare. 

— Aşteaptă o clipă, campionule! se auzi vocea sugrumată a 
colosului. 

— Te ascult. 

— Nu prea am ce să-ţi spun şi, mai ales, de ce să-ţi spun. Ce 
ai să-mi faci în definitiv? Ai să mă predai poliţiei? Bun. Peste 
câteva ore mi se va plăti cauţiunea şi voi ieşi, după care nu te 
văd prea bine, judokane! Dacă nu va interveni boss-ul, te voi 
mierli eu, cu orice risc. Dacă însă vorbesc, cred că vor fi ultimele 
mele cuvinte, apoi mă vor amuţi pe vecie. Ce zici de această 
poveste? 

Stancu îl privi, legănându-şi piciorul. Zise, nepăsător: 

— În fond, poţi să nu spui nimic, dacă ţi-e frică! De fapt, nici 
nu mă prea interesează cine eşti şi pentru cine lucrezi... Am vrut 
să ştiu de ce sunt agresat şi întrebarea mi se pare absolut 
normală. Cine şi ce are cu mine, un muzeograf oarecare, sosit 
de foarte puţin timp aici pentru organizarea unei expoziţii de 
pictură? Asta am vrut să aflu. Se pare că prezenţa mea nu-i 
dorită deşi nu concurez pe nimeni. În fine... Am spus şi repet că 
tu nu mă interesezi decât... 

— Ei? 

— ...Dacă m-ai putea ajuta în vânzarea unor tablouri. Poate ai 
unele relaţii pe aici şi ţi-aş putea da eventual şi un comision 
bun, ce părere ai? 

Colosul îl privi câtva timp încordat, apoi izbucni în râs. 

— O.K., şefule. Eşti mare! îmi placi! Cred că eşti pe bune ori 
nu mă mai pricep la oameni. Hai să-ţi spun ceva despre mine, 


asta ca să nu te frămânţi la noapte şi, poate, cine ştie, ţi s-o 
aprinde o lanternă la mansardă. Numele meu e Oder. Walter 
Oder. Lucrez pentru un boss care era în legături de afaceri cu 
Meingast şi Sauer, arestaţi la voi în ţară pentru furtul unor 
tablouri. E vorba despre nişte tablouri de mare valoare, care au 
trecut pe aici până a fi vândute unui mahăr mare. Cei doi, care 
se află la ora actuală la pârnaie, au cerut un pachet de verzi 
pentru a fi liberaţi. Patronul meu s-a gândit că, dacă l-am înhăţa 
pe unul „di granda” de la voi, s-ar putea discuta libertatea 
spărgătorilor fără verdeață. 

— Foarte interesant. Dar ce-i aia „verdeaţă”? Şi ce fel de 
persoană „di granda” sunt eu? 

— Nu fă pe prostu’ cu mine! Asta ştie oricine. Dolari, 
campionule. Dolari. Cine eşti matale? Asta da, nu pot să-ţi spun. 
Asta nu mai ştiu şi nici nu-i treaba mea. Eu sunt un simplu 
executant şi iau biştarii pe bucată. Dar oricum am impresia că 
şeful s-a înşelat... 

— Aha! Bine că-ţi dai seama. Nu mă priveşte treaba voastră 
împuţită, deşi am fost obiectul a două atacuri pe ziua de azi. Şi 
ziua asta încă nu s-a terminat. Probabil că ăsta-i un obicei aici. 
Bine. Poftim pistolul, poţi să pleci. Gândeşte-te la propunerea 
mea. În caz că nu o accepţi ar fi bine să nu te mai întâlnesc, 
fiindcă data viitoare poate să fie mai rău. 

Colosul luă pistolul din mâna lui Stancu şi îl introduse în 
buzunar, apoi făcu câţiva paşi spre uşă şi se întoarse. 

— S-ar putea totuşi să ne întâlnim cândva. Oraşul ăsta nu-i 
chiar aşa de mare. Poate am să accept, poate că nu. Oricum, 
faci rău că mă subapreciezi, mein Freund. Auf Wiedersehen! Și 
ieşi. 

Maiorul se uită la ceas. Era ora 20,00 şi nicio veste de la 
Wachter. Nici de la Kripo! Se hotărî să mai aştepte un timp. 
Băgă în buzunar încărcătorul plin pe care-l scoase din pistolul 
colosului, îşi aprinse o ţigară şi se cuibări în fotoliu. Îl aştepta o 
seară dificilă. Cu sau fără ajutorul lui Wachter, va trebui să rişte. 
Evident, ar fi avut spatele acoperit dacă „umbra” afla la timp de 
escapada lui. Misiunea începea să-şi dezvăluie fațete 
neprevăzute şi deloc simple. 

Soneria telefonului îl smulse din gânduri. Ridică receptorul şi 
ascultă. Era vocea lui Wachter. 

— Alo, ce mai faceţi? 


— Excelent, dar nu disper! 

Interlocutorul său râse. 

— Sper că nu sunteţi supărat pe mine. Am fost în vizită cu 
soţia mea la nişte prieteni, unde am primit mesajul 
dumneavoastră. Doriţi să discutăm înainte de a vă duce? 

„Prin urmare, este sigur că mă voi duce”, gândi Stancu. 

— Nu ştiu dacă e necesar, zise distrat-flegmatic. 

— Bine, ne-am înţeles şi... „baftă la vânătoare!”. 

Puse receptorul în furcă. Îşi privi din nou ceasul. Mai trecu o 
oră. Se gândi să plece mai devreme şi să facă câţiva paşi pe jos. 
Poate că aerul rece de toamnă o să-i stârnească imaginaţia. Se 
îmbrăcă şi ieşi. În hol, Fräulein Nori îi adresă un zâmbet 
fermecător, etalându-şi întreaga dantură, albă ca laptele, poate 
prea albă pentru a fi „naturlich”. 

— O plimbare înainte de dineu? Perfect şi recomandabil. Dar 
singur, într-o seară atât de frumoasă, nu se face! 

— Ce să fac dacă n-am o însoţitoare la nivelul dumitale? Mai 
bine singur... în admirarea stelelor... 

— ...De revistă?! 

Îi făcu un semn amical cu mâna şi ieşi. 

Noaptea era frumoasă, stelele străluceau indiferente la 
reclamele luminoase ale magazinelor şi cabaretelor. Flană prin 
centru, uitându-se din când în când la vitrine, pentru a-şi 
supraveghea spatele. Nu observă nimic. După un timp opri o 
maşină de piaţă şi dădu o adresă. Peste zece minute cobori, 
plăti cursa, se mai plimbă puţin. Se verifică. Totul părea în 
regulă. Nu era urmărit, nici măcar de oamenii lui Wachter. De 
fapt, nici nu era necesar, din moment ce acesta ştia unde se 
duce. Dar până acolo, oricum... 

Nici nu remarcă Ford-ul cenuşiu care se opri în dreptul său. 
Portiera din spate se deschise şi o voce, să spargi nuci cu ea, 
întrebă: 

— Herr Mişu Stancu? 

— Da... 

— Poftiţi, vă rog, înăuntru, zise personajul din maşină, cu o 
oarecare condescendenţă. 

Fără să ezite, bănuind că acesta a fost trimis să-l conducă la 
barul „Arizona”, maiorul urcă, iar automobilul demară imediat. 
Realiză tot atât de repede că săvârşise o greşeală. Şi ce 
greşeală! În maşină erau doi bărbaţi, în afara şoferului, cu nişte 


figuri parcă trase la indigo, după eroi din filmele americane cu 
gangsteri de prin anii '30. Cel din faţă avea o moacă de boxer, 
nasul turtit şi foarte lat, ochii îndepărtați, pomeţii feţei înalţi şi 
tumefiaţi de loviturile primite de-a lungul anilor în ring şi aiurea. 
Pălăria era adânc trasă pe frunte, dacă ceea ce dorea să 
ascundă se putea numi astfel. Cel din spate, cu faţa stacojie şi 
bărbia pătrată, producea senzaţia dezagreabilă că priveşte prin 
tine, total lipsit de viaţă. | se adresă: 

— Cu ce vă ocupați, domnule Stancu? 

—  Muzeograf şi muzeolog, răspunse amabil, căutând o 
soluţie. 

Indivizii izbucniră în râs. Un râs strident, zgomotos. 

Şocat mai ales de faptul că nu înţelegea cauza acestei veselii 
subite, maiorul încercă o paradă. 

— Vreţi poate să-mi propuneţi ceva în legătură cu profesia 
mea? întrebă el cu intenţia de a mobila conversaţia. 

În timp ce şoferul şi individul de lângă el continuară să râdă, 
roşcovanul reluă cu vocea ce scrâşnea: 

— Avem o afacere strălucită pentru dumneavoastră, care o să 
vă ajungă, credem noi, şi o să vă şi prisosească! 

Între timp, maşina opri în faţa unei clădiri sumbre dintr-un 
cartier care, după aparenţe, nu aducea deloc cu unul rezidenţial. 
Cei doi indivizi împreună cu Stancu coborâră din automobil, 
îndreptându-se spre poarta imobilului, timp în care şoferul 
încercă să parcheze pe o străduţă laterală. 

— Dar nu văd barul „Arizo...”, încercă să articuleze maiorul, 
dar a fost brusc întrerupt de lovitura care veni pe neaşteptate. 
Un swing îl zdrobi de poartă. lIncercă să prindă braţul 
agresorului, dar o altă lovitură, în ficat, îl întinse pe trepte. Se 
sculă buimăcit, legănându-se pe picioare, îngăimând: 

— Nu înţeleg... ce aveţi cu mine? 

— Să te înveţi minte ca altădată să nu mai minţi! Auzi vocea 
de şmirghel. Eşti muzeograf, ai? Îţi spun eu ce eşti. Un nenorocit 
care a venit să-şi bage nasul în nişte afaceri care nu-l privesc, 
iar dacă vei continua s-ar putea să nu mai vezi tablouri în viaţa 
ta. 

Apoi îi aplică un atemi care-l întinse pe jos, făcându-l să se 
dezintereseze complet de lumea înconjurătoare. 

Maiorul se trezi din cauza frigului. Avea senzaţia că peste cap 
îi trecuse un compresor, apoi i se păru că o întreagă orchestră s- 


a dezlănţuit în calota sa craniană. La început nu pricepu ce i s-a 
întâmplat. Băuse oare? Nu, era exclus. Atunci? Încetul cu încetul 
îi reveni memoria, deşi capul continua să-l doară îngrozitor, 
părând a fi gata să explodeze. Ridică ochii spre cer. Uşor, 
încercă să-şi mişte o mână, apoi pe cealaltă. Reuşi. Încercă 
acelaşi lucru cu picioarele. Realiză că nu avea nimic la coloană. 
Capul însă continua să-l doară, mai ales când îl mişca. 
Perseverând, se rostogoli pe burtă, se propti de mâini şi încercă 
să se ridice. Căzu din nou. Rămase puţin întins pe jos, încercând 
să-şi recompună în minte ceea ce se întâmplase. Unele imagini 
îi reveniră în minte, incoerente încă, asemenea succesiunii 
secvenţelor în vis. Incă un efort şi reuşi să se ridice în picioare, 
sprijinindu-se de poartă. Se căută în buzunare. Nu-i lipsea nimic. 
Dimpotrivă, avea ceva în plus: un bilet pe care o mână nu prea 
obişnuită cu stiloul scrisese ceva. Aprinse bricheta. „A fost doar 
un avertisment, aşa că, deocamdată, aţi făcut o afacere bună! 
Vă acordăm 24 de ore ca să plecaţi acasă. După expirarea 
acestui timp vom sta din nou de vorbă. Aceasta ar putea fi şi 
ultima dumneavoastră discuţie”. 

Scurt şi la obiect! O primire cum nu se poate mai 
semnificativă. Hotărât lucru, Munchen-ul nu era dispus să-l 
adopte. Dar cine erau oare agresorii lui? Ce hram purtau? Cine i- 
a trimis şi pentru ce? Voiau să-l intimideze? Probabil. Dar cine? 
Cum au aflat de sosirea lui? Renunţă să găsească răspunsurile 
acum, aici: Era şi „obosit” şi mai avea treabă. Îşi puse în ordine 
ţinuta cât de cât ieşi în stradă şi opri un taxi. Începură să cadă 
primele picături de ploaie. Din maşină privi gânditor circulaţia 
intensă de pe marile bulevarde. Deşi nu ştia ce-l aşteptă, se 
simţea pregătit să-i înfrunte pe aceşti necunoscuţi. Ajungând la 
capătul cursei, cobori şi privi reclama luminoasă. Un local cochet 
care, bineînţeles, se voia cât se poate de parizian. Sună la uşă şi 
un declanşator electronic îi deschise. Se pomeni într-un hol 
rotund unde îl primi un portar în livrea. Tipul putea fi în acelaşi 
timp luptător de catch sau boxer de categoria grea ieşit la 
pensie. 

— Sunteţi aşteptat? 

— Da. 

— Numele dumneavoastră, vă rog. 

— Mişu Stancu. 

Faţa portarului se lumină. 


— În Ordnung, Herr Stancu, vă rog să-mi daţi impermeabilul 
dumneavoastră. 

Ca din pământ răsări un tânăr îmbrăcat în smoching, care-i 
făcu semn să-l urmeze. Intrară într-o încăpere plonjată în 
semiobscuritate, cu o orchestră asurzitoare aşezată pe o scenă 
unde o solistă scotea, ritmat, din plămânii ei, zeci de decibeli, 
ajutată şi de un microfon supersofisticat. Zgomot de motoare de 
avioane, nu altceva! | se arătă un loc la o masă şi se aşeză. 
După un timp avu vaga impresie că în stânga sa se mai află o 
persoană. Nu se înşelă. Profită de un scurt răgaz în care se 
aprinseră câteva aplice pe un perete din imediata apropiere a 
mesei sale pentru a privi. Era o femeie. Putea avea puţin peste 
treizeci de ani. Părul roşu acaju parcă arunca scântei. Era tras 
spre spate şi înnodat simplu la ceafă într-un coc plat. Fruntea 
era lată şi înaltă, uşor bombată. Sprâncenele închise la culoare, 
aşezate exact la locul lor, accentuau ceea ce era cel mai 
remarcabil la această faţă. Adăpostiţi sub gene lungi, ochii, de 
un albastru închis, erau un amestec seducător de inteligenţă 
rece, de dulceaţă şi de promisiuni. Nasul drept, clasic, cu nări în 
mişcare, era armonios încadrat cu nişte pomeţi arcuiţi şi înalţi. 
Gura însemna un desen pur, spiritual şi tandru în acelaşi timp. 
Bărbia, rotundă. Faţa ei, numai echilibru şi armonie, arăta 
nobleţe şi o evidentă mândrie, poate şi datorită gâtului înalt şi 
ferm. Un colier de aur împodobit cu onix şi smaralde reprezenta 
singura podoabă. Umerii, rotunzi şi plini, scoteau în relief pielea 
ei mată şi sidefată. Avea mâini lungi şi foarte îngrijite. Rochia, 
de o simplitate rafinată, sublinia liniile armonioase ale unui corp 
statuar mulând sânii cu adevărat magnifici. 

In timp ce el o examina, aceasta se întoarse spre el şi îi 
zâmbi. 

— Vă simţiţi bine? Cum v-a ieşit „analiza”? Vocea ei avea un 
timbru înalt şi plăcut. Parcă te ungea pe suflet. 

li răspunse cu o oarecare întârziere. 

— Cred că ochii au exprimat tot ce gândesc în privinţa asta şi 
poate ceva în plus. 

— Oho, te aprinzi cam repede, Herr... 

— Stancu. Mişu Stancu. 

— ...Herr Mischou. Dar nu bem nimic? 

Maiorul făcu semn unui chelner şi îi ceru o sticlă de şampanie. 
După ce îi servi, acesta se retrase. Femeia reluă. 


— Mi-am închipuit. Cu afaceri pe la noi? 

— Nu chiar. O expoziţie de pictură. Ceva banal... 

— Nu există lucruri banale. Există numai lucruri proaste sau 
bune, vreau să zic frumoase. În cazul dumneavoastră, în niciun 


caz nu poate fi vorba de ceva banal. Opere de artă, nu? 

— Decât să contrazic o femeie ca dumneavoastră mai bine 
mă bat cu mâinile goale cu un ferăstrău circular! 

— Frumos spus, dar cam teatral pentru a fi convingător. 
Oricum, place! Şi pentru dumneata asta e esenţial, nu? 

„Nu e deloc proastă. Natura a fost generoasă cu ea. Atunci ce 
caută aici? O femeie nu vine singură într-un bar. Prin urmare, e 
de-ai casei. Şi nici nu e prea greu de ghicit cu ce trebuie să se 
ocupe. Şi ce caută lângă.. 

— Ce te frământă, Mischou? 

Îl lua cam repede. Ce să-i faci, obiceiul locului. 

— Mă gândeam că o femeie aşa de frumoasă ca dumneata... 

— Spune-mi pe nume. Mă cheamă Claudia şi sunt originară 
din sudul Italiei. Pe soţul meu, pe fostul meu soţ, îl chema 
Dieter. Acum ştii destule despre mine. Oricum, suficiente. Mai 
mult nici nu te sfătuiesc, pentru că... şi îşi muie buzele în cupa 
de şampanie, apoi continuă cu lentoare... pentru că este 
imposibil şi îmi eşti simpatic. 

Lui Stancu nu-i scăpă paradoxul. Zâmbi la rândul său. 

— Un domn al cărui nume îmi scapă, dar care nu era prost, 
zicea: „Greul este ceea ce pot face imediat. Imposibilul... ceea 
ce îmi ia puţin mai mult timp”. Pomenindu-se citând, îşi aminti 
de Nedelea şi zâmbi. 

Femeia îl privi intens pe deasupra cupei de şampanie din care 
sorbea din nou. Vorbi. 

— Un înţelept acest domn. Un mare înţelept. l-a folosit la ceva 
această înţelepciune? 

— Nu ştiu! Ceea ce ştiu e că de atunci, şi eu am dorit să devin 
înţelept. 

— Şi te-a ajutat cu ceva? 

— Un alt domn, al cărui nume de asemenea îmi scapă, zicea: 
„Există două scopuri în viaţă, mai întâi să obţii ceea ce doreşti, 
apoi să te bucuri de asta. Numai un înţelept atinge cel de-al 
doilea scop”. 

Acum înţelegi de ce ţin să fiu înţelept? 

— Dar eşti într-adevăr un înţelept. Numai să-ţi folosească şi 
aici. Apropo, aş mânca ceva din bucătăria siciliană. În tot oraşul 
nu găseşti aşa ceva. Eventual un „entrata siciliana” dintr-o 
„polpetta” de pasăre ori cu „spaghetti con la sarde”, specialităţi 
pe care nu le afli în restul Germaniei Federale. 


— Păi, dacă-i aşa, să le încercăm. 

Lansă comanda. În acelaşi moment, un bărbat ieşi din 
semiobscuritate şi i se adresă cu o politeţe exagerată: 

— Binevoiţi să mă urmaţi. Sunteţi aşteptat. 

Maiorul se sculă, cerându-şi scuze. 

— Nu-i nimic, îi răspunse Claudia. Important e să te întorci, eu 
am să te aştept. Am încredere în „înţelepciunea” ta, sper să-ţi 
servească.! 


SINUCIDERE SAU CRIMA? 


Pe masa colonelului Dorin Nedelea, telefonul sună strident. 
Fără a-şi lua ochii din dosarul pe care-l studia, acesta întinse o 
mână şi duse receptorul la ureche. Pe măsură ce asculta, faţa sa 
devenea tot mai crispată. După un timp răspunse. 

— Să plece Roman la faţa locului. Să-l ia şi pe locotenentul 
Vasile Drăgoi cu el. Am să trimit acolo şi o echipă operativă. Să 
nu le scape nimic. Clar? 

Puse încet receptorul în furcă şi rămase pe gânduri. Trecuseră 
şase zile de la plecarea maiorului Mişu Stancu la Munchen şi nu 
primise încă nicio veste despre activitatea sa acolo. Ştia că a 
ajuns cu bine, cunoştea hotelul în care a fost găzduit şi... cam 
atât. Puțin! Şi era firesc să fie neliniştit. Urma să acţioneze într-o 
zonă necunoscută, într-o problemă cu atâtea posibile surprize şi 
cu adversari neştiuţi. Perspectiva nu era deloc roză. In principiu, 
nu-i plăcea să-şi trimită oamenii în misiuni fără o cercetare 
amănunţită a terenului în care vor evolua şi o cunoaştere cât 
mai aprofundată a problematicii căreia vor trebui să-i facă faţă. 
Dar, în cazul dat, lucrurile nu erau normale, de aceea şi riscurile 
erau mai mari. Toate acestea urmau a fi suplinite de experienţa 
maiorului, de puterea sa de discernământ, de respectarea de 
către el a metodelor şi tehnicilor de lucru stabilite, în fine, de 
orientarea lui în noile situaţii care s-ar putea ivi, imposibil de 
prevăzut de la bun început. Or, acestea din urmă ar putea 
surveni la fiecare pas. Se baza pe inteligenţa maiorului, pe 
cultura sa de specialitate, pe îndrăzneala lui. Acesta plecase în 


misiune ştiind bine ce-l poate aştepta şi era pregătit. Nu credea 
nici în dumnezeu şi nici în dracu şi existau puţine lucruri ori 
persoane care să-i poată impresiona. El însuşi era învăţat să-şi 
ajute oamenii, să-i acrediteze şi, pe ici, pe colo, să le dea câte o 
mână de ajutor, uneori împotriva voinţei acestora. Şi acum nu 
ştia nimic despre maior, despre caz, care, de fapt, nu mai era 
sub controlul său. Poate ar fi fost timpul să lase oamenii să 
gândească mai mult şi să acţioneze singuri, nu numai în cazuri 
„speciale”, ci în toate situaţiile... chiar dacă mai greşesc la 
început. Poate! Şi acum, colac peste pupăză, sinuciderea Hildei 
Wirth, fosta logodnică a lui Meingast! Ce s-ar putea crede? 
Eventual că arestarea şi condamnarea acestuia pentru furt prin 
spargere şi crimă au „împins-o” pe Hilde la sinucidere? Bine, dar 
această fată, când şi-a dat seama cu ce fel de individ urma să se 
căsătorească, l-a trimis la plimbare, l-a aruncat ca pe o măsea 
stricată. Sau poate că totul nu a fost decât o înscenare? Oricum, 
înainte de a trage concluziile corespunzătoare, trebuia efectuată 
o cercetare temeinică. Se hotărî să meargă acolo. Se îmbrăcă, îi 
comunică secretarei unde putea fi găsit şi ieşi în curtea din 
spate a imobilului. Se aşeză la volan şi demară cu toată viteza. 

Când ajunse în apartamentul pe care-l ocupase Hilde, pe 
strada Morilor la numărul 82, echipa operativă era în plină 
activitate. La faţa locului se găseau şi procurorul Puiu Dabija şi 
medicul legist Anatol Ulieru. Doctorul tocmai terminase de 
examinat victima şi se, întreținea cu procurorul şi căpitanul 
Roman. Îi salută cordial, aşezându-se apoi lângă ei, pe un scaun. 

— Moarte prin împuşcare... se pronunţă medicul. 

— Unde? 

— In cap. 

— Aşa, pur şi simplu în cap? interveni Nedelea. 

— Vi se pare curios? vru să afle procurorul. 

— Da! Am să vă spun mai târziu şi de ce. Ce este, omucidere 
sau sinucidere? lansă colonelul o altă întrebare, fără să se 
adreseze cuiva anume. 

— Asta cred că intră în atribuţiile dumneavoastră să clarificaţi, 
deşi... răspunse medicul legist. 

— Deşi...? 

— La prima vedere, pare să fie vorba de o sinucidere, dar nu 
aş vrea să mă pronunţ cu hotărâre până ce nu efectuez 
autopsia. 


— Există o scrisoare de adio lăsată de victimă, interveni 
procurorul cu o voce neutră. 

— Interesant. Ce scrie acolo? 

Procurorul scoase cu grijă dintr-un plic un bilet dactilografiat 
şi-l citi: „L-am pierdut pe logodnicul meu, am ratat plecarea, 
prietenii mă ocolesc, rudele îmi fac reproşuri şi totul a devenit 
fără sens în această viaţă. M-am săturat... Rog părinţii să mă 
ierte. Hilde”. 


Colonelul se adresă căpitanului Roman. 

— Vreau o cercetare foarte temeinică a înscrisului! Biletul să 
fie dus la laborator şi examinat. Căutaţi urme în locuinţă şi 
efectuaţi fotografii. Când am spus „urme” nu m-am referit 
numai la cele digitale... 

Procurorul şi Roman îl priviră puţin contrariaţi. Acesta 
continuă însă imperturbabil. 


— Da, mă gândesc la urme palmare, de încălţăminte, fire de 
păr sau de diverse ţesături, mă rog, un tacâm complet. Doar 
criminalul n-a fost un duh! E clar? Şi, în timpul ăsta, locotenentul 
Drăgoi cu plutonierul major Stoica să treacă la investigaţii. 
Vreau informaţii cât mai amănunțite asupra victimei, a relaţiilor 
sale, prieteni şi colegi, duşmani potenţiali, modul în care şi-a 
petrecut timpul în ultimele două zile. Mâine, dacă vom avea 
rezultatul autopsiei - se întoarse cu un zâmbet semnificativ spre 
medicul legist -, de examinările de laborator răspund eu, cu voia 
tovarăşului procuror, să ne întâlnim, eventual la mine în birou, 
ca să trecem în revistă situaţia operativă ce s-a creat. Ce aţi 
zice de ora 12,00? 

Şi, toată lumea fiind de acord, salută şi ieşi. 


— Prin urmare, să recapitulăm datele care sunt la dispoziţia 
noastră până în prezent, zise colonelul Nedelea, privindu-i pe 
ceilalţi din biroul său, respectiv procurorul Dabija, căpitanul 
Roman şi locotenentul Drăgoi. 

— Autopsia pune în evidenţă faptul că victima a fost 
împuşcată în cap, regiunea occipitală, formând la orificiul de 
intrare un inel de imprimare semilunar, având funingine depusă 
sub forma manşonului specific şi o rază mică de dispersie. 
Funinginea a fost evidenţiată şi pe părul blond al victimei. A fost 
relevat şi tatuajul format la orificiul de pătrundere. Proiectilul 
este un glonte de calibrul 9 mm, cu cămaşă de oţel. Pistolul 
„Walther” de 9 mm care a fost găsit la faţa locului are un glonte 
lipsă şi examenul a stabilit că s-a tras de curând cu el... Cauza 
morţii... colonelul se opri o clipă, privindu-i. 

— E ceva neclar? 

— Orificiul de ieşire? 

Întrebarea la obiect a procurorului nu-l surprinse. 

— Mai mare decât cele de intrare, dovadă că proiectilul a 
intrat perpendicular şi a ieşit oblic, antrenând şi unele eschile 
osoase. 

— Urme suplimentare ale împuşcăturii pe mâna sinucigaşei? 
întrebă Roman. 

— Primul punct marcat, zise Nedelea. Nu există! 

— Amprentele de pe pistol? interveni locotenentul puţin timid. 

— Cu mai mult curaj, tinere. Deşi nu aparţine strict de 
autopsie, te informez că... sunt doar cele ale victimei. 


— Data morţii? se auzi din nou vocea procurorului. 

— După procentul distrugerii globulelor roşii şi starea 
hipostatică a plămânilor, s-a tras concluzia că moartea a 
intervenit cu cel puţin o zi înainte de a i se fi găsit corpul. Să 
zicem ieri, între orele 10,00 şi 12,00. Evident, au mai fost găsite 
şi unele rigidităţi pe cale de rezoluţie, asupra cărora nu vreau să 
insist. Există însă în raportul medico-legal un amănunt pe care 
aş dori să-l supun atenţiei dumneavoastră în mod special. Din 
stomacul victimei s-a prelevat o mare cantitate de barbiturice 
care, dacă nu i-a produs moartea, a dus-o într-o stare vecină 
CU... 
Şi atunci iată scenariul: a luat mai întâi barbiturice, într-o 
cantitate care i-a produs starea de comă şi, „văzând” că nu 
moare, s-a împuşcat în cap! Haida de! Halal sinucidere! a 
intervenit Roman.Apoi, urmele suplimentare ale împuşcăturii nu 
apar pe mâna victimei, o împrejurare negativă de care nu a 
ţinut seama... 

— Cine? 

— Evident... criminalul sau criminalii! 

— Deci tu presupui, zise Nedelea, că victima a fost întâi 
otrăvită şi, fiindcă moartea întârzia să vină, a fost împuşcată. 

— Este exact. Asta cred! Cu alte cuvinte, suntem în prezenţa 
unei crime deghizată în sinucidere. De altfel, femeile se sinucid 
foarte rar cu arme de foc, eu cel puţin nu am întâlnit în practică 
un asemenea caz. Gazul da, otrăvuri da, uneori frânghia, dar 
pistolul nu. Şi chiar, presupunând că folosesc un pistol, nu trag 
niciodată în cap. Sub sânul stâng, în inimă, e mai romantic, dar 
nu în cap! 

— Apropo, făcu Nedelea, privindu-l pe Drăgoi. Te vei ocupa 
personal să lămureşti problema cu pistolul „Walther”, care a 
servit la uciderea victimei. Dincolo de constatarea balistico- 
judiciară, vei clarifica în primul rând cui a aparţinut acest pistol 
şi cum a ajuns în posesia prezumtivului criminal ori a victimei. 
Verifică dacă s-a reclamat vreodată pierderea sau furtul armei. 
Aş dori să asişti la tragerile experimentale şi la comparaţiile 
microscopice asupra gloanţelor. S-a tras cu pistolul găsit la locul 
crimei? Fără niciun dubiu? Vreau să fiu sigur! 

— Mobilul este fundamentat? întrebă procurorul Puiu Dabija. 

Ofițerii îl priviră intens pe colonel. 

— Ei da, m-am întâlnit de câteva ori cu ea, zise el. De altfel, a 


fost chiar şi aici, la noi, în câteva rânduri, nu, căpitane? 
Niciodată nu mi-a făcut impresia unei femei disperate că „şi-a 
pierdut logodnicul” sau că ar fi ratat plecarea. Dimpotrivă, după 
câte îmi amintesc, s-a consolat repede, cel puţin mie mi-a 
mărturisit că iubeşte un tânăr... 

— llie Sava, 22 de ani, student la Facultatea de Electronică, 
înalt, brunet, integralist, serios... declamă dintr-o suflare 
locotenentul, la care a şi petrecut noaptea de marţi spre 
miercuri, respectiv şi ziua premergătoare decesului, urmând ca 
în după-amiaza zilei de ieri să se întâlnească pentru a merge la 
cinema! 

Se auzi o uşoară bătaie în uşă şi în încăpere îşi făcu intrarea 
un ofiţer îmbrăcat în halat alb, care îi salută pe cei prezenţi şi îi 
întinse colonelului o hârtie, apoi salută din nou scurt şi ieşi. 

Nedelea aruncă o privire asupra materialului şi zise: 

— Am aici un raport de constatare tehnico-ştiinţifică de 
grafoscopie. Aş dori să subliniez o teză interesantă care se 
susţine şi se argumentează aici. „Scrisoarea în speţă a fost 
dactilografiată de către o persoană care, în mod normal, bate 
foarte rapid la maşina de scris, un profesionist, care însă pentru 
acest prilej a folosit numai... două degete”. 

— Lucrurile încep să se contureze, făcu Dabija. Cred că 
cercetările, după ce vom primi şi rezultatul investigaţiilor, 
trebuie orientate spre stabilirea mobilului acestui asasinat şi de 
aici să ajungem la criminal. 

— Corect, zise Nedelea. lată ce vă propun... 


LEGEA JUNGLEI 


În spatele somptuosului birou din lemn masiv stătea un om în 
jur de cincizeci de ani, cu părul blond încărunţit la tâmple, cu 
ochii de un albastru spălăcit care aruncau o privire minerală. Era 
îmbrăcat într-un costum cenuşiu, impecabil croit, o cămaşă 
albastră de mătase şi o cravată de culoarea fildeşului în care 
avea înfipt un ac în capătul căruia strălucea un rubin apreciabil. 
La intrarea lui Stancu se sculă şi înaintă spre acesta cu mâna 


întinsă, arborând un zâmbet ce se voia cuceritor. 

— Fiţi binevenit aici, Herr Stancu. Mă bucur nespus că aţi 
primit invitaţia mea, oarecum neobişnuită. Râse încet, apoi 
continuă, cu aceeaşi voce: 

— Sper că nu mi-aţi luat-o în nume de rău, mai ales că v-am 
deranjat din prima zi. Dar vă rog să luaţi loc pe acest fotoliu. 
Făcu câţiva paşi prin cameră şi deschise un bar încastrat în 
perete. Ce doriţi? Scotch, coniac sau poate o vodcă? 

— Mulţumesc, aş prefera un coniac. 

Turnă băutura în două cupe, după care se aşeză în faţa 
maiorului, aprinzându-şi o ţigară. 

— Vă întrebaţi probabil de ce v-am invitat aici şi, poate, de ce 
am procedat aşa de misterios în, acest scop. 

— Nu vă înşelaţi. Sunt curios să aflu ambele motive, zise 
maiorul, gustând din coniac, apoi, exclamă: excelentă băutură! 

— E un „Courvoisier” foarte vechi, pe care-l ofer doar 
prietenilor. 

— Pot să înţeleg că am onoarea să fac parte dintre aceştia? 

— Asta depinde numai de dumneavoastră. Vedeţi, domnule 
Stancu, eu sunt om de afaceri, nu diplomat, aşa că voi trece 
imediat la obiect. Ştiu unele lucruri despre dumneavoastră, Herr 
Stancu, de unde veniţi, câte ceva bănuiesc despre ocupaţia pe 
care o aveţi, scopul misiunii pe care urmează s-o îndepliniţi. Să 
dăm cărţile pe faţă. Eu pot să vă ajut s-o îndepliniţi şi tot aşa de 
bine pot să vă stopez până la, să zicem, înlăturarea 
dumneavoastră completă din acest „kriegsspiel”. Înghiţi o 
picătură de coniac, apoi reluă: Aveţi o sarcină foarte dificilă, 
fiindcă va trebui să navigaţi prin ape tulburate puternic de mai 
mulţi factori implicaţi ori interesaţi în această afacere. Unii 
dintre aceştia nu fac parte din lumea interlopă şi au ramificații 
foarte întinse, în ţară şi în străinătate, şi agenţi acoperiţi în cele 
mai respectabile întreprinderi şi instituţii, aidoma burselor, 
băncilor, caselor de import-export,  supermagazinelor, 
cabaretelor. Se opri o clipă, apoi reluă: Aceşti oameni girează de 
obicei şi alte afaceri care „trec” oficial prin firmele pe care le 
conduc. Ei au o putere pe care nu o egalează decât „Mafia”, 
dacă nu fac chiar parte din această „respectabilă” familie. De 
unde ştiu toate aceste lucruri, inclusiv despre dumneavoastră, e 
inutil să mă întrebaţi, fiindcă oricum nu v-aş răspunde. Şi, de 
altfel, nici nu v-ar servi prea mult. Cu o săptămână în urmă am 


primit însă vizita unei fermecătoare doamne, care reprezintă o 
asemenea firmă intercontinentală, patronată de... oricând vă 
pot spune cine e... care mi-a cerut să-i procur două tablouri 
semnate de pictori iluştri, tablouri care, din întâmplare, se 
găsesc şi în muzeele din ţara dumneavoastră. Pentru mine 
aceste obiecte de valoare nu prezintă mare interes, dar pentru 
un asemenea colecţionar ele reprezintă raţiunea de a trăi. Aş 
dori să-l servesc, ăsta e un lucru care într-adevăr ar prezenta 
interes pentru mine... Bref, vă propun un târg. In schimbul 
acestor două tablouri vă pun la îndemână toate informaţiile 
necesare pentru a putea da de urma celor opt tablouri care au 
fost furate de la dumneavoastră. 

Stancu încercă să citească adevărul în ochii individului care-l 
priveau acum cu interes. Dar aceştia nu reflectau decât un calm 
îngheţat. 

Începu să vorbească liniştit. 

— Herr Wild, v-am ascultat cu multă atenţie. E surprinzător 
pentru mine ceea ce aţi afirmat. Susţineaţi mai înainte că ştiţi 
unele lucruri despre ocupaţia mea reală: Perfect. Deşi nu-i nimic 
secret, am să vă dezvălui eu profesiunea mea. Sunt muzeograf 
şi muzeolog, Herr Wild. Mă ocup, aşadar, de organizarea 
muzeelor şi a unor expoziţii de pictură. De fapt, pentru asta am 
şi venit la Munchen, unde sper să inaugurez, la „Kunstmuseum”, 
o expoziţie de pictură românească. Aţi realizat, desigur, că 
atunci când spuneaţi că-mi cunoaşteţi ocupaţia şi misiunea, eu 
nu v-am întrebat nici ce ştiţi şi nici de unde... 

— lar eu am apreciat această discreţie, făcu Wild, puţin ironic. 

— Eu, în schimb, nu v-am întrebat nimic. Nici cu ce vă 
ocupați, nici despre „misiunile” pe care le îndepliniţi. Nici chiar 
despre „misiunea” care v-a condus la mine. Şi ştiţi de ce? Foarte 
simplu. Nu mă interesează! Dacă mâine îmi veţi spune că 
sunteţi un celebru compozitor, eu am să vă cred, fiindcă acest 
fapt nu mă deranjează şi nu-mi aduce prejudicii... 

— Domnule muzeograf, am învăţat lecţia! 

— Şi regulile jocului, şi regulile jocului, domnule Wild, ceea ce 
e foarte important. 

— Einverstanden! zâmbi acesta, ducând paharul la gură. 

— Întâmplător, oferta dumneavoastră mă interesează, ca pe 
orice român şi om de artă care are şansa să primească 
informaţii ce pot să conducă, în final, la recuperarea celor opt 


tablouri furate de la noi. În calitatea mea de muzeograf, am 
unele relaţii printre posesorii particulari ai unor mici galerii, ai 
unor tablouri, nemaivorbind de muzee. Dar, pentru a trata cu 
dumneavoastră „afacerea”, vă daţi seama că am nevoie de 
timp. 

— Einverstanden. Nici nu vă cer să-mi daţi un răspuns acum. 
Reflectaţi la propunerea mea şi hotărâți. Mi se pare un târg 
cinstit... 

Se auzi un zbârnâit uşor şi Wild ridică receptorul. Ascultă 
câteva clipe, apoi spuse liniştit: 

— La bar se află comisarul Wachter. E  însoţitorul 
dumneavoastră, nu? l-aţi dat această adresă, cumva? 

— Nu, nu i-am dat-o. Nici nu l-am văzut de azi dimineaţă, deşi 
aveam nevoie de serviciile sale în legătură... 

— Cu agresiunile a căror victimă aţi fost? 

— Sunteţi bine informat! 

— Într-o asemenea meserie, a nu fi informat este sinonim cu a 
da faliment imediat. Şi, o dată terminat într-un sector, nimeni nu 
te mai acreditează în altele. Asta e legea noastră. Aş dori însă să 
vă precizez un lucru. Indivizii care v-au agresat nu lucrează 
pentru mine, ci pentru alţii. Deşi, trebuie să recunosc, îi ştiu. Nu- 
s cai răi, dar sunt slabi şi mănâncă câte puţini din toate 
grajdurile, pentru două raţiuni: în primul rând, fiindcă sunt în 
veşnică goană după bani, şi în al doilea rând, fiindcă nu ştiu să 
spună „nu” atunci când li se cer anumite servicii. Mai ales Oder 
e acum compromis din trei părţi şi cred că pielea lui nu mai face 
prea mult. Oricine ştie la noi că, dacă ieşi cu el, trebuie să eviţi 
să te urci în maşina lui şi să ai totdeauna un ochi în spate. 
Pentru tentativa lui nereuşită va fi aspru pedepsit. lar dacă 
scapă de patronul lui o să dea peste oamenii mei! Nu admit 
niciun fel de imixtiune în treburile mele. 

— Prin urmare, eu eram sub protecţia dumneavoastră, zâmbi 
Stancu. 

— Aş zice mai degrabă în sfera intereselor mele. 

— Am mulţi protectori, de la poliţie până la... 

— ...gang, aţi vrut să spuneţi? Nu mă jigniţi, e o meserie sau o 
profesiune ca oricare alta, aşa că trebuie s-o faci bine, eficient, 
pentru a-ţi merge buhul şi în străinătate. Aşa se capătă 
comenzile. Nici mie nu mi-a mers bine de la început. Am avut 
ceva capital după război, l-am învestit într-o fabrică din 


Nicaragua. Am dat faliment. Atunci am lichidat, iar eu tot ce am 
salvat de acolo şi cu nişte împrumuturi de la o bancă 
internaţională am deschis barul. Dar afacerile mele merg până 
departe, pe mai multe continente. Să revenim însă la oile 
noastre. Eu zic să vă gândiţi şi să-mi daţi răspunsul, să zicem, în 
trei zile. O. K.? 

— O. K., deşi pot avansa foarte puţine lucruri pentru a facilita 
„schimbul”. 

— Pictorii despre care e vorba fac parte din şcoala italiană. 
Mai mult nu va pot spune, fiindcă, dacă răspunsul este negativ, 
trebuie să iau alte măsuri, vă daţi seama, nu? Acum sunt de 
părere să vă înapoiaţi în bar şi să vă distraţi. Bineînţeles, tot ce 
se consumă este plătit de firma mea. Asta e în afara convenției 
noastre. Priviţi acest monitor, mai zise el, apăsând pe un buton 
şi iluminând ecranul unuia dintre televizoarele montate în 
perete. Wachter nu mai este la bar. Cred că s-a plictisit şi a 
plecat. Am să vă spun imediat. Deschise dictafonul, o piesă 
frumoasa şi discret instalată pe birou, şi întrebă: Herbert, unde-i 
copoiul? 

— A plecat, patroane. S-a interesat de străin. L-am trimis pe 
Walther să-l „conducă”. 

— În regulă. Aprinse un alt monitor, apoi reluă: Priviţi, 
doamna Claudia vă aşteaptă cu nerăbdare la masă. 

— E angajata dumneavoastră? 

— Claudia? Nici vorbă. Nu ar face aşa ceva pentru tot aurul 
din lume. De altfel, nu-i lipseşte nimic! E un medic care... a avut 
unele greutăţi şi s-a retras din activitate. Vine rar la noi, dar 
cunoaşte pe toată lumea. Şi e totdeauna neînsoţită. E interesant 
faptul că v-a admis la masa ei. Un om ciudat. Acesta e adevărul: 
o femeie ciudată! 

Stancu se sculă, luându-şi rămas bun. 

Stancu se sculă, luându-şi rămas bun. 

— La revedere, domnule muzeograf, vă aştept în orice zi veţi 
dori să-mi faceţi o vizită. Ah, să nu uit. Un sfat, dacă doriţi să-l 
primiţi. Fiţi cu ochii în patru! Nu toţi de aici tratează în felul meu 
şi 


sunt destui care vă pândesc. Pegra muncheneză e temută în 
toată ţara. 

II conduse până la uşă şi îi întinse mâna. Maiorul se înclină şi 
ieşi. 

În aceeaşi clipă, pe o uşă laterală, perfect mascată, intră în 
cameră o femeie tânără şi fermecătoare, cu părul negru şi lucios 
tuns cu breton, care-i aruncă maiorului o privire întrebătoare. 

Maiorul intră în bar şi se aşeză la masa pe care o părăsise 
când a fost chemat de Wild. Pe scenă, o solistă îmbrăcată foarte 
sumar făcea un număr „retro”, cântând asurzitor, în 
acompaniamentul orchestrei: 

„Marinella, ah! reste encore dans mes bras, 

Avec toi je veux jusq'au jour, 

Chanter cette rumba d'amour...” 

Claudia îi surâse. 

— Ai scăpat cu bine din întâlnire? 

— Întreg şi nevătămat, după cum se vede, şi deosebit de... 
flămând. 

— Asta se poate repara imediat! 


Făcu un semn discret unui individ care veni imediat la masă. 
— Ce a comandat şi doamna şi încă o sticlă de şampanie. 
Claudia îi zâmbi din nou. 

— Eşti, pare-se, un bun diplomat, dar bagă de seamă, asta nu 
e totul. 

Stancu îi aruncă o privire grea. 

— Draga mea, diplomaţia este arta de a prezenta lucrurile. 
Am avut discuţii interesante astăzi cu două personaje complet 
diferite şi, aş putea spune, cu interese opuse. Le-am luat pe 
fiecare de-o parte, explicându-le pe rând că tot ceea ce am de 
gând să întreprind împotriva lui e din cauza duşmanului său. 

— Asta-i machiavelism, Mischou. 

— Nu, autoapărare. 

Femeia bău o înghiţitură din cupa de şampanie, apoi zise: 

— Eşti curajos. Aş vrea să-ţi spun ceva. Mă tem pentru tine... 

— Ţi-e frică? 

— ie ar trebui să-ți fie frică. Nu-mi plac oamenii prea 
îndrăzneţi, indiferent ce hram poartă, fiindcă nu ajung departe, 
dar tu eşti simpatic, ai ochi frumoşi, sinceri, şi mă simt bine cu 
tine. Vreau să te previn, sunt unii care au decis ca aceasta să fie 
ultima ta noapte. 

— Puteau măcar să mă consulte, ce dracu, zâmbi Stancu. 

— Nu juca teatru. Indivizii sunt periculoşi şi, de obicei, obţin 
ceea ce vor. 

Stancu o privi intens. Părea absolut naturală şi tristă. 

— Claudia, mă nelinişteşti. 

— Te neliniştesc? 

— Da. Cine ţi-a spus că aş fi prea îndrăzneţ? 

— Ah, asta era? O pură coincidenţă. 

— Mie nu-mi plac coincidenţele, păpuşă de aur. 

— Poate. Vreau însă să-ţi fac o propunere. Nu eşti obligat să 
primeşti. Ţi-o fac, drace, nici eu singură nu ştiu de ce. In fine, 
poate fiindcă sunt femeie. Vino să dormi la mine. Acolo eşti în 
siguranţă. 

Maiorul reflectă rapid. Poate că n-ar fi rău să primească. Dar 
dacă e o cursă? Oricum, dacă lucrurile stăteau aşa cum le-a 
povestit Claudia, era cea mai bună soluţie. Şi deloc neplăcută. 

— Ai să râzi, Claudia, dar primesc. 

— Atunci să mergem. Voi ieşi înaintea ta. În faţa localului, la 
parcare, e o maşină roşie, un „Packard”. Voi fi la volan. 


Se ridică şi plecă. 

Stancu îşi aprinse o ţigară, chemă chelnerul şi îi achită nota. 
Mai bău o înghiţitură de şampanie. Când luminile se stinseră din 
nou, iar pe scenă apăru un cuplu ce începu să execute un dans 
apaş, se strecură pe nesimţite până la garderobă, de unde îşi 
luă impermeabilul. Controlă din nou dacă nu e urmărit şi, 
nevăzând nimic suspect, ieşi în stradă. Din parcare ţâşni o 
maşină roşie care frână în faţa lui. 

— Urcă! făcu Claudia, deschizându-i portiera din faţă. 

Maşina demară în noapte. 

Deşi târziu, capitala bavareză, viu luminată, nu-şi terminase 
încă viaţa de noapte. Circulaţia, care la începutul serii era foarte 
intensă, se rărise întrucâtva, fără însă a dispărea cu totul. 
Taxiuri rulau spre şi de la teatre, localuri de noapte sau 
restaurante, oameni care s-au distrat ori erau dornici să-şi 
continue petrecerea, maşini particulare. de toate tipurile şi 
mărcile, nu numai europene, ci şi japoneze şi mai ales 
americane, goneau, de parcă trebuiau să ajungă din urmă 
timpul pierdut. Era amuzant de privit. De privit şi de învăţat. 

— Vrei să verifici dacă nu suntem urmăriţi? zise Claudia cu o 
voce albă. 

— Se vede ceva prin oglinda ta? 

— Nu, dar vreau să fiu liniştită, deşi ei au cu totul alte metode 
de lucru. 

După ce Stancu se asigură că nu erau urmăriţi se întoarse 
spre ea. 

— Îi cunoşti bine?! 

— Mda. Am avut de-a face cu ei. M-au silit prin şantaje şi 
constrângeri să joc rolul de capră... 

— De capră??? 

— Da. Nu ştii cum se atrage tigrul în capcană? Se leagă o 
capră într-un luminiş, în imediata apropiere a unei gropi bine 
acoperită cu o plasă. Atras de behăitul caprei şi de mirosul ei 
specific, tigrul vine, sare şi... 

— ...Cade în capcană. E clar. Acesta-i rolul tău şi în această 
seară? 

— Nu vorbi prostii. Ţi-am mai spus o dată... a fost. Am 
terminat demult, deşi, din când în când mă mai abordează, fără 
însă să-mi ceară ceva. Nu-ţi face griji, la mine eşti în siguranţă. 
Numai că te-aş ruga să nu mă întrebi nimic, fiindcă, dacă nu-mi 


ţin gura, ştiu prea bine ce poate să mi se întâmple. 

— Ce ţi s-ar putea întâmpla? întrebă maiorul peste o clipă. 

— Mi s-ar întâmpla... ceea ce nu mi s-ar mai putea întâmpla 
altădată, zise ea râzând de propria-i butadă. Ajunseră într-un 
cartier rezidenţial în care casele tip vilă, cu sau fără etaj, aveau 
în faţă câte o grădiniţă cu flori şi pomi fructiferi, cu alei bine 
îngrijite. Peste un timp, maşina opri în faţa unui imobil cu mai 
multe etaje, clădit într-un stil modern, cu un garaj subteran, a 
cărui uşă se deschidea prin celulă fotoelectrică. Claudia opri 
„Packard-ul” în faţa garajului, îi dădu cheile, rugându-l să 
parcheze maşina în a treia boxă pe dreapta, timp în care ea se 
duse în apartamentul ei de la etajul doi, pentru a face puţină 
ordine şi a-şi reface frumuseţea. 

Stancu semnaliză pentru deschiderea automată a garajului, 
după care lansă maşina până la boxa a treia, unde o parcă. 
Stinse luminile şi, când scoase cheia din contact, avu vaga 
presimţire a unui pericol iminent. Era învăţat să aibă încredere 
în instinctul său, o santinelă în alertă permanentă. Dacă acesta 
strigă „lupul” de zece ori la rând şi a unsprezecea oară nu ai 
verificat, s-ar putea să te trezeşti în faţa unui lup adevărat. 
Ajunge o singură dată să nu fii vigilent într-o asemenea situaţie, 
a doua oară poţi fi sigur că nu se va mai repeta. Deschise încet 
uşa maşinii şi privi în jurul său. Nimic. Şi totuşi ceva nu era în 
regulă. O presimţire mai puternică decât el i se insinua în suflet. 
Ceva îl avertiza că este în primejdie. Îşi aprinse o ţigară şi încuie 
uşa maşinii. Făcu câţiva paşi spre ieşire, aplecându-se să-şi 
ridice batista chiar în momentul în care simţi două mâini 
puternice înnodându-se în jurul gâtului său. Calm, stinse ţigara 
pe una din mâinile care-i înconjurau gâtul. Dar, cu toată durerea 
pe care desigur că agresorul o resimţi, acesta nu slăbi 
strânsoarea. Maiorul prinse atunci încheieturile celor două mâini 
ale individului şi plonjă spre înainte, antrenându-l şi pe adversar 
cu el, încercând să aplice astfel tehnica de judo care cere să 
utilizezi în favoarea ta forţa celui care te atacă. Individul căzu pe 
spatele său şi de aici pe podeaua de ciment, nu înainte însă dea 
efectua un magnific zbor planat. Şocul trebuie să fi fost foarte 
puternic şi totuşi, când aprinse lanterna de mână, Stancu îl văzu 
ridicându-se, înarmat cu un pumnal gata să se arunce asupra 
lui. Maiorul făcu un pas înapoi, eschivă de justeţe şi-l lovi 
puternic în plină faţă. Tipul reculă puţin cu braţul întins pentru a 


amortiza lovitura următoare şi atunci îl atinse pe Stancu cu lama 
în braţul stâng. Cu toată durerea vie care-l fulgeră, maiorul izbi 
din nou cu pumnul, vizând mâna care ţinea pumnalul. Surprins, 
acesta scăpă arma, dar nu comise greşeala de a se apleca săo 
ia, ci se aruncă din nou, cu toată forţa, asupra maiorului. Stancu 
fandă şi în clipa următoare îl lovi cu piciorul în ficat cu puterea 
unei descărcări de bazooka. Fără a putea scoate măcar un 
strigăt, individul s-a încovoiat şi a căzut întins la podea. Era 
terminat. Maiorul aprinse 


lumina şi privi figura agresorului său. Era un bărbat înalt, cu o 
faţă prelungă şi osoasă, cu nasul turtit şi o bărbie mai mult 
pătrată. O cicatrice roşie i se întindea de la urechea dreaptă 
până aproape de ochi. Părul, de un blond deschis, aproape alb, îi 
cădea în plete lungi pe spate. Putea să aibă între 30 şi 35 de 
ani. II căută în buzunare, dar nu găsi decât trei bancnote de 50 
de mărci. Era de aşteptat. Indivizi de genul ăsta nu umblă cu 
acte de identitate asupra lor. E mai sănătos. Il lăsă întins pe jos 
şi plecă. Când sună la uşă, aceasta se deschise imediat şi în 
cadrul ei apăru Claudia, zâmbindu-i cu nonşalanţă. Era 
îmbrăcată într-un capot de mătase verde, aproape transparent, 
care mai mult o dezbrăca. Se încruntă deodată, văzându-i braţul 
care sângera. 
— Ce... ce s-a întâmplat? 


— O mică discuţie în contradictoriu cu un tip care mă pândea 
în garaj. Se pare că acei care îmi poartă sâmbetele nu se lasă cu 
una, cu două. De altfel, am fost avertizat. 

Fără să scoată un cuvânt, femeia se duse în baie, de unde se 
înapoie cu o trusă de prim ajutor. Îi scoase haina, apoi cămaşa, 
şi îi examină rana. 

— Nu-i nimic grav, zise ea uşurată. Până te-nsori îţi trece. 

Îl pansă apoi cu multă dibăcie. 

— De fapt rana nu-i adâncă. Cu ce te-a lovit? 

— Cu un pumnal. Uite-l, zise el, scoţându-l din buzunar. L-am 
luat ca amintire. 

— Şi ce s-a întâmplat cu agresorul tău? 

— Zace în garaj şi visează probabil la timpuri mai bune. 

— L-ai... l-ai lichidat? 

— Vai, ce limbaj, Claudia! Dar eu sunt un om paşnic, cum ai 
putea să crezi una ca asta? Doar l-am neutralizat pentru o 
perioadă de câteva ceasuri. 

— Ai procedat bine. Gangul ăsta mai are şi alte metode şi alţi 
asemenea indivizi. 

— Nu mă îndoiesc, prin urmare vor mai încerca. Se pare că 
sunt o V.I.P.?, pentru ei, bineînțeles.. 

— Ce ar fi dacă am lăsa la o parte aceste probleme şi am bea 
ceva? Cred că ai avea nevoie de o tărie, ce zici? 

— Einverstanden, gnădige Frau! 

Scoase o sticlă de whisky „White Horse” şi puse două pahare 
pe o măsuţă joasă. Stancu apucă sticla şi o servi pe Claudia, 
după care îşi turnă şi lui o porţie dublă. 

— Pentru ziua de mâine, zise ea ridicând paharul, pentru ca 
mâine să fie o zi mai bună. Decât cea de azi! 

— Eh, zise el, mâine... mâine e uneori departe! 

— Dimpotrivă, făcu Claudia. Am constatat totdeauna că 
mâine urmează lui azi cu o regularitate monotonă. 

Băură în tăcere. Apoi Claudia se ridică, apropiindu-se de el. 
Maiorul puse paharul pe masă şi se ridică, privind-o cu 
intensitate. Deodată simţi o dorinţă violentă de a o îmbrăţişa. 
Când ajunse în braţele sale, Claudia scoase un suspin şi îi căută 
buzele, abandonându-i-se toată. 

Pentru ei timpul îşi suspendă zborul. Pericolul, urmărirea, 
teama deveniră coşmaruri îndepărtate. 


2 Very Important Person (persoană foarte importantă). 


ÎN LINIŞTEA NOPŢII 


Ancheta privind asasinarea Hildei Wirth progresa lent. 
Investigaţiile efectuate relevau că victima nu avea motive care 
s-o determine la sinucidere, iar prietenul ei, Ilie Sava, cel cu 
care avea întâlnire chiar în ziua în care ea a murit, susţinea că, 
atunci când s-au despărţit, era veselă, bine dispusă. Mai mult, 
cu o seară înainte, el o ceruse în căsătorie, iar ea acceptase 
bucuroasă. Deci, avea toate motivele să vrea să trăiască, să fie 
fericită, şi credea încă în viitorul care-i stătea în faţă. În acelaşi 
sens se pronunţau şi depoziţiile vecinilor şi ale colegilor ei de 
serviciu. 

„Care ar putea fi atunci mobilul acestei crime?” se întrebă 
Nedelea a nu ştiu câta oară. Răzbunarea? Din partea cui şi 
pentru ce? Poate din partea lui Meingast, dar acesta e 
încarcerat. Vreun complice al acestuia, rămas liber? Posibil, deşi 
improbabil. Poate din partea altuia, vreun rival al tânărului 
student care-i făcea curte? Cum îl chema? Da, Ilie Sava. Ce ar fi 
să-i acordăm mai multă atenţie? Jaful? Exclus. Nu i s-a furat 
nimic şi niciun hoţ, chiar începător, nu intră în locuinţa unei fete 
care nu este bogată, pentru a fura. Un risc inutil. De altfel, nu 
era nimic forţat şi nici nu a dispărut ceva din apartament. Pentru 
a nu vorbi? Ştia ea ceva compromiţător pentru vreun membru al 
bandei rămas în libertate? Posibil, dar dacă aş acredita această 
ipoteză înseamnă că într-adevăr n-am reuşit demolarea întregii 
bande de hoţi şi criminali care au acţionat pe teritoriul ţării 
noastre... Mai mult, dacă aceştia folosesc măsuri extreme 
înseamnă că pregătesc terenul în vederea unei noi lovituri şi 
„asanează” tot ceea ce ar putea să pericliteze acţiunile lor 
delictuoase. De fapt, în ancheta cu Meingast-Sauer se pomenea 
despre tratativele „Mistreţului” cu un armator greco-american 
care-i comandase alte două tablouri, pentru a căror 
„achiziţionare” şi scoatere din ţară urma să sosească aici un alt 
tandem! Aceste mărturisiri însă au fost socotite elemente 
marginale, fără a li se acorda vreo atenţie deosebită. Este poate 


cazul să se reia ancheta numai pe această problemă. De data 
asta nu vom mai neglija nimic”. 

O bătaie în uşă îi întrerupse şirul gândurilor. În cameră intră 
căpitanul Vasile Roman. 

— Gând la gând cu bucurie, căpitane. Am să te rog să 
interoghezi încă o dată cuplul Meingast-Sauer cu privire la cele 
două tablouri pe care „Mistreţul” trebuia să le livreze unui 
armator. Ce fel de tablouri? cine urma să le ia? de unde? când? 
„.. Tot tacâmul. 

— Le ce vă gândiţi? 

— Nu-mi pot explica mobilul asasinării Hildei Wirth. M-am 
gândit că una dintre ipotezele de lucru ar putea fi şi pregătirea 
terenului pentru ca noua „echipă” să nu fie deranjată şi, în 
consecinţă, au amuţit-o. 

— Bine, dar atunci trebuie să căutăm... 

— Da, trebuie să aflăm unele elemente din mediu, care ar 
putea să ştie câte ceva, şi să aprofundăm relaţiile pe care le-a 
avut victima cu ceilalţi inculpaţi din această cauză. Puţină 
„Victimologie”, stimabile. 

— Credeţi că-i posibil? 

— Crezi că-i imposibil? Evident, nu aş vrea pentru nimic în 
lume să abandonaţi celelalte ipoteze ce s-au formulat. Trebuie 
să le verificăm pe toate, dar aş dori totuşi să-mi permit luxul de 
a-i acorda prioritate acesteia. Ce zici? Pot să am şi eu intuiţie? 

— Voi trece la verificări. 

— Ar mai fi ceva. Ce măsuri s-au luat pentru întărirea pazei la 
muzee? 

— A fost aplicat planul de măsuri care s-a întocmit împreună 
cu instituţiile respective de cultură. 

— Şi aparatura de alertare? 

— Este în curs de amenajare. 

— Perfect. Să se grăbească operaţiunea. Trimite-l pe Drăgoi 
să se ocupe. 

— Imi trebuie fiecare om pe care-l am. De fapt, pentru asta 
am şi venit, poate mă ajutaţi, de la pază, de la criminalistic... 

— Am un prieten, căpitane, care-i cercetător principal într-un 
institut. Deunăzi am fost pe la el. De obicei, mă duce în 
laborator, unde-mi arată fel de fel de aparate, care de care mai 
complicate. Imi place să-i ascult explicaţiile cu privire la 
folosirea fiecărui aparat în parte. Şi, cum îţi spuneam, acum 


câteva zile am fost din nou la el. Pe masa lui, evident, 
aparatură. „Ce ai pe acolo? l-am întrebat eu, puţin ironic, iar 
sticlărie colorată?” „Am aici, mi-a zis el calm, un telescop şi un 
microscop. Prin primul, privesc spre imensitatea cerului, prin al 
doilea, în străfundurile materiei!”, Am amuţit, normal. Mă 
gândeam care o fi mai important şi, după un timp, mi-am dat 
seama că ele se completează reciproc. Câţi oameni ziceai că-ţi 
trebuie, căpitane? 

— Niciunul. Mă descurc cu efectivele pe care le am. Voiam să 
vă spun că... 

— Mi-am închipuit că ai avut un motiv puternic ca să vii la 
mine fără să-ţi termini investigaţiile! 

— Azi noapte am întâlnit o „fantomă”! 

—  Căpitane, începi interesant, dar prefer suspansul în 
literatura polițistă de bună calitate, aşa că, dacă începi în felul 
ăsta, să ştii că eu am să-ţi cer să materializezi fantoma... 

— Am întâlnit-o pe... Liana Hurmuz într-un local de noapte. Şi 
mi-a şi zâmbit. M-a zăpăcit de aşa mănieră, încât... 

— ...Ai scăpat-o! 

— Exact! Când mi-am revenit, dispăruse printre dansatori şi 
nu am mai găsit-o. Cu toate acestea, greşeala mea, sub raportul 
efectului ei, este numai pe jumătate. 

— Ai regăsit-o? 

— Deocamdată, nu. Dar o pot vedea sau aborda oricând. 

— Unde? În „penitenciar”? 

— Nu, fie la ea acasă, fie la serviciu... 

— Bun. Nu crezi că a venit timpul să te explici? 

— Ba da. E vorba de sora ei geamănă, Diana, de profesiune 
merceolog, căsătorită cu Oreste Manu, inginer agronom. 
Niciunul dintre cei doi soţi n-a dat naştere la probleme 
deosebite, trăiesc „alături”, vreau să spun că fiecare îşi are viaţa 
sa particulară, n-au antecedente penale. Ea a fost văzută 
adesea în preajma surorii sale, ceea ce ar putea să pară firesc, 
şi nu a fost implicată în cauza furtului de la muzeu. Deşi 
frecventează localuri de noapte, cu sau fără soţul ei, nu i se 
poate reproşa nimic la serviciu, sub aspect profesional.. 

— Continuă. 

— Ştiu că e foarte puţin, dar e tot ce cunosc despre ea la ora 
actuală, deşi ar trebui... 

— Cine te împiedică? De fapt ce impresie ţi-a făcut? 


— Datele pe care le am o arată ca o femeie cochetă, 
inteligentă, amatoare de unele petreceri intime, de cadouri 
costisitoare şi de bani, având un prieten „permanent”, Radu 
Victorin, contabil, şi alţii ocazionali, mai ales străini. In ceea ce 
priveşte înfăţişarea ei: aproximativ 25 de ani, trăsături 
frumoase, poate puţin şifonate, dacă o priveşti de aproape. O 
coafură vaporoasă, stil „puştoaică”, ochi mari şi negri care 
contrastează cu părul de un blond cenuşiu. Talie subţire, şolduri 
proporţionate, un bust ce reţine atenţia... 

— Dacă ţi-a reţinut-o şi ţie! 

— „Nasul îl are drept, în prelungirea liniei frunţii, iar gura ei 
afectează în permanenţă o grimasă sceptică. 

— Un portret vorbit atât de complet după o întâlnire de 
câteva minute? 

— Ca să fiu-drept, am mai revăzut-o. 

— Da? Vocea colonelului deveni insinuantă. Parcă spuneai că 
nu! 

— Ei, mă gândeam că nu am avut cu ea o discuţie, ca să zic 
aşa, definitorie. 

— Pentru a o situa în ierarhiile tale. 

— Cam aşa ceva. Am s-o ascult totuşi, dar după ce mă voi 
dumiri asupra unor lucruri. 

— Dar o bănuieşi de ceva ilicit? 


— Încă nu mă pot pronunţa. Cel de-ai şaselea... 

— „simţ. Cunosc despre ce-i vorba. Dar fii atent, eu nu 
tolerez abuzurile. Îmi amintesc cu multă plăcere de explicaţiile 
pe care bunul şi înțeleptul meu profesor de latină ni le dădea pe 
marginea unor adagii. Şi am să-ţi spun şi ţie măcar unul, pentru 
că, oricum, m-aţi poreclit Cicero: Summum jus, summa injuria 
sau, pe româneşte, „Excesul de justiţie este exces de injustiţie”. 

— N-am să uit. 

— Vezi că, dacă o bănuieşti aiurea, s-ar putea s-o pui într-un 
mare pericol. Se pare că sunt încă dintre cei care fac „alergie” 
când mai e câte unul chemat la Miliție, iar acest simptom se 
poate transforma la ei în încercarea de a înlătura fizic pe cel în 
cauză. Evident, noi nu avem dreptul să sacrificăm pe nimeni. 

— E cât se poate de clar. Mă voi orienta. 

— Bine. Cum stai cu studiul limbilor? 

— Engleza şi italiana le vorbesc curent, germana o stăpânesc 


bine, exersez continuu. 

— Perfect. Vezi că necunoaşterea temeinică a limbii poate 
împiedica misiunea. Nu avem voie să riscăm nimic şi de aceea 
nu vom face niciun rabat pregătirii. Incă o vorbă. Va trebui să 
răspundem mesajului transmis de maiorul Stancu. Te rog să-i 
faci o vizită pictorului Dan Rindeanu. Il găseşti uşor. E o 
personalitate bine cunoscută în lumea artelor, pictor talentat şi 
critic de mare suprafaţă, precum şi prieten intim cu Stancu. 

În mesajul său, maiorul mi-a cerut să-i facilitez primirea unui 
colet din partea pictorului. Probabil că are nevoie de o 
documentare în pictură sau ceva asemănător. lar eu i-am 
promis lui Stancu că-l voi ajuta în tot ce întreprinde spre a-şi 
putea îndeplini misiunea... 

E un lucru mare încrederea, nu-i aşa? 

— I hope so! făcu Roman vesel. 

— Dar şi plină de griji. Mutările de pe tabla de şah abia au 
început. Va trebui să acţionăm cu precauţie şi metodic, să 
încercăm să descifrăm intenţiile adversarilor noştri cu mai multe 
mişcări înainte. Eşichierul e mare, nu jucăm singuri şi trebuie să 
evităm orice criză de timp. E clar? 

— Cât se poate de limpede! Spuneţi-mi, vă rog, pictorul 
nostru nu-i cel care anul trecut, la Chicago, a luat... 

— Nu ţi se poate ascunde nimic, zise Nedelea. 


Strada Aviator Dobrotă făcea parte cândva dintr-un cartier 
vechi dar bine îngrijit. În zonă mai existau imobile cu locuinţe 
somptuoase, înfundate în verdeață, care contrastau cu 
impresionantele clădiri cu opt ori nouă etaje, din beton, sticlă 
sau nichel, construite în ultimii ani. 

În această seară de toamnă târzie şi rece se părea că, o dată 
cu lăsarea întunericului, nori cenuşii vesteau ploaie sau 
ninsoare. 

De pe trotuarul de vizavi se putea zări o geană de lumină rece 
ce se strecura printre storurile trase ale casei cu numărul 103. 
Se părea că proprietarii locuinţei uitaseră să închidă televizorul 
când plecaseră de acasă. Casa era goală - asta o ştia precis 
omul ce stătea la pândă - doar soţii Luminiţa şi Radu Erimescu 
aveau o partidă la familia Radulovici. Şi apoi, îi văzuse personal 
când au plecat cu maşina lor, o „Dacia 1300” de culoare roşie. 
Se pregătise de câteva săptămâni în acest scop. E drept că 


lipsise o jumătate de oră de la postul său de observaţie, timp în 
care băuse un coniac dublu la cârciuma din colţ. Dar în acest 
răstimp nu puteau să se întoarcă, chiar dacă, din motive 
necunoscute lui, partida s-ar fi amânat, ceea ce, de fapt, nu s-a 
întâmplat în ultima vreme decât o singură dată, şi atunci s-au 
dus la restaurant. De altfel, nici maşina nu era în locul unde o 
parcau de obicei. Deci... 

Omul îşi consultă ceasul. Era 22,50. Tocmai momentul propice 
pentru a acţiona. Îşi pipăi buzunarul de la piept. Trusa era la 
locul ei. Numai de n-ar interveni ceva care să-i răstoarne planul 
lucrat cu atâta migală? Totul fusese calculat şi totuşi... îl 
neliniştea lumina aceea alb-lăptoasă ce provenea probabil de la 
televizor. Mai aşteptă puţin, aruncă o privire asupra străzii şi 
brusc se hotărî. Cu mâinile înfundate adânc în buzunarele 
impermeabilului şi pălăria trasă pe ochi, traversă strada. 

Când maşina opri lângă el, tresări puternic. Incremenind, fără 
a se întoarce. 

— Olimpiu Varga! Timbrul vocii îi era cunoscut de undeva şi 
trăda mai curând o surpriză plăcută decât o somaţie. Deci nu 
era un echipaj de miliţie. Cum te simţi, bătrâne, continuă vocea 
pe un ton jovial, ce-ţi fac falangele? 

— Mai există, dar ca şi cum n-ar fi, surâse el cu amărăciune, 
întorcându-se spre interlocutorul său. Le simt, le pot mişca şi... 
cam atât! Pot să cer mai mult? 

— Ascultă, Oli, zise el, un accident se poate întâmpla în viaţa 
oricărui om. Îţi trebuie voinţă ca să depăşeşti această perioadă 
critică. Sunt de acord că nu-i uşor pentru tine, dar să te dai la 
fund? Nimeni nu ştie unde te-ai ascuns, ce faci, cu ce te ocupi, 
de când ai ieşit din spital. Crezi că ăsta-i un procedeu corect faţă 
de prieteni, faţă de meşter, de mine, la urma-urmei? Hai, vino-ţi 
în fire şi reîncepe antrenamentele. Cu perseverenţă, metodic şi 
cu energia care te caracterizează, este imposibil să nu reuşeşti. 
Vino la mine să stăm de vorbă pe îndelete. Găsim noi un 
aranjament. La urma-urmei, tu ai şi o meserie... 

— Mecanic de precizie? rânji Varga cu răutate. Şi aş putea s-o 
fac, nu? Cu mâinile astea? Şi deodată, înfuriindu-se: In definitiv, 
nu am nevoie de compasiunea dumitale! De ce nu-ţi vezi de 
treabă? Ce te bagi în sufletul meu? mai adăugă el, întorcându-se 
cu spatele. 

„Totuşi, omul e cumsecade, de vreme ce se interesează de 


soarta mea - îşi zise el - ce-ar fi dacă măcar i-aş mulţumi?”. Dar, 
când se întoarse, maşina era de-acum departe. Se supără din 
nou. „Cu atât mai bine. Uneori devin extrem de plictisitori toţi 
aceşti buni samariteni care vor să te ajute cu orice preţ. Se zice 
că şi iadul e pavat cu intenţii bune. Şi pe urmă ce să fac? Să fiu 
sparring-partner pentru ca el să-şi antreneze viitorii campioni? 
Oricum, e prea târziu!”. Şi cu paşi hotărâți intră în casă, 
îndreptându-se spre lift. Opri la etajul al doilea, ieşi şi aşteptă 
câteva minute, prefăcându-se că încearcă să descifreze de pe 
plăcuţele de metal numele unor locatari. Apoi, văzând că nu-i 
nimeni pe palier, se îndreptă spre apartamentul cu numărul 
cinci, unde se opri şi, la lumina lanternei, examină o clipă yala. 
Surâse uşor. „Floare la ureche” pentru un meseriaş de talia lui. 
Scoase din buzunar o pană de oţel, pe care o introduse în 
broască, manevrând uşor spre stânga, apoi spre dreapta şi... 
uşa se deschise fără zgomot. Peste o clipă era în vestibul, unde 
se opri un moment, apoi aprinse din nou lanterna de buzunar. 
Era familiarizat cu interiorul, deşi nu fusese niciodată în locuinţă. 
Chestie de documentare. Cunoştea fiecare mobilă şi mai ales 
ştia unde sunt lucrurile de valoare, bijuteriile şi banii... O clipă îl 
furară gândurile, A fost un bun mecanic. De precizie. 
„Feinmechaniker”, cum îl prezentase antrenorul său la 
Campionatele internaţionale de la Berlin, atât în meserie cât şi 
la box. Boxul, ei da, boxul era pasiunea vieţii lui. Ce-i drept, îi şi 
adusese satisfacţii mari. Zâmbi unor amintiri. Participarea la 
primele campionate intercluburi, la campionatele Zonale, apoi la 
cele naţionale, unde se calificase, şi, în sfârşit, laurii atât de 
mult aşteptaţi la... 

Evident, avea de toate atunci - glorie, prime, stima şi 
simpatia tovarăşilor săi de muncă, a suporterilor, elogiile presei, 
aprecierile şefilor săi şi... chiar ale unor fete, mai ales ale 
Veronicăi. De ce s-o fi îndepărtat de ea? „Cum de ce? Doar nu 
mai avea bani şi nici glorie.” Bani! Un rictus îi strâmbă faţa. 
Doar pentru asta se afla aici. Rânji. „Cei ce susţin că banii n-au 
miros... au nasul astupat!”. Unde citise asta? Nu mai avea 
importanţă acum. Dar era adevărat. Sunt anumiţi bani care au 
un miros de te trăsneşte! E drept că nu oricine îl simte. Dar el l- 
a simţit? _ 

Mulţi l-au uitat cât a zăcut în spital. Mulţi! In afară de 
antrenorul şi sfătuitorul său, nea Gică Buru, un adevărat om de 


mare omenie... şi tocmai pe el îl repezise adineauri. A greşit faţă 
de acest om de treabă, a greşit faţă de Veronica, probabil şi faţă 
de el însuşi. „Oare ce-o face acum Veronica? O fi la vreun 
restaurant cu Victor? Posibil, deşi... Poate că niciodată n-a ţinut 
la el. Ci dimpotrivă.” 

Se desprinse din aceste gânduri cu un oftat uşor. Oricum, 
acum era prea târziu. A întors o nouă foaie în viaţa lui! Deodată 
tresări puternic. Din salon auzi o voce. Stinse lanterna şi se 
furişă până la uşa deschisă, privind cu băgare de seamă în 
camera alăturată. In dreapta, pe o servantă de lemn de nuc - în 
care, potrivit informaţiilor sale, erau Încuiați banii şi caseta cu 
bijuterii - se afla televizorul deschis. Crainicul tocmai 
transmitea: „... Acesta a fost unul dintre cei mai talentaţi boxeri 
ai lotului naţional, Olimpiu Varga, Oli, vicecampion al Europei la 
categoria semimijlocie, care, din nefericire, a fost nevoit să 
abandoneze boxul, sperăm că pentru o scurtă perioadă, în urma 
unui tragic accident. Îi dorim, din partea noastră şi a suporterilor 
săi, să revină cât mai curând în ring...”. 

Rămase blocat. Televizorul transmitea acum o emisiune 
muzicală, dar Varga era încă țintuit locului. Servanta era acum 
în faţa lui. Descuierea ei nu prezenta nicio dificultate pentru el. 
Dimpotrivă. Era mai uşor decât a-i fura unui sugaci biberonul. 
Extrem de uşor... La doi paşi de bani, de bijuterii... Şi abia acum 
realiză că niciodată nu va lua nici banii, nici bijuteriile, nici 
altceva. Răsuflă adânc, se întoarse brusc şi ieşi din locuinţă. 

In hol se opri uluit. Lângă casa scărilor era întinsă o 
mogâldeaţă. Se apropie cu atenţie şi zări corpul unei femei 
tinere, în jur de 25 de ani, având o puternică lovitură la cap din 
care se scurgea un firicel de sânge. Se aplecă asupra ei şi în 
clipa următoare primi în ceafă o lovitură care-l ameţi. Căzu la 
podea şi leşină, dar nu înainte de a auzi paşi furişându-se spre 
ieşire. Îşi reveni nu după mult timp, cu o 


o îngrozitoare durere de cap. Privi zăpăcit în jurul său şi văzu 
întins pe jos corpul tinerei. Tresări puternic. Cineva voia să-i facă 
să treacă drept asasin? Dar cine? Şi de ce? Ce era de făcut? Să 
fugă, să rămână pe loc ca să dea explicaţii? Dar dacă femeia 
trăieşte încă? Se hotări imediat. Se ridică clătinându-se, luă 
femeia în braţe şi ieşi în stradă. Avu noroc. La semnalele sale 
opri un taximetru. Se urcă, dând adresa spitalului de urgenţă. ŞI 
în timp ce medicii examinau victima, Varga dădu primele 
explicaţii... 

Rămase preţ de jumătate de oră în hol, până ce unul dintre 
medici ieşi din sala de operaţii. Se repezi la el. 

— A pierdut mult sânge logodnica dumneavoastră, zise 


acesta, dar am salvat-o, cel puţin deocamdată, dacă nu vor 
interveni alte complicaţii. 

Mulţumi şi părăsi spitalul. Pe drum îl apucă o silă faţă de el 
însuşi. Adevărul e că se temea de viaţă, de adevărata viaţă, 
aceea care-ţi cere muncă, luptă, perseverenţă, sinceritate cu 
tine însuţi şi cu cei din jurul tău, în schimb îţi oferă bucuria 
marilor împliniri şi chiar a celor mai mici, dar atât de necesare! 
Chiar şi neîmplinirile ori necazurile fac parte din această viaţă, 
sunt cât se poate de omeneşti. De aceea, aşa cum e, aşa cum ti- 
o făureşti, viaţa poate fi frumoasă, încât merită s-o trăieşti. Cum 
poate fi oare calificată fapta pe care era s-o comită? Furt prin 
efracţie! Şi din ce cauză? Teamă? Laşitate? Dar nu a fost 
niciodată un laş şi nici frică nu i-a fost până acum. Nici în muncă 
şi nici în ring. Şi atunci de ce? De ce? lar acum cealaltă năpastă, 
cu această fată pe care nişte criminali voiau s-o asasineze şi să 
arunce fapta odioasă asupra lui. Nici nu ştia cum o cheamă. 
Oricum, asta nu mai avea importanţă. Orice s-ar întâmpla, chiar 
dacă va trebui să mărturisească ce a căutat acolo, el nu putea 
să procedeze decât într-un singur fel, aşa cum a făcut-o! Asta 
pentru a se putea privi din nou în oglindă fără să roşească. 

Rătăci pe străzi ore întregi. Începuse ploaia. Picături de apă 
mari şi grele îi cădeau pe capul descoperit - pălăria i-o luase 
vântul pe undeva -, îi şiroiau pe faţă, îi intrau în ochi, dar el nu 
simţea nimic. Nu realiza nici pe unde trece, nici încotro se 
îndreaptă. Într-un târziu se pomeni în faţa unei case cunoscute. 
Urcă în fugă cele câteva trepte şi apăsă îndelung pe sonerie. In 
sfârşit, uşa se deschise, iar în prag se ivi Gheorghe Buru, cu 
părul răvăşit şi cu pleoapele lipite de somn. Se trezi însă repede, 
văzându-l în ce hal este. Cu părul ud, cu faţa inundată de apă, 
tremurând de frig, dar cu ochii scânteietori, neaşteptatul 
musafir murmură: 

— Am venit, maistre. Vreau să muncesc. Ştiu că nu va fi uşor, 
poate că totuşi... dacă voi persevera... Acum am nevoie să 
rămân curat faţă de propria mea conştiinţă. Aş vrea... aş dori să- 
mi cer scuze pentru neghiobia mea de astă-seară. Am fost... 

Buru se răsti la el: 

— Dar intră o dată, ce dracu mă ţii aici în frig! Apoi, cu o voce 
liniştită, adăugă: stai pe scaunul ăsta şi dezbracă-te. Uite aici un 
prosop. Şterge-te singur, că nu eşti pe ring. După ce îţi fac un 
ceai, mai stăm de vorbă. 


— Dar, maistre, eu am venit pentru... 

— Fă ce ţi-am spus! Şi acum, dezbrăcarea! 

In timp ce acesta se dezbrăca de hainele ude, Buru se 
întoarse cu o ceaşcă aburindă, pe care i-o întinse. 

— Hai, bea, o să-ţi facă bine. Şi acum ascultă-mă. De lucru ți- 
am spus că se găseşte, doar tu ai o meserie bună. Apoi - zâmbi 
el şiret - mai e şi boxul. Dar să nu le confundăm. Tu ştii că eu nu 
mă ocup de paraziți. E clar? Eu am cunoscut pe unul care, deşi 
avea o slujbă, nu prea îi plăcea să muncească. Dar slujbuliţa era 
bună. Şi era atât de preocupat să-şi păstreze postul, încât a 
uitat de slujbă! Consecința a fost cea previzibilă. Ah, vedetă, 
vedetă! Te apuci serios de muncă, ai auzit? Apoi o să ne 
ocupăm şi de antrenamente. 'Nţeles? 

Varga îşi acoperi din nou faţa cu prosopul, pentru a-şi şterge 
alte picături de apă, apoi răspunse sugrumat: 

— ...în această noapte..? 

— ...Ai fost groggy, băiete! Nu-i nimic, ai să-ţi revii, dacă-i 
necesar, din pumni. Aşa-i viaţa, uneori. Principalul e să rămâi 
ceea ce eşti, în acest fel nu ţi se poate lua nimic! 


PLASĂ DE PĂIANJEN 


A doua zi dimineaţă, când se trezi, alături de el, în pat, nu era 
nimeni. Se sculă repede şi intră în baie, unde făcu un duş rece şi 
se frecţionă îndelung cu prosopul. 

„S-o fi dus să cumpere ceva de-ale mâncării”, îşi zise el, fără 
a se sinchisi prea mult de absenţa Claudiei. Se bărbieri cu multă 
grijă, apoi mirosi pe rând flacoanele care mai de care mai 
sofisticate, cuprinzând cele mai plăcute şi suave esențe de 
parfumuri şi colonii. Cutii de pudră de toate felurile şi mărcile, 
farduri, creme, mă rog, tot ceea ce este necesar unei femei 
cochete. Mai căută şi în dulăpiorul cu medicamente, pentru a 
găsi spirtul, iar când puse sticla la loc, văzu o cutie din tinichea 
de un format curios, pe care o deschise din curiozitate. Privi 


intrigat praful alb ce se afla înăuntru, apoi luă un eşantion pe 
deget şi-l duse la gură. 

„Deci asta era! Probabil că aici se află şi taina subordonării 
Claudiei de către gang şi a exercitării şantajului. Heroina! În 
primul rând trebuie procurată şi apoi plătită, evident la preţul 
stabilit de cei care au monopolul ei. lar pentru white-sugar, 
cineva dedat drogului e capabil de orice... Orice? Evident. Deci, 
dincolo de voinţa ei, aş putea fi şi eu în pericol aici, dacă femeii i 
se va cere ceva în acest sens! E bine de ştiut... 

Se auzi deschizându-se uşa de la intrarea în apartament şi 
mai mult ghici paşii uşori ai gazdei, care se întorcea din oraş. 

Când îl văzu îmbrăcat, Claudia mimă un gest de nemulţumire, 
reprimat însă rapid şi înlocuit cu un zâmbet cald şi luminos. Se 
apropie, puse sacoşa jos şi îşi petrecu braţele în jurul gâtului 
său. 

— Te-ai şi trezit, iubitule! 

— E târziu, draga mea. Trebuie să mă ocup de afacerile mele, 
pentru care sunt plătit. 

— Dar eu, zâmbi ea din nou, nu sunt o afacere bună? lar tu 
eşti omul cel mai potrivit în acest loc, care mă poate face 
fericită. 


— Cimitirele sunt pline cu oameni „potriviţi” la locuri 
„potrivite”! 

Claudia se zburili. 

— Ce vrei să insinuezi? Vocea ei deveni metalică. 

— Am glumit, draga mea. Dar, crede-mă, într-adevăr trebuie 
să plec. 

— Nu înainte de a lua micul dejun cu mine. Sau... Nu mai ai 
încredere în mine? zise ea puţin tulburată. 

— Dimpotrivă, am o încredere oarbă în tine şi în dragostea pe 
care mi-o porţi şi care, te rog să mă crezi, e întru totul 
împărtăşită. Dar afacerile sunt afaceri, nu? 

— Bine, voi fi gata imediat! 

Dispăru în bucătărie. Stancu reflectă rapid. Nu putea să plece 
imediat ca să n-o dezamăgească... Ei, dar viaţa îşi are surprizele 


ei plăcute şi neplăcute. Primindu-le pe cele agreabile le-ar putea 
oare preveni pe cele neplăcute? Oricum, era avizat. 

Claudia se înapoie în dormitor cu o tavă pe care se aflau o 
sticlă de whisky, o cafetieră şi câteva sandvişuri cu brânză şi 
pui. Stancu începu să înfulece zdravăn. Ea îi zâmbi, turnându-i 
cafea într-o ceaşcă mare de cobalt cu desene argintii închipuind 
păsări ale paradisului. 

Duse ceaşca la gură, zicând: 

— Ştii, Claudia, de fapt nici nu-mi place să stau prea mult în 
casă. 

— In principiu, întrebă ea cu o voce dulce, ori pentru că nu 
eşti într-o companie plăcută? Ai prefera un dancing? 

— Nici pomeneală. Dar trebuie să-ţi povestesc o întâmplare 
ciudată, a cărei victimă a fost o cunoştinţă a mea. Treizeci de 
ani, acest om, al cărui nume îmi scapă momentan, a lucrat cât 
se poate de conştiincios, nu a lipsit nicio zi de la serviciu, fiind 
de o asemenea punctualitate la program, de puteai să-ţi 
potriveşti ceasul după el. Şi într-o dimineaţă, după atâta timp de 
activitate ireproşabilă, se trezeşte din somn fără a avea niciun 
chef să meargă la serviciu. S-a gândit că nu se va face gaură în 
cer, că nu se va opri timpul în loc, că nu se va prăbuşi bolta 
cerească, dacă o dată, măcar o singură dată, după atâţia ani, nu 
se va duce la slujbă, va dormi pe săturate, într-un cuvânt, va 
trage şi el chiulul, ca mulţi alţii. Pentru atâta lucru nu se 
întâmplă nimic. Aşa gândi el şi rămase în pat până târziu, apoi 
îşi făcu o cafea şi se băgă iar în pat, luând cu el un „policier” de 
cea mai bună calitate. Şi aşa îşi petrecu o parte din zi. Dar 
tocmai în ziua aceea s-a nimerit să-l viziteze nişte hoţi. Numai 
că hoţii nu se aşteptau ca omul nostru să fie acasă, întrucât, aşa 
cum îţi spuneam, el nu a lipsit de la serviciu. 

— A avut şi el o dată baftă, zise Claudia, bine dispusă. 

— Da, teribilă baftă, şi pentru că l-au găsit acasă, drept 
pedeapsă, au băgat un cuţit în el... de câteva ori. 

Se lăsă o tăcere adâncă de puteai să auzi tic-tac-ul pendulei 
din sufragerie, care era tocmai a treia cameră de la dormitor. 

Maiorul îşi aprinse o ţigară şi după ce trase câteva fumuri 
reluă: 

— De atunci, draga mea, nu-mi place să stau prea mult în 
casă, mai ales când am şi treabă. 

Buzele Claudiei, atât de elegant arcuite de obicei, s-au 


strâmbat într-un zâmbet amar, iar la colţul ochilor ei frumoşi s- 
au desenat câteva riduri. Vocea ei de contralto parcă a tremurat 
puţin când a articulat: 

— E o poveste îngrozitoare. E adevărat sau ai inventat-o tu, 
aşa, de circumstanţă? 

— Tu ce crezi? 

— Că e o invenţie, deşi ascunde un tâlc pe care mă străduiesc 
să-l descopăr. Nu cumva ai impresia că ţi-am întins o cursă? 

— De ce să cred aşa ceva? Am vreun motiv? M-am simţit şi 
mă simt efectiv foarte bine în preajma ta, deşi... 

— ...deşi ce? 

— Deşi sunt împrejurări când constrângerea fizică sau psihică 
exercitată asupra unei persoane este atât de mare, încât 
aceasta nu rezistă şi atunci, de obicei, se întâmplă lucruri grave, 
uneori ireversibile. 

— Şi ce ar putea determina o asemenea persoană să nu 
reziste la, să zicem, o propunere dezagreabilă? 

— Bunăoară... drogul! 

Claudia sări în sus, frângându-şi mâinile. Stancu interveni din 
nou. 

— Stai jos, scumpa mea, şi ascultă-mă în linişte. Nu te 
bănuiesc de nimic necinstit. Dar ai putea deveni o primejdie 
reală dacă ţi s-ar cere să mă vinzi, sub ameninţarea sistării 
dozei zilnice, nu? Şi, văzând-o prăbuşită pe fotoliu, cu faţa în 
mâini, reluă cu glas neutru: E firesc deci să-mi iau unele măsuri 
de prevedere şi nu numai pentru mine, ci şi pentru tine, ca să 
nu cazi pradă şantajului... 

Claudia îşi săltă capul şi el îi văzu faţa plină de lacrimi. Printre 
sughiţuri, îngăimă: 

— Deci, acum te vei retrage... 

— Nu am zis aşa ceva. Dimpotrivă. Poate că şi eu am nevoie 
de tine, zise el visător. Nu-ţi fie teamă, eu nu mă retrag. Cea 
mai mare înfrângere este bătălia pe care n-ai dat-o din frică. lar 
eu sunt vaccinat împotriva acestei senzaţii. Dar dacă aş avea şi 
ajutorul tău aş fi imbatabil. Ce zici, ai vrea să mă ajuţi? 

— Dar cum? izbucni ea. 

— Simplu, făcându-le jocul... 

— Nu înţeleg prea bine. 

— Şi totuşi e cât se poate de simplu. Ziceam că şi eu aş putea 
avea nevoie de tine. Uite cum! Eu sunt muzeograf şi intenţionez 


să deschid aici o expoziţie de pictură românească foarte 
importantă, cuprinzând tablouri de mare valoare, capodopere 
ale unor maeştri români. 

— Foarte interesant! Sunt convinsă că expoziţia se va bucura 
de un mare succes. 

— Poate. Mă lovesc mereu de nişte forţe oculte materializate 
sub forma unor indivizi care mai de care mai agresivi şi 
ameninţători. Deşi par a urmări interese deosebite privind 
persoana mea, ei sunt de acord asupra unui lucru: să împiedice 
realizarea expoziţiei. 

— Dar de ce? 

— Asta aş dori să ştiu şi eu. 

— Şi cine sunt aceşti indivizi? 

— Nu-i cunosc, dar... i-am simţit! În continuare îi relată 
incidentele pe care le-a avut de când a poposit în oraş, fără a-i 
da, bineînţeles, toate amănuntele. Încheie zicând: Am avut 
impresia că un grup urmăreşte împiedicarea organizării 
expoziţiei prin trimiterea mea acasă, iar celălalt are, probabil, 
un scop mai îndepărtat, eventual să sustragă chiar unele 
tablouri. In aceste condiţii, îţi dai seama, orice pază s-ar pune, 
cu mijloacele de alarmare cele mai sofisticate, n-ar avea nicio 
eficienţă... 

— Inţeleg. Şi cum te-aş putea ajuta eu? 

— Poate se vor folosi şi de tine ca să-mi arunce planurile în 
aer. Acceptă şi spune-mi ce au de gând. 

— Cred că realizezi ce-mi ceri! 

— Perfect, draga mea, dar... nu-i obligatoriu! 

— Cu alte cuvinte, să mă expun eu loviturilor, ferindu-te pe 
tine, adică să joc rolul unui paratrăsnet! 

— Le-aş dejuca planurile şi aş face expoziţia... 

— lar eu voi apare drept complicele tău! 

— Numai aparent, draga mea... În realitate... Ce părere ai? 

Claudia se apropie de el cu o faţă radioasă şi-l îmbrăţişă. 

— Se zice că de la geniu la nebunie nu e decât un pas, dar pe 
o cale cu sens unic. Nu ştiu dacă am avut vreodată o scânteie 
de geniu în mine... dar sunt gata să fac orice nebunie de dragul 
tău! 


În drum spre aeroport reuşi, să dea un telefon comisarului 
Wachter pe care, minunea minunilor, îl găsi în birou. Îl înştiinţă 


că părăseşte oraşul. Înainte ca acesta să-l întrebe despre 
direcţia ori locul unde urma să plece, închise. 

La aeroport domnea o forfotă firească, la această oră soseau 
şi decolau multe avioane continentale şi transcontinentale, 
pasagerii acestora umplând holul principal. Se îndreptă liniştit 
spre agenţie şi obţinu un bilet pentru Frankfurt pe Main, zborul 
fiind anunţat peste patruzeci de minute. Privi la ceasul din hol şi 
se duse spre un bufet, unde comandă o cafea. Aşteptă un timp, 
uitându-se plictisit la pasagerii care se scurgeau spre ieşire, apoi 
se îndreptă spre toaletă, nu înainte de a zări o femeie îmbrăcată 
excentric. „Un decolteu mare este cel mai bun mijloc de a 
ascunde picioare urâte”, gândi el. 

Spălându-se pe mâini la chiuvetă, văzu în oglindă imaginea 
uşii care se deschidea încet în spatele său, fără însă ca acest 
fapt să-l alerteze. Şi de aceea nici nu se feri. Nu a fost decât o 
simplă neîndemânare din partea lui care i-a scăpat viaţa. 
Săpunul îi alunecă din mână, căzând pe jos, iar el se aplecă 
brusc, încercând să-i prindă. În acest moment auzi trei pocnituri 
seci şi zgomotul oglinzii care se sparse. Un reflex disperat îl 
proiectă în spate, spre uşă, dar era prea târziu. Ecoul unei 
galopade pe culoar îi aduse la cunoştinţă că individul a preferat 
să se facă nevăzut. leşi în sala de aşteptare şi privi în jurul său. 
Se părea că nimeni nu auzise nimic. Era şi greu. Criminalul 
lucrase cu „surdină”, deci era un profesionist. Fără a mai da 
vreo atenţie celor din jurul său, se îndreptă calm şi liniştit spre 
poarta numărul şapte, pentru a se îmbarca. 

In avion, puţin mai relaxat, se gândi: „Am fost oare urmărit de 
la locuinţa Claudiei până la aeroport? Aşa s-ar părea. Dar în ce 
scop? Pentru a mă suprima cu orice preţ ori pentru a mă 
împiedica să plec din Munchen? De fapt, un lucru e cert: cineva 
încearcă pe toate căile să mă facă să renunţ la recuperarea 
tablourilor. Cu orice preţ! Evident, nu se vor da în lături nici pe 
viitor de a folosi orice fel de mijloace în acest scop, de la 
intimidare şi până la asasinat. Dar cine? Wild nu-i un copil de 
cor, dar cel puţin momentan nu are interes să mă suprime. 
Gangul care o şantajează pe Claudia? Posibil. Dar cine sunt 
indivizii şi ce urmăresc? Faptul că o aprovizionează cu droguri 
pe Claudia înseamnă că aceştia se ocupă cu traficul de 
stupefiante? S-ar putea, deşi nu e sigur. La urma-urmei, drogul 
poate fi procurat aici de oriunde, inclusiv de la plasatorii din 


cartierele rău famate. Va trebui să fac cunoştinţă cu ei... prin 
Claudia. Există şi un oarecare risc în această problemă, dar va 
trebui să mi-l asum. S-ar putea să fie şi o altă grupare ori un 
număr de indivizi care acţionează pe «contract»? Oricum, va 
trebui să fiu cu ochii în patru dacă ţin la executarea misiunii, şi... 
la viaţă! Dacă i-aş putea cel puţin identifica. Ar fi mai simplu 
atunci, măcar aş reuşi să mă apăr, eventual chiar 
contraatacând, căci în asemenea cazuri ofensiva poate fi cea 
mai bună apărare”. 

Îi veni în minte un precept vechi de aproape 2500 ani: „Când 
eşti prea slab pentru a ataca frontal pe inamicul tău caută-i un 
alt duşman care să-l atace în locul tău...”. 

„Frumos spus şi eficient. Dar dacă nu-i cunoaşte? lată un 
motiv în plus pentru a-i identifica cât se poate de repede. Bun! 
Dar Claudia... oare ce hram poartă?” Glasul stewardesei care 
anunţa aterizarea îl smulse din gândurile sale, 

Aeroportul din Frankfurt pe Main. Stancu trecu în pas alert 
prin sălile pline, încălzite la maximum, unde o lume pestriță, 
sosită din mai multe continente, se îmbulzea o dată cu el spre 
porţile de ieşire. Opri un taximetru şi ceru să fie dus la o agenţie 
de închiriat maşini. În timpul cursei privi de câteva ori în spate 
pentru a vedea dacă nu cumva este urmărit şi conchise că nu, 
deşi în fluviul de autoturisme ce se revărsa pe şosea era dificil 
să tragi o asemenea concluzie. Călătoria a fost relativ scurtă. 
Şoferul opri, iar el cobori, achită costul cursei şi intră în agenţia 
pe care o căuta. După câtva timp, la volanul unui „Opel” de 
culoare albastră, demară spre Wiesbaden, sediul Interpolului din 
Republica Federală Germania. 

Ajuns aici, fu repede introdus în biroul lui Reinhard Schrâder, 
şeful Biroului Central Naţional Interpol Wiesbaden şi de la 
Kriminalpolizei. Acesta se sculă de pe scaun şi veni în 
întâmpinarea sa cu un zâmbet cordial. 

— Bine aţi venit, Herr Stancu, vă aşteptam mai demult. Dar, 
după câte am auzit, nu aveţi timp să vă plictisiţi pe la noi! 

— Corect spus. Chiar pe aeroportul din Munchen s-a încercat 
un atentat asupra mea, dar... iată-mă încă întreg. De fapt, cei 
care doresc să mă suprime nu sunt la prima lor încercare... li 
povesti apoi lui Schröder amănunţit ceea ce i se întâmplase de 
când a început să lucreze la cazul judiciar pe teritoriul 
munchenez. 


Interlocutorul său care, în timp ce el vorbea, îi turna un pahar 
de whisky, se opri deodată cu sticla în mână. 

— Unmoglich! 

— Vă rog totuşi să mă credeţi, nu am obiceiul să glumesc în 
asemenea situaţie. 

Schröder îşi întrerupse brusc activitatea. Se întoarse spre 
interlocutorul său şi privirile li se încrucişară pentru o fracțiune 
de secundă. Murmură ca pentru sine: 

—  Merkwurdig... ciudat, foarte ciudat. Nu am ştiut nimic 
despre asta până acum. Aţi adus toate acestea la cunoştinţa 
celor de la „Kripo” din Munchen? După câte ştiu, a fost detaşat 
un comisar pe lângă dumneavoastră pentru a vă ajuta. 

— Nu am avut prilejul încă. 

— Ce vreţi să spuneţi? 

— Exact ceea ce am zis. N-am avut încă ocazia să... 

— Dar puteaţi telefona! 

— Am evitat acest lucru. Ştiţi, un caid din mediu, care m-a 
invitat la el într-o formă nu tocmai protocolară, pretindea că 
„Ştie” totul despre mine şi despre misiunea pentru care am 
venit aici. 

Privirea lui Schröder deveni lamă de cuțit.. 

— Ce vreţi să insinuaţi? 

— Absolut nimic. Vocea maiorului era liniştită. Doar că e mai 
bine să nu încredinţez telefonului anumite gânduri ori date. 

Schröder zâmbi. 

— Poate că aţi procedat bine. Aveţi vreo explicaţie în această 
chestiune? 

— Am mai multe, dar ştiţi cum sunt ele, ca ipotezele de lucru: 
le formulezi pe toate, le verifici pe toate şi doar una trebuie să 
rămână în picioare... 

— ...Care să corespundă datelor stabilite în fapt! 

— Exact... iar eu sunt singur în această junglă ale cărei 
adâncimi abia încep să le pătrund, dincolo de faptul că 
mijloacele mele de acţiune sunt, se pare, prea modeste. 

— Poate că ar trebui să acordaţi mai multă încredere celor de 
la Munchen, zâmbi el. Deşi, judecând după cele păţite, e firesc 
să fiți oarecum dezamăgit. Nu-i nimic, voi lua măsurile 
corespunzătoare, Pentru asta aţi venit, nu? 

— De fapt nu am venit numai pentru asta. V-aş ruga să-mi 
înlesniţi expedierea unei radiograme... li întinse o hârtie cu 


următorul text în clar: „Contactat piaţa, stop. Perspective de 
desfacere, stop. Preiau afacerea, stop. Pictorul”, 

— Interesant text, zise Schröder gânditor. Se pare că aţi 
început unele tratative. Fiţi cu multă băgare de seamă, cei din 
lumea interlopă nu judecă „plastic!” 

— Voi urma sfaturile dumneavoastră întocmai. 

— Şi acum, stimate colega, ce mai pot face pentru 
dumneavoastră? 

— Să-mi opriţi un bilet de avion la cursa de, îşi privi ceasul de 
la mână, după-amiază, la ora 18,00. lar până atunci... 

— „Sunteţi oaspetele meu. Vom lua acum dejunul şi în acest 
timp îmi veţi povesti şi restul aventurilor pe care le-aţi avut şi pe 
care, din păcate, trebuie să le ghicesc! Acesta ar fi primul pas 
pe care trebuie să-l faceţi... 

— Şi eu care mă gândeam că poate trebuie să încep cu al 
doilea. 

Râsul celor doi bărbaţi care ieşiră împreună au determinat-o 
chiar şi pe impasibila secretară a şefului Interpol Wiesbaden să 
ridice capul contrariată. 


Înapoierea la München a decurs fără niciun incident notabil. 
De la aeroport, Stancu telefonă lui Wachter, stabilind cu el un 
rendez-vous pentru ora 21,00, într-un bar de la periferia 
oraşului. Apoi se repezi la hotel pentru a se schimba. La 
recepţie, Nori, numai zâmbet, îl întâmpină: 

— Vai ce musafir rar! Am impresia că ai vizitat tot oraşul ori 
numai viaţa lui de noapte? 

— Fac şi eu ce pot... Fräulein. 

— Când vii să-mi vizitezi interiorul? zise ea, făcând o figură 
inocentă... 

— Când se vor crea condiţiile corespunzătoare... Dacă 
invitaţia dumitale mai rămâne în picioare. 

— Oh, desigur, mein Herr, Sunt nerăbdătoare... 

lar el era nerăbdător să se schimbe şi să plece, dar nu voia s- 
o bruscheze. Putea să aibă oricând nevoie de bunăvoința ei. 
Răspunse: 

— Îmi face o deosebită plăcere... Nori! 

Ea îl urmări cu privirea în timp ce se urca în lift. 

Ajuns în cameră, încuie uşa, apoi se dezbrăcă la iuţeală şi 
intră în baie. După vreo jumătate de oră, proaspăt ras şi 


îmbrăcat într-un costum bleumarin, cu o cămaşă albă şi o 
cravată de mătase de culoare albă cu dungi roşii, trecu prin hol, 
o salută zâmbind pe Nori şi ieşi în stradă. 

Când ajunse la imobilul în care locuia Claudia, urcă cu liftul un 
etaj mai sus, apoi cobori încet pe trepte, observând cu atenţie 
împrejurimile. Se opri în dreptul apartamentului ei. Uşa era 
descuiată. Claudia îl aştepta întinsă pe o canapea, arătându-şi 
picioarele, lungi şi fine, pe care rochia de interior nu reuşea să le 
ascundă, iar decolteul nici nu încerca măcar să disimuleze ceva. 
Părul revărsat, pe o mică pernă, făcea impresia că arde ca o 
văpaie, încadrând o faţă mult prea frumoasă pentru liniştea 
altora, bunăoară a lui. 

— Eşti seducătoare, îi zise el. 

— E o poză studiată. Pentru efect. 

— Chiar şi produce! Dar până una, alta poate îmi dai ceva de 
băut. Sunt mort de oboseală. 

Claudia se ridică de pe canapea, intră în dormitor şi reveni 
peste câteva clipe îmbrăcată mai decent şi cu o sticlă de whisky 
în mână. Turnă în două pahare, îl ridică pe al său şi zise: 

— In sănătatea ta şi pentru... norocul meu, fiindcă, te rog să 
mă crezi, voi avea mare nevoie de aşa ceva! 

— Ce vrei să spui? 

— Vreau să spun că am primit o vizită între timp. Doi bărbaţi 
brutali şi fără scrupule. Te căutau pe tine şi, în lipsa ta... s-au 
mulţumit cu mine. 

— Ţi-au făcut vreun rău? Te-au lovit? 

— Puțin... dar a meritat! zâmbi ea. 

— Nu înţeleg, scumpa mea. 

— Cred că îl cunosc pe unul dintre ei. L-am mai văzut undeva. 
Un individ înalt, cu faţa pătrată şi cu părul negru tuns scurt. Are 
o cicatrice roşie sub urechea dreaptă, de parcă l-ar fi lovit 
cineva cu un cuţit a cărui lamă era curbă... 

— Nu-ţi poţi aminti unde l-ai mai văzut? 

— Acum nu, dar îmi voi aminti, fără îndoială. Ceea ce mi se 
pare însă demn de reţinut este exclamaţia celui de-ai doilea tip, 
unul bondoc, cu o faţă de boxer pensionat, toată numai tăieturi, 
şi care agita în faţa mea un şiş, ameninţându-mă că-mi va tăia 
nasul, şi nu, urechile dacă nu vorbesc. Şi atunci... am vorbit. Le- 
am spus că eşti un traficant de stupefiante care se ascunde sub 
un nume fals, că piaţa ta principală de desfacere e Hamburgul, 


dar că încerci să găseşti un debuşeu aici, că ai venit din America 
de Sud, am zis Columbia, şi că în realitate te cheamă Juan Pedro 
Wenzel, un columbian de origine germană... 

— Şi exclamaţia? 

— Exclamaţia a fost următoarea: Cred că „Der Blinder” va fi 
mulţumit de recolta noastră! 

— „Der Blinder”? Adică „Chiorul”? 

— Vrei să spui că n-ai auzit de el? se miră Claudia. Este şeful 
unui consorţiu de criminali specializaţi mai ales în trafic de 
stupefiante şi de arme, dar nu se dau în lături nici de la alte 
crime. 

Stancu reflectă câtva timp, apoi întrebă: 

— Şi ei s-au mulţumit cu ceea ce le-ai relatat despre mine? 

— Nu, desigur. Ti-am făcut însă o biografie frumoasă: un 
stagiu de cinci ani în „triunghiul de aur”, trei ani în Caraibe, plus 
ispăşirea unei pedepse de şapte ani, pentru jaf cu mâna armată, 
la „Sing-Sing” ...Ce zici? Nu-i straşnic? 

Maiorul zâmbi la atâta naivitate, apoi rămase pe gânduri. 
După un timp întrebă: 

— Şi te-au crezut? 

— Nu ştiu. Dar m-au lovit de câteva ori după aceea. Au plecat 
spunându-mi că, dacă mai apari pe ring, să-ţi comunic că ar fi 
cazul să te topeşti. Imixtiunile în fieful lor se pedepsesc foarte 
aspru. Mi-e teamă acum. 

— Teamă? De ce? De cine? Mai ales acum, când ai ca 
protector un gangster de talia mea! 

— Mi-e teamă să nu trezim pisica în timp ce doarme. In 
prezent „Der Blinder” doarme liniştit, fiindcă nu are nimic 
împotriva ta. Dar gogoşile pe care le-am înşirat celor două gorile 
nu vor ţine mult.„Chiorul” va verifica şi atunci, tulburat, nu se 
ştie cum va reacţiona! 

— Te temi pentru tine? 

— Nu! Adică nu numai. Mă tem şi pentru tine. 

— Eu sunt acum un om al „mediului”, aşa cum mi-ai fabricat 
biografia. Ca atare va trebui să-i cunosc, poate chiar la ei acasă. 
Eventual am putea face şi nişte afaceri împreună! 

Claudia căscă ochii, speriată. 

— Nu înţeleg tocmai exact ce vrei să spui! 

— Vreau să spun că, dacă trec drept cel pe care l-ai descris 
celor doi bandiți, trebuie să joc acest rol şi în continuare. Nu va 


fi uşor, desigur, dar merită să încerc, bineînţeles, dacă vei 
continua să mă ajuţi. 

In timp ce Claudia intra în bucătărie să facă o cafea, Stancu 
aprinse o ţigară şi încercă să analizeze ultimele evenimente. 

„E cât se poate de clar. Se confirmă faptul că avem de-a face 
cu două bande. Una condusă de Wild, cu ramificații în mai multe 
oraşe şi chiar în străinătate, şi cealaltă, a lui „Der Blinder”, 
gangster extrem de periculos, specializat în traficul de 
stupefiante şi de arme, plus ce mai pică. Şi el, la rândul său, ar 
putea să aibă legături de afaceri cu alte grupări transnaţionale. 
Ce fel de relaţii or fi existând între aceste bande? Sunt ele rivale 
pe acelaşi teritoriu şi negociază aceeaşi „marfă”, caz în care ar 
putea exista puternice motive de duşmănie, sau, dimpotrivă, 
între ele existând o înţelegere mutuală asupra zonei, mărfurilor, 
mijloacelor, clienţilor, ceea ce presupune, în acelaşi timp, şi 
legături strânse între cei doi patroni?! Dar dacă prima ipoteză 
este cea veridică?... «Caută-i un duşman care să-i atace pe 
inamicul tău!» Asta este! Acum ştiu cum trebuie să manevrez, 
numai lucrurile să stea aşa cum mi le închipui. De ce nu, la 
urma-urmei?” 

Surâse acestui gând. Şi când zâmbea, faţa sa serioasă se 
transforma complet. Era ca şi când în adâncimea ochilor lui s-ar 
fi aprins o luminiţă gălbuie şi strălucitoare. 

Aşa îl găsi Claudia când se înapoie cu tava pe care abureau 
două cafele tari şi aromate. Şi, pentru că entuziasmul e 
contagios, ca de altfel şi lipsa lui, aceasta, după ce aşeză tava 
pe măsuţă, se aplecă asupra lui şi îl sărută, şoptindu-i tandru la 
ureche: 

— Ce să-ţi fac, iubitule, fără femei mulţi bărbaţi ar fi fost 
oameni mari! 

El acceptă, zâmbind, faptul împlinit şi mai întoarse o pagină în 
noua lui existenţă. 

leşind în stradă, maiorul zări, staționând pe partea cealaltă, o 
maşină a cărei siluetă îi era oarecum familiară. Se retrase în hol, 
mai mult instinctiv, apoi, pe lângă loja portarului, trecu printr-o 
uşă care-l conduse până la Spielgasse, o stradă paralelă cu 
aceea pe care se găsea maşina. Făcu câţiva paşi până lao 
cabină telefonică, de unde dădu un telefon, după care se 
înapoie în imobilul pe care-l părăsise şi ieşi fluierând pe uşa 
principală. Se opri de câteva ori la vitrine, privind cu interes 
exponatele şi asigurându-se totodată că maşina îl urma, la pas 
şi conştiincios. Era ora 20,45. Mai avea cincisprezece minute 
până la întâlnire. Se apropia acum de centru. Oare unde se va 
întâmpla? Aici sau la prima intersecţie nedirijată?Circulaţia 
începea să devină din ce în ce mai densă. 

Deodată, maşina frână lângă el, portierele se deschiseră 
fulgerător şi din ea coborâră doi bărbaţi cu pălăriile adânc trase 
pe frunte ameninţându-l cu pistoalele. Unul dintre ei articulă: 

— Repede, urcă în maşină dacă ţii la viaţa ta! 

În acelaşi timp, din umbra unor clădiri apărură mai multe 
persoane înarmate cu pistoale-mitralieră care-i somară pe 
ceilalţi să arunce armele. Aceştia, neavând încotro, se 
conformară. Totul a durat câteva zeci de secunde. Agresorii lui 
Stancu, cu cătuşe la mâini, şi însoțitorii lor au umplut prima 


maşină, după care apăru un „Opel” albastru, în care se urcară 
ceilalţi. După ce prima maşină demară, un bărbat din cea de a 
doua îi făcu maiorului un semn prietenesc cu mâna. 

Stancu opri un taximetru şi dădu adresa barului „Fledermaus” 
unde avea întâlnire. Când ajunse, era ora 21,05. Plăti intrarea, 
lăsă impermeabilul la garderobă şi pătrunse în incinta barului. 
Sala părea să fie rotundă, având mese aşezate pe trei rânduri, 
în jurul ringului de dans pe care o dansatoare aproape goală 
executa, în lumina unor reflectoare puternice şi în sunetul unor 
chitare electrice asurzitoare, un dans sud-american. Când ochii i 
se obişnuiră puţin, privi cu atenţie în jur, dar nu zări persoana 
care-l interesa. Contrariat, se lăsă condus la o masă liberă pe 
care trona o lampă cu picior prevăzută cu o calotă de culoare 
sinilie ce răspândea o lumină difuză, albastră. Fără un cuvânt, 
chelnerul îl servi dintr-o sticlă cu whisky „Bourbon”, apoi se făcu 
nevăzut. Duse gânditor paharul la buze şi sorbi din licoarea 
gălbuie, privind flegmatic dansul trivial de pe ring. După câtva 
timp, un alt chelner îi aduse un plic pe o tavă. Intrigat, îl desfăcu 
şi citi: „Am să te rog să-i urmezi pe purtătorul acestui mesaj. 
Sunt într-o cameră din spatele localului. W.”. 

Fără un cuvânt se sculă, urmându-l pe cel care i-a adus 
biletul. Au traversat barul, apoi, printr-o uşă bine mascată de o 
perdea, au intrat într-un culoar cu mai multe uşi. Chelnerul se 
opri la cea de-a doua, bătu de două ori scurt şi o dată lung, apoi 
deschise uşa, făcându-i loc să treacă. Cu un zâmbet care-i 
dezvelea întreaga dantură, comisarul Wachter îl primi şi-l 
conduse spre un fotoliu de piele. Se aşeză în faţa lui şi îşi 
aprinse o ţigară. Se priviră în tăcere. După un timp, comisarul 
începu: 

— Nu ne-am văzut demult, timp în care aţi avut unele 
aventuri, după câte am aflat. Vă ascult cu nerăbdare. 

— Deşi se pare că ştiţi totul, nu? În fine, de fapt pentru 
aceasta v-am solicitat întrevederea. În continuare îi povesti tot 
ce i se întâmplase, trecând sub tăcere natura relaţiilor sale cu 
Claudia şi aranjamentul făcut cu aceasta. 

— Şi care sunt concluziile dumneavoastră? 

— Că Wild a aflat de venirea mea şi face presupuneri cu 
privire la o altă profesiune pe care o exercit, inclusiv conţinutul 
în linii generale al misiunii mele, încă de la aterizarea avionului 
ori... de la sosirea la hotel. Că, în timp ce o grupare se 


interesează de mine pentru a purta „tratative”, deci nu-mi este 
ostilă, cel puţin deocamdată, cealaltă a încercat în câteva 
rânduri să mă suprime, dacă bineînţeles, cei care au vrut să mă 
răpească nu fac parte din acelaşi consorţiu. Că, în fine, viaţa 
mea, deşi e în pericol, are valoare pentru Wild şi pentru cei de la 
„Arizona”, motiv pentru care s-ar putea să mă apere, cel puţin 
până la livrarea mărfii. 

— Aveţi de gând s-o livraţi? 

— Nu ştiu, nu am încă un răspuns în această privinţă. 

— Aveţi vreun nume? 

— Unul singur. „Der Blinder”! Restul... 

— „„„aşteptaţi de la noi, e firesc! Sper ca ancheta care se 
desfăşoară în prezent cu cei doi indivizi surprinşi în flagrant 
delict să dea unele rezultate. 

— l-aţi identificat? 

— Formal, da. Anton Rattinger, zis „Toni Einbrecher”5, şi Hans 
Sauckel, zis „Feuerwehr”*, amândoi cu vechi state de infractori, 
spărgători, gangsteri, criminali. Încă nu ştim ce hram poartă în 
prezent, vreau să spun din ce formaţie fac parte, dar vom afla. 
Vreau acum să lămurim o altă problemă pentru a putea 
colabora pe viitor fără suspiciuni. Nu ştiu cum şi prin cine a aflat 
Wild despre dumneavoastră. De la noi nu-mi vine să cred, dar 
voi verifica, voi cerceta până ce vom descoperi pe ce canal s-a 
scurs această informaţie. In altă ordine de idei, aş dori să vă dau 
câteva relaţii în legătură cu patronii celor două ganguri. Franz 
Wild a fost pe vremuri partener de afaceri cu Fritz Albers, 
„Mistreţul”, care a fost, după cum ştiţi, pulverizat în propria sa 
maşină, în urma exploziei unei bombe. Din cercetări rezultă că 
interes pentru înlăturarea acestuia a avut o bandă din Hamburg, 
dar dovezi nu s-au putut găsi. Inainte de a deschide barul a 
făcut afaceri cu droguri în triunghiul columbian al stupefiantelor, 
la Richacha, dacă aţi auzit, o localitate care se află în 
extremitatea sudică a peninsulei Guajira, învecinându-se la vest 
cu Golful Caraibilor şi la est cu frontiera venezuelană, de unde 
transporta cu avioane marijuana în „States”, bineînţeles cu 
ajutorul unor escadrile clandestine care nu se dădeau în lături să 
angajeze adevărate bătălii aeriene cu patrule ale aviaţiei 
columbiene. El s-a mai ocupat şi cu traficul de cocaină, haşiş, 


3 Toni Spărgătorul. 
4 Pompierul. 


L.S.D., fiind amestecat şi având interese în filierele franceză, 
columbiană şi mexicană. Dacă la asta se mai adaugă banii 
câştigaţi de el din traficul clandestin de ţigări americane, în 
Italia, şi de băuturi străine, unele falsificate la Hamburg, ne 
putem face o imagine cât de cât exactă asupra omului şi averii 
sale. În ultimii ani s-a „cuminţit”, în sensul că a abandonat 
afacerile internaţionale şi se ocupă de bar, are acţiuni în mai 
multe întreprinderi şi plasamente la unele cluburi sportive. De 
câtva timp îl interesează colecţiile de mărci valoroase şi unele... 
tablouri! Se zice că ar avea o colecţie foarte interesantă de 
tablouri, achiziţionate pe diferite meridiane ale lumii. Nu faceţi 
figura asta, Herr Stancu, tablourile furate din muzeul 
dumneavoastră nu se găsesc la el, asta pot să v-o spun cu toată 
precizia. Evident, împotriva lui nu s-au putut administra probe 
de vinovăţie, astfel încât relatările mele sunt pur documentare. 
Are în subordinea lui mai mulţi oameni de încredere, recrutaţi 
din pegra muncheneză, şi doi „profesionişti” din Hamburg. „Der 
Blinder” e un tip periculos. Viclean, crud, răzbunător, meschin, a 
păstrat intacte toate trăsăturile ce-l caracterizau prin anii '50, 
când era „videur” în cabaretul „Lolita” din San-Pauli, cel mai rău 
famat cartier al Hamburgului. Barman, bookmaker clandestin, 
„Supraveghetor” de ruletă măsluită într-un tripou clandestin, 
borfaş, peşte, gangster de mică anvergură, cu timpul şi-a 
recrutat oameni de încredere şi a pus pe picioare la Hamburg o 
afacere de trafic de arme, apoi de stupefiante. S-a îmbogăţit 
rapid şi atunci şi-a lărgit negustoria, participând cu capitaluri 
mari la unele tranzacţii în Extremul Orient, având interese în 
Malaezia, Kuala-Lumpur şi Singapore. Are un cabaret, „Rio Rita”, 
în centru, de unde conduce diferite afaceri tenebroase. Numele 
său adevărat este Fritz Keller, porecla „Chiorul” a primit-o la 
Hamburg, când, după un rix într-o tavernă din port, a rămas fără 
ochiul stâng, peste care poartă o bandă neagră. Apropo, aţi 
auzit despre aşa-zisul „triunghi al Bermudelor”, nu? Peste 300 
de persoane şi un număr apreciabil de avioane dispărute în 
spaţiul aerian ecuadorian, pe ruta Quito - Cuenca, în condiţii 
neelucidate până în prezent, cu toate investigaţiile şi 
cercetările, care mai de care mai sofisticate, efectuate până în 
prezent. Oameni şi aeronave care au dispărut fără urmă! 
Descoperirea unor cadavre într-o peşteră din Columbia, care nu 
au putut fi identificate, a însufleţit unele versiuni fantastice 


potrivit cărora avioanele ar fi fost deturnate, iar pasagerii lor 
transformați în sclavi pe plantațiile clandestine de marijuana. 
Desigur că toate aceste zvonuri au fost dezminţite de către 
autorităţi, dar dispariţia avioanelor şi a pasagerilor e o realitate 
dramatică şi bizară. Ei bine, pe aici se discută că „Der Blinder” 
nu ar fi străin de aceste evenimente... Poate, mai ştii? Cu toate 
că, în asemenea împrejurări, se spun multe pe seama unora şi a 
altora. Acesta e omul! La ora actuală pozează în „businessman”, 
joacă la bursă, investeşte capitaluri, cumpără şi vinde covoare 
orientale, are şi o galerie de tablouri pe Gordeller-strasse. Dacă 
vă urmăreşte cu oamenii săi înseamnă că în joc este o afacere 
grasă pentru el, altfel nu ar risca. Şi mai este ceva. Nu este 
informat asupra dumneavoastră, deşi s-ar putea ca vreun 
corespondent de-al său din străinătate să-i fi cerut să vă 
neutralizeze. lată un tablou al situaţiei, departe de a fi complet 

— Destul de complex pentru a putea desprinde modul în care 
voi acţiona pe mai departe. 

— Poate. În tot cazul, eu vă propun următoarele măsuri. 


leşi din bar, hotărându-se să facă o bucată pe jos înainte de a 
se înapoia la hotel. Cele aflate despre Wild erau de natură a 
lumina mai bine acest caz, descoperind unele elemente până 
atunci ignorate, ori confirmând datele cunoscute, precizându-le. 
Ca urmare, unele măsuri trebuiau completate, la altele va trebui 
să renunţe, ceea ce va clarifica în bună parte direcţiile şi 
modalităţile de acţiune, pentru atingerea scopului propus, pas 
cu pas. 

Evident, tipul era plin de suficienţă şi i-a vorbit de pe un fel de 
poziţie a „piscului inaccesibil”. Dar filosofia lui era întemeiată pe 
interes, şantaj şi silnicie şi, ca atare, nu-şi făcea niciun fel de 
iluzii cu privire la el. 

Se opri în faţa unei vitrine cu aparate optice şi râse de 
naivitatea sa. Îl judeca pe proprietarul „Arizonei” după repere ce 
nu i se potriveau. Acesta era un gangster obişnuit, în faţa căruia 
o viaţă omenească nu are valoare, un caid care, pe lângă 
droguri, arme, ţigări, aur, eventual tablouri, trafica, cu aceeaşi 
nonşalanţă, suferinţele unor oameni, după aceleaşi legi ale 
junglei criminalităţii, unde se cumpără şi se vinde totul, de la 
drog la sânge. Tot plimbându-se, ajunse pe Kepplerstrasse şi se 
opri în faţa unui bar sugestiv intitulat „Nevada”. Privi distrat 


fotografiile colorate ale „atracţiilor” şi... îşi aminti de Claudia. 
Părea dinadins expusă la vedere, pentru a atrage atenţia sutelor 
de licurici ce se învârteau în jurul ei, orbiţi de lumina pe care o 
răspândea. Era oare şi el destinat acestei soarte? De ce nu? 
Poate că ar fi mai bine să nu aştepte să-şi pârlească aripile, ci să 
atace la baionetă?! De fapt, până acum, ce reuşise să cumpere 
de la ea? Evident, nu se va debutona uşor, va trebui să încerce, 
să insiste... Deodată, în cadrul uşii cabaretului apăru un bărbat 
înalt şi zvelt, al cărui păr, puţin grizonat, părea şi mai mult albit 
de lumina crudă a unui bec de neon ce cădea pieziş pe faţa lui. 
Era îmbrăcat într-un costum albastru, având pe umeri, aruncat 
neglijent, un pardesiu de culoare închisă şi, în jurul gâtului, un 
fular de mătase albă. Alături de el, ţinută strâns de braţ, de 
parcă ar fi fost legată, se afla o femeie înaltă, cu linii generoase, 
cu un cap de păpuşă, ochi verzi şi un nas mic, puţin ridicat. Deşi 
părul ei, ca mierea de albine, era tăiat scurt, coafura îi încadra 
perfect contururile feţii. Era îmbrăcată într-un pardesiu verde de 
velur, cu o blăniţă gri, iar pe cap avea o tocă ce-i dădea un aer 
tineresc. Femeia privi neliniştită împrejur, apoi, profitând de 
faptul că bărbatul îşi aprinse o ţigară, se smulse de lângă el şi 
începu să alerge ca o disperată în susul străzii. Individul, 
surprins de gestul ei, făcu câţiva paşi, apoi, răzgândindu-se, 
scoase din buzunar un pistol, îndepărtă picioarele, ca la poligon, 
ridică ambele mâini şi, calm, ochi tocmai când femeia ajunse pe 
celălalt trotuar, făcând semn unui taxi. Întorcându-se involuntar, 
ea zări oţelul armei şi, scoțând un strigăt puternic, se prăbuşi pe 
caldarâm chiar în clipă când porni primul glonţ. 

Dintr-o săritură, Stancu ajunse lângă individ, îl lovi cu muchia 
palmei peste mâini, astfel că acesta scăpă pistolul care căzu pe 
trotuar. A doua lovitură, plasată în bărbie, îl proiectă în braţele 
primitoare ale gorilei barului care până atunci privise impasibil 
întreaga scenă. Maiorul îl abandonă şi se repezi la femeia 
leşinată tocmai când o maşină, venind în viteză, o lovi uşor cu 
aripa din faţă stânga, după care dispăru. Aplecându-se asupra 
ei, observă că, în afară de câteva traumatisme şi mici escoriaţii, 
nu părea să fi suferit alte leziuni mai grave. Totuşi, pentru mai 
multă siguranţă, opri un taxi o culcă în maşină, apoi îi ceru 
şoferului să-i conducă la cel mai apropiat spital. Pe drum, femeia 
îşi reveni, deschise ochii şi, văzându-l lângă ea, întrebă 
înfricoşată: 


— Cine... cine sunteţi dumneavoastră? 

Stancu se prezentă, apoi îi expuse pe scurt cele întâmplate. 
— Şi unde mă duceţi? 

— La spital. 


— Nu ! veni răspunsul ei categoric. Vă rog să mă conduceţi 
acasă. Mă simţ mai bine, nu mai am nimic! 

Stancu ridică din umeri, apoi îi luă adresa, pe care o 
transmise şoferului. După un timp, maşina pătrunse într-un 
cartier rezidenţial, pe o stradă îngustă - Ahrenfelderstrasse, 
silabisi el - şi opri în faţa unei case gen „châlet” elveţian. Fără 
un cuvânt, femeia îi întinse lui Stancu poşeta ei din piele de 


şarpe şi îl rugă să achite cursa. Acesta scoase câteva bancnote 
şi plăti, nu înainte de a observa o carte de vizită pe numele „Eva 
Klinke, corepetitoare la Opera de Stat din Munchen”. Coborâră. 
Eva Klinke făcu câţiva paşi clătinându-se. El o luă de braţ, 
conducând-o pe o alee până la uşa de intrare, unde se opri. Ea îl 
privi mirată, apoi înţelese şi un zâmbet palid îi flutură pe buze. li 
întinse o cheie, zicând: 

— Vă rog să-mi faceţi plăcerea de a lua o cafea cu mine. De 
altfel, nu mă simt bine şi mi-e frică să stau singură acum. 

— Dar... zise Stancu, privind spre casă, nu ştiu dacă trebuie 
să... 

— Da, ştiu, şopti ea, uitându-se la ceas, e prea târziu sau prea 
devreme, dar, vă rog să mă înţelegeţi, nu vreau, nu pot să 
rămân singură... Vă rog mult! 

Intrară într-o cameră de zi mobilată modern şi cu mult gust. 
Eva aprinse două aplice fixate pe un perete placat cu lemn de 
mahon şi îl invită să se aşeze pe o canapea, lângă un cămin în 
care ardea un foc vesel. El aruncă o privire împrejur. Două fotolii 
îmbrăcate în creton alb înflorat, o măsuţă joasă, un televizor 
„Grundig” în culori, un radiocasetofon, un bar cu două taburete 
în faţă, câteva perne din piele cu motive orientale, aruncate în 
dezordine pe covorul persan ce se întindea pe toată suprafaţa 
camerei. Într-un colţ, un pian de concert. 

— Dacă nu vă deranjează prea mult, zise ea, barul e lângă 
dumneavoastră şi, până mă schimb eu, v-aş ruga să vă serviţi 
cu băutura preferată, iar pentru mine, dacă se poate, un gin 
tonic. 

leşi din cameră printr-o uşă batantă, iar maiorul turnă 
băuturile şi le aşeză pe măsuţă, la îndemână. Apoi luă loc pe 
canapea şi îşi aprinse o ţigară. 

Intrase întâmplător într-o poveste care nu-i plăcea deloc. 
Evident, acţionase ca orice om civilizat, sărind în apărarea 
femeii şi prevenind săvârşirea unei eventuale crime. Putea însă 
tot aşa de bine să nu fi „observat” nimic, asemenea celorlalţi 
trecători care nu doreau să aibă belele. Cineva explica această 
atitudine, frecventă pe stradă sau în mijloacele de transport, ca 
o reflectare a mentalităţii potrivit căreia „afară de faptul că 
gestul tău ar putea să-ţi atragă neplăceri serioase, mai eşti 
vexat ca martor şi chemat la poliţie, tribunale, pierzându-ţi 
timpul!”. E şi asta o filosofie! Dar nu a lui! Revenind la 


întâmplare, se părea că acela care voise s-o suprime pe Eva în 
plină stradă avea un mobil puternic pentru a risca un asemenea 
gest. Probabil că şi-a făcut un nou duşman, ca şi cum ar fi dus 
lipsă de aşa ceva până atunci! Oricum nu putea să procedeze, 
altfel! Însemna să nu se mai poată privi în oglindă fără să 
roşească. 

Intrarea Evei îi întrerupse gândurile. Era îmbrăcată într-un 
capot violet de lână, fardată discret, şi avea în mână o tavă 
argintată pe care două ceşti răspândeau o aromă foarte plăcută 
de cafea. Se aşeză lângă el, luă paharul cu gin şi spuse simplu: 

— Mă cheamă Eva Klinke, sunt pianistă, am o licenţă în 
filologie, deşi nu mă ajută la nimic, am 25 de ani, sunt divorțată 
şi am o fetiţă de patru ani, Hildegard, pe care o cresc eu şi... 
acum e la bunicii ei. Vreau să vă mulţumesc pentru gestul uman 
pe care l-aţi făcut, deşi putea să vă atragă neplăceri. Casa asta 
e a mea, altă avere nu am în afara câştigului meu lunar, dar aş 
vrea... să mă revanşez... 

Stancu o întrerupse brusc, poate prea violent: 

— Stimată doamnă, numele meu e Mişu Stancu, sunt român, 
muzeograf, cu interese la Munchen, şi mi-a făcut plăcere să vă 
cunosc... 

— „.„salvându-mi viaţa! Vă sunt datoare o explicaţie. 

— Nu-mi sunteţi datoare cu nimic. Aş dori, cât rămân aici, să 
discutăm, dacă vă face plăcere, despre profesia dumneavoastră, 
despre muzică ori poate despre pictură. 

Eva zâmbi. 

— Perfect. Vă place muzica? 

— Numai cea bună. 

— Atunci, dacă nu vă grăbiţi, am să vă cânt ceva la pian. Ce 
aţi prefera? 

— Chopin? Mozart? Beethoven? Liszt? 

— O nocturnă? O sonată? O rapsodie? 

— O mazurcă? sau poate... 

Eva se îndreptă spre pian şi în clipa următoare în cameră se 
revărsară, grav şi profund, sunetele melodioase ale 
„Apassionatei”. Cânta cu mult talent şi cu pasiune, mâinile ei 
alunecând uşor deasupra clapelor, parcă fascinându-le, creând o 
adevărată atmosferă de vrajă. O pauză. Apoi, brusc, atacă 
furtunos un fragment dintr-o piesă necunoscută lui. 

Stancu ascultă în tăcere, fermecat de melodia care răsuna 


când puternic, fremătător, când molcom, unduitor, încântându-i 
auzul, făcându-l să uite unde se află şi peripeţiile prin care 
trecuse. Rămase mut de admiraţie, neîndrăznind nici să-şi 
aprindă ţigara pe care o avea între buze, pentru a nu rupe 
farmecul muzicii. Urmară la rând secvenţe dintr-o mazurcă şi o 
nocturnă de Chopin, apoi, după o trecere închipuind câteva 
măsuri din Barcarola venețiană, auzul maiorului desluşi cu 
emoție sunetele melodioase şi atât de familiare ale Rapsodiei 
române! Când ultimele acorduri se stinseră, Eva se sculă de pe 
scaun, veni spre el şi, ridicând paharul, zise: 

— Pentru omenie, prietenie şi afecţiune, pentru frumosul şi 
eternul cavalerism! 

Băură privindu-se în ochi, cu zâmbetul pe buze. Apoi Eva se 
aşeză pe canapea şi reluă: 

— Cel care a tras asupra mea, cu scopul de a mă ucide, 
este... fostul meu soţ care m-a ameninţat de mai multe ori cu 
moartea. Astă-noapte, după ce că era drogat în ultimul grad, a 
mai şi băut mult, şi-a pierdut cumpătul şi, fără intervenţia 
dumneavoastră, cred că... m-ar fi terminat. Nu, nu-i vorba de 
gelozie ori de regrete că l-am părăsit, e ceva mult mai prozaic şi 
mai concret: banii! E medic sau, mai bine zis, era până cea 
început să se drogheze. Acum nu-i mai dă nimeni de lucru. M-a 
şantajat în numeroase rânduri că-mi răpeşte fetiţa dacă nu-i dau 
bani şi... i-am dat mereu. Acum nu mai am, i-am spus, dar nu m- 
a crezut, ne-am certat şi... restul l-aţi văzut! Am făcut greşeala 
de a accepta să mă întâlnesc cu el, dar mi-era teamă să-l refuz. 
De mâine voi cere însă protecţia poliţiei, cu orice risc. Şi acum, 
punct. Am o propunere: Nu vreţi să dormiţi aici? E târziu, 
camera de oaspeţi e liberă, de ce să vă duceţi la hotel la 
această oră?! Vă rog! Şi, fără a aştepta încuviințarea lui, se 
întoarse şi ieşi din cameră. După un timp reveni. 

— Un ultim pahar înainte de culcare? Da? Turnă pentru 
amândoi, ciocniră prieteneşte, apoi ea adăugă: Nu ştiu dacă 
asta vă spune ceva, dar cât timp veţi rămâne aici şi chiar după 
ce veţi pleca acasă, pe mine puteţi conta oricând ca pe un 
prieten de nădejde. 

Îi întinse mâna pe care maiorul o sărută ceremonios. Şi aşa, 
într-un timp scurt, într-un pat necunoscut dintr-o cameră 
necunoscută a unei case necunoscute, la apariţia zorilor unei 
zile încă necunoscută, Mişu Stancu adormi profund... 


VERSIUNI TACTIC 


Trăia impresia că are de-a face cu o cochilie de stridie pe care 
cuțitul de bucătărie a surprins-o prea târziu. Când vrei să 
deschizi o scoică cu un cuţit, dacă sesizezi locul în timp util şi 
introduci lama imediat, reuşeşti operaţia fără efort. Dacă aştepţi 
să se închidă complet, trebuie să cauţi apoi cu vârful cuţitului 
locul nevralgic. E ceea ce făcea căpitanul Roman de câteva zile 
în cercetarea crimei a cărei victimă a fost Hilde Wirth. 

Întrucât omorul nu a avut ca mobil nici furtul şi nici violul, 
rămâneau gelozia, răzbunarea, înlăturarea ei ori cine ştie ce 
altceva... oricum bizar. Atunci putea fi produsul unui obsedat 
sau dement. Căutase în banca de informaţii toate cazurile cu un 
mod de 
operare identic ori asemănător, dar verificările întreprinse nu au 
dat rezultatele dorite. Unii dintre posibilii suspecți erau în 
penitenciare, ispăşindu-şi diferite pedepse, alţii „ieşiseră din 
rânduri” ori erau „în atenţie”. Vecinii de apartament nu ştiau 
nimic important. Părinţii, rudele erau consternaţi că nu pot da 
relaţii de natură a conduce la luminarea vreunui aspect din 
acest caz misterios. Victima cunoscuse doi cetăţeni străini 
condamnaţi ulterior pentru infracţiuni grave săvârşite pe 
teritoriul ţării noastre, iar cu unul dintre aceştia a fost chiar 
logodită... S-a lămurit însă repede asupra intenţiilor lui reale şi, 
ca urmare, l-a părăsit, ataşându-se de studentul Ilie Sava. 

Roman simţea că în cursul cercetărilor efectuate îi scăpase 
ceva esenţial, dar ce anume nu putea să precizeze. Reluă, 
pentru a câta oară?! toate audierile, interogatoriile, confruntările 
făcute, dar acestea nu-i relevau nimic deosebit. Recapitulă 
relaţiile primite asupra victimei de la serviciu, de la prieteni şi 
prietene din copilărie, din adolescenţă, de la liceu... La şcoala 
populară de artă, pe care nefericita femeie o terminase recent, i 
s-au arătat câteva tablouri pictate de ea, vădind un real talent. 
Avea o aplicaţie deosebită pentru restaurări, în ultimele luni 
lucrând în echipa profesorului Dan Vrancea, cel care fusese 


arestat în cauza privind furtul de tablouri de la Muzeul 
Municipal. Dan Vrancea? Bun profesionist participant la o serie 
de expoziţii în străinătate. Şi iată-l 
intrat în relaţii infracţionale cu indivizi interesaţi în negoţul de 
obiecte de artă furate. Avid de bani şi urmărind o situaţie 
„strălucitoare”, promisă de traficanţi, lipsit de scrupule, Dan 
Vrancea a sprijinit grupul de infractori pentru a fura şi înstrăina 
tablourile, după care a încercat să fugă din ţară şi a fost prins. 
Dar ce amestec are victima? Fostă logodnică a lui Meingast şi în 
grupul de restauratori al lui Vrancea! Interesant! S-o fi ales 
Meingast ca,„logodnică” din cauza talentului şi a poziţiei pe care 
o avea şi ca urmare să-i fi dat unele însărcinări pe această linie? 
Tentantă ipoteză, dar... fără suport real! Presupunând că aşa ar 
sta lucrurile, de ce a fost suprimată? Se temea cineva că ea ar 
vorbi? Dar dacă ştia ceva şi voia să declare aceasta, o putea 
face încă din primele săptămâni ale anchetei, nu acum, după 
atâta timp. Şi dacă cineva credea că ea cunoaşte ceea ce de 
fapt ea nu ştia defel?! În acest caz, individul încerca să afle dacă 
ştia şi ce ştia. Eventual o ameninţa şi, numai dacă era constrâns 
ori primea ordin în această direcţie, o înlătura fizic. Şi dacă 
lucrurile s-au întâmplat exact în acest fel? Dacă... şi dacă nu? 
Trebuia să verifice totul de la început. Cine avea acces în 
apartamentul Hildei Wirth, în afară de părinţi, rude şi logodnicul 
ei? Vecinii, administratorul, caloriferistul, încasatorul de la 
electricitate, factorul poştal, instalatori şi... încă alţi zeci de 
cetăţeni posibili şi probabili! Da, va trebui să-i caute pe toţi, să 
vorbească cu ei, să confrunte, să caute... 

Căpitanul Dinu Zara intră cu un dosar sub braţ, pe care-l 
aşeză pe birou. 

— Ai adus ultimele verificări? 

— Adus. Deşi examinarea lor nu ne urneşte din loc. 

— Măcar înlăturăm anumite ipoteze. Apropo, ce se mai aude 
cu llie Sava? 

— A avut o depresiune nervoasă şi a fost internat de urgenţă 
în clinica profesorului Ivașcu. 

— Aş vrea, dacă eşti de acord, să restudiem interogatoriile 
sale. 

Zara îl privi puţin surprins, apoi zise cu o voce albă: 

— lată-le, eu le-am luat şi le-am recitit. Poate că tu ai să 
sesizezi ceva ce ne-a scăpat în mărturiile sale. 


Roman nu-i răspunse. Nu era nici el prea bine dispus şi poate 
că ar fi trebuit să manifeste mai mult tact faţă de colegul său 
care, deşi egal în grad, avea mai puţină experienţă 
criminalistică. 

„Unii ne consideră oameni fără nervi, fără teamă, fără greşeli 
şi în acest fel ne dezumanizează. Or, chiar dacă se aseamănă, 
nu există două anchete identice. În definitiv şi eu am învăţat din 
greşelile altora şi din ale mele proprii, care, în decursul anilor, 
nu au fost puţine la număr. Şi atunci cine îmi dă dreptul să-i 
vorbesc cu un aer protector? Nimeni!”. Îi zâmbi. 

— În regulă, bătrâne. Analizează la rândul tău audierile şi 
interogatoriile luate de mine. Oi fi pierdut şi eu câte ceva pe 
drum. E doar firesc să ne completăm şi să lucrăm împreună cât 
mai bine, ce naiba! 

— Cred că nu m-ai înţeles. Nu sunt deloc susceptibil şi admit 
că pot greşi, mai mult, aş dori să văd ce mi-a scăpat... Dacă 
vrei, recunosc şi am recunoscut în intimitatea mea că ştii mai 
multe lucruri decât mine, că ai o experienţă mai îndelungată în 
materie de cercetări, dar... nu-mi place să mi se demonstreze 
acest lucru, cum să spun, în mod făţiş. Te-ai prins? 

— Ca un pescar în propria sa... undiţă. Facem pace, bătrâne? 

— In regulă. Şi voie bună la studiu. 

Roman citi cu  luare-aminte procesele verbale de 
interogatoriu. O dată, încă o dată, apoi le reluă. 

...„Aţi putea să ne spuneţi cum v-aţi petrecut timpul în ziua de 
ieri, între orele 10 şi 14,00?” 

„Cu o seară înainte, am fost împreună cu Hilde. A doua zi m- 
am sculat cu o oarecare întârziere, pe la 9,00. M-am dus în oraş 
şi m-am plimbat, am fost la o florărie, de unde am cumpărat 
nişte flori pe care le-am dus acasă. După-amiază aveam 
întâlnire cu Hilde.” 

„Cu cine v-aţi întâlnit în oraş în timpul plimbării?” 

„Nu-mi amintesc să mă fi întâlnit cu cineva.” 

„La ce oră v-aţi dus la florărie? 

„Cred că erau orele 12,00 ori 12,30, cam aşa ceva.” 

„Şi când aţi ajuns acasă?” 

„În jurul orelor 14,30. Am fost în centru la un bufet, unde am 
mâncat ceva.” 

„Şi v-aţi plimbat prin oraş aproximativ două ore cu florile în 
braţe, aţi fost la masă cu florile în mână, nu v-au deranjat?” 


„Ba da, dar le luasem de acum, ce era să fac?” 

„Ce fel de flori aţi cumpărat, crizanteme?” 

la uite la Zara ăsta, remarcă pentru sine Roman. Probabil s-o 
fi gândit la faptul că în camera victimei s-au găsit cinci garoafe 
proaspete aşezate într-o vază albastră de cobalt. 

„Nu, garoafe, deşi Hildei îi plăceau crizantemele, aşa cum aţi 
sesizat.” 

„Câte garoafe aţi cumpărat?” 

„Are vreo importanţă? Unsprezece, cred.” 

„Are. Aici erau cinci garoafe pe masă. Aţi dăruit cuiva restul 
garoafelor?” 

„Ce vreţi să insinuaţi? Nu pot să le dau cui vreau?” 

„Ba da, dar în cazul de faţă aş dori să precizaţi!” 

„Le-am dat... adică nu, le-am aruncat, nu erau frumoase...” 

Roman se gândi dacă această problemă a fost clarificată, 
fiindcă în vaza Hildei s-au găsit exact cinci garoafe... Era prea 
simplu, evident, dar, ca orice lucru în suspensie, ridica o 
întrebare. Luă în mână alte hârtii, pe care le frunzări. Se opri la 
un pasaj. 

„Aţi fost vreodată în locuinţa Hildei Wirth?” 

„Desigur, am fost de mai multe ori!” 

„Când aţi fost ultima dată?” 

„Cu câteva zile în urmă...” 

„Mai precis?” 


„Cu două zile înainte de a fi fost împuşcată.” 

„Şi aţi stat în sufragerie?” 

„Nu, în camera în care a fost omorâtă!” 

„Aţi stat până târziu?” 

„Se întunecase când am plecat de la ea. Să fi fost orele 20,00, 
poate chiar ceva mai târziu.” 

„Şi despre ce aţi vorbit?” 

„De-ale noastre, privind viitorul... în doi.” 

„Ştiaţi că a mai fost logodită?” 

„Hilde nu mi-a ascuns niciodată nimic. Era foarte deschisă 
faţă de mine. Ştiam deci, dar asta nu m-a deranjat. O credeam 
fată serioasă.” 

„Avea duşmani?” 

„După câte ştiu eu, nu 

„Bănuiţi pe cineva care ar fi putut s-o suprime?” 

„Nu, nu bănuiesc pe nimeni.” 

„Dumneavoastră vă place pictura?” 

„Da, îmi place chiar foarte mult.” 

„Pictaţi?” 

„În timpul liber pictez, dar nu văd...” 

„Aveţi vreo contribuţie la cooptarea Hildei Wirth în colectivul 
profesorului Vrancea?” 

„Să vedeţi, eu m-am gândit că poate în acest fel s-ar pune în 
valoare talentul Hildei...” 

...„Dar întrebările lui Zara nu sunt deloc lipsite de interes, îşi 
zise Roman. Dimpotrivă. Deşi unele răspunsuri sunt expediate. 
Oricum, tânărul Savu prezintă interes pentru cauză”. Îl privi pe 
Zara care era adâncit în studierea pieselor unui dosar. Acesta, 
ca şi când ar fi simţit privirea căpitanului Roman asupra sa, 
spuse, fără să ridice ochii de pe hârtii. 

— Depresiunea nervoasă nu atestă deloc nevinovăția sa, dar 
nici faptul că-i vinovat. Cred că ar mai trebui interogat în clinica 
în care este internat. În funcţie de noile elemente survenite în 
această cauză. 

Poate îl interogăm împreună, ce zici? 

— Este exact ceea ce am vrut să-ţi propun. Eşti de o 
„perspicacitate” uimitoare! Ori mă înşel eu? 

— Se zice că „înălţimea turnurilor se măsoară după umbra lor, 
iar măreţia oamenilor după numărul celor care-i invidiază”! 

— În orice caz, tu nu vei muri intoxicat de modestie! 


„Jocul început de maiorul Mişu Stancu trebuie regizat până în 
cele mai mici amănunte, după un scenariu care, deocamdată, 
poate fi doar sugerat de aici şi definitivat «dincolo», în funcţie 
de împrejurări. lar primejdiile nu pot fi calculate decât cu 
aproximaţie, deşi chiar şi aşa este considerabil. Aveam oare 
dreptul să-l las pe maior singur într-o asemenea situaţie limită? 
Evident, el şi-a asumat riscul de la început şi nu e pentru prima 
oară când o face, dar în alte rânduri ştia că poate să apeleze la 
un sprijin din partea colectivului său ori a altor cadre, pe când 
aşa...” - iată câteva dintre întrebările care-l frământau pe 
colonelul Dorin Nedelea. „Măcar de-aş fi putut să-l trimit mai 
repede în ajutor pe Roman. Dar condiţiile încă nu sunt pregătite 
în acest sens. Trebuie aşteptat cu răbdare. Orice greşeală poate 


să facă o breşă foarte serioasă în scenariul principal, cu unele 
consecinţe incalculabile. Acordându-i «lumină verde» lui Stancu, 
pentru a-i întări poziţia în noul său angrenaj, îi facilitez în 
continuare manevrele pe care le-a început şi care trebuie să-l 
conducă la primul obiectiv tactic pe care şi l-a propus. Apoi 
urmează cel de-ai doilea pas pe aceeaşi traiectorie. După care... 
Dacă aş precipita plecarea lui Roman? Căpitanul Zara poate 
oricând să preia cazul Wirth. Da, dar împrejurările nu sunt 
favorabile. Trebuie să aştept! Să aştept, orice s-ar întâmpla. Să 
aştept, fiindcă acum timpul va lucra în favoarea noastră, iar 
dacă-mi pierd răbdarea pot rata totul... Şi atunci...”. 

Când ofiţerul de serviciu îi aduse la cunoştinţă mesajul de la 
frontieră, colonelul surâse relaxat şi ceru chiar o cafea, ceea ce 
era împotriva obiceiurilor sale. Nedelea zise: 

— Roman şi Zara să vină la mine imediat! 


VIRAJE PERICULOASE 


Radiograma de la Bucureşti, sosită prin Interpol Wiesbaden, i- 
a fost transmisă chiar în aceeaşi zi lui Stancu prin intermediul 
comisarului Wachter. Cu prilejul înmânării ei, acesta îi spuse: 

— Proch m-a întrebat cum aveţi de gând să acţionaţi în 
continuare. l-am expus planul nostru de acţiune, pe care l-a 
aprobat. Credeţi că aveţi nevoie de o armă? 

— Mulţumesc pentru încredere, dar am să încerc să mă apăr 
prin alte mijloace. 

— Perfect. Luaţi totuşi acest stilou cu gaze paralizante. 
Acţionează instantaneu şi nu e nociv. O simplă armă de apărare, 
la nevoie. Uitaţi cum funcţionează... 

— Mulţumesc, făcu Stancu, introducându-l în buzunar. Sper să 
n-am nevoie. Ceva nou? 

— La recepţia hotelului e o femeie... 

— Nori?! se miră maiorul. 


— A fost cândva metresa unuia dintre gorilele lui „Der 
Blinder”, un oarecare Max Götz, care în prezent face pe 
crupierul la o ruletă dintr-un local al patronului său. E folosit şi 
pentru alte treburi de către acesta. A fost văzut recent în 
compania femeii la un cabaret. Individul e în atenţia noastră. 
Avem suficient material împotriva lui, dar nu vrem să-l umflăm 
încă. Sesizaţi? 

— Perfect. Ce vreţi să fac? 

— Să păstraţi relaţii amicale cu femeia, dar nu dintre cele mai 
apropiate. E mai periculoasă decât un crotal. 

— S-a făcut... 

— Ceea ce nu s-ar putea spune despre Claudia! Apropo, ştiţi 
că fostul ei soţ era un baron? 

— Da? Foarte interesant. Şi ce s-a întâmplat cu el? 

— A murit într-un accident de automobil după ce a ingerat o 
doză destul de mare de morfină. 

— Era consumator de „stup”? 

— Probabil, dar noi nu aveam cunoştinţă de asta, mă refer la 
brigada antistup. Aceasta e versiunea oficială a anchetei. 

— Şi cea oficioasă? 

— Se pare că baroneasa nu-i complet străină de această 
afacere. In orice caz, oficial nu s-a putut stabili nimic. l-a lăsat, 
printre altele, apartamentul pe care-l cunoaşteţi, mi se pare, şi 
un mic castel transformat într-o pensiune ultramodernă, 
aproape de Mannheim. 

— E un avertisment? zâmbi Stancu. 

— Deloc. Dacă vreţi o punere în gardă... prietenească. În fond, 
nu mă priveşte ce faceţi, dar eu mă simt dator, să vă atrag 
atenţia. 

— Mulţumesc, am să ţin seama de ceea ce mi-aţi spus şi am 
să mă feresc pe cât posibil. Altceva mai aveţi să-mi comunicaţi? 

— Da. La barul „Arizona” e un băiat, un fel de ajutor de 
barman pe care-l cheamă Sigi. Dacă aveţi să-mi transmiteţi 
ceva urgent puteţi să-l solicitaţi. Dar numai în caz de extremă 
urgenţă. 

— Incă o dată, mulţumesc. 

Se despărţiră. Stancu mai aşteptă câtva timp, după care plecă 
la hotel. Avea nevoie să reflecteze pentru a pune la punct 
câteva amănunte înainte de întrevederea cu Wild. La recepţie 
primi cheia de la un funcţionar pe care nu-l cunoştea, care, 


probabil, lucra în alt schimb decât Nori. Bine că nu era aceasta 
de serviciu, fiindcă l-ar fi reţinut la o convorbire plicticoasă, în 
care trebuia să zâmbească cu toată dantura şi să înşire 
politeţuri absurde. Cu aceste gânduri descuie uşa camerei, intră 
şi... se trezi faţă în faţă cu Nori! O Nori, întinsă pe pat, aşa cum 
o făcuse natura, fără complexe, părând chiar contrariată de 
surpriza ce se putea citi pe faţa maiorului. 

— Cred că nu te deranjează prea mult faptul că am vrut să-ţi 
văd interiorul, zâmbi ea. Până una, alta te-aş ruga să încui uşa şi 
apoi să comanzi o sticlă de whisky „Old crow”, e marca mea 
preferată. Şi nu mai face mutra asta de copilaş nevinovat. Mai 
bine vino lângă mine să-ţi povestesc ceva care te-ar putea 
interesa la o adică. 

Stancu încuie uşa, îşi dezbrăcă impermeabilul şi comandă prin 
telefon o sticlă de whisky. Aşteptă liniştit până ce se auzi o 
bătaie la uşă, deschise şi luă tava pe care se aflau o sticlă şi 
două pahare, îi dădu un bacşiş băiatului de la bar, care plecă 
imediat. Turnă licoarea în cele două pahare, întinzându-i unul lui 
Nori. 

— Văd că ţi-ai pierdut graiul. Nu ai niciun text pentru mine? 
întrebă ea, sorbind din pahar. Sau tăcerea asta trebuie s-o 
interpretez ca o trimitere aiurea. Oricum, ai putea fi mai 
politicos cu mine şi să spui ceva, chiar şi o înjurătură. 

Maiorul o privi lung, apoi aprinse o ţigară. Trase câteva fumuri 
şi vorbi: 

— Fräulein Nori, dar este o surpriză extraordinară. Cum se 
spune? Wundervoll! Admirabil! Numai că e puţin... neaşteptat 
pentru mine. 

— Nu-i nimic, o să-ţi revii repede. Din aşa ceva nu se face 
infarct! mai aştept mult? 

Zâmbindu-i cu subînţeles, maiorul intră în baie. Şi, după ce 
dădu drumul duşului, îşi pregăti minuţios stiloul. Cu o asemenea 
fată nu se ştie niciodată! Dar, întorcându-se în cameră şi-a dat 
seama că prudenţa lui a fost exagerată... iar el, cum prea bine 
spunea Nori, nu putea fi atât de nepoliticos încât s-o dea afară 
în ţinuta în care se afla. Mai ales că ea avea să-i spună ceva. 
Ceea ce s-a şi întâmplat. 

După un timp, fiecare dintre ei în faţa unui pahar de whisky şi 
cu o ţigară în gură, îşi zâmbiră. Nori zise: 

— Ştii, am să fiu sinceră cu tine, nu-mi prea plac străinii, dar 


tu îmi eşti simpatic. Ţi-au pus gând rău mahării. Vor să-ţi facă de 
petrecanie. Pe motivul că eşti prea „curios... 

Stancu o ascultă cu atenţie. Se pare că femeia ştia mai multe 
decât voia să se creadă. 

Calm, de parcă nici nu l-ar fi interesat ameninţarea care plana 
asupra lui, remarcă: 

— Dar sunt îndrăzneţi prietenii tăi. 

— Nu-i vorba aici de prietenii mei, ci de nişte oameni extrem 
de periculoşi, pe care ar fi bine să-i iei în serios. 

— Şi de ce vor să mă lichideze? 

— Spunea signor Vitalis că e vorba de o afacere mare pe care 
s-ar putea să le-o strici. 

— Cine-i Vitalis? 

— Omul de legătură al boss-ului în străinătate. 

— Şi boss-ul vrea să mă lichideze? Apropo, care boss? 

— Nu face pe naivul. Bossul e... Ei bine, vor să acţioneze. Încă 
în noaptea asta! 

— Se pare că tipul se teme de mine! 

Se lăsă o tăcere grea. Cu toată izolarea, tumultul capitalei 
bavareze se auzea până şi în această cameră de hotel. Era ora 
când bulevardele principale vibrau încă, incendiate de reclamele 
luminoase şi multicolore. 

Stancu vorbi primul: 

— Foarte interesant ce-mi povesteşti, Nori. Şi care e rolul tău 
în această istorie? Să mă duci la abator? 

— Nu vei merge, zise ea calm. Îţi pot garanta... Dacă eşti 
ascultător. Dar asigurarea nu acoperă decât preţul cumpărării. 
Nu şi pe cel al vânzării. Vezi deosebirea? 

— Nu sunt sigur că te înţeleg prea bine, iubito, deşi mă 
străduiesc. 

— Străduieşte-te. La noi se spune că „mai mult valorează un 
câine viu decât un leu mort”! 

— Mulţumesc pentru compliment. Şi ce trebuie să fac? 

— N-ai ghicit? E totuşi foarte simplu. Să dispari. 

— Dar de ce? 

— Ţi-am mai spus. Eşti un pericol permanent pentru „ei” sau, 
mai bine zis, pentru operaţiunea pe care o pregătesc... 

— ...Ceea ce e o explicaţie excelentă, plauzibilă ori foarte rea. 
Această explicaţie acoperă totul şi nu spune nimic. 

— Şi ce-ai vrea să ştii? In ce constă operaţiunea, când se 


desfăşoară, cine ia parte, unde are loc etc.? 

— N-ar fi rău deloc dacă mi-ai spune toate, acestea. 

— Eşti curios ca un copoi, amice! Se pare că mi-am pierdut 
timpul de pomană cu tine. Mă rog, dacă preferi aşa... 

— O clipă, te rog, mai zise el. Spune-mi, Nori, ai venit la mine 
în cameră din proprie iniţiativă sau ai fost trimisă cu un anumit 
scop? 

— Am încercat să îmbin utilul cu plăcutul. Ti-am propus un 
târg. Nici măcar gangsterii nu ucid fără rost! 

— Da, dar de ce ai venit la mine, să zicem, în postura aceea? 

Nori râse batjocoritor. 

— Nu ştii că tinerele fete au o slăbiciune pentru bărbaţii mai 
în vârstă, duri, cu ochi gri şi cu privire rece? Faţa unui bărbat nu 
are o frumuseţe reală decât dacă-i marcată de experienţă. 

— Şi ai venit aici ca să-mi povesteşti toate astea? 

— De ce nu? Deşi mai aveam deva să ţi spun. In definitiv, sunt 
majoră, celibatară, vaccinată şi fără obligaţii. 

— Nici chiar morale? 

— Să lăsăm vorbele mari, nu se prinde. 

— Uiţi că aş fi putut să cer ajutor. 

— Acum în niciun caz. Comisarul nu-i de găsit la ora asta. 

— Văd că eşti foarte bine informată. 

— Nu ai exclusivitate în acest domeniu. Ei, te-ai hotărât? 
Poate până îmi fac toaleta şi mă îmbrac ai să te gândeşti mai 
bine. Trebuie să recunoşti că ţi se acordă o şansă. 

Nori intră apoi în baie, cu aerul că ea şi-a făcut datoria, iar 
Stancu se aşeză mai comod într-un fotoliu. Işi turnă încă un 
pahar de whisky şi îşi aprinse o ţigară. Când ea se întoarse în 
cameră, îmbrăcată şi fardată, îl găsi în aceeaşi poziţie. 

— Ei? 

— Mi-e foame, zise el. Aş vrea să comand ceva, oricât de 
frugal. Bătrână mea mamă zice că nu trebuie să mori cu burta 
goală. E foarte rău pentru sănătate... 

Ridică receptorul şi ceru restaurantul hotelului. Aşteptară în 
tăcere, ea privindu-l intens, cu ochii măriţi de satisfacţie pe care 
nu o putea disimula. 

— N-aş putea spune că nu eşti curajos. Dar greşeşti dacă-ţi 
închipui că asta te-ar putea salva. 

— Nu-mi închipui nimic. Atunci când mi-e foame nu mai pot 
judeca bine. Asta-i tot. 


Se auzi o bătaie scurtă în uşă şi, când deschise, în cameră îşi 
făcu intrarea un individ înalt, cu o faţă ascuţită, cu o pălărie de 
fetru adânc trasă pe ochi. [inea într-o mână o tavă cu 
sandvişuri, iar în cealaltă un pistol „Smith and Wesson”. Puse 
tava pe măsuţă şi se aşeză pe un fotoliu, cu pistolul aţintit 
asupra maiorului. 

— Cine eşti dumneata? îl întrebă acesta mirat. 

Individul îşi aprinse o ţigară, apoi îşi întinse picioarele pe 
măsuţă, fără să lase pistolul din mână. 

După ce trase câteva fumuri, răspunse cu o voce tărăgănată: 

— Unii îmi spun „Unrat”, „Murdărie”, dar nu sunt absolut sigur 
că e foarte corect. Mai ales că n-am nicio legătură cu celebrul 
profesor din „îngerul albastru”. Pentru prieteni sunt Hansi, e 
destul de simplu, nu? Aşa că, dacă vrei, poţi să-mi spui şi aşa. 
Mai ales dacă vei avea nevoie de mine întreabă de Hansi Unrat. 
Mă ştiu toţi, fiindcă lucrez curat şi sunt invizibil. Nu las urme, nu 
fac zgomot, nu dau interviuri. Firmă garantată! 

— De ce te-aş căuta? 

— E un fel de a vorbi. Mai ales că, în primul rând, nu sunt 
sigur că ai mai putea s-o faci de acum încolo şi apoi, trecând 
peste acest amănunt, voi avea un alt contract, pe care mă 
tentează să-l onorez. Fiindcă, nu ştiu dacă ţi-am spus, eu mă 
achit totdeauna de sarcinile pe care mi le asum. Chestie de 
meserie, ce dracu! 

— Şi în prezent ce obligaţii ai? 

— Să isprăvesc ceea ce nu a reuşit să facă neisprăvita asta. 

— Cât iei pentru o asemenea afacere? 

— Destul. Acum aş vrea să ştiu ce i-ai ciripit madonei... 

— Dacă ţi-aş oferi dublu decât iei pentru treaba asta murdară, 
ca să mă laşi în pace câteva zile? 

— Ţi-aş răspunde nu, fiindcă ar trebui s-o răcesc pe madonă, 
ceea ce nu prea îmi e la îndemână, şi s-ar putea ca asociaţia 
orbilor să mă cânte pe toate meleagurile. Aşa că vezi, amice, n- 
ai nicio şansă. Sunt vremuri grele, iar eu sunt un profesionist, nu 
pot să risc! 

Nori sări ca arsă. 

— Pe mine să nu mă amesteci în „contractele” tale murdare! 
Nu vreau să ştiu de ele şi nici de tine. Nu te-am chemat eu aici, 
aşa că fă bine... 

— Gura, paraşuto, că altfel ţi-o închid pentru totdeauna, fir-ai 


să fii a... 

Lovitura porni ca un fulger, fără ca maiorul s-o fi putut 
împiedica. Nori aruncă în capul individului o scrumieră masivă şi 
acesta se prăbuşi înainte, scăpând pistolul din mână. Stancu îl 
luă şi îl introduse în buzunar. Apoi se aplecă asupra lui „Unrat”, 
care zăcea nemişcat, palid, iar din tâmpla dreaptă i se prelingea 
pe podea un firicel de sânge. Era doar groggy. Femeia stătea în 
picioare, rezemată de un fotoliu,cu ochii măriţi de spaimă şi cu 
buzele tremurânde. 

— L-am... l-am ucis? bâlbâi ea cu o voce răguşită de enervare. 

— Nu chiar de tot, zise calm Stancu. Adu-mi un prosop ud din 
baie şi sticla de colonie, apoi dispari. Ai vreo rudă în altă parte? 

— Am o soră măritată la Köln, dar nu aş vrea să-i creez 
neplăceri. Aş putea... se opri o clipă gâfâind... Aş putea să plec 
la Atena, unde am o prietenă foarte bună care m-ar putea 
adăposti pentru un timp.. 

— Ai paşaport? Bani? 

— Paşaport am, dacă aş putea trece pe la bancă, dacă aş 
avea timp, cred că... 

— Pleacă imediat, de rest am eu grijă. 

Nori se îmbrăcă repede, se îndreptă spre uşă, dar se opri o 
clipă şi zise: 

— Adio... şi-ţi mulţumesc, dacă... 

— N-ai plecat încă? 

Se auzi uşa care se trânti cu zgomot, apoi paşii ei grăbiţi pe 
culoar. Stancu începu să-l frece la tâmple cu prosopul pe 
bărbatul încă în stare de leşin. După un timp, acesta deschise 
ochii, rotindu-şi privirea în jur, încă nedumerit de ceea ce s-a 
întâmplat cu el. 

— Ei, Herr Unrat, cum te simţi? îl întrebă maiorul cu o voce 
albă. 

— Cred că... ceva mai bine. Cu ce am fost lovit? 

— Cu o scrumieră. Oricum, ai capul destul de tare, fiindcă a 
rezistat bine, dar putea să se întâmple mai rău... 

— Era să mă şteargă din evidențe, mormăi el, sculându-se. 
Dar unde-i, n-o văd! 

— Nu era să te aştepte, ce părere ai? Are nervii mai slabi, o 
femeie. Nu trebuia s-o provoci. 

— Dacă pun mâna pe ea o jupoi de vie sau îi dau foc. Se căută 
prin haină, apoi se uită cu atenţie pe jos. 


Stancu scoase pistolul din buzunar şi i-l întinse. 

— Asta cauţi? 

Individul îl luă fără nicio vorbă. 

— O.K. Ai câştigat prima manşă. Dar să ştii că eu nu sunt 
sentimental, aşa că, în primul rând, să nu te aştepţi la 
recunoştinţă. In locul tău aş fi folosit şansa ce mi s-a oferit şi... 

— Ştiu. Numai că, aşa cum îţi place să spui, în primul rând nu 
suntem din acelaşi aluat şi în al doilea rând voiam să-i transmit 
ceva prin tine „Chiorului”. Spune-i că e cazul să mă lase în pace, 
că de nu se potoleşte mă va obliga să-i aduc nişte „martori” 
supărători care l-au văzut când a ieşit dintr-un motel de lângă 
Hamburg, după ce în camera în care a locuit sub numele de 
„Hitsch” a rămas cadavrul unei prostituate pe care o chema 
Ingrid. De altfel, în acest sens am lăsat o scrisoare în păstrarea 
unui amic care o va preda poliţiei o dată cu dispariţia mea. 

Individul îl privi lung şi, fără a mai adăuga ceva, ieşi. 

Stancu îşi aprinse o nouă ţigară. Făcu o mică socoteală: 
„După ce «Chiorul» va afla ce i-am transmis, ori va încerca o 
lovitură în forţă, ori mă va lăsa în pace. Este însă de presupus că 
nu voi scăpa aşa de uşor. Poate va încerca o nouă manevră, 
eventual chiar să stea de vorbă cu mine în particular? Poate. În 
orice caz, va trebui să mă folosesc din plin de toate informaţiile 
pe care le deţin sau le-aş putea obţine asupra acestor gangsteri 
şi să blufez... dacă va ţine. Pe această linie, de mare ajutor mi- 
ar putea fi Claudia. Aproape că uitasem de ea. Fiind aproape ora 
23,00, poate nu ar strica să fac o vizită la barul «Arizona», s-ar 
putea s-o găsesc acolo”. 

Cu aceste gânduri, se îmbrăcă în grabă şi ieşi. Maşina lui era 
parcată în spatele hotelului, într-o curte interioară. Nu o prea 
folosise de când i-a fost dată pentru deservirea sa, şi asta nu 
întâmplător. Acum însă avea nevoie de ea. Când dădu colţul şi 
se angajă pe Ambergasse, aruncă, aşa ca din întâmplare, o 
privire în oglinda retrovizoare. La mică distanţă îl urma un 
„Subaru 1800” pe care avea impresia că îl mai văzuse undeva. 
Se angajă în depăşirea unui „Ford Cortina”, trecu rapid de un 
„Opel” şi coti brusc pe Schillerstrasse, unde reduse viteza. O 
privire în oglindă îl lămuri. Deci era urmărit. Fără îndoială, putea 
să scape de ei, dar oare nu era mai bine să afle cine Sunt? Dar 
cum? Apăsă pe acceleraţie şi maşina luă brusc viteză. 
Traversară în felul acesta, una după alta, centrul oraşului. 


Trecură de barul „Arizona”, apoi făcu la dreapta într-o stradă 
mai dosnică şi opri într-o fundătură. Maşina cealaltă zbură ca 
fulgerul pe lângă el şi dispăru în direcţia Humboldstrasse. 
Stancu 

cobori din maşină şi se îndreptă spre bar. Brusc, în faţa lui se 
aprinseră farurile puternice ale unei maşini. Intr-o fracțiune de 
secundă, maiorul înţelese greşeala făcută. El îşi concentrase 
toată atenţia asupra unei maşini care servea drept momeală, 
ceea ce le-a permis adevăraţilor agresori să-l păcălească în 
toată liniştea, surprinzându-l nepregătit şi obligându-l să 
oprească. Orbit o fracțiune de secundă de farurile maşinii, 
aşteptă câteva clipe, vigilent însă, încercând să-i judece pe cei 
doi indivizi care, cu mâinile adânc înfipte în buzunare, se 
apropiau de el. Începu să se retragă spre conul de umbră de 
lângă un felinar, ceea ce se părea că le convine agresorilor lui, 
fiindcă, de astă dată, înaintau încet, căutând să-l prindă la 
mijloc. Fiecare dintre ei avea acum în mână câte un cuţit cu 
lamă extensibilă. 


„Prin urmare vor să lucreze fără zgomot”, gândi Stancu. Îi 
aşteptă privindu-i drept în ochi, pentru a surprinde acel fulger 
premergător declanşării acţiunii. Dar acesta întârzia. Probabil 
ştiindu-l complet lipsit de apărare, se jucau, prelungind cât mai 
mult situaţia limită. Când ajunseră sub lumina felinarului, 
maiorul declanşă dispozitivul stiloului. Într-o fracțiune de 
secundă se opriră amândoi ca paralizaţi, scăpând cuţitele din 
mâini. Stancu, grijuliu, le culese de pe jos. Şi, pentru mai multă 
siguranţă, fiindcă nu cunoştea durata efectului acestui gaz, le 
aplică fiecăruia câte un „sutemi” în regiunea gâtului, apoi îi 
aşeză liniştit pe trotuar, perfect aliniaţi. Se îndreptă spre maşina 
lui şi demară, nu înainte de a privi plăcuţa de înmatriculare a 
automobilului ce staţiona cu farurile aprinse. 

Ajuns în faţa barului, opri şi parcă maşina pe trotuarul din 
faţă, la vedere. 

In semiobscuritatea sălii barului, reflectoarele măturau ringul 
de dans pe care, în sunetul unei muzici infernale, zeci de 
perechi se contorsionau în diverse ritmuri, închipuind un dans 
care exista doar în imaginaţia lor febrilă. Evident, toate mesele 
erau ocupate, cum, de regulă, se întâmpla după miezul nopţii. O 
căută din ochi pe Claudia, dar nu o zări nicăieri. 

Se aşeză pe un taburet şi îi ceru barmanului un scotch. 
Întinzându-i paharul, acesta îi şopti: 

— O căutaţi cumva pe Claudia? A fost aici, dar a plecat cu 
circa o oră mai înainte. 

— Singură? 

Barmanul zâmbi insinuant: 

— Arareori pleacă însoţită de cineva. E o solitară, o persoană 
foarte ciudată. În ultimul timp, doar dumneavoastră aţi mai 
însoţit-o. 

— Mi-a lăsat vreo vorbă? 

— Nu, nimic, dar... 

— Ei, ce este, ţi-ai amintit ceva? 

— Poate că mi s-a părut mie, dar după ce a plecat a urmat-o 
un tip care avea o mutră, cum să zic, puţin oacheşă. Poate că a 
fost o întâmplare... 

— Îl cunoşti pe individ? 

— L-am mai văzut de câteva ori pe aici, nu-i un obişnuit al 
localului, dar venea însoţit de o blondă înaltă şi platinată şi de 
Kurt Lange, zis „Peitsche”, „Biciul”. 


— Cine mai e şi ăsta? 

Barmanul îl privi ciudat. După o scurtă tăcere, reluă: 

— Cred că glumiţi. Nu se poate să nu fi auzit de el. Este mâna 
dreaptă a lui „Der Blinder”. Omul care execută... privi speriat în 
jurul lui, apoi continuă cu o voce şoptită... dispoziţiile pe care i le 
dă boss-ul. „Der Blinder” e un tip foarte periculos şi umblă 
totdeauna însoţit de două gorile, dintre care una se pare că-i 
tipul oacheş. Ah, era să uit, a zis patronul că dacă vă văd să vă 
spun că vă aşteaptă. 

— Care dintre ei? 

Barmanul se asigură din nou că nu-l poate auzi nimeni, apoi 
zise: 

— Herr Wild. Zicea că, dacă veniţi în local, să treceţi să-l 
vedeţi, are o surpriză pentru dumneavoastră. 

— Da? Perfect. Spune-mi, Sigi, din surpriza asta se mai scapă? 

— Unii da, alţii nu! 

— Interesant, dar acum n-am timp. Trebuie să plec urgent, 
dar am să revin curând, fiindcă am şi eu o surpriză pentru el şi a 
mea e chiar veritabilă. Aşa să-i spui. Auf Wiedersehen! 


Când ajunse la apartamentul Claudiei, o lumină albă se filtra 
pe sub uşă. Ascultă cu atenţie, dar nu se auzea nimic. Impinse 
puternic uşa cu piciorul, se aruncă înainte şi... se trezi în faţa 
unui pistol aţintit asupra pieptului său, în timp ce „oacheşul” 
zâmbi cu toată gura, dezvelind o dantură neagră, plină de carii. 

— Te aşteptam, Herr Stancu... nu, parcă aşa te cheamă? Vrei 
să te aşezi în acest fotoliu? îi arătă el cu mâna direcţia. Ai să-i ţii 
de urât un timp Claudiei, mai făcu el un gest. Stancu se întoarse 
şi o văzu pe Claudia întinsă pe canapea, cu mâinile şi picioarele 
legate, aproape despuiată şi cu o echimoză destul de urâtă la 
tâmpla dreaptă. Urmărindu-i privirea, individul zise: 

— Nu am avut încotro, afurisita s-a zbătut ca o tigroaică şi era 
cât p-aci să-mi scape. Am fost nevoit s-o dobor şi s-o leg. l-am 
pus şi un căluş în gură, ca să nu tipe, altfel te-ar fi avertizat... 

— Şi ce doreşti de la mine, Herr... 

— Fernandez, Juan Fernandez, amigo. Să continui ceea ce au 
început cei doi amici ai mei pe care i-ai lăsat întinşi pe trotuar 
acum vreo două ore. Sesizezi? 

— Nu prea, fiindcă nu ştiam nici ei ce voiau. 

Işi aprinse o ţigară şi reluă: 


Sunt sigur însă că o să-mi spui dumneata. Dar dacă vrei să 
purtăm un dialog amical, înainte de toate dezleag-o pe această 
doamnă, ca să ne facă o cafea şi să ne ofere ceva de băut, cao 
gazdă bună ce se află. 

Oacheşul începu să râdă ca un nebun. După un timp se potoli 
şi arătă cu pistolul spre Claudia. 

— S-o dezleg pe tigroaica asta? Trebuie mai întâi să mă 
droghez. Poate doar aşa. Altfel, nici nu mă gândesc. Asta-i bună, 
mai zise el şi izbucni într-un alt hohot de râs. 

— Regret, Fernandez, dar în acest caz nu avem ce discuta. 

— E ultimul dumitale cuvânt? Aş vrea să te fac să înţelegi în 
ce situaţie te găseşti, amigo. Dacă nu cădem la înţelegere nu 
mai ieşi viu din camera asta. Şi nici prietena dumitale. Apropo, 
ce le-ai făcut celor doi ageamii de s-au întins aşa de frumos pe 
trotuar? 

— Nimic special. Nu ştiau să ţină „armele” în mână, nu eram 
sigur de asta şi am vrut să mă conving. Simplu, nu? 

— Prea simplu... numai că eu ştiu să-l ţin bine în mână şi mă 
servesc extraordinar de el. 

— Bun, să nu pierdem timpul, mai am treabă în noaptea asta, 
fiindcă i-am promis lui Wild să trec pe la el. 

— Pe la Wild? Dar ce relaţii poţi să ai dumneata cu Wild? Doar 
dacă nu... dar asta nu se poate... e imposibil! 

— Ce anume, amigo? 

— Nu cumva vrei să spui că banda lui Wild s-a apucat din nou 
de trafic... 

— Nu ştiu ce crezi, Fernandez, dar nu-mi amintesc să-ţi fi spus 
aşa ceva. 

— Dar laşi să se înţeleagă... eşti viclean. 

— Eu? Aş fi jurat că e tocmai invers şi chiar voiam să-ţi spun 
că viclenia şi prostia fac adeseori o pereche bună! Să ştii, 
Fernandez, că am vorbit foarte serios când ţi-am cerut s-o 
eliberezi pe doamna Claudia. Gândeşte-te bine, eu nu sunt omul 
care să se teamă de ameninţări. Dar, dacă „Der Blinder” ori 
„Peitsche” vor afla de eşecul tău nu mai dau două parale pe 
pielea asta oacheşă. lar de acum să ştii că nu mai scot niciun 
cuvânt până nu o dezlegi pe Claudia, care nu are niciun amestec 
în toată treaba asta murdară. E clar? 

Individul îl măsură lung, apoi se sculă şi, apropiindu-se de 
canapea, începu să-i desfacă legăturile femeii. După ce îi scoase 


şi căluşul, aceasta îl scuipă în faţă, zicându-i: 

— Şacal împuţit, o să ne mai întâlnim noi şi atunci nu o să-ţi 
fie prea moale! 

— Ajunge, Claudia! Fernandez e musafirul tău, iar tu eşti o 
doamnă. În loc să vorbeşti, hm, aşa de colorat, mai bine oferă- 
ne ceva de băut. 

— Mai curând i-aş da vitriol măgarului decât whisky! 

— Haide, haide, te rog, ajunge. 

Femeia se duse la bar şi scoase o sticlă şi două pahare pe 
care le puse pe masă. După care se aşeză pe canapea şi începu 
să-şi maseze încheieturile mâinilor. 

— Claudia, mein Schatz, nu vrei tu să vezi în baie cum ţi-ai 
putea îngriji vânătaia de la tâmplă? zise Stancu. Oricum, nu-ți 
vine bine deloc. Poate dacă ţi-ai pune acolo un biftec crud? Nu 
se poate să n-ai aşa ceva în frigider. Şi apoi, dacă nu te 
deranjăm prea mult, poate ne faci şi o cafea. Ce zici? 

Claudia intră în bucătărie. Stancu turnă de băut în cele două 
pahare şi preluă iniţiativa. 

— Te ascult, Fernandez. Ce doreşti? 

— Cu câtva timp în urmă ţi s-a făcut o propunere, o mai ţii 
minte? 

— Nu ştiu la ce te referi, poate la nefericita întâmplare cu cei 
doi indivizi care au vizitat-o pe Claudia? 

— Este cât se poate de exact. Boss-ul vrea să ştie ce ai 
hotărât. 

— Nu ştiu ce să cred. Eu nu concurez pe nimeni, iar afacerile 
mele nu au nicio legătură cu cele ale boss-ului tău. 

— Este părerea ta. 

— Evident, e convingerea mea. Nu mai lucrez în materie de 
„stup” de mai bine de zece ani. Kuala-Lumpur, Hong Kong, 
Singapore, ca să înşir numai câteva localităţi „fierbinţi”, ca şi 
filiera franceză, au rămas doar amintiri, dacă vrei duioase, totuşi 
amintiri. 

— Cum poţi să-ţi dovedeşti afirmaţiile? 

— Eu aş putea să-ţi indic câteva nume, dar îţi dai seama că nu 
am dreptul să descopăr oamenii cu care am lucrat, unii dintre ei 
mai sunt în branşă. Dacă „Chiorul” nu vrea să mă acrediteze 
poate lua contact cu Wild, care o să-i spună cu ce mă ocup, ori 
să vorbească direct cu mine. De altfel, am mai spus-o şi îmi pare 
rău că trebuie s-o repet. 


— Ai fost văzut de câteva ori împreună cu un comisar de 
poliţie. Ce relaţii ai cu el? 

Stancu începu să râdă amuzat. 

— Te referi la Wachter? Ne cunoaştem de mai mulţi ani, mi-a 
fost coleg de facultate la Heidelberg, unde am studiat doi ani, 
apoi ne-am reîntâlnit la Charlottenburg. Pe atunci nu era poliţist. 
Deci e o pură întâmplare. Nu am cum să-l ocolesc şi... nici nu 
cred că e bine. Altceva? 

— Văd că ai răspunsuri fabricate pentru toate întrebările. Dar 
ce e adevărat în răspunsurile dumitale? 

— Afirmațiile mele sunt controlabile. Nu aveţi decât să vă 
interesaţi. 

— Unii afirmă contrariul. 

— De pildă! 

— Că ai avea o filieră proprie şi că eşti amestecat până în gât 
în cea columbiană... 

— Se zice, el zice, ea zice... Ce semnificaţii au toate acestea? 
Nimic. Niciuna. Oare voi nu vă bazaţi pe fapte? Nu mă mai 
interesează „zăpada”, e clar? 

— Şi cu ce te ocupi acum? 

Se lăsă o tăcere stânjenitoare, timp în care cei doi bărbaţi se 
măsurară din ochi. Claudia sosi cu o cafetieră din care ieşeau 
aburi ce aromau toată camera. Stancu încercă o glumă. 

— Lucrezi la fise? 

Celălalt se juca cu arma, învârtind-o după deget, ca un 
adevărat killer din Far-West. 

— Vezi să nu greşeşti, îi zise maiorul, asta se descarcă rapid. 

— Ţi-e frică de moarte? 

— Nu am ţinut niciodată prea mult la viaţă, intri în ea fără s-o 
ceri, ieşi din ea fără să vrei şi, între timp, nu faci niciodată ce ai 
avea poftă să faci! 

— Dar dacă ţi-aş scurta-o, aşa, ca din întâmplare, ce-ai zice? 

— Crezi că aş mai avea ce zice? 

Individul râse zgomotos, ameninţându-i pe amândoi cu 
pistolul. 

— Deocamdată sunteţi amândoi la cheremul meu şi eu 
hotărăsc ce am de făcut cu voi, iar ceea ce mi-ai înşirat aici sunt 
baliverne, aşa să ştii. Ai crezut că mă poţi duce, nu? 

Stancu duse la gură ceaşca de cafea, bău o înghiţitură, apoi 
zise: 


— Ascultă, amigo, am să-ţi povestesc o fabulă, poate că te 
interesează. 

— Bine, dă-i drumul, dar mai repede, că nu mai am mult timp 
de pierdut cu voi. 

Maiorul începu: 

— Un leu întâlneşte în junglă un tigru şi-l întreabă: „Cine este 
regele junglei?” „Tu, bineînţeles”, răspunse tigrul. Ceva mai 
departe, leul întâlneşte o panteră, căreia îi repetă întrebarea. 
„Tu, evident”, răspunde pantera. Fudul nevoie mare, leul 
întâlneşte un elefant, căruia îi pune aceeaşi întrebare. De astă 
dată, elefantul îl înhaţă cu trompa, îl învârteşte de câteva ori în 
aer şi-l aruncă departe, lovindu-l zdravăn de un copac. 
Ridicându-se furios, leul rage: „Dacă nu ştii să răspunzi, ăsta nu- 
iun motiv să fii brutal!”. 

Fernandez aţinti pistolul asupra maiorului. 

— Eşti tare în vorbe, trebuie să recunosc. Şi meşter, dar cu 
gloanţele nu se poate purta o discuţie... ` 

De câtva timp, Stancu îi pândea toate mişcările. Işi dădea 
perfect seama că trebuie să acționeze rapid, surprinzându-şi 
adversarul, întrucât, vorbindu-i în acest mod, nu va ajunge la 
scopul dorit atâta timp cât nivelul acestuia de înțelegere era 
atât de scăzut, încât, acolo, în tărtăcuţa lui, nu puteau pătrunde 
decât idei din cele mai mărunte. Dar a acționa la întâmplare 
putea fi foarte riscant, doar avea de-a face cu un profesionist. 
Zise: 

— Nu crezi că ar trebui mai întâi să-i aduci la cunoştinţă 
„Chiorului” tot ce ţi-am spus aici şi să aştepţi decizia sa? 
Eventual poţi să-i dai şi un telefon de aici... 

Atunci surveni ceva neprevăzut. Stancu ar fi vrut să strige, ca 
s-o prevină să nu lovească prea tare, dar era prea târziu. Cu 
reflexul unui şarpe cobra, Claudia îl lovi în moalele capului cu un 
spărgător de nuci pe care-l adusese din bucătărie, ascuns sub 
mânecă rochiei de casă. Fernandez duse involuntar mâna la cap 
şi atunci Stancu îi smulse pistolul, izbindu-l totodată cu 
genunchiul în bărbie. Acesta alunecă de pe fotoliu şi se întinse 
pe jos cât era de lung. 

În clipa următoare, epuizată şi izbucnind în hohote de plâns, 
Claudia i se aruncă în braţe. Tandru, maiorul o conduse până la 
canapea, o culcă, apoi îi pregăti un pahar cu o porţie dublă de 
whisky şi i-l turnă pe gât. Ea se scutură de parcă ar fi cuprins-o 


un frison şi apoi îşi reveni. O lăsă să se odihnească puţin, iar el 
începu să se ocupe de Fernandez. Acesta zăcea încă pe jos, fără 
cunoştinţă. Se aplecă asupra lui şi îi ascultă inima. Bătea încet şi 
rar, însă bătea.li examină rana de la cap, care nu era deloc 
frumoasă. Se duse în baie şi luă dintr-un dulăpior o sticlă cu apă 
oxigenată, sulfamidă şi tifon, apoi îi făcu lui Fernandez un 
bandaj pe care l-ar fi invidiat orice soră de spital. Aşteptă liniştit 
până acesta se trezi, după care îl ridică cu băgare de seamă şi-l 
aşeză pe acelaşi fotoliu pe care stătuse când a avut loc atacul. Îi 
întinse un pahar de whisky zicându-i: 

— Amigo, ai scăpat ieftin, putea să fie mai rău, mult mai rău. 
Eram în legitimă apărare, trebuie să recunoşti, nu? Aveam altă 
alternativă? Sub ameninţarea pistolului dumitale şi aşa cum erai 


de hotărât, ce puteam face?... „A la guerre comune ă la 
guerre!”. 

Claudia vru să intervină, dar Stancu o opri cu un gest hotărât, 
apoi reluă: 


— AŞ dori să fii convins de bunele mele intenţii faţă de 
dumneata şi faţă de „Chiorul”. Rămân la părerea pe care mi-am 
exprimat-o când... când erai, cum s-ar zice, călare pe situaţie. 
Nu am ce împărţi cu voi, nu vă fac concurenţă, iar afacerile mele 
nu vă privesc. Sunt un om paşnic, dacă... sunt lăsat în pace. Aţi 
încercat în câteva rânduri să-mi faceţi de petrecanie, fără niciun 
rezultat. Puteam ca, apărându-mă, să suprim o jumătate de 
duzină din oamenii voştri. N-am făcut-o. Ce vreţi mai mult? ŢIi- 
am spus că nu mă mai ocup de droguri şi ăsta-i adevărul. În 
rest... am şi eu un business şi cer să fiu lăsat în pace să mi-l fac. 
Altfel, s-ar putea să curgă mult sânge pe străzile oraşului şi nu 
cred că marii granguri din mediu sunt de acord cu aceste reglări 
de conturi. Einverstanden? Aşa să-i comunici „Chiorului” şi să-i 
mai spui să revină la sentimente mai bune, fiindcă eu sunt o 
nucă prea tare pentru el şi, dacă trebuie, o să pun în mişcare 
„Familia”, ca să-l astâmpăr. Comprendido? 

Fernandez făcu un gest de încuviinţare mai mult cu ochii 
decât cu capul. 

— O.K., văd că ai priceput. Îi întinse pistolul. 

— la-l înapoi. Pe mine nu mă interesează şi s-ar putea ca 
armurierul vostru să te încarce cu el, ceea ce nu-i bine. Când te 
simţi în stare poţi s-o întinzi, eu mai am treabă în noaptea asta, 
aşa cum ţi-am spus. Dar fi atent. E ultimul avertisment pe care 


vi-l dau. De acum încolo, dacă voi mai fi ţinta unor atacuri, ori o 
veţi molesta pe Claudia, va trebui să-mi pun în valoare talentele 
şi poate că atunci se va destrăma ceva şi din banda voastră. O 
voi demola, m-ai înţeles? O voi demola în aşa fel, încât nu va 
rămâne din ea decât un simplu dosar în arhivele poliţiei! 

Fernandez pipăi bandajul şi făcu o grimasă de durere. 

— M-ai lovit al dracului de tare! Încă puţin şi o mierleam... 

— Probabil, deşi, dacă voiam, loveam ceva mai puternic. Nu-ţi 
fie teamă, ai capul tare, m-am convins şi în timpul discuţiei 
noastre. În câteva zile îţi trece. 

Susţinându-l, îl conduse până la uşă. 

— Vrei să te conduc până la sediu? 

— Mulţumesc, făcu acesta cu un glas răguşit, nu-i nevoie. S-ar 
putea însă să ne mai întâlnim... neoficial şi atunci poate că n-ai 
să fii dumneata câştigătorul. 

— Se poate, dar până atunci fereşte-te să mai apari în calea 
mea. S-ar putea să nu-mi pot stăpâni nervii! Nu crezi că sunt 
prea mulţi de poate?! Gândeşte-te! 

Inchise uşa după el, apoi se duse la masă şi luă o ţigară din 
pachet. l-o aprinse Claudia. 

— De ce i-ai spus că tu l-ai lovit? întrebă ea curioasă. 

— E mai bine aşa. Eu oricum sunt în colimatorul lor. De ce să 
se răzbune pe tine? In orice caz, îţi mulţumesc că mi-ai salvat 
viaţa. 

— Să nu exagerăm. Am făcut ce mi-a trecut prin cap. 

— Dar ai făcut bine. Acum, mein Schatz, îmbracă-te să 
mergem în oraş. Am o treabă de rezolvat la „Arizona”. 

— Bine, dar ştii cât e ceasul? E trei... 

— Aşa e, am uitat. Am să plec singur, tu culcă-te, ai nevoie de 
odihnă, a fost o seară destul de grea pentru tine. 

— Nu te las singur. Merg cu tine dacă trebuie. În definitiv, 
barul e deschis până la şase, nu? Aşteaptă-mă, în zece minute 
sunt gata. O.K.? 

Era ora 3,30 când maşina lui Stancu opri în faţa barului. O 
lăsă pe Claudia la o masă şi se îndreptă cu paşi hotărâți spre 
uşa cu draperie, nu înainte de a-i face un semn discret 
barmanului. 

Wild îi ieşi în întâmpinare cu o faţă numai zâmbet. 

— Incântat să vă revăd, Herr Stancu. Ce mai faceţi? 

— Şi eu mă bucur că vă revăd, deşi, sincer vorbind, nu mai 


speram. 

Faţa lui Wild se întunecă o clipă. 

— Ce vreţi să spuneţi? 

— Vreau să spun că există nişte forţe oculte care fac tot 
posibilul ca să dispar... 

Îi povesti ultimele sale aventuri fără să ascundă nimic şi 
încheie: 

— Din cele discutate cu Fernandez rezultă clar că „Der 
Blinder”  ţinteşte departe. Sub pretextul unei  aşa-zise 
concurente în traficul de droguri, de care nici el nu-i convins, are 
în vedere cu totul alte obiective... 

— Ce vreţi să insinuaţi? 

— Nimic în mod special. E o intuiţie, dacă vreţi, numai că pe 
mine intuiţia nu m-a înşelat niciodată. 

Wild se aşeză pe un fotoliu în faţa lui şi îi întinse un pahar cu 
coniac. 

— Poftiţi, cu încredere. Aşa ceva nu se mai găseşte decât la 
contrabandişti şi la mine. Sorbi cu o vădită plăcere, apoi puse 
paharul jos şi îşi aprinse o havană. Fumă în tăcere, privindu-şi 
interlocutorul. Apoi zise: s-a referit la ceva concret Fernandez? 

— l-am spus că ar putea să ceară referinţe despre mine cu 
privire la faptul că nu mă ocup de droguri şi v-am indicat şi pe 
dumneavoastră. 

— Corect. Şi? 

— A râs şi mi-a spus că „Der Blinder”, dacă vrea, ia referinţe 
de la firme mai serioase! 

Ochii lui Wild se întunecară pentru o clipă, de parcă asupra lor 
se aşternuse un văl negru. 

Stancu încerca să realizeze ce se petrece în mintea lui Wild, 
care părea a nu fi în apele sale. Acuza în mod vădit jignirea 
suferită, lovit în orgoliul său de caid în lumea interlopă. Era ca o 
operaţie fără narcoză, o incizie dureroasă şi sigură. Făcea 
eforturi vizibile pentru a nu-şi trăda sentimentele, dar maiorul 
citea pe faţa lui ca într-o carte deschisă. Ţintise bine. Indivizi 
asemenea lui, a căror avere era enormă, depăşind chiar 
propriile lor aşteptări, nu urmăreau numai sporirea bogăției, ci, 
poate, mai ales, creşterea şi păstrarea puterii, deținerea 
monopolului în mediu. Or, potrivit celor povestite de maior, „Der 
Blinder” depăşise limitele admise, încălcase regulile jocului. Era 
în joc nu numai „operaţia” plănuită, ci prestigiul său şi al 


gangului pe care-l conducea. Flegmatic, Wild întrebă: 

— Care-i răspunsul în privinţa obiectelor? 

— Vă referiţi la tablouri? Răspunsul, e pozitiv. Veţi primi ceea 
ce doriţi, cu condiţia să fiu şi eu în posesia relaţiilor necesare... 

— Vreau, un „Tintoretto” şi un „Veronese” în primă urgenţă, 
apoi un „Cranach” cel Bătrân. Sau toate deodată, cum vă e mai 
la îndemână. Se poate face? 

— Cred că nu există niciun impediment. După câte ştiu, unii 
dintre prietenii mei au aşa ceva. 

— Observ că nu vă faceţi probleme în această privinţă. 
Eventual un „Paradis” de Tintoretto şi un portret de Veronese. 
De la Cranach ce-o fi, o compoziţie religioasă, mitologică ori un 
nud, mi-e indiferent. Ce ziceţi? 

— O.K. 

— Şi încă ceva. Să nu vă faceţi sânge rău în privinţa 
„Chiorului”. O să mă ocup eu de asta. Şi pentru că vreau şi eu 
să mă ţin de cuvânt, o primă informaţie. Dar mai întâi să vă 
întreb ceva - deveni el dintr-odată mai familiar - ce ştiţi despre 
marii armatori greco-americani? 

— Mai nimic. Ceea ce publică revistele de scandal, câteva 
cancanuri despre viaţa lor particulară, despre averea 
aproximativă „und so weiter”. 

— Aţi auzit despre afacerea „Mistreţul”? 

— Câte ceva. S-a scris prin ziare. Unul care a sărit în aer!... 

— Da, chiar el. Avea aici o firmă de „import-export”, dar în 
realitate se ocupa cu traficul de arme, de stupefiante şi... de 
tablouri. Cândva am lucrat cu el, am făcut afaceri împreună, era 
un tip foarte descurcăreţ. Poate prea descurcăreţ! A încercat, în 
ultimul timp, diferite business-uri. Unele i-au mers, altele nu. 
Când greşeşti în asemenea afaceri în care era el băgat nu ai 
multe şanse să supravieţuieşti dacă... trişezi. 

— Adevărat? A trişat? 

— Aşa se pare. A încercat să joace un rol care nu i se potrivea 
deloc, deşi faţă de partenerii săi a fost cât de cât corect. Când o 
caracatiţă se ascunde într-un nor de cerneală înseamnă că 
minte? Şi totuşi nu a fost iertat. Era lacom, prea lacom. Voia săi 
se toarne zecile de mii de dolari picătură cu picătură... ca o 
adevărată perfuzie. | s-a efectuat, aşa cum a dorit, o adevărată 
transfuzie a sângelui vieţii sale, la început, de ce nu i s-ar fi 
putut transfuza şi moartea? El a avut unele legături de afaceri 


cu tandemul Meingast-Sauer şi... cu un armator greco-american 
din Atena, al cărui nume, pentru moment, îmi scapă. Ştiu însă 
că acesta are relaţii întinse, vreau să spun interese în California, 
în Florida şi o vilă în Creta. La ora asta, nici memoria mea nu 
funcţionează prea bine, aşa că va trebui să vă mulţumiţi cu atât. 
Restul... după primul colet. O.K.? 

— Einverstanden, Herr Wild. 

Îl conduse pe Stancu până la uşă. După ce acesta ieşi, Wild 
apăsă pe un buton şi zise: 

— Fă-mi legătura cu „Chiorul” acum, imediat. Egon şi Ernie să 
devină „umbra” lui Stancu, care a ieşit acum de la mine. Nu, 
nicio „operaţiune”, să-l păzească, înţelegi? Dacă trebuie, să şi 
intervină, înainte de toate împotriva celor din banda „Chiorului”, 
fără însă ca ăştia să simtă ceva. E clar? Îl vreau pe român în 
viaţă până am să vă spun eu. Da, să fie lăsată în pace şi 
Claudia, de ea o să mai fie nevoie. Faţă de gorilele „Chiorului” 
nicio milă, auzi? 

Sună un alt telefon. Wild aşeză primul receptor la locul lui şi-l 
ridică pe celălalt. 

— Alo, „Blinder”, ce mai faci, bătrâne? Nu te-am mai văzut de 
atâta timp, încât mi s-a făcut dor de tine! Cum merg afacerile? 
O.K. Mă bucur nespus demult. Dar familia? Perfect. Te rog să-i 
transmiţi omagiile mele Mathildei, scumpei tale soţii. Spune-mi, 
nu ai vrea să ne întâlnim ca pe vremuri, să sărbătorim... Cum 
ce? Păi deschiderea noului tău cabaret! Felicitări cordiale! 
Herzlichsten Glückwunsch! S-a făcut! Atunci pe mâine... 

Wild se sprijini de speteaza fotoliului, aprinse o nouă havană 
şi urmări gânditor rotocoalele fumului. 


În dicționarul enciclopedic „Nouveau Petit Larousse”, 
frumoasa insulă Creta este descrisă destul de lapidar. Vechea 
Candia, insulă greacă din Mediterana; 482 000 locuitori 
(cretani). Geografie: e o insulă alungită, constituită din lanțuri 
de munţi calcaroși care se deschid spre câmpii unde se dezvoltă 
culturile de grâu, vită de vie, citrice şi măslini. Istorie: din 
mileniul al IV-lea, Creta devine un mare focar de civilizaţie. 
Cnossos cunoaşte cea mai mare prosperitate în mileniul al II-lea. 
După secolul al XV-lea înaintea erei noastre a început declinul. 
Cucerită de romani (67, î.e.n.) de musulmani (826 e.n.), 
recucerită de Bizanţ (secolul al IX-lea), insula devine o bază 


venețiană (secolul al XIII-lea) înainte de a cădea în mâinile 
turcilor (secolul al XVII-lea). Autonomă în 1898, Creta a fost 
realipită Greciei în 1913. 

Dicţionarul „Larousse” ar mai fi putut adăuga, fără să 
greşească, faptul că insula este atât de frumoasă, încât, de la 
Homer încoace, poeţii nu au contenit s-o cânte. 

În această insulă fiecare piatră aminteşte de ceva; fiecare 
stradă îşi are o istorie. 


În cartierul rezidenţial din Heraklion se înalţă o vilă 
somptuoasă, clădită din piatră albă şi din sticlă, îmbinând în chip 
fericit arhitectura antică cu stilul modern. Coloane dorice, 
capiteluri frumos ornamentate delimitează o verandă largă, 
pavată cu marmură albă şi neagră. Unsprezece camere, fiecare 
în altă culoare, din care cinci dormitoare cu mobilă stil, două 
camere de oaspeţi, două sufragerii, două camere de baie 
spaţioase de puteai întoarce o maşină în ele, la care se adaugă 
un living uriaş şi o micuță cameră pentru birou. Servitorii, 
grădinarii, bucătăresele şi două gorile care-l însoțeau pe stăpân 
ziua şi noaptea locuiau în altă aripă. Aceasta este una dintre 
locuinţele lui Stavros Polidis, american de origine greacă, 
armator care se ocupa însă şi cu alte afaceri mai mult sau mai 
puţin licite, cum ar fi traficul de maşini de ocazie, pe care le 
achiziţiona după un rulaj de circa 40 000 kilometri, le 
recondiţiona în atelierele sale de pe continent, apoi le revindea, 
câştigând sume fabuloase, comerţul cu diamante importate din 
Africa de Sud şi comercializate pe diferite pieţe din Europa şi 
America, traficul cu obiecte de artă şi... uneori, cu arme sau 
droguri. Avea interese importante în unele întreprinderi 
forestiere din Brazilia şi exploata şi câteva localuri de noapte în 
Florida, unde se pierdeau şi se câştigau averi imense la jocuri de 
noroc, nu totdeauna dintre cele mai ortodoxe. De fapt, mister 
Polidis, care în „States” trecea drept un Mecena al artelor şi un 
mare iniţiator al unor opere de binefacere, în ţara sa de origine 
exploata câteva mii de muncitori, cărora le plătea salarii de 
mizerie. Averea sa, care a ajuns la cifre astronomice, provenea 
din afacerile foarte bănoase pe care acest întreprinzător 
businessman le-a încheiat imediat după terminarea celui de-al 
doilea război mondial. Pe atunci, în zonele occidentale ale 
Europei se găseau de vânzare multe arme rămase din timpul 


războiului şi care se achiziţionau la preţuri scăzute. Totul era să 
fii informat unde se desfăceau cele mai ieftine şi unde puteau fi 
revândute la preţurile cele mai ridicate. lar Polidis avea o 
agenţie de „informaţii” comerciale foarte bine pusă la punct. 
Aşadar, de la un negustor de arme belgian a cumpărat 60 000 
de pistoale „Mauser” cu 70 dolari bucata, de la un spaniol 40 
000 pistoale-mitralieră uşoare, de fabricaţie engleză, cu 85 
dolari bucata, un elveţian i-a vândut 35 000 semiautomate cu 
30 de dolari bucata, toate acestea fiind apoi revândute, într-un 
timp record, în alte regiuni ale lumii, cu de trei până la cinci ori 
preţul la care fuseseră achiziţionate! Rezultase un câştig 
frumuşel. Apoi a început să cumpere arme cu „mici” defecte: 
pistoale-mitralieră şi automate cu unele piese lipsă, tancuri fără 
tunuri, avioane fără motoare, care apoi se reparau în ateliere 
anume amenajate acestui scop, în care lucra un personal bine 
calificat. Revânzarea lor i-a rotunjit bine bugetul. Banii au fost 
apoi reinvestiţi şi transferați în Statele Unite ale Americii şi 
caruselul a continuat. Acesta era omul. In jur de 65 de ani, cu 
părul alb-argintiu, cu o faţă roşcată, brăzdată de vinişoare 
albăstrii, şi cu ochii cenuşii şi pătrunzători exprimând puterea şi 
stăpânirea de sine. Stătea la masa lui de lucru, studiind câteva 
telexuri sosite de dimineaţă. 

Se auzi o scurtă bătaie în uşă şi în cameră îşi făcu intrarea 
secretara sa, Heleni Landis, o femeie de 23 de ani, de o 
frumuseţe epatantă: părul negru, tuns cu breton, încadra o faţă 
uşor triunghiulară, cu pomeţii înalţi care-i dădeau o înfăţişare 
orientală.Nas mic, puţin cârn, buze pline şi puternic arcuite, 
senzuale, ochii negri cu o privire întunecată, fixându-se asupra 
celui cu care vorbea cu o gravitate surprinzătoare. 

Polidis se ridică în picioare, îşi aprinse o ţigară şi după ce 
trase câteva fumuri o întrebă: 

— Ceva nou... Heleni? 

Femeia zâmbi şi chipul ei grav şi aspru căpătă o lumină 
aparte. 

— O telegramă urgentă de la Munchen, mister Polidis... de la 
Dietrich! 

— Citeşte-o! 

Femeia îl privi câteva clipe nehotărâtă, apoi ridică 
imperceptibil din umeri şi citi: „Un muzeograf român sosit aici 
provoacă mari disensiuni între Wild şi Blinder stop. Muzeograful 


în vizită la «Arizona» şi contact baroneasa stop. Trimit după cele 
două colete stop. Aici ape tulburi stop. Aştept instrucţiuni stop. 
Dietrich.” 

Polidis se întoarse cu spatele la ea şi făcu câţiva paşi până la 
barul din perete, de unde scoase o sticlă de coniac şi-şi turnă o 
porţie destul de mare. 

— Nu-i prea devreme, boss? 

Acesta o privi mirat, apoi goli paharul dintr-o sorbitură şi zise: 

— Ce părere ai, Heleni? 

Tânără se aşeză pe un fotoliu, picior peste picior. 

— Interesantă telegramă! 

— Asta-i tot ce poţi să-mi spui? De obicei eşti mai perspicace, 
mai ales că zona respectivă ai bătut-o în lung şi în lat. Ce 
înseamnă această rivalitate între cele două bande? Credeam că 
această problemă e rezolvată o dată pentru totdeauna... şi apoi 
ce legătură poate fi între certurile lor şi interesele mele? 

— lată un pachet de probleme, boss, pe care trebuie să le 
abordez una câte una ca să înţeleg întregul. 

— Uite ce e, Heleni, cu mine să nu faci pe psiholoaga. Vino la 
obiect. Ce se întâmplă acolo, la Munchen? 

Heleni ezită să răspundă imediat. Îl privi pe patron, care îşi 
turna din nou în pahar. Se gândi că ar putea emite câteva 
judecăţi care însă riscau să fie lipsite de valoare şi, la prima 
verificare, ar fi compromis-o. Realmente, nu ştia nici ea ce s-o fi 
întâmplat la Munchen. Aranjase în mod satisfăcător lucrurile cu 
Wild, îl contactase şi pe „Der Blinder”, iar Dietrich, care trebuia 
să-i supravegheze pe cei doi, era şi omul ce urma să acţioneze 
când planurile iniţiale deveneau inoperante. Şi iată, ceva s-a dat 
peste cap. Unde? Ce? Cum? E limpede că nu putea răspunde 
înainte de a cerceta. Dar omul din faţa ei cerea un răspuns şi 
încă unul imediat!. Ce să-i spună? Că-i incapabilă să răspundă? 
După ce i-a dat o primă de cinci mii de dolari la întoarcerea sa 
de la Munchen ca s-o „consoleze” într-un fel în urma morţii 
prietenului ei, „Mistreţul”?! Deşi boss-ul ţinea la ea, în felul lui, 
acoperindu-i toate problemele administrative, economice, 
financiare, operative şi... biologico-sentimentale, nu ar ezita, la 
o adică, s-o arunce ca pe o măsea stricată, în cazul unui 
insucces. Fiindcă boss-ul nu ştia să piardă. Cel care risipea sute 
de mii de dolari pe opere de „binefacere”, care-l scuteau de 
altfel de nişte impozite, care cheltuia fără rezerve la bursă ori la 


pocher nu înţelegea că se poate pierde uneori şi în asemenea 
afaceri, mai ales când acestea nu sunt tocmai curate! Dar asta-i 
o altă poveste. După insucces, zicea cineva, cele mai bine 
întocmite planuri par absurde! Absurde? Nu, ale ei nu erau 
absurde! Atunci ce se întâmplase? Tatona uşor terenul: 

— Mă gândesc, boss, că ar trebui să trăim de două ori: o dată 
ca să comitem inevitabilele greşeli şi a doua oară ca să ştim să 
profităm de ele! 

Polidis o privi fără să clipească. Privirea lui dură nu era de bun 
augur. Raționamentul ei era prea... Masculin! 

— Pleci imediat la Munchen să limpezeşti lucrurile. Vreau o 
situaţie clară. Te vor însoţi Andros şi Renzo. Am învestit prea 
mulţi bani în afacerea asta ca să pierd. Dincolo de făptul că, de 
Crăciun, cele două tablouri trebuie să fie expuse în pinacoteca 
mea din Paradise City. Am promis prietenilor mei americani şi 
mă voi ţine de cuvânt. Clar? Şi mai e ceva. Te autorizez să 
dispui de orice sumă de bani ai nevoie, iar dacă trebuie vei 
folosi mijloacele cele mai tari. Numai să nu tragi cu tunul în 
vrăbii. Şi acum, îşi schimbă el vocea ca prin farmec, să trecem 
în camera cealaltă, mai am câteva instrucţiuni să-ţi dau. Vii, 
baby? 

Fără niciun cuvânt, faţa se supuse... ea nu avea prieteni, ea 
nu avea decât complici, ceea ce în cazul de faţă nu-i ajuta prea 
mult. 

Era tocmai ziua şi ora când, din dispoziţia lui Dietrich, grupul 
Horst Sonder - Wilhelm Rikowsky trecea frontiera română. 


CEA DE-A PATRA DIMENSIUNE 


Olimpiu Varga, o dată cu începerea muncii în uzină, îşi reluă şi 
antrenamentele. În sala „Libertatea” veneau tot felul de 
cunoştinţe ce urmăreau cu plăcere modul în care fostul campion 
şi, de ce nu şi viitorul, evolua în ring. Într-o zi, după ce acesta îşi 
termină antrenamentul, în cabina sa îşi făcu apariţia un vechi 
prieten, Vasile Petroniu, însoţit de o tânără a cărei frumuseţe îi 
tăie răsuflarea. Era o femeie în jur de 25 de ani, de statură 


mijlocie, foarte bine proporţionată, cu faţa ovală, ochi negri şi un 
nas mic, uşor ridicat. Părul blond cenuşiu, bogat, purtat 
tinereşte îi punea în valoare fruntea. Buzele sale erau frumos 
modelate şi atunci când zâmbea lăsau să se vadă un şir de dinţi 
ca nişte perle. 

Petroniu făcu prezentările. 

— Diana Hurmuz, o veche şi statornică admiratoare de-a ta, 
care de câteva săptămâni vine să te vadă la antrenament, dar 
tu nu ai avut ochi pentru ea. 

— Probabil, zâmbi ea, ochii maestrului sunt îndreptaţi în altă 
parte... de altfel e foarte firesc să fie aşa. Precis că eu nu sunt 
singura lui admiratoare! 

Varga rămase puţin descumpănit. Nu era obişnuit cu 
asemenea procedee de abordare, mai ales de către un fost 
coleg de şcoală pe care nu-l mai văzuse... De când oare nu-l mai 
văzuse? Să tot fie vreo cinci ani buni! Şi acum, deodată, iată-l că 
reapare, vorbind de parcă s-ar fi despărţit ieri. Fără îndoială, 
ceva nu era în ordine. Dar tânăra... 

— Prietenul dumitale, făcu Diana Hurmuz cu un ton puţin 
ironic, nu e prea vorbăreţ sau l-am deranjat într-un moment 
nepotrivit. 

— AŞ, de unde, nu vezi că-i îmbrăcat? Doar că e puţin timid, 
ca să nu spun modest, de altfel ca adevărații campioni. Hai, Oli, 
termină-ţi toaleta mai repede, fiindcă în seara asta sunteţi 
invitaţii mei... nu, nu la restaurant, adăugă el văzând faţa uşor 
încruntată a prietenului său, ci la mine acasă, unde sărbătorim 
ziua de naştere a prietenei mele. Nu mă poţi refuza, Oli, şi nici 
nu are cine să te vadă că nu duci o viaţă „sportivă”, ce dracu, 
nu mai face mutra asta de fată de pension. Dacă nu vrei, nu bei 
şi gata, dar la mine trebuie să vii, ce, nu am împărţit ani de zile 
la internat şi bucuriile şi necazurile?! Asta nu se uită, bătrâne! 
Ei, ce faci, vii? 

In acelaşi moment se deschise uşa şi în cabină intră 
antrenorul urmat de o tânără blondă tunsă scurt. Bombănind, 
acesta tocmai se adresa fetei: 

— Hai, Veronico, că nu se întâmplă nimic, la ora asta şi-a 
terminat şi duşul şi e îmbrăcat... Se opri puţin contrariat văzând 
că elevul său are vizitatori. Fata care-l însoțea rămase în prag, 
neîndrăznind să între. Ezită o clipă şi apoi se întoarse şi dispăru 
pe sală. Varga făcu un gest de parcă ar fi vrut să se repeadă 


după ea, dar Petroniu îl prinse de braţ. 

— Stai molcom, băiete. După tramvai şi după fete nu se fuge 
niciodată... vin altele. 

— Cine... cine eşti dumneata? întrebă Buru cu un ton ridicat. 

— Un prieten... din copilărie căruia i s-a făcut dor de Oli, zise 
el, apoi se prezentă. Şi aici, arătă el spre fată, o altă prietenă, 
tot din copilărie, pe care a mânat-o acelaşi dor spre Oli. Sper că 
n-am încălcat niciun fel de regulamente, mai zise el, mimând o 
sperietură caraghioasă care-l făcu simpatic. 

Buru surâse cu indulgență. 

— Nu-i interzis unui prieten să între în cabină, dar îmi pare rău 
că am supărat-o pe Veronica... Ea a venit să se împace cu Oli, 
după atâta timp... 

— Nu era nevoie, făcu acesta nervos. Nu am chemat-o eu aici, 
aşa cum nu eu am trimis-o să-i ţină companie lui Victor! 

Buru îl privi curios, dar nu zise nimic. Interveni Petroniu, 
grosolan: 

— Dacă aşa stau lucrurile, şi nu mă îndoiesc că spusele 
prietenului meu corespund adevărului, nu-i niciun păcat! Ducă- 
se unde-o vrea, pagubă-n ciuperci! Nu are el nevoie acum să se 
enerveze înaintea campionatelor zonale, nu? 

Privirile lui Varga şi ale femeii ce aştepta liniştită se 
încrucişară pentru o clipă. Ochii ei fulgerară, apoi, parcă 
temându-se să nu fie observată, îi aplecă. Dar acestuia îi fu de 
ajuns. 

— Nea Buru, cred că va trebui s-o las în pace pe Veronica, aşa 
cum m-a lăsat şi ea pe mine tocmai când am avut mai mare 
nevoie... Ştia că nu spune adevărul, dar o altă forţă, din afară, îl 
silea să vorbească astfel. Şarjă cu răutate în continuare: Ce, 
Victor s-a dat la fund ori s-a însurat? In orice caz, eu nu sunt o 
manta de vreme rea! 

Buru îl privi din nou, de astă dată cu mirare şi necaz. Nu-l mai 
recunoştea. După un timp, zise: 

— Vorbeşti cu păcat, băiete, şi o ştii tot aşa de bine ca şi 
mine. De fapt, eu am convins-o să vină aici. Dar, drept să-ți 
spun, acum îmi pare rău! 

Varga ripostă ca muşcat de un şarpe: 

— Nu trebuia, maestre, să te amesteci. La urma urmei e 
treaba mea, nu? Sau crezi că nu sunt destul de mare ca să mă 
descurc singur? mai făcu el pe grozavul. 


Buru se întoarse şi, fără un cuvânt, ieşi. 

Varga îşi îmbrăcă haina, îşi potrivi cravata în faţa oglinzii, 
după care, privind-o pe Diana, zise cu o voce afectată: 

— Ei, acum, dacă mă mai vreţi, putem să încălecăm, ce 
ziceţi? 

leşiră cu toţii, îndreptându-se spre o „Dacie” galbenă care 
aştepta în capătul străzii. 

Petroniu se urcă în faţă, lângă şofer, în timp ce Diana şi Oli 
luară loc în spate. Maşina demară. Ca din întâmplare, 
genunchiul femeii se lipi strâns de cel al lui Varga, iar mâna 
acesteia, fierbinte şi neastâmpărată, se strecură sub braţul lui, 
pe care-l strânse afectuos. 

Aşa începu romanul de dragoste dintre Diana Hurmuz-Manu şi 
tânărul Olimpiu Varga, campion la box. 


Era ora 13,00 când Roman şi Zara ajunseră la spital. Vizita 
profesorului cu asistenții săi trecuse demult şi, înainte de a intra 
în camera bolnavului, cei doi solicitară o discuţie cu specialistul. 
Convorbirea aceasta era un moment obligatoriu pentru a putea 
înţelege cât mai exact evoluţia sindromului depresiv pe care îl 
acuza Sava. 

Profesorul îi primi cu multă amabilitate, îi ascultă cu răbdare, 
după care le explică în ce constă boala lui Ilie Sava, pierzându- 
se într-o serie de amănunte de ordin medical. Dându-şi seama 
de acest fapt, zâmbi, adăugând: 

— Este încă sub observaţie, i se fac unele analize pentru 
precizarea diagnosticului, aşa că nu mă pot încă pronunţa. Bolile 
nervoase sunt dificil de depistat şi mai dificil de tratat. Am în 
vedere şi comportamentul bolnavului, care este foarte 
contradictoriu. 

— Dumneavoastră ştiţi mai bine decât noi ce boală are şi cum 
trebuie tratată, zise Roman. Ceea ce am dori de la 
dumneavoastră în prezent este să ne permiteţi să-l audiem într- 
o cauză penală. 

— Poate fi şocant acest interogatoriu? 

— E vorba doar de câteva precizări... care nu văd cum l-ar 
putea tulbura prea mult. 

— Poate ar fi bine să-l consultaţi şi pe medicul său de salon, 
doctorul Darie Davidescu?! 

— Deşi ne ajunge permisiunea dumneavoastră, nu-l vom 


ocoli. 

Rezerva în care era internat Ilie Sava era o cameră spațioasă, 
cu două paturi, o masă, trei scaune, un cuier şi o fereastră mare 
care dădea spre curtea spitalului. Intrând, s-au lovit de sora 
tânără şi blondă, îmbrăcată într-un halat impecabil, care tocmai 
deschidea uşa. Zâmbind puţin fâstăcit, Roman îşi ceru scuze, 
arătându-i legitimaţia. Femeia surâse la rândul ei, făcu un gest 
cu mâna şi ieşi. 

Cei doi ofiţeri se apropiară de patul bolnavului, trăgându-şi 
câte un scaun. Acesta îi privi nedumerit, apoi, recunoscându-l pe 
căpitanul Zara, zâmbi oarecum mirat. 

— Cum vă simţiţi? întrebă politicos Zara. După ce primi un 
răspuns evaziv, făcu prezentările, apoi reluă. Colegul meu vrea 
să se întreţină puţin cu dumneavoastră, dacă, bineînţeles, nu 
aveţi nimic împotrivă şi dacă starea sănătăţii vă permite. 

— S-a întâmplat ceva? întrebă acesta surprins. 

— Da de unde! E vorba doar de a limpezi câteva amănunte 
din declaraţiile dumneavoastră anterioare, pentru a le putea 
corobora cu altele. O chestie de rutină, altfel înaintăm greu în 
hăţişul ăsta de afirmaţii, negări şi recunoaşteri, neclarităţi şi 
câte altele. Cine poate şti la un moment dat al anchetei ce este 
important? Poate că tocmai un element nesemnificativ să 
devină cheia problemei atunci când e pus în legătură cu alte 
verigi ale aceluiaşi lanţ. Dar nu vă plictisesc? 

— Dimpotrivă, îmi face plăcere să mai schimb o vorbă cu 
cineva care nu se referă la boala mea ori la profesiune. E 
interesant ceea ce spuneţi. Puteţi să mă întrebaţi ce doriţi, am 
să mă străduiesc să vă răspund după ştiinţa şi puterile mele 
modeste. 

— Aţi afirmat, începu Roman, într-unul dintre interogatoriile 
ce vi s-au luat, că aţi intervenit pentru cooptarea Hildei Wirth în 
colectivul de restaurare al profesorului Dan Vrancea. Puteţi să 
ne relataţi mai amănunţit cum aţi procedat în acest sens şi de 
ce? 

— De ce, e simplu. Talentul Hildei era evident şi, în plus, avea 
o înclinaţie specială pentru amănunte. Astfel, era în stare să 
recunoască un pictor după o tuşă, o linie, o anumită umbră 
aşternută pe faţă. Era extraordinară în acest sens. Făceam 
uneori pariuri cu alţi pictori cu privire la identitatea unui 
maestru dintr-o şcoală oarecare, pe care Hilde îl recunoştea 


aproape întotdeauna. Era de mare folos colectivului, date fiind şi 
cunoştinţele sale de specialitate. 

— Şi cum aţi procedat? 

— M-am adresat lui Dan Vrancea, căruia i-am relatat acest 
fapt ce mi se părea ieşit din comun. Profesorul o cunoştea de la 
şcoala de artă, o remarcase şi el, dar nu sub acest aspect. A fost 
imediat de acord să-i ofere o şansă... 

— O clipă, vă rog. Cum aţi ajuns la Dan Vrancea? V-aţi dus 
aşa direct la muzeu? 

Sava se uită lung la căpitan, parcă ar fi vrut să intuiască ce 
stătea în spatele acestei întrebări, mai ales că doar a declarat 
că a fost la profesor. Ezită un timp şi apoi se hotări. 

— Nu chiar direct. M-a recomandat un prieten care, cândva, a 
făcut pictură şi-l cunoştea pe profesor, de mai mult timp. 
Fuseseră, după câte ştiu, împreună la studii, în Anglia. 

— Cum îl cheamă? 

— Nu e pictor, ci contabil la întreprinderea „Flacăra”. ÎI 
cheamă Radu Victorin. Făcea parte din cercul nostru şi, auzindu- 
mă într-o zi discutând această problemă, mi-a oferit sprijinul 
său. 

— Spuneaţi că „făcea” parte din cercul dumneavoastră de 
prieteni? 

— Da, pentru că de la un timp nu l-am mai văzut. Cred că-i 
plecat undeva ori e în concediu. 

— Şi cam de când a plecat? 

— Cred că... staţi puţin, nu cumva credeţi... de fapt cam 
după... arestarea profesorului! Ar putea fi vreo legătură între... 
dar nu se poate, e exclus! 

— Ce anume e exclus? 

— O legătură între cazul profesorului şi Radu Victorin! 

— De ce credeţi asta? 

— Dar nu-i posibil! Ar fi, cum să spun... înseamnă că eu... am 
contribuit... 

Se înroşise de tot la faţă şi gesticula cu mâinile. Roman 
interveni cu o voce calmă. 

— Liniştiţi-vă. Nu am făcut nicio relaţie între cele două cazuri, 
evident, dacă cel de-ai doilea ar putea fi numit ca atare. Am vrut 
doar să ştiu de ce excludeţi dumneavoastră „orice” legătură. Cu 
alte cuvinte, voiam să cunosc părerea dumneavoastră în 
această problemă, atâta tot. 


Şi fiindcă de câtva timp sora reintrase în rezervă şi se tot 
învârtea prin cameră, neştiind cum să-i facă să înţeleagă că ar fi 
timpul să plece, Roman zâmbi către ea liniştitor, apoi zise: 

— Cam asta ar fi tot... deocamdată, dacă s-o mai ivi ceva... 

— Vă stau la dispoziţie dacă vă pot ajuta cu ceva în prinderea 
autorului acestei mârşave crime. 

Căpitanul Zara era nedumerit. Trebuia să i se pună acestuia 
mai multe întrebări, doar planul îl făcuseră împreună. De ce 
oare Roman nu mai insista? Intervenise ceva nou care-i scăpase 
lui? Privi întrebător la Roman, dar acesta se uita în cu totul altă 
parte. Şi când tocmai voi totuşi să întrebe ceva, Roman se 
ridică, luându-şi rămas bun cu multă amabilitate. Nu a avut 
încotro şi a trebuit să-l urmeze. Pe sală, Roman se opri o clipă, 
aşteptând-o pe soră. 

— Vă supăraţi dacă vă întreb ceva? Nu aici. 

Aceasta păru mirată, dar nu zise nimic, apoi le făcu semn să o 
urmeze. Ajunseră în biroul medicului de gardă. Îi rugă să se 
aşeze, iar ea scoase dintr-un frigider o sticlă cu apă minerală. 
Întrebă: 

— Doriţi o cafea? 

— Numai dacă-i foarte neagră şi amară! răspunse Roman 
glumind. 

În timp ce făcea cafeaua, sora le arunca câte o privire, apoi se 
hotărî. 

— Ce doriţi să ştiţi? 

— Dacă l-a vizitat cineva pe llie Sava, zise repede Roman. 

— Cât am fost eu de serviciu a avut doi musafiri. Făcu o 
pauză, le servi cafeaua, se aşeză pe un scaun şi continuă: 
Femeia avea părul lung şi blond, era înaltă şi... eu ştiu? Oricum, 
era o femeie frumoasă. Răspundea la numele de Diana, dacă 
am reţinut eu bine! Bărbatul era prezentabil, destul de bine 
legat, cu umeri atletici. Am remarcat că vorbea puţin graseiat. 
Numele însă... 

— Stimată tovarăşă... 

— Liana! 

— Voiam să spun că sunteţi o comoară. 

Aceasta zâmbi cald, plăcut şi puţin cochet. 

— Din cauza cafelei? 

— Pentru cafea vă mulţumim, a fost excelentă, dar memoria 
dumneavoastră e, într-adevăr, prodigioasă. 


— Mulţumesc. Meseria mă obligă să fiu foarte atentă. Regret 
doar că n-am reţinut mai multe amănunte. 

— Nu face nimic. Ne ajunge ceea ce ne-aţi relatat. Poate va 
mai primi anumite vizite?! 

— Posibil. Dar... de ce vă interesează persoana lui? E... ceva 
cu el?! E un caz? 

Era curiozitate feminină? Era întrebarea unui om care a citit 
multe romane polițiste? Poate şi una şi alta. 

Pentru o clipă se lăsă o linişte deplină. 

— Am spus ceva rău? sparse ea tăcerea. 

Cum să fii supărat după ce femeia te-a ajutat, iar atunci când 
surâdea, faţa ei micuță dar serioasă, poate chiar severă, se 
transforma complet. Era ca şi cum ochii ei primeau noi străluciri, 
în ei aprinzându-se nişte luminiţe gălbui. 

— Nu aţi spus nimic rău, făcu Roman, dar... 

— ...mă amestec în treburi care nu mă privesc. Asta era ceea 
ce doreaţi să-mi comunicaţi? 

— Exact, dar într-o formă mult mai politicoasă, bineînţeles. 

— Nu vă faceţi griji inutile. Dacă pot să vă ajut cu ceva o voi 
face şi în viitor. Ştiţi, mă pasionează aceste lucruri la nebunie, 
dar aici bolnavul e bolnav! _ 

— Înseamnă că ne înţelegem de minune. Încă o dată vă 
mulţumesc pentru cele relatate şi sper să ne revedem. 

Plecară. În stradă, Zara izbucni: 

— Parcă era vorba să-l chestionezi şi asupra altor probleme... 
de ce n-ai făcut-o? 

— Nu era momentul, căpitane... cred că vom mai avea timp. 
Nu trebuia să-l înfricoşez. De altfel, am aflat o serie de lucruri 
care relansează ancheta, nu găseşti? 

— Te referi la Diana Hurmuz-Manu? 

— Şi la ea, evident. Ce-o fi căutat la el? Nu ştiam că sunt în 
relaţii de prietenie... 

— Sau de afaceri?! 

— Posibil. Trebuie să verific. Dar bărbatul? 

— Radu... Radu... ne apare cineva cu numele ăsta în cauză? 

— Eventual dispărutul”! 

— Radu Victorin? Posibil. Ce-ar fi dacă l-ai verifica puţin la 
serviciu, la domiciliu şi la cazier? Nu se ştie niciodată... 

— De acord. Ne vedem mai târziu? 

— Voi fi la sediu cel mult peste o oră. 


Un văl întunecat cuprindea cerut, dar vântul asedia neîncetat 
şi punea pe fugă ceţurile năvălitoare, zdrenţuindu-le pe alocuri 
ori destrămându-le complet. In faţa ferestrei deschise, privind 
castanii desfrunziţi din curte, Nedelea îşi expunea obrazul 
rafalelor unui vânt rece, prevestitor de ninsoare. „Măcar de-ar 
ninge o dată, am şti şi noi o socoteală”, îşi zise, pomenindu-se 
vorbind de unul singur. „Oricum, a fost o toamnă lungă şi 
frumoasă şi îmbelşugată. Bine ar fi fost dacă şi - «recolta» 
noastră ar fi fost mai... abundentă! Dar am semănat bine... 
timpul recoltei însă nu a venit încă. Totul e să ştii să aştepţi cu 
răbdare, cu multă răbdare, mama ei de răbdare! Aici e vorba de 
oameni, iar în materie de oameni greşelile se plătesc foarte 
scump”. 

Afacerea recuperării tablourilor începea să se complice. 
Interveneau mai multe necunoscute, iar pericolul ce-l pândea pe 
Mişu Stancu devenea tot mai mare. Îşi aminti dintr-odată, nici el 
nu ştia de ce, discuţia cu directorul Muzeului Municipal care i-a 
făcut o întreagă teorie despre valoarea operelor de artă. „Orice 
obiect de artă are mai multe valori, zicea. În primul rând una 
comercială («în primul rând? mă rog, e o chestie de concepţie»), 
pe care o stabilesc negustorii şi amatorii, cu alte cuvinte, 
valoarea pieţei. Aşa, de exemplu, în cadrul unei licitaţii 
organizate în sala de vânzări a casei «Christie's» din New York, 
o pictură a lui Pablo Picasso, din 1923, a fost adjudecată cu 
peste patru milioane dolari. Tabloul intitulat «Femeie aşezându- 
şi pălăria» aparţinea unui cunoscut om de afaceri american. 
Numele noului proprietar nu a fost dezvăluit. Suma plătită a 
surprins pe experţi, deoarece lucrarea lui Picasso era evaluată 
de specialişti la mai puţin de trei milioane de dolari. Recordul 
pentru o operă a lui Picasso îl deţine autoportretul intitulat «Yo», 
care a fost cumpărat cu peste cinci milioane de dolari. În al 
doilea rând, obiectul de artă are o valoare afectivă care face ca 
un asemenea obiect, în speţă un tablou, oricât de mediocru ar fi 
(«ceea ce, evident, nu e cazul»), să capete un preţ uriaş («ce 
nu-i în stare să facă un maniac milionar pentru un obiect pe 
care-l îndrăgeşte!»). În fine, mai are şi o valoare artistică («cu 
asta trebuia să fi început, nenicule!»), o valoare pură, 
dezbrăcată de orice factori exteriori! Cine nu a auzit de Rafael, 
celebrul pictor al Renaşterii italiene. Precizia desenului, armonia 


suverană a liniilor, un colorit de o delicateţe infinită etc... Etc... 
În timpul vieţii, pictorul s-a bucurat de celebritate. Şi totuşi a 
existat şi în cazul lui lipsa de înţelegere care s-a manifestat nu o 
dată de-a lungul istoriei faţă de opere desăvârşite. Astăzi, la 
cinci secole după moartea sa, «divinul» Rafael rămâne încă de 
descoperit. Firesc? Nu? Orice mare creaţie se redescoperă 
continuu. Ei bine, astăzi picturile lui Rafael se află toate în 
muzee sau în colecţii particulare. Din ultimele vor mai ieşi doar 
prin vânzare sau... Dacă nu se va face vreo «descoperire» 
răsunătoare, aşa cum a fost aceea a «îngerului», Sunt foarte 
puţine şanse ca vreo nouă pictură de Rafael să ajungă pe piaţa 
mondială a artei...”. 

— Decât dacă vreo pânză a lui Rafael a fost sustrasă şi... 

— Evident! răspunse directorul muzeului, dar eu nu m-am 
referit la acest aspect, deşi... nu e exclus! Desenele lui Rafael 
sunt la fel de rare. Cu puţini ani în urmă s-a produs un 
eveniment care a stârnit emoție în cercurile amatorilor: punerea 
în vânzare a unui „Cap de cal”. Desenul avea o tehnică perfectă, 
fiind o schiţă pregătitoare pentru tabloul „Întâlnirea lui Leon | cu 
Attila” din Camera lui Heliodor. Proveniența lui era cu totul 
aparte: o colecţie particulară engleză din care desenul cu pricina 
nu ieşise niciodată din secolul al XVIII-lea. Rezultatul a fost peste 
orice aşteptări, desenul fiind adjudecat de miliardarul american 
lan Woodner la un preţ fabulos. E un exemplu tipic al modului în 
care se formează valoarea comercială a unui obiect de artă, 
dincolo de valoarea lui artistică. 

„Bună şi teoria asta. Bune şi reperele de istoria artei, dar... 
înţelegerea complicatelor resorturi care stabilesc valoarea unui 
tablou este importantă, asta însă nu este de natură să ne ajute 
prea mult în acţiunile ce trebuie întreprinse acum. Care va fi 
pasul următor? Se pare că obiectele de artă sustrase au fost 
trecute prin Grecia. Cel puţin aşa indică primele informaţii. 
Măcar dacă ar fi absolut exacte. Dar ele pot pleca pe altă rută? 
Pare firesc. Eventual, chiar pe o filieră necunoscută? De 
asemenea posibil. Şi unde? Şi la toate aceste întrebări trebuie 
să răspund repede! Anchetarea lui Meingast şi Sauer? Dar 
cunoştinţele lor sunt limitate. Deci pasul următor va trebui să fie 
plecarea lui Roman! Şi acum, colac peste pupăză, a apărut 
asasinarea Hildei Wirth... E oare vreo legătură între acest caz şi 
celelalte? Care? Dacă am acredita ideea «înlăturării» fizice a 


Hildei pentru a o amuţi pe veci, fiindcă un mort nu mai poate să 
vorbească, înseamnă că acela care a ordonat crima sau cel care 
a executat-o s-a temut de un pericol latent pe care-l prezenta 
victima! Dar Hilde, care ne-a părut tuturor sinceră, nu a vorbit 
nimic. Din depoziţiile ei şi din desele convorbiri avute nu a 
rezultat că ar fi ştiut ceva. Cu siguranţă că fata nu a disimulat 
nimic. Dimpotrivă, dispreţuindu-l pe Meingast, s-a oferit chiar să 
ne ajute. Deci aceasta nu a trişat sau... nu mă mai pricep la 
oameni. Dar dacă tocmai din acest motiv a fost suprimată, 
fiindcă voia să ne ajute? În acest caz însă trebuia să fi avut 
posibilitatea concretă de a afla ceva ori, cel puţin, să fi inspirat 
criminalilor o temere puternică pe baza unor elemente, date, 
fapte pe care ea totuşi le cunoştea ori ei credeau că ea le 
cunoaşte. Au vrut prin această crimă să împiedice ceva... 
Evident, nu e crimă-pedeapsă, mai curând acţiune preventivă. 
Ticăloşii! Şi dacă au mirosit ceva? Atunci... cum? Prin ce 
mijloace? Despre acest fapt nu ştiam decât eu, Roman şi Hilde. 
E oare posibil ca vreunul dintre noi să se fi trădat în vreun fel 
oarecare? Exclus. După împrejurările stabilite la cercetarea 
efectuată la faţa locului e limpede că a acţionat cineva cunoscut 
de victimă, întrucât unui străin nu-i deschidea uşa. Logodnicul 
ei? Nu e cazul... deşi comportarea acestuia este destul de 
ciudată, contradictorie. De fapt, acest amănunt mai trebuie 
cercetat. Meingast, «logodnicul» abandonat? Imposibil! Se află 
după gratii. Vreun complice al acestuia? Cine? Deci ancheta în 
cauza privind furtul de tablouri de la muzeu nu este completă. 
Fie că cercetările nu au fost adâncite şi extinse în mod 
corespunzător, ramificaţiile infracţionale fiind mult mai largi, fie 
că, în mod deliberat, principalii protagonişti şi-au acoperit unul 
sau mai mulţi complici, contând pe un ajutor din afară, şi care în 
prezent sunt dirijaţi... Aceştia ar putea să fie executanţi şi să 
mai recruteze şi alţi infractori pentru a întreprinde alte delicte 
mai mult sau mai puţin periculoase. Eventual, chiar să menţină 
legături cu infractori străini! Şi dacă asasinatul a fost o simplă 
diversiune, cu scopul de a ne bloca în cercetări, timp în care 
criminalii pregătesc o altă legătură care să ne ia pe nepregătite? 
Posibil şi... probabil. Admiţând însă oricare dintre aceste ipoteze 
rezultă că: asasinarea Hildei are o legătură directă cu afacerea 
tablourilor şi ca urmare investigaţiile şi cercetările trebuie 
orientate ţinând seama de acest aspect; trebuie să luăm măsuri 


pentru a preveni şi contracara orice altă infracţiune similară ori 
având contingenţă cu o posibilă sustragere de obiecte de artă. 
Şi totul să fie corelat cu sprijinirea permanentă a misiunii 
maiorului Mişu Stancu”. 

Incă marcat de toate aceste gânduri, Nedelea îl sună pe 
ofiţerul de serviciu, îi ceru să-i facă legătura cu unitatea care se 
ocupă cu paşapoartele şi controlul străinilor şi să-i cheme la el 
pe căpitanii Roman şi Zara. 

Cei doi intrară în cameră, iar colonelul le făcu semn să se 
aşeze în cele două fotolii de lângă măsuţa rotundă. Tocmai 
atunci sună şi telefonul, iar Nedelea, ridicând receptorul, îşi 
puse între buze ţigara pe care o plimbase de o jumătate de oră 
printre degete. Roman folosi acest prilej ca să i-o aprindă. Acum 
avea şi el voie să fumeze. Convorbirea a fost scurtă. De fapt, 
colonelul exprima interlocutorului său o bănuială care-l frământa 
demult, dar care se conturase mai ales în urma ultimelor 
concluzii trase din evoluţia evenimentelor. Vocea de la celălalt 
capăt al firului tocmai întreba: 

— Aţi putea să ne daţi unele indicaţii mai precise în această 
direcţie? Bunăoară: numele şi prenumele, porecla, 
semnalmentele, locul şi data, măcar aproximative... 

— Nu, nu pot da mai mult decât cunosc sau... presupun. Aş 
apela însă la vigilenta oamenilor dumneavoastră. Mai ales că 
bănuiesc că trecerea nu se va face cu paşapoarte pe numele 
reale, ci „împrumutate”, ceea ce, de fapt, complică mult 
lucrurile, îmi dau seama. Poate că o şansă ar fi faptul că au mai 
fost pe la noi... în orice caz, dacă sunteţi de acord, vă trimit un 
ofiţer care să vă dea toate amănuntele cunoscute şi eventual să 
răspundă la întrebările specialiştilor dumneavoastră. 

— O ultimă întrebare. Pe ce vă întemeiaţi presupunerea? 

— Pe logică şi pe... intuiţie! 

— Aşteptăm ofiţerul şi vom face tot ce putem. 

Colonelul aşeză receptorul în furcă şi îi privi pe cei doi ofiţeri. 

— O nouă încercare de penetrare la noi? întrebă Roman, 
profund interesat. 

— Mai curând o presupunere având la bază câteva elemente, 
patru la număr, pe care am vrut să vi le aduc la cunoştinţă. Nu 
înainte însă de a trece în revistă stadiul actual al cercetărilor pe 
care le efectuaţi. Mai întâi o întrebare: căpitane Zara, eşti 
pregătit să iei în primire ancheta? 


— Da, tovarăşe colonel, răspunse acesta fără nicio ezitare. 

— Bun, în acest caz îl vei lua ca ajutor pe locotenentul major 
Dan Vidraşcu. Este inteligent, tenace, îndrăzneţ şi a dobândit o 
oarecare experienţă în munca judiciară, zise Nedelea, apoi se 
întoarse spre celălalt ofiţer. 

— Roman, eşti pregătit să pleci în noua ta misiune? 

— La ordinul dumneavoastră! 

— Bine, atunci ascultaţi-mă cu atenţie... 


Instruirea celor doi s-a desfăşurat sub forma unei discuţii 
libere, în cadrul căreia s-au schimbat păreri, s-au avansat 
propuneri şi au fost analizate elementele de bază ale cazului. 
Treptat, un plan întreg prindea contur. 

— Cred că-l am în mână pe autorul crimei! zise Zara cu glas 
hotărât. 


— Poate! răspunse Nedelea, dar nu uita, e foarte posibil ca 
prezumtivul criminal să nu fi operat singur. Şi, oricum, nu din 
proprie iniţiativă. Apoi ar mai fi un lucru, aş zice eu capital: 
trebuie să-i dovedeşti vinovăția! Ai suficiente probe în acest 
sens? Nu mi-ai demonstrat până în prezent. Ce ar fi să adânceşti 
cercetările, să lărgeşti puţin sfera căutărilor, să afli noi elemente 
probatorii, să înlături altele, neconcludente, eventual s-o iei de 
la început?! Îmi place entuziasmul tău, dar acesta nu-i suficient 
pentru elucidarea cazului. Trebuie să stabilim dacă avem de-a 
face cu un criminal sau cu mai mulţi. Nu trebuie să ne lăsăm 
înşelaţi de aparenţe. Se mai poate întâmpla să şi greşim când 
ne pripim! surâse aproape imperceptibil şeful. 

Telefonul zbârnâi prelung. Colonelul îl lăsă să sune de câteva 
ori, apoi ridică receptorul. Ascultă încordat, în timp ce zâmbetul 
de pe faţa lui se transforma într-o adevărată grimasă. Inchise, 
apoi se întoarse spre cei doi, zicând calm: 

— Apropo de greşeli, mi s-a comunicat adineauri de la spital 
că pacientul Ilie Sava a... dispărut! 


COŞMAR 


Mişu Stancu parcă maşina într-un loc puternic iluminat, în 
imediata apropiere a străzii Pestalozzi. Scoase cheia din contact 
şi se îndreptă hotărât spre o trecere îngustă, de unde putea 
ajunge mai repede la hotel. Trebuia să se schimbe cât se poate 
de repede, ca să meargă apoi la barul „Arizona”, unde era 
aşteptat. Se gândi că poate în noaptea asta va rezolva o parte a 
ecuaţiei. „Corespondentul” său ca de obicei, s-a ţinut de cuvânt. 
„Coletele”, adică tablourile, erau în maşină, alături de care se 
găsea un „înger de pază”. Poate că acum... Dacă, bineînţeles, 
caidul munchenez nu va încerca să-l plimbe sau... să-l înşele. 
Ştiind cu cine are de-a face, se aştepta la orice. 

Deşi începuse să fulguiască, nu era frig deloc. Acest 
„Durchgang” prin care păşea acum, cu mâinile adânc înfundate 
în buzunarele impermeabilului, părea pustiu. Rămase o clipă pe 


loc, privind cum cădea zăpada. Biciuiţi de vânt, fulgii se lipeau 
de obrajii lui, lăsându-i senzaţia unor arsuri reci. 

Şi, în acest moment, mai mult intui decât simţi prezenţa unei 
persoane în întuneric. Se-ntoarse fulgerător şi o văzu pe... Nori! 
O Nori îmbrăcată într-un pardesiu lung, închis la culoare, 
pantaloni negri reiaţi, având pe cap o perucă neagră al cărei păr 
îi cădea pe umeri. Il privea nemişcată. 

— Ce întâlnire plăcută, Fräulein, presupun că-i total 
întâmplătoare, zise el zâmbind. Credeam că ai plecat?! 

— Întâlnirea nu-i deloc întâmplătoare, te aşteptam. Am venit 
să-ţi spun să nu te duci la hotel în seara aceasta. În fine, trebuie 
să dormi în altă parte! 

— Dar ce s-a întâmplat? Hotelul vostru nu-mi mai oferă 
adăpost? 

— Te rog, nu pune întrebări caraghioase! Eşti aşteptat în 
cameră. lar eu, după cum vezi, m-am înapoiat! 

— De către un bărbat înarmat cu un „Faustpatrone”? 

— Umorul negru nu-mi face nicio impresie. Apoi află că te 
aşteaptă... o femeie... 

— Frumoasă? 

— ...mai periculoasă decât un şarpe cu clopoței. 

— Pasiunea mea este să îmblânzesc şerpi! 

— ...Care, la rândul ei, e însoţită de doi indivizi, „killeri” 
profesionişti. E clar?! 

— Ca lumina nopţii! 

Mişu o privi lung şi, mulţumindu-i călduros, o întrebă în 
treacăt, ca un fapt divers: 

— Pentru cine lucrezi tu, nepreţuita mea Nori? 

Cu un surâs care i se insinuă pe întreaga faţă, ea răspunse: 

— In seara asta pentru tine, Schăâtzchen, şi... pentru patron, 
desigur. Vorba aceea, îmbinarea plăcerii cu utilul! 

Apoi, fără să-i dea răgaz s-o mai întrebe ceva, se întoarse şi 
dispăru în întuneric. 

Stancu rămase pe loc, privind în urma ei. „Oare e o glumă şi 
Nori încearcă să se distreze? Puțin probabil. Vor să mă 
îndepărteze de hotel? Perfect, dar cine şi, mai ales, în ce scop?” 
Analiză rapid toate ipotezele posibile. „Are oare cineva interesul 
să-i salveze pielea? Evident. Putea fi boss-ul de la «Arizona» 
sau... bineînţeles, cum de nu m-am gândit mai înainte?! Dar 
atunci înseamnă că Nori e un alt 


«înger păzitor». Şi de ce n-ar fi, la o adică? O provocare?” Făcu 
câţiva paşi în direcţia hotelului, apoi se opri nehotărât. 
„ «Cherchez la femme!» Ce să creadă despre ea? E greu de 
descifrat. Oare cine spunea: «Faci o nedreptate când lauzi un 
lucru pe care nu-l pricepi, dar faci o nedreptate şi mai mare 
când îl batjocoreşti»”. 

Se hotări să se lase păgubaş şi... se întoarse la maşină. 
Controlă dacă totul e în regulă, privi în jur, se aşeză la volan şi 
demară. 

Se plimbă un timp prin centru, apoi făcu un tur prin câteva 
cartiere rezidenţiale, mai ales prin Nymphenburg, asigurându-se 
mereu dacă nu este urmărit. În cele din urmă opri în faţa unei 
cafenele. Intră şi se aşeză la o masă, aproape de fereastră, de 
unde putea să-şi supravegheze maşina. Ceru o cafea cu lapte şi 
brioşe calde. Rămase acolo preţ de o jumătate de oră, timp în 
care nu se întâmplă nimic. Plăti şi ieşi. Gând ajunse la „Arizona” 
era 22,40. Parcă maşina direct pe trotuar, sub privirea 
înţelegătoare a portarului galonat. Scoase din portbagaj un colet 
sub forma unei planşete de desen şi grăbit intră în local. 

Sala barului era plină. Niciun loc la mese şi nici pe taburetele 
de la tejghea. Peste tot cupluri care stăteau în picioare, 
aşteptând să le vină rândul. Pe ringul de dans, neîncăpător 
pentru această mulţime de trupuri ce se legăna în sunetul unei 
muzici languroase, pe lângă câteva perechi de dansatori mai 
tineri, erau multe cupluri de bătrâni cu tinere animatoare, 
închipuind un tablou de pictură suprarealistă nu de cea mai 
bună calitate. 

Stancu traversă sala fără grabă, ferindu-se cât se putea în 
această magmă de trupuri incandescente. Când ajunse la uşa 
acoperită cu perdeaua de pluş, un tânăr îmbrăcat într-un 
smoching negru îl întâmpină, înclinându-se adânc. Fără niciun 
cuvânt, tânărul îl conduse în cabinetul boss-ului, îi deschise uşa 
şi dispăru. 

Cu o mină jovială, Wild se sculă de la birou şi îi veni în 
întâmpinare, strângându-i mâna cu putere. Apoi, fiecare se 
aşeză într-un fotoliu în jurul unei măsuţe acoperită cu aramă 
sculptată, pe care stăteau câteva sticle multicolore, 
predominând, cum era firesc, whisky-ul. 

— Brandy? făcu Wild. 

— Dacă-i „Napoleon”, surâse maiorul, parcă ar merge, mai 


ales în noaptea asta cam friguroasă. 

După ce umplu două cupe, din care una o întinse musafirului, 
Franz Wild închina: 

— Pentru o cooperare fructuoasă! 

— Şi sinceră, cu bucurii de ambele părţi! 

Caidul rânji şi sorbi din lichidul auriu. Stancu bău şi el puţin şi 
îndată simţi licoarea catifelată cum îi arde, în mod cât se poate 
de plăcut, stomacul. Era într-adevăr excelent coniacul! 

Wild îi întinse o cutie de metal, apoi zâmbi, aducându-şi 
aminte de preferinţele musafirului, o retrase, îşi alese din ea o 
ţigară de foi, o pipăi cu degetele sale butucănoase, mormăind 
ceva neinteligibil, îi tăie capătul cu un cuţitaş aurit şi o aprinse. 
Trase câteva fumuri cu nesaţ şi zise: 

— Pot să înţeleg că venirea dumneavoastră la mine, deşi îmi 
face o deosebită plăcere întotdeauna, de data asta are o 
semnificaţie specială? 

— Herr Wild, Sunt în posesia unuia dintre tablourile pe care le- 
aţi cerut. 

— Da? Dar asta-i ceva minunat. Wunderbar ! Ard de 
nerăbdare să îl văd! 

Stancu se sculă de pe fotoliu şi se duse la masa pe care 
aşezase coletul. Desfăcu cu multă atenţie hârtia care-l învelea, 
urmărit cu un viu interes de către boss, căruia nu-i scăpa nicio 
mişcare. Scoase apoi pânza, ambalată într-un mod special, 
având deasupra un strat protector dintr-un lenaj cu fibre 
deosebite, şi o expuse pe o servantă. Aprinse toate luminile, 
apoi arătă spre tablou, spunând: 

— O operă realizată de lacopo Robusti Tintoretto, pictor 
italian născut la Veneţia, în 1518, decedat în 1594, maestru 
care a creat mai ales lucrări inspirate după teme religioase şi 
istorice, remarcabile printr-o ardoare genială şi prin forţa 
coloritului. Aici se poate vedea o scenă biblică. 

Wild privea în tăcere pictura. Pe faţă i se putea citi admiraţia. 
Deşi nepriceput în artă, ştia să aprecieze frumosul. Ochii îi 
sticleau şi sorbea mereu din cupa de coniac pe care şi-a 
reumplut-o de câteva ori. Se lăsă o tăcere grea. Wild continua 
să bea, să fumeze şi să privească. La un moment dat, Stancu 
încercă un sentiment nedesluşit de nelinişte. 

„Oare ce s-o fi întâmplat? gândi el. Mi-o fi ghicit jocul sau, pur 
şi simplu, a devenit suspicios? Să fi greşit undeva în ceea ce am 


spus? Nu cred, dar chiar dacă ar fi aşa, poate el să ştie mai mult 
decât mine? Ar putea. În definitiv nu deţin eu în exclusivitate 
monopolul datelor. Totuşi, documentarea mea, destul de greu 
realizată aici, a fost cât se poate de completă. Ar putea cineva 
să facă şi un seminar cu mine. Ce dracu o fi? Apoi, am încercat 
să-mi joc bine rolul, iar dacă n-am izbutit, cu atât mai rău! 
Măcar de s-ar manifesta într-un fel. Să dau înapoi şi să blufez, 
zicând că n-a fost decât o încercare? Prostii, e prea târziu şi apoi 
cu un asemenea individ nu se glumeşte. 

Cu toate acestea, sunt sigur că această copie, realizată într-un 
timp record, cu ajutorul celor mai autentificaţi experţi în pictura 
renascentistă, e perfectă!”. 

Gândurile sale au fost brusc întrerupte prin intrarea, aproape 
pe nesimţite, a două persoane. Femeia era tânără, înaltă, de o 
frumuseţe stranie. Doi ochi negri, migdalaţi, aruncau văpăi. Era 
îmbrăcată într-o rochie verde, dintr-o lână fină, care-i scotea în 
evidenţă formele generoase ale trupului. Bărbatul era în vârstă. 
Mic şi bondoc, cu o faţă de un galben nesănătos în mijlocul 
căreia se evidenția un nas borcănat pe care tronau nişte 
ochelari cu sticlă groasă. Avea părul complet alb. 

Wild pofti femeia într-un fotoliu şi îi turnă coniac într-o cupă, 
în timp ce se adresa bărbatului: 

— Ei, Glass, ia priveşte mai de aproape pictura ăsta, mor de 
nerăbdare să-ţi cunosc părerea despre ea. 

Dar nu era nevoie de o invitaţie, fiindcă din câţiva paşi 
bondocul ajunsese în faţa pânzei. O privi în tăcere un timp 
îndelungat, apoi stinse un bec şi aprinse lampa de birou, 
îndreptând-o spre pânză astfel încât lumina să cadă pieziş 
asupra ei. Scoase apoi o lupă puternică din buzunar şi se apucă 
s-o studieze. 

Stancu îşi turnă de băut, aprinse o ţigară şi începu să 
analizeze noua situaţie. 

„Prin urmare, şi-a adus şi un expert. E firesc, şi eu aş fi 
procedat la fel. Sper că acest fapt a fost luat în considerare de 
către talentaţii autori. Nu-mi rămâne decât să beau în sănătatea 
mea, de care am mai multă nevoie acum decât oricând!”. 

Deodată realiză că este urmărit şi, ridicând capul, întâlni ochii 
de foc ai femeii în verde. Aceasta îi întinse mâna simplu, 
bărbăteşte. 

— Sunt Heleni Landis, se prezentă, apoi adăugă zâmbind: 


Amfitrionul nostru e de neiertat, dar are o scuză temeinică, făcu 
ea un gest din cap, arătând tabloul şi faţa încordată, plină de 
transpiraţie, a lui Wild. Pe mine mă interesează mai mult 
toaletele, fardurile, blănurile şi, evident, nu în ultimul rând, 
bijuteriile. Ce vreţi, ca să parafrazez pe un ilustru strămoş, nimic 
din ceea ce-i feminin nu-mi e străin. Desigur că obiectele de artă 
au şi ele valoarea lor, dar eu le apreciez numai pe cele care-şi 
găsesc loc pe gâtul şi pe braţele mele... restul putând constitui, 
evident, mijloace în vederea acestui scop. Pe dumneata te 
cunosc din auzite, aşa că nu-i nevoie să te prezinţi, îl opri ea cu 
un gest când Stancu voi să se ridice. Ştiu că eşti muzeograf şi 
muzeolog, printre altele, şi văd că te pricepi la pictură. Perfect, 
îmi placi, iradiezi o undă de simpatie şi, dacă vrei, am putea să 
ne cunoaştem mai bine. Locuiesc la „Hilton”, stau câteva zile la 
Munchen şi nu am însoțitor pentru cabarete. De altfel, printre 
altele, mă interesează şi pictura, sub aspect comercial, 
bineînţeles, am putea încheia şi nişte afaceri, dacă îţi va 
conveni. Apropo, ai fost vreodată la Atena? Nu? Ce păcat! Precis 
că ai învăţat la şcoală istoria veche a Greciei, dar şi cea 
modernă îşi are frumuseţile ei. Dincolo de vestigiile civilizaţiei 
antice greceşti, de numeroasele monumente pe care le-ai putea 
vedea, mai sunt şi cabaretele de pe Kapodistrion, ce rivalizează 
în toate privinţele cu cele pariziene, italiene ori germane. Mai 
sunt o serie de insule ca Rodos, Creta, Andros, Delos şi, 
eventual, Lesbos ori altele, cu locuri dintre cele mai pitoreşti, 
unde un concediu sau măcar un sejur mai scurt ar fi minunat 
Şi... uşor de realizat! 

— Singur? glumi Stancu, pentru a părea că întră în joc. 

Femeia îşi aprinse o ţigară cu o brichetă aurită şi, după ce 
trase câteva fumuri, şopti: 

— Ar fi o eroare de neiertat! La noi, un concediu plăcut, 
indiferent de perioadă, se efectuează numai în doi... E mai 
plăcut şi mai... eficient! 

Stancu sesiză o discuţie vie între cei doi bărbaţi, în spatele 
său. Nu putea distinge exact ce spuneau, deşi nu avea nicio 
îndoială asupra subiectului. In sfârşit, expertul, cu un surâs pe 
buze, salută pe toată lumea şi ieşi. 

Maiorul rămase nemişcat în aşteptarea verdictului, doar 
privirea vie aţintită asupra femeii din faţa lui era deosebit de 
grăitoare. Abia când Wild îl bătu prieteneşte pe umăr şi 


exclamă: „Kolossal, mein Freund!” răsuflă puţin mai uşurat. Se 
părea că primul examen a fost trecut cu bine. Câte vor mai 
urma oare de acum încolo?! Oricum, a fost depăşită o perioadă 
dificilă, iar momentul psihologic de vârf, tranşat în favoarea lui, 
a însemnat ceva! 

Între timp apărură câţiva ospătari încărcaţi cu tăvi uriaşe de 
pe care nu lipseau caviarul, icrele de Manciuria, stridiile, 
brânzeturile fine, diferitele maioneze savant preparate şi, 
bineînţeles, câteva sticle de şampanie bine frapate. Şampania a 
fost turnată în cupe de cristal şi Wild, cu o faţă radioasă, închină 
pentru succesul viitoarelor afaceri. Fiecare dintre ei înţelese 
urarea în felul său. Stancu îşi privi comesenii pe deasupra cupei 
de şampanie. Se zice că sunt unii oameni cu trei caractere. Cel 
pe care-l au, cel arătat şi cel pe care cred că-l au. Evident, era 
necesar să descifreze în timp util caracterul fiecăruia. Nu de 
altceva, dar una e să te fereşti de cel ce stă lângă tine şi alta să 
ai grijă de cel care este în spatele tău. Dar pentru aceasta e 
necesar să-l cunoşti, să te adaptezi, aparent, universului lor, să 
le intuieşti mişcările, felul de a raţiona. 

În timp ce muşca dintr-o tartină delicioasă, îl auzi pe Wild 
zicând: 

— Fräulein Landis, cred că acest tablou întrece în frumuseţe 
toate picturile ce au trecut prin Filiera noastră, chiar şi pe acelea 
pe care le are marele patron, mister... 

Femeia scăpă ca din greşeală cupa de şampanie din mână şi îi 
aruncă o privire ucigătoare, în timp ce Stancu, politicos, se 
aplecă s-o ridice, constatând însă cu regret că s-a spart. Fără a 
părea că se sinchiseşte prea mult de privirea femeii, Wild zise: 

— Cioburile aduc noroc, Fräulein. Eu am încheiat azi o afacere 
bună, dar nu sunt câtuşi de puţin egoist. Dumneavoastră aveţi 
posibilitatea să faceţi la fel, evident, dacă tânărul nostru 
muzeograf şi iubitor de artă este interesat într-o nouă afacere 
din care ar putea să aibă şi el un profit. In această situaţie s-ar 
mai putea încheia unele contracte avantajoase de ambele părţi. 
Dar... aveţi ce să-i oferiţi? Wild goli până la fund cupa de 
şampanie, apoi continuă cu o voce parcă puţin nesigură. Deşi 
provenim din regiuni diferite ale lumii, având poate chiar şi 
interese diferite, există un element comun care ne uneşte şi 
pentru care propun să bem, stimaţii mei oaspeţi! Ei bine, e 
vorba de dragostea noastră faţă de pictură, faţă de cea clasică, 


cea a marilor maeştri italieni, aici prezenţi printr-un tablou. 

Râse zgomotos, îşi aprinse o altă ţigară de foi, după care 
propuse să sărbătorească cu toţii evenimentul într-un cabaret 
de prima clasă, eventual la „Pariziana” lui... „Der Blinder”! 

— Îi cunoaşteţi? întrebă Heleni Landis, cu o voce neutră. 

— Ca pe un cal breaz! doar ne-am făcut ucenicia împreună, 
pe vremuri! 

Femeia păli puţin, ceea ce nu scăpă atenţiei maiorului. Ea mai 
bău o înghiţitură de şampanie, apoi se ridică şi, sub pretext că-i 
obosită, ceru o maşină s-o ducă la hotel. 

— Deci nu vă place compania noastră, făcu Wild cu un 
zâmbet ironic, e păcat, Fräulein Heleni, fiindcă am fi putut 
petrece o seară de neuitat într-unul din separeurile „Chiorului”, 
unde, se zice, ar fi nişte trucuri pe care nu le găseşti în alte zone 
ale lumii. Dar dacă preferaţi compania gorilelor...! 

— Sunt foarte obosită, Herr Wild, răspunse ea nervoasă, 
îmbrăcându-şi haina de vizon pe care Stancu i-o ţinea politicos, 
dar sper că mâine ne putem vedea pentru a încheia afacerile 
noastre. Cât priveşte gorilele la care vă referiţi, reluă ea pe un 
ton ce putea să îngheţe o apă curgătoare, ele au doar un rol de 
pază, să vă fie clar, de pază, stimate domnule Wild. Să înţelegeţi 
bine acest lucru, pentru a nu se ivi niciun fel de confuzii în 
relaţiile noastre viitoare. 

— Deşi până mâine e mult, neînchipuit demult, rămân oricând 
la dispoziţia dumneavoastră, rânji acesta şi faţa i se strâmbă 
într-un rictus dezagreabil. Condiţiile le cunoaşteţi... la care se 
mai adaugă un mic spor de periclitate! 

Sună, apoi o conduse politicos până la uşă, unde, alături de 
cele două gorile, o aştepta videur-ul localului. 

Când se întoarse în birou, caidul îşi frecă mâinile cu 
satisfacţie. 

— Bună treabă, mein Freund. Aţi văzut cum a căscat ochii 
grecoaica? Parcă voia să mă fulgere. Cred că dacă ochii ei 
puteau să ucidă eram demult mort. Ei, ce să-i faci? Aşa-i în 
afaceri, uneori! făcu el voios, pentru a nu da naştere la 
interpretări greşite. 

— Apropo, cine-i dama? întrebă maiorul, ca de un lucru fără 
mare însemnătate. 

— Heleni Landis? E secretara particulară şi omul de încredere 
al unuia dintre cei mai importanţi armatori greco-americani, 


mister Stavros Polidis, cu domiciliu la New York şi Atena, cu 
reşedinţă la Paradise City, Milano, în insula Creta, Amsterdam şi 
dracu ştie încă pe unde. Armator, cum spuneam, financiar cu 
investiţii şi interese în mai multe societăţi transnaţionale, cu 
agenţi la cele mai importante burse din Europa, Statele Unite şi 
Japonia, implicat - dar fără dovezi - în multe afaceri dubioase de 
import-export, trafic de arme, de devize, de ţigări, proprietar al 
unor localuri de noapte din Rio, Las Vegas şi Atena, al unui grajd 
cu mai mulţi cai de curse „câştigători”, la Milano, a două 
hipodromuri din sudul Franţei. Poate or mai fi şi altele... E mare, 
domnule, e foarte mare! 

— Şi secretara lui ce învârteşte pe aici? 

Wild, care între timp aprinsese ecranele televizoarelor prin 
care supraveghea localul, se întoarse spre el şi zise: 

— Are tot felul de relaţii cu tot felul de persoane. Aţi auzit de 
„Wildschwein” - „Mistreţul”! Acesta îşi camufla afacerile, nu mă 
mai întreba ce fel de afaceri, sub o firmă de import-export de 
textile. Era în relaţii cu Heleni. Poate chiar prieten apropiat. Nu 
ştiu exact ce s-a întâmplat între ei ori poate a prins de veste 
patronul de legăturile lor, că într-o bună zi bietul „Mistreţ” a 
sărit în aer cu maşină cu tot! Se zice că s-ar fi defectat ceva la 
motor şi nici până astăzi poliţia nu a aflat ce anume se 
defectase... Pentru simplul motiv că n-a mai rămas nimic nici din 
maşină şi nici din Albers! Heleni a fost la mine ca să tratăm o 
afacere cinstită... desigur, apoi am aflat - lumea e mică - că 
aceeaşi afacere a început s-o trateze cu „Der Blinder” şi cu unul 
Dietrich... în termeni diferiţi. E dată dracului şi... periculoasă. Fiţi 
atent cu ea dacă vă propune ceva şi puneţi-o să deguste 
mâncarea ori băutura înainte de a o servi! Şi Wild râse cu poftă, 
ca după o glumă foarte bună. 

— Dar parcă spunea...? 

— Ei da. Uite, ca să vedeţi ce simpatic îmi sunteţi, am să vă 
mai povestesc câte ceva. Doar atât cât să nu regretaţi că ştiţi 
prea mult. Eu vă înţeleg curiozitatea. Afacerile sunt afaceri. Ei 
bine, pe „Chior” îl mai ştiţi. Despre Dietrich însă... Asta e un 
„independent” fiindcă nu face parte din niciun fel de gang, cum 
îi place să spună, un tip al cărui nume adevărat poate figurează 
pe lista criminalilor de război urmăriţi şi în prezent, dar pe care 
nu-l va denunța nimeni „oficial”, în formele cerute, unui tribunal 
ori organelor de urmărire, pentru simplul motiv că o parte 


importantă din banii pe care-i câştigă sunt vărsaţi la „filiera 
şobolanilor”, cu alte cuvinte constituie un sprijin financiar pentru 
„foşti”. 

— Dar e băgat în toate! 

— Chiar că face de toate: trafic de arme şi de stupefiante; 
trafic de carne vie, livrând fete tinere unor stabilimente din 
Olanda, Franţa, Italia, America de Sud, Extremul Orient; trafic cu 
obiecte de artă în anumite zone din Europa şi America; răpiri de 
persoane în vederea extorcării unor sume importante de bani; 
agresiuni cu mâna înarmată, lichidări de persoane nedorite şi 
altele, în care scop şi-a organizat o bandă care rivalizează cu 
cele din Chicago, toţi „naşii” din lume putând să vină ca ucenici 
la el. Evident, şi el are o firmă de import-export de covoare 
orientale, pentru care plăteşte impozit cinstit pe cifra de afaceri. 
Când îl vezi, cu părul său argintiu şi ondulat, o faţă rozalie din 
care te privesc doi ochi albaştri totdeauna râzători, îmbrăcat 
impecabil şi exprimându-se într-un limbaj de „Hochdeutch”5, 
crezi că-i cel puţin baron. În realitate, aşa cum v-am mai spus, 
individul are un trecut de criminal de război, cu state de serviciu 
la Buchenwald, Maidaneck şi la alte lagăre de exterminare, după 
cum se zice, un prezent pe măsură şi un viitor... E periculos, nu 
numai prin lipsa sa de scrupule, nu numai prin cruzimea pe care 
o dovedeşte în toate acţiunile sale, ci, mai ales, datorită 
relaţiilor pe care le are în anumite cercuri din ţară şi din 
străinătate, care-l sprijină şi-l protejează. Dar are şi el o mare 
slăbiciune: o pereche de canişi albi, pitici, pe care-i îngrijeşte şi 
îi plimbă personal şi la care ţine ca la ochii din cap... Vreau să 
spun că îi iubeşte mai mult decât pe nevastă-sa şi pe cele două 
fiice. Astea au viaţa lor personală. 

Se opri o clipă pentru a umple din nou cupele. Maiorul profită 
de această pauză pentru a-l întreba: 

— Se pare că îl cunoaşteţi bine şi, am impresia, nu-l prea 
iubiţi! 

Wild ezită un timp, apoi se lăsă într-un fotoliu, zicând: 

— L-am cunoscut bine cu mulţi ani în urmă, când am avut 
unele afaceri cu el, pe timpul când era mai modest, fiind 
discipolul lui Willi Tauber, un mare angrosist de covoare, 
provenite din Extremul Orient, ca şi heroina numărul 4, pe care 
o comercializa. Afacerile mele cu el s-au limitat la consolidarea 


5 O germană cultă, literară. 


unor „pieţe de desfacere” pentru ţigările americane aduse din 
Italia, prin anii 1945-1946, ceea ce pentru Dietrich constituia un 
chilipir nevămuit de patron.Însurându-se cu una dintre fetele 
acestuia, la sfatul competent al celor care-l sprijineau, l-a 
moştenit după câteva luni, bossul lui decedând în mod suspect, 
într-o cameră de hotel de lângă Marsilia, în timp ce supraveghea 
„trecerea” unui transport de heroină dincolo de Ocean. Pe 
atunci aveau loc multe asemenea morţi suspecte şi cei care au 
anchetat, cunoscându-i identitatea, nu şi-au bătut prea mult 
capul pentru stabilirea cu exactitate a cauzelor decesului. Un 
criminal mai puţin, dispărut în neant în urma unei lichidări de 
conturi sau ceva asemănător, după cum au scris ziarele 
franceze. Soţia lui Dietrich a moştenit totul, datorită unui 
testament care a fost atacat în tribunal, dar a ţinut până la 
urmă. Vedeţi dumneavoastră, mein Freund, justiţia noastră nu-i 
oarbă numai datorită faptului că trebuie să fie imparţială, ci 
uneori orbeşte când îi aruncăm anumite prafuri în ochi! Evident, 
averea a fost manipulată de Dietrich, investită şi reinvestită în 
traficul de stupefiante, de arme, de ţigări şi a crescut din ce în 
ce mai mult. Brigitte, soţia lui, e o drogată, ca de altfel şi cele 
două fiice ale lor, iar el are grijă să le aprovizioneze, în acest fel 
având mâinile libere... Numai că şi el are un şef sau mai mulţi, 
care ştiu destule despre afacerile sale. Aşa că... Aşa-i lumea 
asta... a noastră, adăugă Wild, rânjind. Pufăind din ţigara de foi 
şi urmărind visător rotocoalele de fum, Wild îşi aminti brusc: 

— Apropo, bine că mi-am adus aminte, parcă am mai văzut o 
pânză în... ăă... 

— Desigur, mai e una, zâmbi maiorul cu nonşalanţă, dar nu 
am expus-o fiindcă nu am perfectat încă înţelegerea noastră... 
dar dacă doriţi s-o vedeţi... 

— Cum nu se poate mai mult, zise Wild, instalându-se mai 
comod în fotoliu. 

Stancu scoase, şi celălalt tablou, îl aşeză într-o lumină 
favorabilă, apoi explică: 

— E o operă a lui Lucas Cranach cel Bătrân, pictor german 
născut la Kronach în 1472, decedat în 1553. A pictat, în mai 
toate genurile, compoziţii religioase sau mitologice, portrete. ŞI 
nuduri de femei, de un farmec deosebit. Pânza pe care o vedeţi 
reprezintă portretul unui bărbat, pictat în ulei în maniera 
specifică şcolii germane, al cărui principal maestru a fost 


Albrecht Durer. 

— Extraordinar! exclamă Wild entuziasmat. Nemaipomenit! 
Ce comoară de artă! Şi... ce vreţi să faceţi cu această pictură? 

— Să v-o dau dumneavoastră după ce voi obţine, ca să zic 
aşa, un început de probe, în baza informaţiilor pe care mi le veţi 
da la rândul dumneavoastră. Aveţi aici şi câteva fotografii în 
culori privind celelalte tablouri. Eu, după cum vedeţi, m-am ţinut 
de cuvânt. 

— Mă voi ţine şi eu. Ce aveţi de gând să faceţi în continuare? 

— Cred că la această întrebare voi putea răspunde după ce 
voi fi şi în posesia celorlalte date pe care le aveţi. 

Wild privi lacom ambele tablouri şi deodată se hotări. 

— Bine. Atunci am să vă spun tot ce ştiu despre acest caz... 
restul o să-l aflaţi la Atena, prin intermediul corespondenţilor 
mei. O.K.? 


În taxiul care-l conducea la hotel, Stancu îşi aminti de 
avertismentul lui Nori. Nu putea să nu ţină seama de el. Mai ales 
că noaptea încă nu trecuse. Acum, mai mult decât oricând, nu 
avea voie să greşească, îi dădu şoferului adresa Claudiei. Opri 
taxiul la colţul lui Sonnenstrasse şi cobori. Undeva prin 
apropierea casei, se afla şi maşina lăsată de el cu alt prilej. 
Dintr-o cabină telefonică formă numărul Claudiei şi aşteptă. 
Soneria se auzi o dată, de două ori, apoi o voce somnoroasă 
răspunse. 

— Cine-i? 

— Sunt eu, Schătzchen, pot urca până la tine? 

— Tu?? 

Vocea Claudiei era răguşită şi ezitantă. Poate se înşela, dar 
femeia părea uluită de acest telefon, fără îndoială inoportun. 
Dacă nu era singură... atunci... După o scurtă pauză, Claudia 
reluă precipitat: „Hai, vino sus, te aştept!” 

Stancu ezită. Modul în care a răspuns Claudia la telefon părea 
puţin bizar. Şi nici vocea ei nu era cea normală. De obicei era 
veselă, 


bucurându-se când îl auzea, indiferent de momentul când o 
suna. Vocea care i-a răspuns de astă dată a fost la început 
mirată, chiar stupefiată, apoi rece, metalică. Poate explicaţia 
stătea în ora total nepotrivită la care a sunat. În definitiv, nu era 
o damă de consumaţie şi nu-i plăcea să fie confundată cu 
acestea. Se uită la ceas: era ora 24,00. Evident, oricine este 
morocăânos dacă e trezit din somn la o asemenea oră, dar... nu 
şi Claudia. Îi trecu prin minte tărăşenia cu Fernandez. Dacă era 
„aşteptat” în apartamentul Claudiei? Posibil... Poate că cel mai 
cuminte lucru pe care l-ar fi putut face ar fi să se ducă pentru o 
noapte la un alt hotel. Acesta era glasul raţiunii. Dar îl intriga 
faptul în sine. Gelos? Prostii. Atunci? Spiritul de aventură? 
Respinse această idee străină principiilor sale de muncă. ÎI 


pândesc? De ce şi mai ales cine? „Chiorul”, Dietrich ori 
simpatica doamnă Heleni, „secretara” particulară, factotumul 
marelui boss greco-american? Privi în jurul lui cu atenţie. Nicio 
urmă a „îngerului păzitor” dat de Kripo şi nici de gorilele lui 
Wild!Era deci mai cuminte să meargă la un hotel pentru a-şi 
petrece noaptea, iar în zori va putea să vadă în linişte ce s-a 
întâmplat! 

Aşa că... se îndreptă cu paşi hotărâți spre imobilul în care 
locuia Claudia. Uneori se mai confundă curiozitatea personală cu 
setea de a cunoaşte. Oricum, nu urcă cu liftul, ceea ce îi dădu 
un plus de siguranţă. Ajuns pe palier, privi cu multă atenţie uşa 
apartamentului Claudiei, sub care se zărea o geană de lumină; 
Cel de-ai şaselea simţ, care-l ajutase adeseori în cursul carierei, 
difuză în el o nelinişte ascuţită. Îşi căută „stiloul” şi-l puse la 
îndemână, apoi deschise şi trânti cu putere uşa liftului. Ciocăni 
uşor şi, fără a mai aştepta, se aruncă cu toată forţa prin uşa 
care se deschisese instantaneu. Trecu asemenea unui bolid, 
lovind în treacăt cu piciorul întins un bărbat care icni de durere, 
scăpând pistolul din mână şi apucându-se cu mâinile de burtă. 
În acelaşi timp primi din spate o puternică lovitură cu un corp 
contondent care, dacă l-ar fi nimerit în cap, l-ar fi adormit pe 
vecie, dar printr-o fentă instinctivă o devie spre umăr. 
Stăpânindu-şi durerea violentă pe care o simţi, printr-o detentă 
fulgerătoare a piciorului stâng, Stancu îl atinse pe celălalt 
agresor în abdomen, iar acesta se prăbuşi cu un urlet de durere. 
Nu avu însă prea mult timp să-l privească, fiindcă a trebuit să 
facă front împotriva celuilalt, un lungan cu faţa măslinie, slab ca 
un schelet, care avea o cicatrice urâtă sub ochiul stâng. Acesta 
stătea în picioare şi-l aţintea cu un pistol „Luger”, prevăzut cu 
un amortizor. Era o armă de rezervă şi această precauţie vorbea 
de la sine despre profesiunea şi tehnica personajului. Stancu se 
aruncă jos şi lateral, pistolul fulgeră fără zgomot, undeva în 
spatele său se sparse o vitrină, dar capul maiorului îl şi atinse în 
stomac cu toată puterea. Aerul îi ieşi prin gură că un fluierat, de 
parcă ar fi pocnit un cauciuc, şi individul căzu în genunchi. O 
altă lovitură îi smulse pistolul din mână. Şi fiindcă namila 
întindea mâna după armă, încercând s-o ia, Stancu îl lovi în 
ceafă cu muchia palmei, trimiţându-l în lumea viselor. 
Ridicându-se în picioare, Stancu respiră de câteva ori adânc 
pentru a-şi calma bătăile inimii, îşi puse în ordine ţinuta, ridică 


de pe jos pistoalele, le scoase încărcătoarele şi le aruncă sub 
pat. Apoi se întoarse să-l privească pe individul care încercase 
să-l lovească pe la spate. Acesta stătea la podea, chircit de 
durere, ţinându-se de burtă. Era un bărbat scund, cu umeri 
pătraţi şi cu o figură ce părea a fi fost rezultatul încrucişării 
dintre un babuin şi un buldog. Ochii săi înfundaţi în orbite 
aruncau priviri de ură. La un moment dat, profitând de o clipă 
de neatenţie simulată, scoase un pumnal din mânecă, ceea ce-i 
prilejui maiorului să-i aplice un atemi care îl făcu K.O. 

Abia atunci o căută din ochi pe Claudia. Femeia şedea pe un 
scaun, cu mâinile şi picioarele legate, îmbrăcată sumar şi 
plângând în hohote. O dezlegă şi-i întinse o batistă. Ea se 
aruncă în braţele lui. Stancu se degajă uşor din îmbrăţişare, îi 
şterse ochii cu batista şi o instală cu toată tandreţea într-un 
fotoliu. 

Apoi se aşeză şi el pe un scaun, în aşa fel încât să poată 
supraveghea mişcările celor doi agresori. După un timp se hotărî 
să vorbească. 

— De data asta, înscenarea nu a mai prins, mein Schatz. Aş fi 
putut să nu vin, dar n-am vrut să crezi că sunt un laş, deşi 
orgoliul 


era să mă coste scump. Te-am subapreciat, scumpa mea, şi 
am greşit. Numai că sunt greşeli şi greşeli. Asta putea să fie 
ultima. Dar, oricum, rămâne între noi. Eu n-am să spun la 
nimeni şi dacă te angajezi şi tu în acest sens înseamnă că nu se 
va afla. O.K.? Uite, ai aici, sub pat, pistoalele acestor 
„gentlemeni”, evident fără gloanţe, pe care le iau cu mine drept 
amintire. Te rog să le predai lui „Der Blinder” o dată cu 
respectele mele. 

Claudia încetă brusc să plângă. 

— Cum... cum... ai realizat adevărul? 

— Am luat informaţii despre tine, te-am urmărit data trecută 
când ai ieşit după „cumpărături” şi am descifrat câteva fraze din 


convorbirea ta telefonică. Restul e rezultatul unor asociaţii 
logice de idei. Vezi tu, Liebling, eu nu cred în coincidenţe. 
Deformaţie!...Vreau să spun că la noi, în domeniul artei, dacă n- 
ai prospectat temeinic piaţa şi nu verifici veridicitatea picturilor 
pe care le achiziţionezi şi nu cunoşti preţul lor la zi... te prăjeşti 
tare. Şi când aceasta ţi s-a întâmplat o dată ţie ori altcuiva sufli 
şi în iaurt. Tu ţi-ai făcut jocul, trebuie să recunosc, fermecător, 
aşa că pentru mine a fost o plăcere să intru în acest joc, 
respectându-i regulile... până la un anumit punct. 

— Dar cine eşti tu, în definitiv? articula ea cu o voce ce friza 
isteria, mutându-se pe alt fotoliu. 

— Asta nu ţi-a spus-o „Chiorul”? Nu-i frumos din partea lui. 
Dar am să-ţi satisfac curiozitatea. Deci eu sunt, cum să-ţi spun, 
un om dintr-o bucată. Eu nu exist decât în meserie, nicăieri în 
altă parte. Cum s-ar spune, sunt invizibil şi voi muri necunoscut. 
Ca un simplu... muzeograf. Şi acum, omagiile mele, „madame la 
marquise”, şi sper din toată inima să nu ne mai întâlnim pe 
aceste drumuri întortocheate ale artei, căci atunci s-ar putea să 
mă folosesc de principiul legitimei apărări, neţinând seama că 
eşti sau... ai fost o femeie delicioasă. Adio, Claudia... und 
Vergissmeinnicht! 

Când se întoarse să plece, constată că cel de-ai doilea individ, 
„buldogul”, dispăruse, 

„Niciodată nu poţi fi suficient de prudent, gândi el; Baroneasa 
mi-a ascultat în linişte cuvântarea menită s-o facă praf, pentru 
a-i da prilejul complicelui s-o şteargă englezeşte. Fără niciun 
cuvânt de rămas bun. Să-şi anunţe patronul, fără îndoială. Stil 
de apaş de mahala. Dar cum dracu am putut să-l scap? Putea să 
mă lovească pe la spate şi atunci mă trezeam în vreo pivniţă a 
«Chiorului», dacă mă mai trezeam vreodată. Ai început să faci 
greşeli, bătrâne, cam multe, şi o dată o încurci, că a doua 
oară...”. 

Maiorul era încă furios când ajunse la maşină. O deschise şi se 
instală la volan. Aceasta a fost încă o greşeală într-un răstimp 
atât de scurt. 

— Lasă mâinile pe volan! zise o voce în spatele, său. 

In oglinda retrovizoare recunoscu pe „buldog” care aţintea 
asupra sa un „Walther”. Se execută şi replică: 

— Prin urmare ştii să şi vorbeşti. Ai cumva şi un nume? Nu de 
altceva, dar nu-mi place să călătoresc cu persoane 


necunoscute! 

— Unde ai să călătoreşti nu ai nevoie să-mi cunoşti numele. 
Dar dacă-ţi face plăcere spune-mi Toni. 

— Un nume frumos, cu rezonanţă italiană. Faci cumva parte 
din onorabila „familie”? 

— Gura! mârâi celălalt, cu o voce care zgâria. Acum ascultă- 
mă bine! Vei porni motorul şi vei conduce maşina pe unde te 
pilotez eu. Să nu încerci vreo manevră greşită că te mierlesc. 
Capito? 

Stancu demară încet şi urmă o bucată de drum itinerarul 
ordonat de Toni. Când ajunseră în centru, apăsă ceva mai tare 
pe accelerator, dar simţi imediat ţeava pistolului lipindu-i-se de 
ceafă. Frână lent şi reluă viteza iniţială. Trebuia totuşi să 
găsească o soluţie pentru a scăpa de bandit şi aceasta cu orice 
risc... altfel... nu-şi făcea niciun fel de iluzii despre ce urma! 
Depăşi o maşină, apoi încă una şi, - ajungând la o intersecţie, 
acceleră, apoi viră la stânga şi opri brusc. Agresorul său a fost 
puternic proiectat în portiera din dreapta sa, lovindu-se la cap, 
fapt ce-l ameţi pentru moment şi prilejui maiorului posibilitatea 
de a cobori liniştit din maşină. În acest timp se auziră fluierături 
stridente şi paşi alergând pe trotuar. Toni se făcu nevăzut în 
mulţimea care începuse să înconjure maşina. După o discuţie 
„amicală” cu agentul de ordine, Stancu îşi declină calitatea de 
străin, cerându-şi scuze pentru lipsa sa de abilitate. Se alese cu 
un avertisment, în timp ce oamenii se împrăştiară, comentând 
evenimentul, evident nu în favoarea lui. Porni din nou maşina şi 
trase la un hotel de trei stele, în plin centru. După un duş 
îndelungat se culcă şi dormi neîntors până la nouă dimineaţa. 

Intră zâmbind în hotelul său, ceru cheia de la recepţie, 
neuitând să-i facă un semn discret de mulţumire lui Nori care 
tocmai se pregătea să predea serviciul. 

Peste alte două ore se afla în „Jumbo-jet”-ul companiei 
„Lufthansa”, care zbura la Atena, cu escală la Istanbul... 


ECRAN DE FUM 


— Încă o dispariţie misterioasă! exclamă necăjit căpitanul 
Zara. Am impresia că va trebui să mă ocup mai mult de 
dispariţii decât de crimă. 

— Aici greşeşti, căpitane, zise Nedelea calm. Mai bine ai 
cerceta dacă nu cumva aceste dispariţii au vreo legătură între 
ele, pe de o parte, iar pe de alta, dacă nu cumva acestea au 
vreo relaţie cu asasinarea Hildei. De fapt aş fi vrut să revedem 
împreună stadiul cercetărilor în această cauză, dar acum nu mai 
e timp pentru aşa ceva. Împreună cu Vidraşcu vei cerceta 
împrejurările dispariţiei lui Ilie Sava. lar tu, căpitane Roman, în 
seara asta vii la mine, pregătit de plecare. Clar? Atunci, vira 
ancora! 

Cum era de aşteptat, cercetările efectuate la spital nu au 
relevat prea multe elemente importante. Pacientul Ilie Sava a 
cinat ca de obicei, la orele 19,00, apoi a luat medicamentele 
prescrise, sub control. Nu a prezentat vreo stare deosebită. Nu 
era nici agitat, fapt pentru care nici nu i s-a acordat o atenţie 
specială. 

— A avut vreun vizitator aseară? a întrebat-o Zara pe sora 
Liana. 

— După câte ştiu eu, nu... dar aş putea s-o întreb pe Alba, 
sora care a fost de serviciu. Aşteptaţi o clipă, vă rog. 

Se întoarse după câtva timp, însoţită de o femeie în vârstă, în 
pragul pensionării, care declară că aseară, în jurul orei 21,00, a 
venit la spital o tânără fată care pretindea că-i din provincie, 
rudă apropiată cu bolnavul. Avea în mână o borsetă neagră, mai 
mare. La insistenţele acesteia, a lăsat-o să între în camera 
pacientului, unde nu a stat mai mult de cinci minute, după care 
i-a mulţumit frumos şi a plecat. 

— Borseta o mai avea când a plecat? întrebă Vidraşcu calm. 

— Nu ştiu... nu... cred că nu. 

— Bineînţeles că nu, fiindcă a fost găsită în cameră. Dar 
hainele cum le-a luat llie Sava? 

— Nu avea nevoie de ele, zise Zara, presupun că avea altele 
în borsetă. De altfel, asta se poate verifica. 

— Hainele bolnavului sunt la locul lor, interveni sora Liana cu 
o voce răguşită de emoție. Am verificat azi dimineaţă, înainte de 
a da alarma. 


Zara o rugă să-l cheme pe portarul de noapte care, din 
întâmplare, se mai găsea în spital, fiind zi de plată a 
remuneraţiilor. După un timp apăru în faţa lor un bărbat de 65- 
67 de ani, cu părul rar şi albit pe la tâmple, puţin adus de spate, 
purtând ochelari cu lentile întunecate. Încolo, vioi şi destul de 
volubil. 

— Aţi fost de serviciu azi noapte? îl întrebă căpitanul. 

— Da, până azi dimineaţă, şi am rămas în continuare. 

— Aţi avut vizitatori aseară, să zicem după ora 21,00? 

— Vreo trei. Doi bărbaţi, care de altfel aveau bilete 
permanente, şi o tânără din provincie, pe care nu am lăsat-o să 
între fiindcă nu avea bilet, deşi m-a rugat în fel şi chip şi a 
încercat să mă şi „cinstească”. 

— Cum arăta? 

Descrierea făcută de portar semăna cu semnalmentele date 
de sora de serviciu, iar amândouă păreau să reproducă chipul 
Dianei Hurmuz-Manu. 

— Şi până la urmă cum a intrat? V-aţi lăsat convins de 
frumuseţea ori de suferinţa ei? 

— Nu ştiu cum a intrat, pe la mine în niciun caz, dar... a ieşit, 
ce-i drept, pe poarta principală. Şi mi-a şi zâmbit ironic. 

— Îmi dau seama de situaţie, da... pe unde a intrat? 

— Asta nu mai ştiu. Mai sunt două porţi laterale care de obicei 
sunt închise noaptea. 

— Dar ceilalţi, adică cei doi bărbaţi, au ieşit pe la dumneata? 

— Da, după vreo jumătate de oră. Apoi a mai ieşit şi un 
bolnav. Îi am pe toţi notaţi, vreţi să vedeţi carnetul meu? ` 

— Mulţumesc, nu e nevoie. Aţi spus că a ieşit şi un bolnav. Il 
cunoaşteţi? 

— Din vedere. L-am văzut plimbându-se de câteva ori prin 
curte. Memoria mea e încă bună, deşi au trecut ceva ani peste 
mine. 

— Cum era îmbrăcat? 

— Un pantalon de tergal cam şifonat, cămaşă albă şi un 
jerseu gri. 

— De ce i-aţi dat drumul? 


— Cum de ce? Păi dacă avea bilet de învoire?! 

Lucrurile începeau să prindă contur. Potrivit depoziţiilor luate 
de la personalul spitalului şi în lipsa oricăror urme de violenţă în 
camera bolnavului, se impunea o singură concluzie: llie Sava a 
părăsit camera de bună voie şi nesilit de nimeni. Pentru un 
motiv pe care vor trebui să-i descopere cât mai repede cu 
putinţă, fiindcă aici era cheia problemei. 

„Păcat, se gândea acum Zara, că interogarea lui nu am dus-o 
până la capăt! Dar poate ar fi fost prematur, la timpul său, iar 
dispariţia lui nu putea fi prevăzută. Nu putea? Ba putea, dacă ne 
gândeam la toate variantele posibile. N-am făcut-o şi acum... la- 
| de unde nu-i! Se pare însă că, dincolo de unele greşeli inerente 
unor cercetări, cea mai mare, care de fapt le-a generat pe 


celelalte, a constat în subaprecierea inamicului. Şi aceasta, de 
regulă, se plăteşte. Dacă pierzi momentul psihologic al unei 
anchete trebuie să alergi apoi sau să aştepţi mult şi bine până 
ce el va apărea din nou.” 

Zara îl privi pe locotenentul major Dan Vidraşcu cum cerceta 
minuţios camera de spital. Îl urmărea cu plăcere. Înalt, spătos, 
cu părul negru şi ochii albaştri, ofiţerul era ceea ce în mod 
curent se cheamă un bărbat impunător. Bine pregătit în artele 
de autoapărare, trăgător de elită, îndrăzneţ şi curajos, avea o 
experienţă de câţiva ani în munca judiciară şi criminalistică, 
întemeiată pe efectuarea mai multor anchete privind furturi prin 
spargere, violuri şi înşelăciuni. Participa acum pentru prima dată 
la cercetarea unei crime cu autori neidentificaţi, de o 
complexitate mai mare, având în vedere extinderea acesteia şi 
implicaţiile pe care le avea în alte infracţiuni. 

— Ai găsit ceva, Vidraşcule? 

Ofiţerul se întoarse şovăind. 

— Câteva amprente digitale pe care le-am ridicat, mai mult 
din rutină, fiindcă nu ştiu la ce ne-ar putea ajuta din moment ce 
cunoaştem cine a fost în „vizită” la el, presupunem cine i-a adus 
hainele şi faptul că a plecat de bună voie. 

— Corect, totuşi efectuează comparaţiile şi constatarea 
tehnico-ştiinţifică, cine ştie la ce ne-ar putea ajuta la momentul 
potrivit. 

— Este evident faptul că pacientul nu a fost constrâns fizic să 
abandoneze camera. Nu sunt urme de luptă, nimic nu-i 
deranjat... Vedeţi şi dumneavoastră! 

— Dar moral putea fi constrâns? 

Vidraşcu reflectă câteva clipe înainte de a răspunde. 

— Aveţi dreptate. O asemenea ipoteză nu poate fi respinsă. 
Ca atare suntem datori s-o luăm în considerare. 

Ajunşi la sediul Miliției Municipale, aici îi aştepta prima 
surpriză. Fişa criminologică a „dispărutului” Radu Victorin, 
nevinovatul contabil, alias „Pumn de fier”, alias „Balamuc”, alias 
„Contele”, îl arăta cu un activ de câteva condamnări pentru fals 
şi înşelăciune, vătămare gravă a integrităţii corporale, viol şi... 
speculă cu obiecte de artă! 

— Ce zici, colega, despre dispărutul nostru? întrebă Zara după 
ce amândoi studiară fişa. 

— Un contabil „cinstit”, cu referinţe bune, probabil încadrat 


fără avize. Dar individul mi-e cunoscut. Nu ştiu cum a ajuns 
contabil, chiar la o magazie, dat tipul e foarte violent, mardeiaş 
şi cuţitar în mediu şi „vrăjitor” de naivi în saloane. „Contele” se 
ocupa de cele mai variate escrocherii, de la promisiuni de 
apartamente, aragazuri şi maşini automate de spălat până la 
vânzarea de bijuterii false şi chiar de statui... din grădini 
publice! Bineînţeles că, după ridicarea avansurilor, omul se 
dădea la fund şi apărea apoi în alte locuri. „Exploatez prostia 
omenească”, a declarat el la anchetă. „Ce să fac, dacă sunt 
atâţia oameni amatori de chilipiruri. Eu nu fac altceva decât să 
vin în întâmpinarea dorinţei lor!”. Ba, mai mult, în perioada 
anilor 1958-1959 a profitat de naivitatea unui primar şi de buna 
credinţă a ţăranilor dintr-o comună din Dobrogea, care doreau 
să-şi electrifice localitatea, fiind prinşi în acest scop şi în planul 
regional, fără însă ca ei să ştie. „Contele” a aflat despre 
aceasta, el era mai bine informat, şi ca urmare a fost în mai 
multe rânduri în comună, a ţinut cuvântări fulminante despre 
importanţa acţiunii, a promis onoruri şi distincţii factorilor locali, 
a adus stâlpi, materiale, a încasat apoi banii contribuabililor la 
autoimpunere şi... dus a fost! 

— Foarte interesant cameleonul! 

— Nu înţeleg! 

— Da, un cameleon! Vezi tu, colega, cameleonul nu este 
numai singurul animal care-şi poate schimba culoarea pielii, ci şi 
unica vietate care poate privi în toate direcţiile. Cu un ochi se 
uită în faţă şi în sus, iar cu celălalt priveşte în spate şi în jos! 
Probabil că, datorită acestor însuşiri, precum şi lipsei de 
vigilenţă a organelor noastre, nu a putut fi localizat la timp. 
Aşadar, de ce a dispărut şi unde s-ar putea ascunde? 

— Există o multitudine de locuri unde s-ar putea ascunde un 
om... în viaţă! 

— Ce vrei să insinuezi? 

— Nimic. Am dat glas unui gând. Deşi, la drept vorbind, 
numeroasele locuri în care s-ar putea ascunde nu ne simplifică 
problema... Anul trecut am căutat un tâlhar care a atacat un 
şofer de pe un taxi şi, sub ameninţarea cuţitului, i-a luat toţi 
banii. 

— Şi l-ai găsit? 

— Du, dar n-a lipsit mult să înnebunesc căutându-l. Şi câte 
forţe au fost puse în mişcare! 


— Unde l-ai găsit? 

— În penitenciar! 

— Cum??! 

— Ei, da! Individul „furase” un geamantan, din gară, sperând 
într-o condamnare mai uşoară, ca să se poată ascunde. 

— Bine, ce propui? 

— Mai întâi să stabilim de ce se ascunde. 

— De acord. Altceva? 

— Apoi să restrângem sfera cercetărilor plecând de la mobilul 
ascunderii. 

— Se aprobă. Trecem la executare! 

— Ar mai fi ceva, spuse Vidraşcu gânditor. 

— Te ascult. 

— Nu ştiu, dar ceva îmi spune că dispariţia lui Ilie Sava are o 
legătură strânsă cu cealaltă. 

— Interesant! Şi care ar fi veriga de legătură? 

— Diana Hurmuz-Manu! 

— Posibil. Şi eu înclin să cred că ambele dispariţii sunt legate 
şi de crima pe care o cercetăm. Prea multe personaje apar în 
câmpul aceloraşi infracţiuni. Apropo, şeful a ordonat să ne 
ocupăm puţin de Olimpiu Varga. Ai făcut ceva? 

— Cred că s-a vindecat şi de boala asta ca şi de prietenul său 
Petroniu, care l-a „redescoperit” după atâţia ani! Un bişniţar şi 
proxenet potenţial. 

— Cum ai procedat? 

— Am stat de vorbă cu el şi i-am arătat cine este aşa-zisul său 
prieten şi ce învârteşte. S-a lăsat cam greu, e tare încăpățânat. 
Am vorbit cu meşterul său, un om extraordinar, care m-a înţeles 
perfect. Am fost apoi la sala de antrenament... Dar cea mai 
bună lecţie pentru el, deşi cam dură, a fost atunci când i-am 
demonstrat pe viu cine-i paraşuta de care se înamorase, zărind- 
o, ca din întâmplare, într-o atitudine fără echivoc la bar, în 
compania unui străin. Evident, l-am ţinut cu greu să nu facă 
scandal. Are însă un fond bun, o să-şi revină. Energia va putea 
să şi-o cheltuiască de acum încolo în muncă şi la box. De altfel, 
antrenorul său mi-a spus că, cel puţin în următoarele două luni, 
nu va avea nici timp să se gândească la altceva. Se pregăteşte 
pentru „Europene”. Se pare că tânărul e talentat. Efectiv mă 
bucur că l-am putut ajuta. Şi apoi mai este şi colectivul, care-l 
îndrăgeşte, iar Veronica a început să frecventeze din nou sala 


de antrenament! 

— Îmi pare bine că ai putut interveni la timp... 

— ...la sugestia dumneavoastră! 

— Nu a mea, ci a şefului. Uneori există într-adevăr „dragoste” 
la prima vedere, numai că se întâmplă ca, după două zile, să nu- 
ţi mai aduci aminte cum arată! 

Nedelea îi dădu ultimele sfaturi căpitanului Roman: 

— Adaptarea la modalităţile de lucru ale unor poliţii din 
Occident şi atitudinea faţă de lumea interlopă pe care va trebui 
s-o contactezi vremelnic să nu te conducă la încălcarea legilor. 
Pe cât posibil, să eviţi situaţiile delicate. Expuneţi-vă cât mai 
puţin. E clar? Noi avem nevoie în continuare de voi sănătoşi şi 
cu o experienţă în plus. Transmite-i şi lui Stancu să fie mai 
prudent. Potrivit aprobării Secretariatului General al O.I.P.C.6 
veţi oprimi sprijinul Birourilor Centrale Naţionale Interpol din 
ţările prin care vă va purta misiunea. Sper să fii un bun 
„Sspecialist” în textile. Uite aici biletul de avion pentru Atena. Şi 
acum, drum bun! 

li întinse mâna, zâmbind, apoi îi strânse în braţe, după care se 
întoarse brusc, în timp ce Roman saluta reglementar, ieşind. Un 
observator mai atent ar fi sesizat însă îngrijorarea stăpânită a 
colonelului. 


VENUS ŞI MARTE 


Confortabil instalat într-un fotoliu al cabinei „first class” din 
avionul ce-l ducea la Atena, Stancu sorbea gânditor din cafea, 
încercând să-şi pună ordine în gânduri, pentru a face un tur de 
orizont asupra situaţiei create. 

„Informaţiile furnizate de Wild sunt destul de interesante. Se 
pare că lovitura a fost dată de «firma» lui Dietrich, care, în acest 
scop, a colaborat cu Albers, omul lui de legătură cu armatorul 
Polidis. Lichidarea lui «Wildschwein» în plină stradă e urmarea 
faptului că acesta încercase să organizeze o «gaură» pe cont 


6 Organisation Internationale de Police Criminelle, prescurtat „Interpol”, cu 
sediul la Paris, Saint-Cloud 


propriu, în cârdăşie cu frumoasa grecoaică, Heleni Landis. În 
această situaţie, dacă Dietrich primeşte lumină verde, nici viaţa 
femeii nu mai face două parale. Ceea ce l-a pierdut pe Albers nu 
a fost propriu-zis tentativa de a subtiliza nişte tablouri, de altfel 
«comandate», ci încercarea de a înăbuşi această acţiune, 
devenită cunoscută în mediu, prin înşişi gangsterii însărcinaţi s-o 
execute! Jungla africană devine o lume idilică faţă de pegra 
muncheneză.Există totuşi un culoar liber prin care să te strecori 
şi la nevoie să acţionezi: rivalităţile dintre bande!”. 

— O cafea? Glasul melodios al stewardesei îl smulse din 
meditații. 

— Nu, mulţumesc, zise el zâmbind, apoi reluă şirul gândurilor. 

„Deci la Atena voi lua legătura cu reprezentantul local al 
Interpolului, pentru a-i solicita ajutor, dacă voi avea nevoie, şi 
cu... omul lui Wild. Măcar dacă Wachter ar fi luat toate măsurile 
solicitate şi, ca urmare, Interpol Wiesbaden a anunţat Atena! 
Sper să nu mai întâlnesc şi în alte părţi secretare de genul 
Herthei, simpatica colaboratoare de la Kripo, prin care, aşa cum 
s-a demonstrat, se scurgeau unele informaţii spre Wild şi... 
poate şi în alte părţi. Să-i fac o vizită lui Polidis? În ce calitate? 
Nu, asta ar fi o greşeală... acum, fiindcă, oricum, nu poate fi 
exclusă o eventuală întâlnire. Doar că atunci va trebui să fiu 
înarmat cu probe. În situaţia actuală e nevoie de o altă tactică, 
de o mişcare de învăluire. Trebuie să obţin cât mai multe 
informaţii despre armator, despre obiceiurile lui, despre 
anturajul lui şi, eventual, despre locurile în care ar putea să 
ascundă tablourile. Oricum, acolo nu voi mai fi singur. 
Inteligența şi perspicacitatea lui Roman îmi vor fi de mare 
ajutor. Acum însă vine escala de la Istanbul, unde urmează să 
întâlnesc un corespondent de-al lui Wild care are să-mi 
transmită câteva date importante. Nu mai am timp la dispoziţie. 
Trebuie să mă odihnesc puţin. Şi... Mare atenţie! Mare atenţie!”. 

Işi rezemă capul de spătarul fotoliului şi închise ochii spre a se 
relaxa. 

Stewardesa îl trei. 

— Wünschen Sie noch etwas?” 

— Nu, mulțumesc. Wann landen wir în Istanbul, Frăulein?8 


7 Mai doriți ceva? 
8 Când aterizăm la Istambul, domnişoară? 


— In eine halbe Stunde.? 
— Mulţumesc. Şi Stancu îi zâmbi cu surâsul său de zile mari. 


Avionul ateriză lin, aproape fără să se simtă. Un autobuz îl 
conduse până în holul aeroportului, unde prezentă paşaportul, 
biletul şi tichetul de tranzit. Avea două ore la dispoziţie, mai 
precis o oră şi patruzeci şi şapte de minute. Ca orice turist, 
„trebuia” să viziteze oraşul. Angajă un taxi, nu primul şi nici al 
doilea, ci... tocmai pe al cincilea, aşa, din spirit de prevedere, 
apoi îl rugă pe şofer să facă cu el un tur prin oraş, arătându-i ce 
e mai important de văzut într-o oră şi... ceva! 

Sub razele unui soare blând de toamnă, Istanbulul era de un 
gri metalic, poate din cauza ceţei călduţe care urca dinspre 
mare. La prima vedere părea un oraş dezordonat, plin de praf, 
în care mulţimea pestriță bătea străzile de la periferie până la 
marile şi frumoasele bulevarde ale noilor cartiere. Respectând 
dorinţa clientului, şoferul făcu un tur al monumentelor celebre. 

Mai întâi Moscheea Albastră, numită astfel din cauza faianţei 
care o împodobeşte şi care dă reflexe albastre zidurilor, cu 
minunatele cascade ale cupolelor şi cu cele şase minarete de o 
fineţe extraordinară. Apoi Moscheea Eyub, de unde se vede 
întreaga panoramă a Cornului de Aur. Urmară la rând Fântâna 
sultanului Ahmet, o altă minune arhitectonică, şi Moscheea 
Suleymaniye şi... Observă că i-a mai rămas puţin timp ca să 
treacă în fuga maşinii pe ţărmul Bosforului, care separă Europa 
de Asia şi leagă Marea Neagră de Marea Marmara. Totul fusese 
un galop. Dar ochiul lui Stancu reţinu câte ceva. Poate că... 
altădată. Acum avea griji. Din când în când arunca câte o privire 
în spate, în faţă, lateral, ca să vadă dacă nu-i urmărit. Se părea 
că nu. Se apropia timpul de întoarcere. li ceru şoferului să revină 
la aeroport. Plăti cursa, îi lăsă un bacşiş şi, grăbit, se îndreptă 
spre sala de aşteptare. 

Îl observă imediat pe bărbatul scund şi măsliniu la faţă care 
ţinea în mâna dreaptă, ca semn de recunoaştere, o revistă 
„Time”. Probabil că şi acesta îl recunoscu, fiindcă se ridică de pe 
bancheta pe care şedea, îndreptându-se spre toaletă. Stancu 
mai aşteptă cinci minute, apoi îl urmă. Când ajunse însă în 
prima încăpere nu-l mai văzu. Dispăruse de parcă l-ar fi înghiţit 
pământul. Contrariat, se uită prin cabine şi, în sfârşit, în cea de- 


9 Peste o jumătate de oră. 


a patra îl zări întins pe jos, cu capul sprijinit în mod curios de 
chiuvetă. Maiorul intră înăuntru şi îl apucă de umăr, dar acesta 
alunecă pe podeaua de ciment într-o mişcare care-i întoarse 
faţa. Avea ochii dilataţi şi ficşi. In acelaşi timp, Stancu simţi un 
puternic miros de migdale amare. Nu era nevoie de niciun 
medic pentru a constata că turcul era mort. Pistol cu cianură. 
Pulverizat cu presiune puternică acidul prusic pătrunde prin porii 
pielii şi provoacă moartea prin embolie, în cel mult două minute. 
Arterele care transportă sângele la creier sunt paralizate 
instantaneu, iar moartea survine imediat prin tromboză 
cerebrală. Şi urmele de otravă dispar în cel mult şase minute, 
adică înainte ca medicul legist să poată face autopsia. „Treabă 
de profesionist! Victima o fi fost urmărită... sau poate eu?” 


Stancu ieşi din cabină. Nu mai putea face nimic. Poliţia va 
conchide probabil că a fost un stop cardiac. Un singur lucru bun 
se impunea: să dispară cât mai repede, pentru a nu fi expus 
unor tracasări inutile şi plictisitoare sau, cine ştie, poate chiar 
unei compromiteri?! Fără grabă merse apoi la un chioşc de 
ziare, de unde-şi cumpără un „Der Spiegel” şi, fluturându-l în 
mână, se îndreptă spre poarta de ieşire numărul trei. Era şi 
timpul. Exact peste zece minute se afla în acelaşi fotoliu din 
„Jet”, în faţa stewardesei zâmbitoare, care-i servi imediat un 
coniac şi o cafea. Mai ceru un coniac, după care încercă să 
analizeze situaţia: „Călătoria nu a început sub cele mai 
favorabile auspicii. Am de-a face cu un adversar puternic, bine 
informat, fără scrupule şi viclean. E oare un avertisment? Nu-mi 
pot situa încă inamicul, dar e limpede că plecarea mea la Atena 
nu a trecut neobservată. Oare la ce mă pot aştepta în bârlogul 
fiarei? În orice caz, la nimic bun. Şi tocmai acum urmează să 
sosească şi Roman, trebuie să-l avertizez într-un fel, întrucât, 
mai mult ca sigur, împreună ori pe rând, vom face amândoi 
obiectul unei supravegheri permanente cât timp vom sta la 
Atena. Trebuie să găsesc soluţia optimă pentru a rezolva acest 
mozaic complicat. Evident, nu-l pot evita pe Roman care, la ora 
actuală, probabil că s-a şi cazat la hotelul King George. Dar dacă 
mă aşteaptă la aeroport?”. Respinse acest gând ca nefondat, 
fiindcă o asemenea greşeală nu putea s-o comită niciun 
începător. „În fine, văzând şi făcând! La urma urmei, nu se pot 
da reţete universal valabile. O voi aplica pe cea mai potrivită 
împrejurărilor”. 

Deşi încă toamnă în această parte a Europei, în noul şi 
modernul aeroport din Atena domnea o căldură grea şi jilavă, 
ferestrele cu vitralii părând să multiplice razele unui soare care 
semnala mai curând o vară târzie. Difuzoarele anunțau 
zgomotos aterizarea câte unui avion venind din diferite părţi ale 
lumii, când Stancu se apropie de dubla poartă de sticlă în 
spatele căreia stăteau câţiva funcţionari de poliţie şi vameşii. 

Formalităţile, au decurs rapid, fără probleme. Işi aşteptă 
valiza, o luă şi se îndreptă spre un bar, unde comandă o cafea. 
Sorbind încet din ceaşca aburindă, maiorul privea liniştit 
vânzoleala din jurul său. Pasagerii aşteptaţi de rude ori de 


prieteni se îmbrăţişau, gesticulau, explicând cine ştie ce lucruri 
interesante pentru ei, şi se îndreptau zgomotoşi spre ieşire. În 
fine, zări şi omul. Era sigur că şi aceasta îl văzuse, dar nu dădea 
semne că l-ar fi recunoscut. Mimând neliniştea, ca unul care a 
aşteptat destul timp o persoană care nu mai venea, plictisit şi 
puţin dezorientat, se aşeză în faţa unei vitrine cu obiecte de 
artizanat, contemplând-o cu mult interes. După un timp, 
difuzoarele anunţară aterizarea unui avion TWA venind de la 
Cairo. O dată cu fluxul de călători, Stancu se îndreptă încet spre 
ieşire, după ce se convinse că persoana îl precedase, încadrată 
într-un alt grup de călători. Ajungând la poarta principală, îl văzu 
într-un Pontiac vişiniu. Mai făcu câţiva paşi, de parcă ar fi căutat 
pe cineva, apoi se sui în maşina care demară în viteză. Ochii lui 
se încrucişară cu cei ai omului lui Wild. Privirea acestuia era rece 
şi tranşantă. 

— Sunteţi pentru prima oară în Atena? îl întrebă el în 
germană. 

— Da, răspunse Stancu liniştit. Dar civilizaţia ateniană nu-mi e 
necunoscută. 

— O. K. Atunci nu rămâne decât s-o examinaţi cu ochii 
dumneavoastră. 

— Sper să-mi fiţi un ghid competent. 

După schimbul de parolă, faţa bărbatului de la volan deveni 
mai prietenoasă. Zâmbi, vorbindu-i: 

— Bossul meu mi-a dat unele însărcinări şi sper ca mâine să 
putem discuta mai la obiect. Am să vă telefonez pentru a vă 
indica locul şi ora. Până atunci vă conduc la hotelul „King 
George”, unde s-a reţinut o cameră pentru dumneavoastră. 
Numele meu este Riva, între prieteni mi se spune şi „Torpila”. 
Aici vă las, hotelul e la o distanţă de jumătate de oră. Luaţi un 
taxi până acolo, e mai sănătos. Vă doresc un sejur plăcut. 
Cobori, iar maşina porni imediat. Privi la stânga şi la dreapta, 
dar pe strada Pazmazoglu, unde se afla, nu era la acea oră o 
îmbulzeală prea mare de taxiuri. In sfârşit reuşi să oprească 
unul, iar peste douăzeci şi cinci de minute se şi afla în holul 
impunătorului hotel, în faţa recepţiei. 

— Herr Stanco? Sigur, aveţi camera 717.  Telexul 
dumneavoastră a ajuns la timp, zise recepţionerul, cu o faţă 
radioasă. 

Apoi acesta făcu semn unui boy care-i luă geamantanul şi-l 


conduse până la lift. Camera care i se repartizase era mare, 
somptuoasă, mobilată rafinat, cu mult gust. Nu lipseau 
frigiderul, televizorul şi aparatul de radio cu ceas. Covoare 
persane, o măsuţă de scris, două fotolii şi un pat dublu din lemn 
de mahon. Se dezbrăcă şi intră în baie, unde stătu mult sub duş, 
după care se frecă cu un prosop aspru până ce pielea i se înroşi. 
Se îmbrăcă cu un halat şi se întoarse în cameră, trântindu-se pe 
pat, cu o ţigară în gură. Îl năpădiră gândurile. 

„Probabil că Roman e în hotel. Evident, pot să mă interesez la 
recepţie, dar nu e bine să se creadă că am un interes special. 
Cum să-i aflu totuşi numărul camerei pentru a putea comunica 
cu el? De multe ori, acolo unde o problemă nu poate fi pusă în 
mod corect... acolo...”. 

Ridică receptorul telefonului. Vocea centralistei răspunse 
imediat. 

— Scuzaţi, domnişoară, i se adresă el în engleză, mi s-a 
comunicat că aş fi fost căutat de un amic, mister George Mitana, 
care probabil a sunat din oraş sau dintr-un alt hotel, s-ar putea 
să revină şi atunci... prelungi el ceea ce avea de spus. 

— Mister Mitana locuieşte la noi, camera 812, dar nu v-a 
căutat de când sunt eu de serviciu. În schimb, a dat telefon la 
agenţia comercială „Hermes” şi... 

— Mulţumesc, domnişoară, poate că schimbul 
dumneavoastră... E în regulă, thank you! 

Inchise. Peste alte zece minute, Roman se afla în camera lui. 
Se îmbrăţişară. Apoi îl întrebă, făcând un anumit gest, despre 
măsurile întreprinse în domeniul „prospectării” pieţei textile la 
firmele elene de specialitate. 

Restul convorbirii se desfăşură în baie, unde apa ambelor 
duşuri cădea în averse, în timp ce în cameră, pe canalul doi, se 
putea viziona la televizor un show filmat cu o zi înainte la barul 
„Atlanta” din Milano. 

După un timp, „Mitana” plecă din cameră, dar peste două ore, 
când Stancu cobori, îl zări pe acesta în hol, cu un ziar în mână, 
şezând aproape imobil într-un fotoliu, având o lumină ciudat 
strălucitoare în pupilele ochilor. O privire i-a fost de ajuns pentru 
a realiza că acesta era pradă unei vii emoţii. Intră în toaletă, 
întârzie puţin, apoi, când ieşi, trecu pe lângă Roman 
împiedicându-se uşor de un covor persan, fi ceru scuze zâmbind 
şi ieşi din hotel. După câtva timp, Roman ridică biletul prins în 


ziar şi ieşi la rândul ui. 

Era ora dejunului, când băutorii nu se prea vedeau prin 
restaurante şi baruri de zi, poate cu excepţia celor de pe 
Kapodistrion, oamenii stând mai mult pe acasă, pentru a-şi face 
siesta. Stancu umblă pe jos preţ de vreo patruzeci de minute, 
privind vitrinele, studiind titlurile ziarelor şi revistelor etalate în 
faţa chioşcurilor, oprindu-se din când la când la fotografiile şi 
reclamele unor cinematografe, teatre şi cabarete, verificându-şi, 
cu acest prilej, spatele. La o intersecţie opri un taxi, din care 
cobori în piaţa Canigas, achită cursa şi intră într-un bar de zi. 
Ochi o masă mai ferită, unde se aşeză pe un scaun fără spătar, 
apoi comandă un vermut 

— Nu prea arăţi vesel, amice, îi zise el barmanului în engleză. 
Aş putea face ceva ca să-ţi remontez moralul? 

Omul, mic şi slab ca un ţăr, cu-o faţă măslinie, adânc brăzdată 
de riduri, era barman, chelner şi, probabil, şi proprietar. Il privi 
drept în lumina ochilor. 

— Da, răspunse el într-o engleză aproximativă, eventual să 
beţi ceva cu furtunul! 

— Imposibil, amice, nu rezist. De altfel, nu mă pot plânge cu 
privire la mărimea paharelor! 

— lar dacă s-ar reduce această mărime aş primi eu plângeri 
cu privire la preţul consumaţiei. 

— Şi dacă preţurile ar scădea, pe timpul ăsta de criză, nu ne- 
ai mai putea servi dumneata! 

— Corect. Mai doriţi ceva? 

— O sticlă de „Campari” şi... mi-ai putea încropi şi ceva de 
haleală? 

— O.K. Mă întorc într-o clipă. Să văd ce are cald la bucătărie. 

În sfârşit, zări şi silueta lui Roman profilându-se în prag. 
Acesta intră, scrută atent penumbra localului, apoi se apropie de 
barman care tocmai ieşea din bucătărie. 

— Aş mânca şi aş bea ceva, îi vorbi el în limba lui 
Shakespeare. 

Omul îi făcu un semn spre masa lui Stancu. 

— Dacă vă face plăcere să staţi împreună cu cineva care 
înţelege limba dumneavoastră, vă servesc numaidecât. 

Roman îşi întoarse privirea spre locul indicat de barman, ca şi 
cum l-ar fi descoperit atunci, şi se îndreptă spre masă. Zise tare. 

— Free, mister...? 


— Yes, please. 

Se aşeză. Când barmanul sosi cu o tavă cu mâncare îl servi şi 
pe el cu peşte, cartofi prăjiţi şi un steak. Apoi acesta umplu 
paharele şi se retrase la bar, unde reluă, plictisit, lectura unei 
reviste. Un timp, cei doi mâncară în tăcere, după care Stancu 
întrebă încet: 

— Ce s-a întâmplat? 

— Mi-au fost percheziţionate bagajele! 

— Eşti sigur? 

— Cât se poate de sigur! Am lăsat, ca de obicei, semnul meu 
la geamantane... 

— Cunosc. Şi? 

— Nu mai era acolo! 

— Ai avut ceva compromiţător? 

— Nimic. Prospecte, eşantioane... 

— ţi lipseşte ceva? 

— Nimic! 

— Perfect. Era de aşteptat. Sper că nu te-ai speriat?! 

— Nu, dar... 

— Nu avem de-a face cu proşti, să-ţi între asta bine în cap şi 
să nu-i subapreciezi. O.K.? Lasă-i să facă ce vor, tu vezi-ţi de 
treaba ta la întreprinderi. De fapt, nici nu ştiu încă despre cine-i 
vorba. După ce iei primele contacte mă anunţi şi pe mine, ştii 
unde mă găseşti. Peste câteva zile, va trebui să pleci la 
Munchen, unde te vei întâlni cu Wachter, care e în temă. O să-i 
transmiţi câteva lucruri pe care aş dori să le facă pentru noi. 
Poate va trebui să mă ajuţi şi aici puţin. Poate... de fapt, mâine 
voi şti mai multe. Acum am să te pun în temă cu problemele 
muncheneze... 

După ce termină şi răspunse şi la întrebările lui „Mitana”, 
Stancu bătu cu furculiţa în masă. Barmanul ridică o figură 
plictisită, iar maiorul îi făcu semn să mai aducă o sticlă. Acesta 
le umplu paharele şi se reîntoarse la... citit. În tot acest timp nu 
intră nimeni în bar. 

— Din ce o fi trăind ăsta? se miră Roman. 

— Nu-ţi face griji inutile. El nu trăieşte numai din consumaţiile 
astea. Mai învârteşte el câte ceva! În fine, asta e. Să ne 
întoarcem la oile noastre. Deci ai înţeles modalitatea în care ne 
vom întâlni şi vom comunica. Eu voi pleca acum. Tu urmează- 
mă după o jumătate de oră. Familiarizează-te cu oraşul, dar fii 


atent. Obiectivul nostru central e Stavros Polidis, armator 
multimilionar, proprietar de nave, întreprinderi, bănci, localuri, 
acţiuni şi... gorile fără scrupule. Ceea ce ne interesează la ora 
actuală este unde se găsesc cele opt „volume” luate din 
biblioteca noastră şi eventual cât vor rămâne în locul respectiv. 
Priveşte cu atenţie, ascultă ce se vorbeşte, cumpără tot ce poţi 
în această direcţie, dar... nu acţiona singur. Nu fii amărât, îţi va 
veni şi ţie rândul, n-ai teamă. Aici, aventura ţi se impune, nu ţi-o 
alegi tu. Şi acum, la revedere şi noroc bun! 

Stancu chemă barmanul, achită partea lui din consumaţie şi 
plecă. Pe drum se gândi la întâlnirea pe care o avea în acea 
după-amiază cu Riva. Oare acesta îi va putea spune mal multe 
lucruri? Evident, primau sarcinile pe care le avea de îndeplinit, 
dar... n-ar strica dacă şi-ar putea crea şi puţin timp liber, pentru 
a se familiariza cât de cât cu oraşul şi a vizita câteva 
monumente mai 


importante... Acropole cu Partenonul, Erehteionul, primul 
evocând armonia unui stil, iar al doilea ilustrând graţia unei 
epoci. Dacă ar avea timp! Va trebui să-şi facă timp. 

Opri un taxi şi îi dădu şoferului adresă la care să-l conducă. Se 
plimbă un timp pe străzi, gândindu-se la convorbirea pe care 
urma s-o aibă. Era 13,30 când ajunse în holul Interpolului Atena. 
Anunţat telefonic, adjunctul directorului, Ghiorghios 
Pappadimas, îl primi imediat.. 

— Vă aşteptam, Herr Doktor, îi spuse acesta cu o voce veselă, 
venind în întâmpinarea lui cu mâna întinsă. Bine aţi venit la 
Atena! Vă rog să luaţi loc şi să vă faceţi comod. Un coniac? 
Whisky? Cafea? Sau poate doriţi o gustare? 

Fără a-i da timp să răspundă, sună, spuse câteva cuvinte în 
greceşte fetei care intră, apoi se întoarse din nou spre el. 

— Am impresia că aveţi unele probleme neplăcute. Vă ascult 
cu plăcere şi, dacă stă în puterea noastră, vă vom acorda tot 
ajutorul. 

Stancu îşi aprinse o ţigară, apoi îi expuse scurt şi concis toată 
situaţia, începând cu furtul tablourilor de la Muzeul Municipal 
până la modul în care s-a depistat calea care conducea la 
Stavros Polidis. Interlocutorul său l-a urmărit cu multă atenţie, 
întrerupându-l foarte puţin, doar pentru precizarea unui fapt, a 
unui eveniment 

Intrarea secretarei întrerupse discuţia. Pe o măsuţă cu rotile 
se afla o tavă cu două cafele, o sticlă de coniac „Metaxa”, două 
pahare şi o farfurie cu sandvişuri. Fata împinse masa lângă ei şi 
ieşi. 

— Vă rog să vă serviţi zise Pappadimas, după ce turnă 
coniacul în pahare. 

Băură în tăcere, apoi Stancu sorbi puţin din cafea. 

— O ţigară? îl întrebă amfitrionul său, întinzându-i o cutie de 
„Hellas”. 

Luă o ţigară, o aprinse şi aşteptă. 

Pappadimas sorbi şi el din cafea, apoi zise: 

— Cunosc problema furtului celor opt tablouri. Secretariatul 
General Interpol le-a dat în urmărire internaţională şi, ca atare, 
sunt şi în atenţia poliţiei noastre. Evident, la timpul acela, 
amănuntele pe care mi le-aţi relatat acum nu-mi erau cunoscute 
şi cred că nici Secretariatului General. Acestea, dacă am înţeles 
bine, sunt elemente de ultimă oră rezultate din investigaţiile 


dumneavoastră. Sunt confirmate şi de poliţia română? 

— Bineînțeles.. Datele principiale care au condus la itinerarul 
pe care vi l-am relatat şi la posesorul actual le cunoşteam din 
anchetă, iar ele au fost confirmate de noi indicii şi probe directe. 
Am omis să vă relatez unele amănunte, nesemnificative poate 
pentru dumneavoastră, dar edificatoare pentru noi, cei care 
urmărim zilnic această cauză. 

— E limpede! Noi îl cunoaştem pe armatorul Polidis, care are 
două cetăţenii, greacă şi americană. Inţelegeţi? O nucă tare. Nu 
numai datorită averii sale considerabile de aici şi din alte părţi 
ale lumii, ci şi datorită relaţiilor sale care se întind de-a lungul 
unor continente. Şi nu vă ascund nici faptul că are, cum să vă 
spun, propria sa poliţie... în întreprinderile pe care le posedă, 
plus gorilele din garda personală. O parte din averea sa e 
investită în opere de artă, pe care noi trebuie să le socotim 
obţinute în mod corect: licitaţii, achiziţii. Aici, în lumea artelor, 
joacă rolul unui Mecena, cum cred că aţi aflat, stimulând pe unii 
pictori şi sculptori cu diferite sume de bani sau cumpărându-le 
câte un tablou ori o statuetă. 

— Nu-i niciun secret pentru dumneavoastră care, probabil, aţi 
avut mai multe cercetări în materie de furturi de obiecte de 
artă, că mulţi bancheri, oameni ai finanţelor, investindu-şi 
capitalurile în artă, nu o fac de dragul operelor respective, deşi 
sunt şi asemenea colecționari, mai puţini la număr, ci mai ales 
pentru faptul că operele de artă au reprezentat întotdeauna 
valori rezistente în timpul crizelor economice. Cu alte cuvinte, 
achiziţionând, pe orice căi, picturi, sculpturi şi alte obiecte de 
artă, rare şi preţioase, investesc şi îşi măresc totdeauna 
considerabil averea, prin garanţia pe care o pot oferi la un 
moment dat galeriile pe care le au. Sigur că pe aceşti indivizi, 
indiferent de categoria socială din care fac parte, nu-i 
interesează mijlocul prin care se dobândesc operele de artă, ba 
uneori chiar le „comandă” direct din unele muzee, generează şi 
întreţin o armată de hoţi, specialişti în furturile de tablouri, 
tăinuitori, falsificatori, speculanţi, gangsteri de tot felul, ba chiar 
şi criminali. În spatele acestei aşa-zise dragoste faţă de artă se 
ascunde o gamă întreagă de infracţiuni, de la furt la violenţă şi 
crimă, atât timp cât aceste „afaceri” se plătesc foarte bine, 
uneori câştigându-se mai mult decât din traficul de stupefiante! 

— Nu vă pot contrazice, stimate coleg, cred că nu vă spun 


nimic nou dacă afirm că toate aceste furturi prin spargeri la cele 
mai mari muzee din lume şi apoi vânzarea lor celor care pot 
plăti, cu tot cortegiul lor de interceptări ale unor „transporturi” 
şi subtitrarea lor de către unele ganguri străine, cu toate 
răfuielile şi reglările de conturi, fac să curgă mult sânge pe acest 
întinat altar al artei! Din păcate aşa stau lucrurile. Muzeele 
noastre au constituit, nu de puţine ori, ţinta unor spărgători care 
au furat şi au înstrăinat pe alte continente opere de mare 
valoare istorică şi artistică. 

— Şi le-aţi recuperat? 

— Unele da, altele nu! 

— Suntem, în cazul de faţă, în aceeaşi situaţie şi nu cedăm 
aceste obiecte de artă care aparţin statului nostru, indiferent în 
mâna cui s-ar afla. Cred că avem dreptul să afirmăm acest 
lucru, fiind şi în limitele legalităţii internaţionale. 

— Bine zis! Dar, apropo de problema noastră, se zice că 
Polidis are o foarte frumoasă colecţie de tablouri, deşi eu nu am 
văzut-o niciodată. 

— E aici? Vreau să spun, îşi are pinacoteca la locuinţa din 
Atena? 

— O parte din tablouri le păstrează aici, în Atena, dar cele mai 
importante se pare că se află la vila sa din Paradise City, în 
„States”. În altă ordine de idei, vreau să vă asigur că vă vom 
acorda sprijinul. Dar noi... vom acţiona numai legal. 

Stancu surâse uşor. 

— Nu vă cer nicio acţiune ilegală din punct de vedere juridic şi 
polițienesc, referindu-mă la vreo încălcare a metodelor şi 
mijloacelor dumneavoastră de lucru. 

— Ce probe aveţi împotriva lui Polidis? 

— Deşi avem o serie de probe, indirecte şi chiar directe, aş 
dori să subliniez faptul că eu nu am venit aici ca să-l acuz pe 
Polidis şi să-l trimit pe banca inculpaţilor. Nu ştiu exact care este 
rolul lui în - hai să-i spunem mai frumos - această „tranzacţie: 
autor, instigator, complice, tăinuitor, favorizator şi... la drept 
vorbind, nici nu mă interesează acest aspect la ora actuală. 
Ceea ce ne preocupă pe noi sunt tablourile care ne-au fost 
furate şi recuperarea lor, indiferent în mâna cui se află şi 
indiferent sub ce titlu. Suntem parte la Convenţia UNESCO 
potrivit căreia toate obiectele de artă care au fost sustrage 
dintr-o ţară, indiferent sub ce formă, trebuie înapoiate acesteia. 


E cât se poate de clar. De altfel, cred că şi dumneavoastră 
acţionaţi tot în spiritul acestor prevederi. Cât priveşte întrebarea 
dumneavoastră, aflaţi că noi posedăm probe şi mijloace de 
probă privind tratativele purtate de  Polidis pentru 
„achiziţionarea” tablourilor prin Heleni Landis şi Albers zis 
„Mistreţul”... 

— ...Cel care a fost lichidat la Munchen? Ştiu că a fost aici, l- 
am supravegheat, era în atenţia Secretariatului General pentru 
trafic de arme şi de stupefiante. E adevărat că l-a contactat pe 
Polidis într-o cafenea. 

— Perfect, aţi fost pe fază! Mai sunt interogatoriile inculpaţilor 
arestaţi şi condamnaţi la noi pentru furtul de tablouri... 

— ...Au fost prinşi? 

— Da, dar după ce au scos tablourile din ţară. Ei au mărturisit 
însă cine i-a angajat, cu ce preţ, cine a comandat marfa. Apoi 
mai sunt la Munchen câteva persoane pe care le-am contactat, 
constatând că sunt bine informate asupra itinerarului acestui 
transport, via Austria, Italia şi Grecia. Şi mai avem şi altele. 

— Evident, din punct de vedere polițienesc aveţi, ca să zic 
aşa, suficiente elemente pentru o bază tactică, dar... 

— ...Avem şi din punct de vedere juridic. Dar nu pot decât să 
repet: eu nu am venit aici pentru a cere arestarea lui Polidis. Noi 
vrem tablourile. Restul... e treaba justiţiei să hotărască asupra 
probelor. 

— O.K. O să-i facem o descindere bossului. Nu vă ascund 
faptul că pentru o percheziţie într-un asemenea loc sunt 
necesare intervenţii mari la procuratură. Dar, fie. La reşedinţele 
sale din Atena şi din insula Creta vom căuta cu toate mijloacele 
tehnice care ne stau la îndemână şi, după toate aparențele... Nu 
vom găsi nimic. Chiar dacă tablourile furate sunt aici! mai mult 
ca sigur că ele nu vor fi la vedere. De altfel, chiar dacă le-am 
găsi, ele pot fi nişte...„copii”... 

— Făcute unde? îl întrerupse maiorul cu o intonaţie care nu-i 
scăpă acestuia. 

— După cărţi poştale schimbate între muzee, eventual. 

— Da! Mi se pare perfect logic. Şi... 

— Ei bine, s-ar putea să găsim aceste copii, desigur, dacă nu 
va şti dinainte că-l vom „vizita”. De unde? Asta-i o altă 
problemă. Şi atunci ce-i putem face? Să-l interogăm? Să-l 
inculpăm? Pentru ce? Şi ce fel de probe administrăm? 


Nemaivorbind că are o armată de avocaţi pe care ni-i va arunca 
în spinare. Mie nu-mi surâde o asemenea eventualitate. Vreau 
să spun, poliţiei elene! 

Stancu îl ascultă încordat. Se părea că interlocutorul său 
cunoaşte mult mai multe lucruri despre acest caz decât lasă să 
se înţeleagă. Aceasta n-ar fi rău dacă, bineînţeles, ar fi dispus 
ori ar putea să-l ajute efectiv. Poate într-o manieră în care să nu 
fie direct amestecat, în caz de eşec. Încerca să-i înţeleagă 
poziţia. Prudenţă? Teamă? Nehotărâre? Ori toate trei la un loc? 
Bău încă puţin din licoarea aurie din faţa sa, apoi zise: 

— Într-adevăr e foarte bun coniacul ăsta. Vechi şi cu un gust 
extraordinar. Făcut de mari meşteri. Am impresia că beau un 
ulei dulceag, parfumat şi catifelat. Se cunoaşte marfa de 
calitate. Vă mărturisesc că înţeleg ceea ce gândiţi. De fapt, nu 
vreau nimic din toate acestea. Niciun fel de operaţiuni, 
descinderi, percheziţii, arestări ori ceva asemănător! Am cerut 
numai cooperare pentru a primi, prin mijloacele dumneavoastră 
specifice şi fără să încălcaţi legislaţia ori regulile normale de 
muncă...cât mai multe date în legătură cu tablourile furate. E 
corect, nu-i aşa? Şi întrucât toate drumurile duc la Polidis, ale 
cărui pinacoteci de aici ori de aiurea ştim cum s-au făcut, poate 
că aflaţi ceva şi despre obiectele de artă căutate de noi. E tot ce 
vă rugăm. O.K.? 

Pappadimas râse amuzat. 

— Numai atât? Îmi luaţi o piatră grea de pe suflet, deşi, la 
drept vorbind, e şi mult şi puţin. Jucaţi fair, îmi place. Voi face 
tot posibilul, vă rog doar să nu mă puneţi în situaţii limită, adică 
să investigaţi „prea” mult de unul singur şi în gol. Poate fi 
periculos şi din alt punct de vedere. 

— Ne-am înţeles. Pot să vă sun aici? 

— Reveniţi peste două zile, între timp vom mai vorbi. Până 
atunci poate vizitaţi Atena, monumentele ei, eventual 
cabaretele. Vă doresc un sejur plăcut, mai zise el, conducându-l. 
Ajungând la uşă, Stancu se întoarse şi zise în treacăt: 

— Am uitat să vă spun. După cele opt tablouri furate de la noi 
nu se puteau face copii anterior pentru bunul motiv că acestea, 
din întâmplare, nu au fost fotografiate tip carte poştală care să 
se schimbe cu alte muzee! 

Apoi îi zâmbi, strângându-i mâna cu prietenie. 


Într-un apartament din München, doi bărbaţi purtau o discuţie 
foarte animată. Unul dintre ei era un personaj înalt şi foarte 
spătos. Faţa lui era rotundă şi buhăită, părul alb cu reflexe 
albăstrii, iar ochii săi erau reci, de peşte. Aşezat comod într-un 
fotoliu de piele, cu un pahar de whisky în faţă, ţinea între 
degetele sale scurte şi butucănoase o ţigară groasă de foi. 

Celălalt individ se agita şi vorbea: 

— Bine, dar Albers, după câte ştiu, a fost suprimat de oamenii 
„Chiorului” pentru motive bine stabilite, aşa că nu înţeleg de ce 
crezi că eu... 

— Nici nu trebuie să ştii sau să înţelegi ceva, ci să execuţi 
ceea ce am hotărât eu. 

— Grecoaica are însă, ca să spun aşa, o misiune oficioasă aici, 
reprezintă pe unul dintre cei mai mari financiari, un magnat al... 

— Ascultă, Serge, de când ai început tu să-mi discuţi ordinele? 
Ori poate vrei să-mi dai lecţii?! Nu credeam că trebuie să-mi 
justific hotărârea pe care am luat-o. Dar pentru că noi 
„cooperăm” de mulţi ani, am să-ţi spun un lucru. Tu crezi că eu 
nu-l cunosc pe acest boss greco-american? În Africa, în Vietnam, 
în Cuba, tu ai împuşcat oameni mai cumsecade decât el! 
Bătrânul gangster din Frisco, devenit apoi un mare armator, a 
fost băgat până peste cap în cele mai împuţite afaceri; 
contrabandă cu spirtoase şi ţigări la început, apoi loterii 
clandestine, trafic de „zăpadă”, arme, femei şi multe altele. Dar 
a ieşit totdeauna cu faţa curată din... lipsă de probe. Îmi 
amintesc cum era s-o încurce acum câţiva ani. A importat din 
Italia zece mii de perechi de pantofi aduşi cu vaporul şi, când 
era să plătească vama, a deschis o cutie în care era un singur 
pantof, cel stâng... A deschis a doua cutie, a treia, a cincea... În 
toate era câte un singur pantof, cel stâng. Mimând panica, i-a 
obligat pe vameşi să-i deschidă toate cutiile, constatându-se în 
final că furnizorul l-a înşelat. A protestat, a făcut scandal şi până 
la urmă a fost scutit de vamă, de unele impozite, nu ştiu dacă 
total ori parţial. După două luni, când scandalul fusese uitat, a 
primit un alt transport, de astă dată cu trenul. Tot zece mii de 
cutii, dar... cu pantoful drept.Escrocheria a fost însă descoperită 
şi s-a declanşat un scandal monstru, presa l-a atacat, dar până 
la urmă a reuşit să muşamalizeze totul. Aşa că vezi, dragă 
Serge, nu merită să vorbim despre boss! Până acum nu m-au 
deranjat matrapazlâcurile lui, acum însă a început să se 


infiltreze tot mai mult în domeniul meu, sub masca aşa-zisei 
colecţionări de opere de artă, „Mistreţul” m-a tras în piept, 
vânzându-i lui ceea ce mi se cuvenea mie, iar acum grecoaica 
tratează când cu „Chiorul”, când cu Dietrich o nouă afacere. 
Basta! Ce-i drept, mai e cineva în acest joc, de care însă nu mă 
pot lega fiindcă nu-l vreau duşman, dar poate cândva îi va veni 
şi lui rândul. Dar spune-mi, o cunoşti pe grecoaică? 

— Am cunoscut-o cândva la Paris, într-o afacere cu diamante 
„importate” din Africa de Sud. 

— Foarte bine. Atunci o poţi răci fără prea multe remuşcări. 
Apoi dispari. Eşti străin, uite aici ai biletul de avion, îţi vom face 
„acoperirea” şi la aeroport primeşti plicul de la Gunther. „C'est à 
prendre ou ă laisser!”. 

— C'est ă prendre, patron! 


Era ora 01,30 când Heleni Landis stinse lumina. Se distrase 
puţin la un cabaret cu unul dintre însoțitorii săi, care ocupa o 
cameră vecină cu a ei. Andros se pilise ceva mai mult decât de 
obicei, devenise îndrăzneţ, fiind necesară intervenţia hotărâtă a 
lui Renzo pentru a-l aduce la linia de plutire. De fapt, acesta l-a 
şi lovit destul de rău, neavând altă posibilitate de a-l linişti. Lui 
Heleni i se păru că Renzo a acţionat mai mult din gelozie decât 
din datorie faţă de stăpân şi de protejata lui. Era şi vina ei, 
desigur, nu trebuia să se încurce cu amândoi deodată. Fiindcă a 
fi gelos este ca şi cum ai fi infirm. E chiar mai rău decât a fi 
mutilat sau orb. Trebuie să lupţi singur împotriva acestui rău 
care-ţi roade spiritul şi de care, uneori, nu te poţi elibera decât 
prin moarte. lar ea, în loc să-i ţină la distanţă, îi schimba ca pe 
mănuşi. Acum, relaxată în pat, după ce i-au trecut durerile de 
cap care au apucat-o când a început scandalul, putea gândi mai 
bine la toate aceste întâmplări neplăcute, cărora va trebui să le 
pună capăt. Măcar dacă ar fi venit românul acela înalt, pe care-l 
întâlnise la Wild. Dincolo de faptul că era prezentabil şi potrivit 
exigenţelor ei, poate reuşea până la urmă să-i sufle caidului 
munchenez în favoarea patronului şi poate... în definitiv, de ce 
nu, a ei! În viitor va trebui să aranjeze câteva întâlniri cu el şi să- 
| atragă spre Atena. Acolo, singură sau cu ajutorului patronului, 
se va găsi un mijloc - bani, bijuterii, femei - pentru a-l convinge 
să coopereze. Puterea banului a fost întotdeauna convingătoare, 
de ce nu ar fi şi acum? 


Şi pe măsură ce se gândea mai mult la acest proiect, varianta 
i se părea mai atrăgătoare. In cel mai rău caz va putea să se 
aleagă cu o frumoasă bonificaţie care ar mări binişor contul ei în 
banca elveţiană. Oftă, luă un somnifer şi peste puţin timp 
adormi. 

Deodată se trezi, cu senzaţia că nu e singură. Aprinse 
neliniştită veioza şi, când ridică ochii, zări o umbră enormă 
proiectându-se asupra ei. Corpul i se contractă de teamă, 
deschise gura să ţipe, dar, înainte de a-i ieşi vreun strigăt din 
gât, o lumină orbitoare îi explodă în faţa ochilor, iar viaţa ei se 
dezintegră în neant... 


DIVERSIUNE CRIMINALĂ 


Locotenentul Andrei Drăgoi din Miliția Municipiului era în 
noaptea aceea de serviciu. Ceasul electronic din faţa lui arăta 
5,15. Până acum, evenimentele înregistrate la dispecerat, deşi 
numeroase, nu au fost dintre cele mai dificile, cu excepţia unei 
încăierări. A luat legătura cu un echipaj auto şi a trimis imediat 
la faţa locului, din rezervă, o echipă operativă. Nu se ştie 
niciodată ce surprize se pot ivi dintr-un asemenea eveniment. 

Era aşezat în faţa panoului, cu eterna ţigară între buze şi cu 
inevitabila ceaşcă de cafea la îndemână. Nu mai avea mult până 
la ieşirea din serviciu când sună unul dintre telefoane. Ridică 
receptorul cu un aer obosit, dar după primele cuvinte pe care le 
auzi, faţa i se încordă. 

— Am înţeles. Voi lua imediat măsurile ce se impun. 

Puse receptorul în furcă şi stinse ţigara. Nu numai că nu i se 
termina serviciul, dar pentru el, criminalist cu experienţă, 
începea o zi grea. Il sună acasă pe căpitanul Zara, apoi pe 
procurorul de serviciu, pe medicul legist... 


Casa, care ardea cu flăcări galbene şi roşii, părea 
condamnată. Limbi de foc ca nişte şerpi ieşeau pe uşă şi pe 
ferestre, topind sticla geamurilor şi pârjolind tot ce întâlneau în 
cale. 


Strada Cetăţii, de obicei liniştită, era cuprinsă acum de o vie 
agitaţie. Zeci de pompieri militari, înarmaţi cu tot felul de 
instrumente de lucru, de la stingătoare cu spumă, furtunuri cu 
apă, tulumbe speciale, până la măşti şi echipamente deosebite, 
se străduiau din răsputeri să localizeze incendiul şi să, izoleze, 
prin cordoane de apă, casele învecinate. Alături de ei, mai mulţi 
milițieni îi ajutau, păstrând ordinea şi intervenind, pentru a-i opri 
pe curioşi să pătrundă în câmpul sinistrului. Strada era înţesată 
de oameni, fie dintre cei ce locuiau prin împrejurimi, fie trecători 
surprinşi acolo. 

Când Diana Manu apăru în colţul străzii i se înfăţişă un tablou 
de coşmar. Realizând ce se întâmplă, aceasta începu să alerge 
înnebunită spre casa în flăcări, dar nu putu trece de cordonul 
oamenilor de ordine. Se porni să ţipe disperată: 

— Lăsaţi-mă să trec, asta-i casa mea! Trebuie să ajung până 
acolo, nu înţelegeţi? 

— Dumneavoastră sunteţi doamna Manu? o întrebă un 
subofițer de miliţie. 

— Da, eu sunt! ţipă ea, ieşită din fire. Arde casa mea... şi... 
acolo... l-am lăsat pe soţul meu... unde-i soţul meu? 

Era evident că pompierii renunţaseră să mai salveze casa, 
care ardea ca o torţă, din toate părţile. Efortul lor principal se 
îndrepta acum spre limitarea incendiului, împiedicând 
extinderea lui spre celelalte imobile, în curs de evacuare, ca 
măsură de siguranţă. Se părea că focul nu mai putea să se 
întindă spre casele vecine, dar prevederea e totdeauna mama 
înţelepciunii. Diana Manu se zbătea cu înverşunare, încercând 
să se desprindă pentru a ajunge la casa în flăcări. La strigătele 
ei, o mulţime de oameni, mai ales vecini, s-au adunat în jur, 
încercând s-o îmbărbăteze, s-o ajute cu ceva. Totul mărea 
starea de agitaţie, de panică, încurcând şi mai mult măsurile de 
ordine. 

— Soţul meu... a rămas în casă... dormea când am plecat... 
Doamne, unde-i soţul meu? 

Subofiţerul de miliţie o conduse cu tact, dar hotărât, într-un 
loc mai liniştit, apoi îi vorbi calm: 


— Fiţi încredinţată că facem tot posibilul pentru a fi găsit şi 
salvat soţul dumneavoastră, doar vedeţi că toată lumea se 
preocupă de acest lucru. Liniştiţi-vă, vă rog! 

După un timp, unul dintre pompierii echipați în mod special, 
care lucrau acum în interior, înfruntând cu mult curaj urgia 
focului, îl găsi pe Oreste Manu sau, mai bine zis, ceea ce mai 
rămăsese din el. Cadavrul, în parte carbonizat, care avea poziţia 
unui boxer strâns în gardă, a fost pus pe o targă acoperită cu un 
cearşaf şi introdus în maşina Salvării care plecă imediat. Diana 
Manu a fost şi ea îmbarcată într-un echipaj al miliției, care a 
condus-o la spital. Acolo a fost dată în grija unui medic care, 
după ce a examinat-o, i-a făcut două injecții pentru a o linişti. 
Apoi, sub supravegherea unei asistente, a trimis-o într-o 
rezervă. 


Nu după multă vreme intră în rezervă un ofiţer de miliţie care 
avea în mână un plic din care scoase în faţa ei un ceas cu cuarț, 
de o culoare care fusese probabil galbenă, complet deformat, o 
bucată de metal în parte topită, care avea ca montură un rubin 
crăpat, şi o amuletă dintr-un metal alb, acum înnegrit, care se 
putea presupune că a avut cândva forma unul romb. Plângând 
în hohote, Diana le identifică: au aparţinut soţului ei. 

— Puteţi rămâne aici, dacă doriţi, măcar un timp. Şi aşa 
presupun că nu aveţi unde merge acum, spuse asistenta cu 
multă compasiune. 

— Nu, nu rămân aici. Vreau să-mi văd soţul! 

— Acum nu se poate, până nu se termină examinarea... de 
către medicul legist... 

— Atunci mă duc la mătuşa mea, zise ea printre sughiţuri de 
plâns. 

— Vreţi să vă conducem acolo cu maşina? 

— Nu, mulţumesc, vreau să merg pe jos, să fiu singură. 

Ofiţerul plecă, iar asistenta nu mai insistă. Părea inutil. A 
ajutat-o să se îmbrace şi a condus-o până la ieşire. Diana Manu 
mulţumi, apoi se depărtă în tăcere, siluetă încovoiată de 
suferinţă pierzându-se în ceaţă. 

Ajunsă în bulevard, ea opri un taxi care o duse până în strada 
Miron Costin. Plăti cursa şi, după ce maşina demară, Diana se 
îndreptă spre o vilă cu două etaje, pe jumătate acoperită cu 
iederă, situată la capătul unei alei bine îngrijită. Descuie poarta 
şi intră. În timp ce străbătea grădina din faţa casei, Diana îşi 
zise: 

„Ce ar spune simpaticul ofiţer de miliţie care mi-a prezentat 
rămăşiţele bijuteriilor dacă ar şti că soţul meu nu a murit din 
cauza şi în timpul incendiului! Dacă ar şti că eu şi iubitul meu i- 
am pregătit «accidentul» cu mult înainte şi că, în această 
noapte, în timp ce eu, împreună cu naivul de Olimpiu Varga, ne 
aflam la restaurantul «Bulevard», Radu Victorin s-a strecurat în 
locuinţă cu ajutorul cheilor date de mine, l-a ucis pe Manu, 
lovindu-l în cap cu muchia unui toporaş îmbrăcat în bumbac, 
apoi a dat foc casei?!”. 

Avea încă un zâmbet viclean pe buze când intră în locuinţă. 
Ajunse în camera de zi şi de acolo, văzând lumină în dormitor, 
alergă într-un suflet să-şi îmbrăţişeze iubitul, dar se opri ca 
trăsnită în prag. 


Soţul ei, adevăratul ei soţ, Oreste Manu, stătea în picioare în 
faţa ei, viu şi nevătămat, zâmbindu-i cu maliţiozitate. 

— Regret că a trebuit să-l ucid pe Radu, spuse el, dar 
recunoaşte că eram în legitimă apărare. De altfel, înainte de a 
muri mi-a spus tot, de fapt nimic nou faţă de ceea ce ştiam. Eşti 
la fel ca sora ta, poate ceva mai rea şi mai perversă. Am aflat de 
la Radu că, după moartea mea, trebuia să vă întâlniți aici şi ce 
crezi că m-am gândit? Dacă tot s-au inversat rolurile, mi-am zis 
că ar fi frumos să vin eu. Ce întâmplare ciudată, Diana, nu 
găseşti? Aş vrea să-ţi mai spun ceva. Toţi banii din casă şi 
bijuteriile tale sunt la mine, cu excepţia micilor amintiri de 
„identificare” pe care le-am lăsat asupra victimei. Am şi un 
paşaport la mine, perfect lucrat, ştii tu de unde! Ce combinaţie 
interesantă, că-n filmele lui Hitchcock! Nu? Eu, Oreste Manu, 
care sunt un om mort, comit două omucideri. Prima mea 
victimă, Radu Victorin, de fapt un „dispărut”, care s-a ascuns 
cât se poate de bine până acum, va avea disprețul lumii, iar tu, 
iubita mea soţie, cea de-a doua victimă, eşti în fapt un fel de 
escroacă... înşelată! Ce zici, frumoasa mea, sunt genial, nu? Ar 
mai trebui, înainte de a te ucide, să-ţi amintesc cum ştiu eu să 
iubesc. Dar nu meriţi. Aşa că... 

Innebunită de groază, Diana încercă să ţipe, dar mâinile ca de 
oţel ale fantomaticului ei soţ îi înlănţuiră gâtul într-un ultim gest 
de dragoste ucigătoare... 

Primele concluzii puse de medicul legist nu lăsau niciun fel de 
dubiu. Omucidere prin strangulare. Pe părţile laterale ale gâtului 
victimei, Diana Manu, se puteau observa mai multe echimoze şi 
câteva escoriaţii semilunare care nu lăsau vreo îndoială asupra 
modului în care aceasta a fost asasinată. Judecându-se după 
primele semne ale rigidităţii muşchilor membrelor superioare şi 
ale apariţiei lividităţilor, s-a apreciat că moartea a survenit cu 
circa 6-7 ore în urmă. La cercetarea locuinţei lui Radu Victorin s- 
a găsit un pahar mirosind a vodcă de pe care s-au relevat şi 
câteva amprente digitale. 

După examinarea cadavrului, efectuarea fotografiilor 
judiciare, ridicarea schiţei, au mai fost depistate şi alte câteva 
urme latente, digitale şi palmare. 

Evident, primele întrebări care s-au născut se refereau la 
victimă. Ce a căutat în locuinţa lui Radu Victorin? Doar la 
plecarea din spital declarase că se duce la mătuşa ei. Cum a 


ajuns în acest loc? Cine a atras-o? Cine a strangulat-o? De ce? 

Intreaga comportare a victimei era stranie. lţi arde casa, îţi 
piere totul în incendiu, inclusiv soţul, iar tu te duci la o întâlnire 
ori te laşi atrasă într-un loc în care, în mod normal, nu aveai ce 
căuta! Şi apoi, ce legături puteau fi între ea şi proprietarul 
locuinţei, ale cărei chei au fost găsite asupra ei? Ascultarea 
medicului şi a asistentei de la spital a atestat durerea pe care 
victima o manifestase când şi-a identificat soţul după obiectele 
găsite asupra lui ca şi în perioada imediat ulterioară, fapte ce 
reliefau o comportare absolut normală. Nefiresc a fost tot ce s-a 
întâmplat ulterior. 

In cursul aceleiaşi dimineţi, echipa operativă, condusă de 
căpitanul Zara, a trecut la acţiune, efectuând investigaţii, 
ascultând diferite persoane, inclusiv pe vecinii victimei şi ai 
„dispărutului”, ridicând unele obiecte şi înscrisuri pentru o 
examinare mai atentă, studiind antecedentele unor indivizi ce 
puteau fi luaţi în considerare pentru o eventuală includere în 
cercul de bănuiţi. Prima surpriză a fost furnizată de faptul că, pe 
teritoriul municipiului, Diana Manu nu avea niciun fel de mătuşă 
şi nici vreo altă rudă mai apropiată, cu excepţia surorii sale, 
Liana Hurmuz, ce ispăşea o condamnare în penitenciar. A doua 
surpriză şi cea mai importantă a dat-o expertiza dactiloscopică. 
Pe un pahar din care se băuse vodcă au fost relevate unele 
urme digitale destul de distincte care, prin comparaţiile 
efectuate, s-au vădit că aparţin soţului victimei... Oreste Manu 
De altfel, asemenea amprente ale „victimei” incendiului au fost 
depistate pe masă, pe ivărul ferestrei, pe canatul de la uşa ce 
dădea în dormitorul din casa lui Victorin. Pe medalionul în formă 
de soare de la gâtul moartei, care a fost examinat în laborator 
cu o aparatură specială, au fost relevate fragmente de creste 
papilare care, cu ajutorul poroscopiei şi al crestoscopiei, au fost 
interpretate ca aparţinând degetului mare de la mâna stângă a 
lui Oreste Manu. Aceste revelații aduse de expertiza 
dactiloscopică, puse în acord cu unele constatări ale necropsiei 
efectuate, care au evidenţiat fractura coarnelor hioidului şi 
puternice  infiltraţii de sânge la nivelul musculaturii gâtului, 
demonstrând violenţa sugrumării, au pus la ordinea zilei 
necesitatea luării unor noi măsuri. In această situaţie, de comun 
acord cu procurorul, colonelul Nedelea a cerut reexaminarea 
cadavrului găsit în casa incendiată şi efectuarea unor expertize 


speciale pentru identificarea lui. Cu acest prilej s-a constatat 
lipsa depunerilor de funingine în căile respiratorii, ceea ce 
constituia un prim indiciu cu privire la faptul că arsurile despre 
care se credea că au adus moartea persoanei de la locul 
sinistrului nu au fost produse... în timpul vieţii! De aici s-a tras în 
mod firesc concluzia că decesul victimei a intervenit înainte de 
acţiunile incendiului! Examinările anatomopatologice combinate 
cu unele analize speciale de laborator au pus în evidenţă 
existenţa unui traumatism cranio-cerebral de tipul unei fracturi 
cominutive, urmare a unei lovituri puternice aplicate la nivelul 
capului. Evident, prima cercetare a victimei nu a fost suficient 
de atentă. Noile date obţinute au determinat măsuri pentru 
stabilirea adevăratei identități a victimei. 

La indicaţia şefului, a fost adus din penitenciar Săvel Vartic, 
zis „Scundacul”, prieten intim cu Liana Hurmuz, sora Dianei 
Manu, precum şi cu soţul acesteia din urmă, Oreste Manu. 

— Care-i viaţa ta, „Scundacule”? îl întrebă Zara pe un ton 
binevoitor. 

— Ca la pârnaie, stăpâne, parcă nu ştiţi cum e? Fac şi eu ce 
pot că să mă spăl de păcate... Cât mai repede. 

— Asta depinde numai de tine. Comportarea ta, munca pe 
care o prestezi te vor ajuta. De fapt, am auzit lucruri bune 
despre tine. 

— Mulţumesc pentru vorbă bună, dar... nu pentru asta m-aţi 
adus! 

— Nu, bineînţeles. Vreau să ne dai câteva relaţii. O cunoşti pe 
Diana Manu? 

— Sora Lianei? Ca pe un cal breaz. E măritată, dar tot 
paraşută a rămas, ce mai! Din coadă de câine... Doar n-o fi făcut 
ceva „di granda”?! O haleşte soru-sa dacă află! 

— „Lucrau” împreună? 

— Foarte rar. Asta, Diana, e periculoasă. Te rade în doi timpi 
şi trei mişcări. Deşi nu are mansarda lui soru-sa, e capitonată şi 
umblă şi la blindaje, ba pe vremuri a umflat şi solniţe. 

— Cum se înţelege cu bărbatul ei? 

— Agronomul? Credeam că l-aţi dibuit demult. Nu ştiu de 
unde o fi umflat ăsta diploma, poate de la vreo mortăciune, apoi 
a dat-o la prelucrare, dar el nu ştie să deosebească orzul de 
grâu! E mahăr mare, umblă şi cu roşeaţă, schimbă verzi pe cai 
şi are afaceri pe picior. S-a încadrat, să nu-l găbjească potera... 


ăă... vreau să spun... 

— Zi-i mai departe, nu-i cu supărare. 

— E iute la mânie şi dă cu şişul. Se potriveşte cu paţachina 
aia, deşi nu-i prea pasă de ea şi viceversa. 

— Cum să înţeleg asta? 

— Păi husănu schimbă des muierile, iar ea aşijderea bărbaţii. 
Înainte de a intra eu la zdup era în mare amor cu „Balamuc”, 
„Contele”... 

— Vorbeşti de Radu Victorin? 

— De el, stăpâne. ÎI ştiţi bine, că, are şi el ulcer la dosar, e 
vechi în meserie şi a făcut de toate la viaţa lui, cafteală, 
mangleală, se zice că ar fi şi răcit pe unul... 

— Dar Manu nu ştie nimic de ultima aventură a soţiei sale? 

— Asta-i bună! Cum să nu ştie? Că ştie toată lumea din 
cartier. Ce, numai o dată i-a caftit? Dar căţeaua nu se lasă, 
parcă e în călduri, că, mai umblă şi cu străinaşi, după lovele. 
Soru-sa e o lady pe lângă ea. Lucra curat şi avea o mansardă... 
Computer, calculator electronic! Dar putoarea aia de Diana îl 
înşală şi pe gagicul ei. D-aia nici nu o înghite nimeni pe la noi. 
Se culca cu unul llie Sava care o mai servea în manevre şi asta 
nu ee poate ierta! Să-ţi trişezi bărbatul înţeleg, dar amantul? 
Asta pune vârf la toate. Vedeţi cât de stricată este? 

Zara surâse uşor. 

— Îl cunoşti pe Ilie Sava? 

— Nu prea. Ştiu că-i student acum, dar în tinereţe mai şutea 
prin tramvaie, prin autobuze. Într-un timp îi ţinea tira lui 
„Balamuc”, când ăsta îşi făcea mâna. Dar omul se mai schimbă 
în cursul timpului. Că aşa a fost şi cu Tică Grecu, zis 
„Bombagiul”. 

— Asta cine mai e? 

— A stat de câteva ori la pârnaie pentru mangleală şi viol. 
Acum m-am pomenit din nou cu el la promenadă şi l-am întrebat 
de ce l-au umflat. El mi-a povestit că rândul trecut, când a fost 
în vizită, i s-a spus că-i un analfabet brutal. Omul a băgat la cap 
şi, după ce a ieşit pe verde, a învăţat carte. 

— Ei şi? 

— Şi acum a intrat la zdup pentru fals în acte publice! 

— Interesantă întâmplare! | se potriveşte lui Ilie Sava? 

— Aşa am crezut. Dar mai poţi să ştii cum se transformă 
oamenii?! 


— Mulţumesc, „Scundacule”, pentru discuţia asta interesantă. 

— Poate şoptiţi cuiva un cuvânt bun despre mine! 

— Depinde numai de tine, ţi-am mai spus. 

— S-a făcut, stăpâne. După ce ies, nici un gabor n-o să mai 
aibă treabă cu mine! 

În urma raportării rezultatului dialogului purtat cu 
„Scundacul”, Nedelea rămase pe gânduri, privindu-şi 
colaboratorii. 

— Am impresia că lucrurile încep să prindă contur. Să le luăm 
pe rând. 

Unu, Hilde Wirth este asasinată şi, deşi asupra mobilului am 
avansat mai multe ipoteze, fiecare conducând la un autor 
posibil, cea mai importantă şi probabilă a rămas aceea potrivit 
căreia victima a fost înlăturată din motive de siguranţă pentru o 
bandă de infractori sau poate numai pentru unul singur. In 
ambele situaţii însă, autorul crimei nu putea fi decât o persoană 
cunoscută de victimă ori de cineva din imediatul ei anturaj, 
întrucât acesta nu a pătruns în locuinţa ei prin efracţie, ci i s-a 
deschis uşa. 

Doi, încep să dispară unele persoane care, într-un fel sau 
altul, erau ori urmau să ajungă în cercul de bănuiţi. Intâi se 
volatilizează Radu Victorin, alias „Balamuc”, alias „Contele”, din 
motive necunoscute nouă la timpul acela şi care astăzi primesc 
un nou profil. Urmează la rând Ilie Sava care este „convins” să 
plece din spital de către Diana Manu, despre care acum ştim că 
i-a fost amantă. Deci studentul, logodnicul victimei, dispare la 
rândul lui după ultimul interogatoriu, deşi, bănuit... da, da, am 
înţeles, continuă Nedelea, văzând că Zara voia să intervină, din 
motive tactice, fapt ce s-a, vădit ulterior a fi fost o greşeală! 
Asta-i! Ce ştim la ora actuală despre acest tânăr? Relatările lui 
Săvel Vartic sunt interesante, pot explica unele suspiciuni, dar... 
trebuie verificate!Deocamdată înregistrăm faptul în sine. 

Trei, urmează un incendiu criminal, focul este pus în mai 
multe locuri, folosindu-se în acest scop petrol şi benzină, aşa 
cum s-a stabilit în cadrul cercetărilor efectuate de specialişti. Cu 
acest prilej se găseşte cadavrul unui bărbat, parţial carbonizat, 
care după identificarea Dianei Manu era soţul ei, Oreste Manu. 

Patru, Diana Manu, soţia „victimei” incendiului, este asasinată 
prin strangulare în locuinţa „dispărutului” Radu Victorin, unde, 
în mod normal, nu avea ce să caute, de către un criminal 


necunoscut care, după cercetări şi expertize indubitabile, se 
dovedeşte a fi... chiar Oreste Manu, cel carbonizat în incendiu!! 
De altfel, examinările efectuate ulterior atestă că omul găsit în 
casa prădată de foc a fost asasinat înainte. Ce rezultă de aici? 
Că bărbatul ucis în locuinţa soţilor Manu nu este persoana 
identificată de Diana, din moment ce ea a fost asasinată chiar 
de către soţul ei! Atunci cine este victima? 

— Poate că dispărutul Ilie Sava, interveni Vidraşcu precipitat. 

— Posibil, dar puţin probabil. Ultimele audieri şi investigaţii ne 
aduc câteva elemente noi care pledează mai curând pentru... 

— ...Radu Victorin, zise Zara. 

— Da. Pentru că amantul „en titre” al Dianei Manu, Radu 
Victorin, fugit, dar nu dispărut, putea, în înţelegere cu aceasta, 
să încerce să-l asasineze pe soţul ei, pregătindu-şi şi un alibi. 
Numai că, dintr-un motiv sau altul, lucrurile s-au întâmplat 
invers! spuse într-un suflet locotenentul major Vidraşcu. 

— Corect, tinere, ca ipoteză! În această situaţie trebuie să 
identificăm cu precizie victima - lucru de care te vei ocupa 
dumneata. Dar asta înseamnă şi că Oreste Manu, asasinul soţiei 
sale şi... poate nu numai al ei, este liber şi în stare să ne mai 
pregătească alte surprize, nu? Trebuie să evităm asta cu orice 
preţ. Cu orice preţ, aţi auzit?! 

— Şi unde se află Ilie Sava? se întrebă cu glas tare căpitanul 
Zara. Unde? 

— II vom găsi noi, chiar dacă s-ar ascunde în gaură de şarpe, 
fiindcă el va trebuie să lămurească unele probleme importante 
din acest mister ţesut în jurul Hildei Wirth şi, poate, chiar al 
Dianei Manu! interveni tot Vidraşcu cu o voce plină de hotărâre. 

— Numai să nu fie prea târziu! murmură locotenentul Andrei 
Drăgoi mai mult pentru el. 

— Ce vrei să spui? îl întrebă colonelul. 

— Am dat glas unor gânduri mai vechi, tovarăşe colonel, 
răspunse acesta. Modul în care a dispărut, din „proprie” 
iniţiativă, mi se pare că ascunde ceva nefiresc. Dacă nu a avut 
un amestec în suprimarea Dianei Manu, şi acest lucru cred că-i 
clar, deoarece nu avea niciun fel de mobil, atunci... 

— Ei bine? 

— „Atunci înseamnă că-i sechestrat undeva, dacă mai e în 
viaţă! 

Cei de faţă îl priviră cu mai multă atenţie pe tânărul 


criminalist care exprimase simplu şi direct propriile lor gânduri, 
propriile lor temeri. 

— S-ar putea să ai dreptate, zise Nedelea, fapt este că 
individul ne-ar fi de mare folos acum. Deci... căutaţi-l. Toate 
întrebările rămân deschise. Pe drumul acesta vom afla şi cine a 
ucis-o pe Hilde Wirth şi pentru ce, încheie şeful cu o voce albă. 


ÎN UMBRA ACROPOLEI 


„.„În epoca miceniană, Atena devine centrul unui stat 
puternic, Acropole fiind sediul palatelor şi celorlalte edificii mai 
importante. Începând cu anul 1200 înaintea erei noastre, pe 
înălțimile Acropolei au fost înălțate cele mai sfinte şi mai 
venerabile edificii ale oraşului,monumente, statui, care au fost 
jefuite şi pustiite în decursul secolelor următoare de către 
invadatori. Abia în anul 448 înaintea erei noastre, în timpul lui 
Pericle şi sub conducerea lui Fidias, cel mai mare sculptor al 
antichităţii, sanctuarele ruinate au fost restaurate, iar Acropole 
dobândeşte unul dintre cele mai impunătoare edificii ale. 
Antichității greceşti: Partenonul, capodoperă a arhitecturii 
stilului doric clasic, împodobit cu sculpturi măreţe, desenate şi 
executate de către Fidias şi ucenicii săi. În această epocă s-au 
născut  grandioasele  Propilee, monumentala intrare din 
marmură, aşezată pe înălțimile stâncii sacre, o remarcabilă 
operă a arhitectului Mnesicles. Sfârşitul secolului al V-lea asistă 
la desăvârşirea altor capodopere de arhitectură, micul templu în 
stil ionic Atena Nike şi Erehteionul, templul care a adăpostit 
cultele antivilor atenieni...”. 

Stancu se opri din citit şi ridică ochii de pe ghidul lui Leonidas 
B. Lellos, /storia, muzeele şi monumentele Greciei, pe care îl 
studia cu atenţie în cafeneaua lui Kir Vanghelos din Plaka. Sorbi 
încet din ceaşca de cafea, privind în stradă. Vremea se 
menținea deosebit, de frumoasă pentru acest anotimp. Influenţa 
mediteraneană. Putea să viziteze unele monumente istorice, 
dintre care, bineînţeles, drumul pe Acropole nu trebuia să 
lipsească! Aprinse gânditor o ţigară, apoi mai răsfoi puţin cartea 


pe care o ţinea în mână şi, ajungând din nou la Acropole, citi 
mai departe: ...„În interiorul Parţenonului a fost înălţată statuia 
zeiţei Atena, operă a lui Fidias; în partea de sud-est a Acropolei 
a fost fondat de către Pericle Odeonul, iar la vest a fost construit 
teatrul lui Dionisos şi mai încolo, în aceeaşi direcţie, sanctuarul 
zeului tămăduitor Asklepios...”. 

Urma, rând pe rând, descrierea altor monumente, 
prezentarea unor personalităţi istorice, şcoli filozofice, mari 
scriitori, referinţe mitologice... „La începutul străzii Singru se pot 
vedea coloanele înalte ale giganticului templu al lui Zeus 
Olimpianul... în apropiere un alt monument caracteristic, Arcul 
lui Hadrian, care separa oraşul antic de cel nou, construit de 
romani...”. „Situată între colinele Pnyx şi Acropole se află stânca 
Areopagului, sediul tribunalului suprem, de unde s-a lansat în 
întreaga lume principiul de drept potrivit căruia «egalitatea 
votului este în favoarea inculpatului»... „La capătul străzii Eolu 
se află unul dintre cele mai bine conservate monumente ale 
antichităţii, Turnul vânturilor, unde orologiul hidraulic al lui 
Andronikos Kyristos, operă din secolul I al erei noastre, avea în 
vârf o giruetă, ce indica direcţia vântului, şi două ceasornice: un 
cadran solar şi o clepsidră. Figurile vânturilor sunt sculptate pe 
friza ce înconjură partea de sus a edificiului...”. 

În continuare se înşirau diverse construcţii ale epocii 
medievale, printre care erau demne de menţionat Soteira 
Lykodimon (Biserica rusă), Kapnikarea, Sfinţii Apostoli şi altele. 

„Evident, îşi zise maiorul, sunt multe de văzut, iar timpul meu 
liber este limitat. În consecinţă...”. Achită nota, se ridică de la 
masă şi ieşi afară, unde făcu semn unui taxi să oprească. 

— La Acropole, îi zise el şoferului în engleză. Dar fiindcă 
acesta nu părea să priceapă, reluă în franceză. 

— Ça va, monsieur, răspunse acesta. Ce doriţi să vizitaţi 
acolo? 

Stancu îi înşiră o parte din cele citite, dar omul de la volan 
surâse îngăduitor. 

— Dacă mă luaţi drept ghid şi plătiţi timpul meu aş putea să 
vă arăt în câteva ceasuri ceea ce-i mai important de văzut pe 
Acropole, iar la întoarcere ne oprim la Turnul Vânturilor, la 
Templul lui Zeus şi... O să mai vedem. O.K.? 

— O.K. Am toată încrederea şi stăm cât se poate... astăzi! 

— Pentru că o să veniţi şi altădată? 


— Bineînţeles. 

— Atunci luaţi biletul ăsta, e adresa mea şi numărul de telefon 
de la serviciu... 

— Bine, dar astăzi îmi arăţi cât se poate de mult? 

Şoferul oftă din rărunchi. 

— Ce ţi-e şi cu turiştii ăştia! Vor să vadă totul dintr-o suflare. 
Ce n'est pas possible, monsieur, mais on verra! 

Şi se ţinu de cuvânt. Ceasuri întregi, cei doi „vizitatori” ai 
impunătoarelor edificii, _ monumente, temple şi statui, 
capodopere ale geniului uman, au schimbat impresii, şi-au 
exprimat păreri, şoferul dovedindu-se a fi un ghid competent şi 
dornic de a-i arăta cât mai mult. În pofida înserării, acesta l-a 
condus şi în alte locuri, creându-i posibilitatea de a vedea unele 
opere de artă mai puţin cunoscute, unde au întârziat mai mult, 
întrucât toate erau iluminate, pentru a se pune în valoare 
elementele sculpturale lucrate în epoci demult apuse. Se lăsase 
noaptea de-a binelea când au ajuns la hotel. Stancu era foarte 
obosit, dar satisfăcut de ceea ce văzuse. Se gândi că, dacă i-o 
mai rămâne timp, să-l ducă şi pe Roman pe urmele civilizaţiei 
antice greceşti. Luă cheia din mâna unei fermecătoare 
recepţionere, care-i zâmbi profesional, şi intră în restaurant. 
Aruncă o privire circulară asupra meselor, în cea mai mare parte 
ocupate, apoi, făcându-şi loc printre perechile de dansatori, se 
îndreptă spre cea la care şedea singur, cu un pahar de 


"A 


„Campari” în faţă, Vasile 


Roman. Politicos, îi ceru voie şi, la încuviințarea acestuia, se 
aşeză lângă el. Ca din pământ răsări un chelner care, atent, luă 
comanda constând într-un steak cu o garnitură de legume şi 
cartofi şi o sticlă de „Chianti”. 

În timp ce mânca, comeseanul său îi povesti despre unele 
locuri interesante pe care le-a vizitat, strecurând printre cuvinte 
parola privitoare la solicitarea unei întâlniri urgente. Stancu făcu 
un semn afirmativ, apoi îl servi cu un pahar de vin şi îi vorbi 
firesc despre minunile de artă antică pe care le văzuse în acea 
după-amiază. După un timp, Stancu chemă chelnerul, achită 
nota şi, luându-şi cu multă politeţe rămas-bun de la Mitana, se 
duse la culcare. Ajungând în cameră, lăsă uşa descuiată, 
deschise aparatul de radio, după care intră în baie să facă un 


duş. Tocmai se freca bine cu prosopul, când în cameră îşi făcu 
apariţia Roman. Făcându-i semn să încuie, îl chemă lângă el, 
întrebându-l în şoaptă: 

— Ce s-a întâmplat? 

— Am vizitat câteva monumente interesante, după care m-am 
dus în piaţa Syntagma şi am intrat într-o cafenea, unde am stat 
vreo zece minute, cât am băut o cafea. De acolo am luat-o pe 
nişte străzi înguste, pline de pitoresc şi de... taverne, pe care mi 
le-ai recomandat să le cunosc. Am luat apoi un taxi care m-a 
lăsat la „Agora” antică. A fost foarte interesant şi instructiv, dar 
când am ajuns în partea vestică, unde sunt ruinele edificiilor 
administrative, judiciare şi religioase, sub templul lui 
Hephaistos... s-a tras asupra mea! 

— Eşti sigur? 

— Nu ştiu, s-ar putea să mă înşel, erau şi alți turişti acolo, dar 
am impresia că asupra mea s-a tras. Cred de asemenea că a 
fost un foc de intimidare. Ori trăgătorul a fost un începător, 
fiindcă glonţul a trecut cam la un metru de piciorul meu drept şi 
cam la trei metri de un american în vârstă. 

— Poate că i-a fost destinat lui sau altuia? 

— Poate... deşi nu prea cred, dacă am în vedere şi percheziţia 
ce mi s-a făcut în cameră! 

— Ai văzut ceva suspect în direcţia din care s-a tras, a fugit 
cineva ori s-a ascuns?... 

— Nu, lumea a început să se agite, mai ales grupul de 
americani. O femeie tânără care cerea explicaţii ghidului era 
chiar foarte înspăimântată. Eu am plecat. Nu mai aveam ce face 
acolo. 

— Ai fost urmărit? 

— Nu, m-am verificat. 

— Interesant! Ţi-ai format vreo părere? 

— Dacă presupunerea mea e adevărată înseamnă că cineva a 
vrut să mă avertizeze... deocamdată. 

— Nu exclud ipoteza ta. Cum vrei să procedezi în continuare? 

— Consider că am fost avertizat! Ca urmare am să fiu foarte 
atent şi am să-mi văd de treabă în continuare. Mâine am o 
întâlnire la „Tricotex”. 

— În regulă. Ne vedem atunci la masă, la bodega „Vassilisas” 
din piaţa Syntagma, în jurul orelor 15,00. lţi convine? 

— Perfect. Noapte bună. 


— O clipă. Ştii cum se spune: „Şi laşii pot suporta lipsurile. Dar 
numai cei viteji pot suporta nesiguranţa!”. 

— E o aluzie? 

— Tu ce crezi? 

— Cred că voi trece şi peste asta! Ceea ce îmi place la tine e 
că începi să semeni tot mai mult cu Nedelea! 

— E un compliment? De fapt, întrebarea e inutilă, dacă mă 
gândesc bine. Îţi doresc şi eu noapte bună, bătrâne, mai adăugă 
el, conducându-l până la uşă. 


A doua zi, în timp ce-şi făcea toaleta, sună telefonul. De două 
ori lung, de două ori scurt. Era semnalul convenit cu Riva. Ridică 
receptorul şi recunoscu imediat vocea „Torpilei”. 

— Vă aştept peste o oră într-un „Opel” albastru parcat după 
primul colţ, pe dreapta. O.K.? 

— S-a făcut. 

Puse receptorul în furcă, comandă micul dejun, îşi aprinse o 
ţigară şi căzu pe gânduri. 

„Vocea lui Riva era gravă. S-a întâmplat ceva neprevăzut... Ce 
anume? Să ghicesc acum n-are rost”. 

Stinse ţigara, scoase din dulap un costum gri fer, la care 
asortă o cămaşă albă şi o cravată din mătase, de culoarea 
prunei brumării. O bătaie în uşă şi un chelner apăru cu micul 
dejun. Mâncă repede şi cu poftă, apoi îşi turnă o cafea pe care o 
bău pe îndelete. Mai avea timp pentru încă o ţigară. Imbrăcă un 
impermeabil, îşi puse „stiloul” în buzunarul interior al hainei, 
verifică încă o dată dacă a luat tot ce trebuia, apoi cobori. 
Ajungând în colţul străzii, zări „Opel-ul” parcat pe dreapta. Fără 
să se grăbească, se plimbă încet, privi o vitrină, apoi încă una, 
îşi verifică spatele, se opri pentru a-şi aprinde o ţigară şi păşi 
spre maşină. Portiera din spate se deschise aproape automat, el 
se sui şi „Opel-ul” porni. 

Riva îl salută politicos, deşi puţin cam rece ori poate doar i se 
păru. 

— Aţi vizitat oraşul nostru? îl întrebă acesta cu un aer vădit 
preocupat. 

— Da, şi voi păstra o amintire de neşters despre Acropole, 
Partenon şi toate celelalte mărturii ale marii civilizaţii elene. 

— Mă bucur că v-au plăcut. Sunt într-adevăr monumente 
unice. Aţi fost şi la vreun cabaret sau night-club? 


— N-am avut prilejul. Aseară eram prea obosit în urma unei 
întregi după-amieze de turism pe Acropole. 

— Firesc. De aceea sper să vă pot revedea în noaptea asta în 
barul „Alhambra”, să zicem pe la ora 23,00. Vă convine? 

— De ce nu?! 

— Bun. Atunci, poate veniţi şi cu amicul dumneavoastră! 

— Care amic? 

— Mitana. Se pare că e „ars”. Dar împreună am putea avea o 
companie foarte plăcută. „Un bar de noapte - se spune la noi - e 
un local unde mesele sunt mai rezervate decât clienţii”! 

— Poate îmi daţi şi alte amănunte. 

— Poate că ar trebui să vă atrag atenţia asupra unui fapt. 
Polidis e foarte agitat, iar gorilele lui, care au şi aşa o viaţă de 
câine, deşi se trag din neam de maimuţă, sunt în mare rahat. 
Mai ales Andros şi Renzo, care au fost „îngerii” lui Heleni Landis, 
secretara bossului, la Munchen... 

— S-a întâmplat ceva? 

— Da! Heleni a fost lichidată la Munchen. 

— Cine? 

— Asta speram să ne-o spuneţi dumneavoastră! 

— Staţi o clipă, cred că e o gravă confuzie la mijloc. Nu cumva 
credeţi că eu aş fi putut să... 

— Eu nu cred nimic! spuse acesta cu o voce neutră. Nu sunt 
plătit să cred ori să nu cred ceva sau pe cineva. Dumneavoastră 
în niciun caz n-aţi fi avut când, dar poate vreun „neam”? 

— Aflaţi că noi nu am fi avut niciun interes în suprimarea lui 
Heleni Landis. In ceea ce mă priveşte, am fost chiar invitat de 
ea la Atena şi aveam de gând să dau curs invitaţiei! Căutaţi în 
altă parte! 

— Posibil. Dar oricum faptul a stârnit senzaţie, iar mister 
Stavros e înnebunit de furie. In această situaţie s-ar putea să fie 
luate măsuri extraordinare, care să împiedice penetrarea. 

— Inţeleg, e neplăcut, mai ales în conjunctura actuală. Ce mă 
sfătuiţi? 

— Să staţi în umbră şi să nu-mi stricaţi mie ceea ce am 
început, mai ales că şi poliţia a început să se intereseze în 
mediu în legătură cu obiectele... 

Maiorul nu avea ce să-i răspundă. „În principiu, lucrurile stau 
aşa. Dacă agenţii de poliţie au fost semnalaţi, evenimentele pot 
lua o turnură nedorită. E clar că Polidis se va alarma şi mai mult 


şi cine ştie ce ar mai putea întreprinde în continuare! E puternic, 
are suficiente mijloace materiale şi oameni pe care să-i 
angreneze în operaţiuni neaşteptate şi, mai ales, e imprevizibil”. 

Parcă ghicindu-i gândurile, Riva reluă cu o voce moale: 

— Deşi, la drept vorbind, această alertă ne-ar putea fi şi 
favorabilă! 

— Cum înţelegeţi asta? 

— S-ar putea ca, alarmându-se, Polidis să umble la tablouri şi 
atunci omul nostru ar reuşi să depisteze cu exactitate locul în 
care sunt ascunse! Nu e ăsta unul dintre obiectivele 
dumneavoastră?! Evident, va trebui să fim pregătiţi pentru a lua 
în considerare şi această alternativă, iar la momentul potrivit să 
putem acţiona. În strada imediat următoare am să vă las, după 
ce ne vom asigura că nu suntem urmăriţi. 

— O singură întrebare, 

— Vă ascult! 

— Spuneaţi că amicul meu e „ars”! 

— Exact. 

— Faţă de cine? 

— Întrebarea e corect pusă. Să zicem că cineva, care 
cunoaşte pe altcineva, acesta la rândul său fiind o bună 
cunoştinţă a cuiva, a auzit o discuţie purtată în cercul care ne 
interesează. A fost doar emisă o asemenea ipoteză care, pentru 
confirmare, a fost verificată. Nu a avut unele neplăceri amicul 
dumneavoastră? 

— Să admitem. Şi ce ar rezulta de aici? 

— Deocamdată nimic. Omul a fost însă avertizat, pentru orice 
eventualitate. Ar putea reîncepe! 

— Aţi putea să-mi luminaţi lanterna? 

— Adică în ce mod ar putea reîncepe? 

— Da. 

— Voi afla şi asta. Acum vă las. La revedere. 

Maşina opri, lăsându-l să coboare, apoi demară în viteză, stil 
„Torpilă”. 

Stancu privi împrejurul său. Se afla pe strada Sofias, o arteră 
foarte frecventată, cu edificii mari şi magazine elegante, cu 
vitrine largi şi bogat împodobite. Preţurile mărfurilor nu erau 
afişate, putându-se trage concluzia că negustorii nu aveau 
interesul să gonească eventualii clienţi de la bun început. Ceea 
ce nu înseamnă că acesta era adevărul. Plimbându-se fără 


grabă, aruncând câte o privire într-o vitrină mai şocantă, 
maiorul analiza pe toate feţele discuţia avută cu „Torpila” în 
maşină. 

„Cum a fost posibil ca Mitana să provoace suspiciuni? Totul 
fusese bine pregătit, legenda era verosimilă. Atunci înseamnă 
că ori eu ori Roman am greşit pe undeva. Dar unde? Şi cum? Nu 
m-a aşteptat la aeroport, nu m-a condus la hotel, nu ne-am 
întâlnit decât în camera mea, unde nu puteam fi interceptaţi, şi, 
«întâmplător», în restaurantul hotelului! Atunci cum se explică? 
Oricum, înseamnă că n-am convins. lar percheziţia camerei şi 
avertismentul de la ruine sunt, în acest context, destul de 
edificatoare. In această situaţie, nu are rost să-l expun pe 
Roman în mod inutil. Prin urmare, trebuie să plece. De fapt, la 
Munchen mai e de lucru şi am nevoie de el, mai ales că lucrurile 
încep să se precipite. lar direcţia evoluţiei lor trebuie să fie dată 
de noi, altfel...”. 

Când a ajuns la hotel a constatat că Roman încă nu se 
înapoiase. La recepţie îl aştepta un mesaj din partea lui 
Pappadimas, care-l invita la Interpol pentru a doua zi. | se făcuse 
o foame teribilă. Intră în restaurant şi comandă dejunul. Incepu 
să mănânce şi... deodată îşi aminti! Plăti în grabă, fără să 
termine masa, ieşi din hotel, prinse un taxi şi-i dădu adresa 
bodegii „Vasilisas” din piaţa Syntagma. Era ora 15,15 când 
ajunse acolo şi răsuflă uşurat când îl văzu pe Roman mâncând 
liniştit la o masă de lângă fereastră. Fără niciun cuvânt, se 
aşeză şi comandă o sticlă de vin roşu, care i se aduse imediat. 
Bău două pahare unul după altul, se şterse cu şervetul pe buze, 
apoi îl gratifică pe Roman cu un zâmbet larg în care se topea şi 
un strop de vinovăţie. li spuse: 

— Eşti suspectat în mediu! Nu pot să-ţi spun nimic precis, 
cum şi de ce, dar asta-i situaţia. 

— Mi-am închipuit. De altfel, aşa se şi explică interesul pe 
care au început să-l manifeste pentru mine... deşi nu pot 
înţelege în ce fel s-a putut întâmpla. 

— Nici eu nu ştiu exact. Cred că eu am greşit atunci când te- 
am căutat prin telefonistă. Aşa bănuiesc, dar poate nu-i asta 
cauza. Aş fi de neiertat dacă... 

— Nu-ţi face griji inutile. Dacă vrei neapărat, putem trece în 
revistă tot ce-am făcut fiecare, în ce mod... dar, în final, nu vom 
schimba nimic. 


Stancu îşi reaminti şi de telegrama primită care anunţa 
sosirea lui Roman - înainte ca el însuşi să ajungă la Atena: „Mişu 
Stancu - King George Hotel, Atena, Grecia stop. Incheiaţi cât 
mai repede contractul stop”. Scurt şi concis. Chiar dacă această 
telegramă a sosit înaintea lui, acest fapt nu reprezenta nimic, 
întrucât camera lui era reţinută de la Munchen şi putea să 
întârzie! 

— Regret, zise într-un târziu, dar nu-mi dau seama. Încordat, 
privea forfota din piaţă. După un timp reluă: Numai dacă nu 
cumva... deşi e foarte posibil... în definitiv de ce nu? 

— Ce vrei să spui? 

— Că tu n-ai nicio vină. Eu sunt vinovat! 

— Te referi la convorbirea telefonică prin care ai aflat în ce 
cameră stau? 

— Nu tocmai. Povestea începe la Munchen. Când i-am 
contactat pe cei de la „Kripo” am avut cu ei o discuţie deschisă 
şi sinceră, mă refer la Reinhard Proch şi Werner Wachter. 

— Crezi că ei? 

— În nici un caz? Wachter m-a ajutat în mai multe situaţii, iar 
comisarul principal Proch, pe lângă faptul că mi-a lăsat o 
impresie bună, nu avea niciun interes! Intrebat atunci de către 
Proch dacă voi acţiona singur în Europa pentru depistarea 
tablourilor, le-am spus într-o doară că probabil voi mai primi un 
ajutor, deşi pe atunci nu se punea încă problema venirii tale. 
Pentru mine a fost şocant faptul că Wild mi-a vorbit în doi peri, 
dându-mi de înţeles că ar cunoaşte câte ceva despre identitatea 
mea adevărată, şi totul la câteva ore după această discuţie. De 
altfel, i-am spus şi comisarului Wachter acest lucru. Pe undeva 
s-au scurs nişte, informaţii, ceea ce s-a realizat, probabil, prin 
simpatica lor secretară Hertha! Presupun, că Wild face un joc 
dublu, mă ajută, chipurile, pe mine, între anumite limite. Are şi 
un interes „preţios” în acest sens. În acelaşi timp, nu ar dori să 
piardă contactul cu „ceilalţi”. Două feţe, trei feţe, şapte feţe, mă 
rog, caidul joacă tare ori i se pare lui aşa. Probabil că el l-a 
informat pe Riva că s-ar putea, să nu vin singur, ştiind, că 
acesta, pentru a-şi menţine la rândul său contactul cu mediul, 
va spune mai departe. A pândit şi a... aflat. Cum? Avea o paletă 
largă de la aeroport până la recepţie, inclusiv telefoanele 
hotelului. Evident, cei care ţi-au percheziţionat cameră şi te-au 
avertizat au aflat de la el.Oare ce speră? Să ne intimideze şi să 


plecăm ori să mai ciupească ceva pentru Wild sau poate chiar 
pentru el?! E jocul lui sau execută mişcările pe care i le-a cerut 
Wild? Voi afla cât se poate de curând.Oricum, tu nu mă mai poţi 
ajuta aici. Termină şi pleacă la Munchen, unde ai putea să 
întreprinzi câteva acţiuni, dacă Wachter o să-ţi dea lumină 
verde. Dacă îţi telefonează, cumva Wild, ceea ce acum mi se 
pare neverosimil, dar cine ştie, cere-i un coniac bun şi... 
discutaţi despre pictură. Nimic altceva. Spune-i că nu ai mandat 
să abordezi alte probleme şi că eu voi veni în câteva zile pentru 
a lămuri lucrurile rămase în suspensie. Va încerca să te tragă de 
limbă, dar dacă nu ştii nimic?! Coniacul lui însă e bun. Ascultă-l 
cu atenţie, dar... atât! Einverstanden? Totuşi, spune-i că-l rog să 
facă unele investigaţii în cartierul Nymphenburg (Amănuntele le 
cunoşti şi tu, aşa că nu te poate vinde. Cu Nori fii politicos, dar 
neutru! Nu cred că simpatica doamnă Claudia va încerca să te 
contacteze. Dar dacă încearcă... In ceea ce mă priveşte, voi veni 
şi eu cât pot mai repede... pe scut sau sub scut! Nu fii îngrijorat, 
Oricum... trebuie să ştii de toate, pentru ca, în funcţie de 
împrejurări, să poţi intra în joc ca înlocuitor al meu. O.K., Herr 
Mitana?! 

— O.K. Tu eşti patronul. Mâine plec cu prima cursă deşi... nu- 
mi place! 

— Ce nu-ţi place, puiule? 

— Nu-mi place cum pui problema... în ce te priveşte. Ce-i cu 
„Scuturile” astea? Tu nu poţi veni decât „sub” scut! 
Einverstanden?.. 

— Evenimentele se desfăşoară atât de repede, mein Freund, 
încât trebuie să priveşti în viitor dacă vrei să fii în contact cu 
prezentul! 

— Nu-mi place ce stă în spatele prognozei tale. E ceva care nu 
se învârteşte rotund? Ce anume îmi ascunzi? Nu crezi, Mişule, că 
ar trebui să-mi spui ce te frământă?! 

— Ascultă, psihologule, nu mă frământă nimic altceva decât 
ceea ce cunoşti şi tu. E drept că trebuie să colaborez cu acest 
Riva care începe să-mi dea de gândit şi nu-mi place să merg pe 
mâna lui! 

— Perfect. Atunci n-ar fi mai bine să rămân şi eu aici? Suntem 
doi şi... 

— ...Eşuăm împreună, în loc să-mi păstrez şansa pe care o am 
şi s-o valorific! 


— Ai dreptate, deşi... 

— Treci la executare! 

Şi pentru că Roman se ridicase în picioare, îl ţintui cu mâna 
de scaun, apoi reluă cu un glas puternic emoţionat: 

— Ascultă, să nu crezi că intru în această istorie cu ochii 
legaţi. Mi-am luat şi eu unele măsuri de prevedere. 

— Da, dar în doi eram mai puternici. 

— Am mai auzit asta. Îţi aduci aminte ce zicea Shakespeare 
pe undeva: „Când te aperi e bine să-l crezi pe duşman mai 
puternic decât este!”. lar eu sunt în apărare, îi cunosc pe cei 
care stau pe cealaltă baricadă, iar un om prevenit e de două ori 
mai puternic. Şi acum îţi doresc drum bun şi... fără iniţiative 
până când vin eu! 

După-amiaza s-a scurs repede. Stancu s-a gândit să profite de 
acest timp pentru a mai vizita câteva monumente istorice. În 
primul rând Muzeul Naţional de Arheologie, unul dintre cele mai 
bogate din lume în ceea ce priveşte tezaurizarea artei antice 
greceşti, şi apoi, în funcţie de posibilităţi, Muzeul Ceramicii, 
care, deşi mic, e foarte reprezentativ pentru monumentele sale 
de monolit, aşa-zisele „stele”, de la începutul epocii arhaice, şi a 
„Ofrandelor” din epoca miceniană şi romană. 

Aşa cum se aştepta, Muzeul Naţional l-a impresionat profund. 
Preţ de mai multe ceasuri a străbătut sălile şi a admirat pe 
îndelete preţioasele colecţii de artă din toate epocile. În sala 
miceniană l-au reţinut în mod special obiectele din epoca 
Cicladelor, arme de bronz decorate cu felurite incrustaţii, vase 
din metal, măşti din aur, inele cu podoabe superbe, coliere 
lucrate din aur ori din alte metale preţioase şi renumitele table 
din argilă, înscrise în aşa-zisele „Linear B”, care au fost găsite în 
palatul lui Nestor, la Englianos în Pylos. A privit cu admiraţie şi 
cu o uşoară melancolie, legată de amintirea unor vechi lecturi, 
vitrina în care erau expuse celebrele bijuterii din aur ce au 
aparţinut cândva Troiei, apoi minunatele statui din Milos, de 
Kea, de Megara. Câte întâlniri cu frumosul, cu mitologia şi 
istoria, câte momente de puternică emoție artistică! Statuia din 
bronz a lui Poseidon, basorelieful ce o reprezintă pe zeiţa 
Demeter, pe eroul Triptoleme, statuia Efebului de Anticyteres, 
capul Herei, sculpturile templului Atenei Alea, operă a lui Scopas 
şi altele, şi altele. Dar cine poate oare să le vadă pe toate? ŞI 
cât timp i-ar trebui? 


leşi din muzeu complet ameţit. Avea nevoie de un respiro 
pentru a pune ordine în gânduri şi sentimente. Dar nici pentru 
asta nu mai avea vreme. Era timpul sa analizeze datele legate 
de întâlnirea pe care o avea în seara aceasta cu Riva. 

„Deci voi merge singur, deşi, neluându-l pe Roman cu mine, 
voi da naştere unor interpretări. Ei! şi? Să-l pun în pericol pe 
căpitan doar pentru a brava? Niciodată... Şi ce se va întâmpla 
dacă vor... interpreta? N-au decât! Vor face fot felul de 
insinuări? N-au decât! Eu trebuie să-mi urmez proiectul pas cu 
pas. Restul nu are importanţă. Şi Riva ăsta?! Un tip extrem de 
ciudat, plin de contradicții. Evident, e omul de încredere al lui 
Wild ceea ce practic înseamnă că l-aş putea acredita. Dar... cu 
rezerve. Oare lucrează şi pentru alţii? După maniera în care a 
informat despre „arderea” lui Mitana, se pare că „Torpilă” joacă 
pe mai multe table, pentru Wild, poate şi pentru Polidis? E vorba 
oare de bani sau îşi asigură „retragerea” dacă se va pune o 
asemenea problemă pentru el?! E şi cu unii şi cu alţii. Periculos 
joc, dar... rentabil! Dar dacă mă înşel? Oricum, se impune să fiu 
prudent, mult mai prudent. Oare cum aş obţine o informaţie mai 
precisă cu privire la tablouri? Desigur, deşi... În definitiv, poate 
oare «Torpila» să fie altfel decât patronul său?” 

Făcând asemenea raționamente, Stancu nu ţinuse seama de 
climatul străzii Synagru, de seara ploioasă, de... A fost nevoie, 
ce noroc! de strigătul de spaimă al unui copil, ca maiorul să facă 
o săritură laterală, aruncându-se pe trotuar, rostogolindu-se de 
câteva ori, până în dreptul unui magazin de modă, pentru a 
evita de justeţe capota maşinii ce venea ca un bolid asupra să, 
dar care, din fericire, nu i-a atins decât impermeabilul! Nici o 
altă urmare. În clipa următoare, „Ford-ul Cortina” de culoare 
albastră, cu numărul aproape complet acoperit de noroi, ce 
urcase pe trotuar, dispăru în mare viteză. 

Stancu s-a ridicat, ştergându-se, şi, în uimirea celor adunaţi în 
jurul lui, şi-a făcut loc, plecând de acolo grăbit, înainte de 
apariţia agentului de ordine. Constatând lipsa victimei, agentul a 
înregistrat evenimentul şi a ascultat câţiva martori oculari, apoi 
a întocmit un proces-verbal. 

Aproape de hotel, maiorul zări două umbre ascunzându-se în 
întunericul porţii unei clădiri. Întinzând pasul, o luă pe mijlocul 
străzii, privind cu atenţie în jurul său, fiind preocupat, în mod 
special de locurile mai întunecate de pe trotuare. Se alarmase 


însă degeaba. Cei doi erau o pereche de îndrăgostiţi ce mergeau 
îmbrăţişaţi pe trotuar şi, văzându-l, l-au confundat cu un poliţist, 
ferindu-se de el. Ceea ce nu era cazul. 

Ajuns în cameră, făcu un duş, se schimbă, îmbrăcând nişte 
haine mai închise, o cămaşă crem şi o cravată de culoare 
deschisă. Apoi cobori în restaurant pentru a mânca. La ora 
22,45 achită hota şi ieşi în stradă. Lăsă câteva taxiuri să treacă, 
după care opri unu. Aşa, pentru orice eventualitate. 

Barul „Alhambra”, viu iluminat în galben, roşu, verde şi mov, 
cu reclame ale unor numere de senzaţie, era aşezat, pe o stradă 
mai întunecoasă, la subsolul unei clădiri vechi, cu două etaje. 
Pentru a se ajunge în sală trebuiau coborâte cincisprezece 
trepte dintr-un material transparent, fiecare luminată indirect, 
apoi se ajungea la o garderobă deservită de două fete cu bluze 
albe decoltate şi cu fuste negre care mai mult descopereau 
decât acopereau picioarele bine făcute şi interminabile. Işi lăsă 
impermeabilul şi pălăria acolo, apoi sui câteva trepte care-l 
conduseră spre vasta încăpere a barului, asemenea holului unei 
gări care, fără exagerare, putea cuprinde câteva sute de 
persoane. Se opri puţin şi privi în jurul său. La fiecare masă 
exista un telefon interior şi un număr luminos. Se putea forma 
pe discul telefonului numărul unei mese pentru a intra în 
discuţie cu o anumită persoană vizată. Mai exista şi un alt mod 
de a comunica: prin bileţele. Se scria un mesaj pe unul dintre 
biletele ce erau pe masă, se indica apoi numărul mesei căreia îi 
era destinat, apoi se introducea biletul într-un fel de tub de unde 
era aspirat printr-un curent de aer şi transmis destinatarului. 
„Poşta prin tub”, aşa se chema trucul. Simplu şi ingenios pentru 
ca onor clientela să se simtă cât mai intim! Un asemenea mesaj 
putea să fie, de exemplu, următorul: „Sunt Tristan. Care dintre 
voi e Isolda? Masa 84". 

De fapt, sistemul era o copie perfecționată după cabaretul 
„Rezi” din Berlinul Occidental! Inutil de a mai spune că 
stabilimentul era totdeauna arhiplin, indiferent de anotimp şi 
oră. 

Într-un târziu zări masa cu numărul 71 şi se îndreptă spre ea 
cu paşi hotărâți. Bărbatul, pe care-l recunoscu uşor, o „Torpilă” 
în haine de seară, îi făcu semn să se aşeze, fără să-şi ia privirea 
de pe scenă, unde evolua o pereche într-un dans acrobatic, în 
cel mai clasic stil al lui „Moulin Rouge”. 


Există unele spectacole ca o mare furioasă sau ca un ciclon 
tropical care-ţi taie răsuflarea. Femeia de lângă „Torpilă” 
aparţinea acestei categorii de „fenomene”. Imaginaţia îl purta în 
acelaşi timp spre revistele hollywoodiene, părând ca femeia să fi 
descins direct de pe ecran. Pieptul fabulos, un corp de statuie 
antică, ochii albaştri imenşi, uşor migdalaţi, acum strălucitori, o 
cascadă de păr negru căzându-i pe umerii goi. Toate acestea le 
remarcă într-o clipită, la lumina colorată a unui reflector, în clipa 
în care Riva făcu prezentările. 

— Şi prietenul dumitale? zise el, uitându-se undeva, în spate. 

—  Mulţumeşte călduros pentru invitaţie, regretând că a 
trebuit să plece unde-l reclamau afacerile. 

— Ne pare foarte rău, zise Riva cu o voce din care răzbăteau 
accentele false. Intr-adevăr, ne pare rău, atât mie cât şi 
domnişoarei Andra Demetros, pe care am avut plăcerea să v-o 
prezint. 

Stancu se înclină din nou, în timp ce fata articulă într-o 
germană fără accent: 

— Sehr angenehm! apoi continuă: Vă simţiţi bine la noi? 

— Foarte bine. Am vizitat Atena, am văzut o parte a vestigiilor 
antichităţii, am fost pe Acropole, la Agora, am văzut muzee... 

— Perfect. E timpul deci să cunoaşteţi şi Atena modernă, 
centrul comercial, marile bulevarde, cabaretele, barurile şi... 
oamenii. 

— Ar fi interesant. Din păcate, însă, nu mă aflu într-un voiaj 
de plăcere, ci de afaceri, aşa încât pot realiza câte ceva doar în 
limita timpului meu liber. După cum vedeţi, amabila invitaţie a 
lui Kir Riva Kokolis mi-a prilejuit o dublă plăcere, în primul rând 
aceea de a vă cunoaşte pe dumneavoastră care, în frumuseţe, 
rivalizaţi cu statuile lui Fidias... 

— Puteţi să-mi spuneţi Andy, aşa mă cheamă prietenii! 

— ...Şi acest bar foarte modern şi elegant. 

— Deosebit de plăcerile acestei nopţi care de fapt nici nu a 
început încă, sublinie Riva, cu o voce ce se voia ironică. 

Deşi puţin neliniştit, mereu în gardă, alertat chiar de replica 
anterioară care putea să ascundă mai multe lucruri, Stancu 
întrebă calm: 

— Mi-aţi rezervat ceva neobişnuit? 

— Oh, nu! M-am referit la program, la conversaţia noastră, la 
aprofundarea unor lucruri de interes reciproc. 


— Trebuie să înţeleg că domnişoara Demetros... 

— Andy! zise ea, privindu-l printre gene. 

— ...Andy... e în temă? 

— Evident, răspunse Riva amuzat, doar ea conduce grupul 
nostru... economic. 

Surprins, sub focul concentric al privirilor celor doi, maiorul 
rămase totuşi impasibil: 

— Sehr schön! zise el, zâmbindu-i feţei, apoi întrebă: Şi... 
care-i programul? 

— Am dori să rămânem aici un timp, să bem puţină şampanie 
în contul patronului, să mai vedem câteva numere interesante 
ale unui grup de dansatori sud-americani care mi-a fost 
recomandat cu multă. Căldură, după care vă invit la mine să 
bem un coniac „Martell” sau poate „Courvoisier”, zise fata. 

— Aşa ceva nu se refuză niciodată! răspunse Stancu reţinut, 
sorbind din cupa de şampanie. 

In următoarea oră, după o evoluţie spectaculoasă a cuplului 
argentinian, pe care-l aştepta cu atâta nerăbdării Andy, urmă un 
prestidigitator de înaltă virtuozitate, care distră publicul mai 
ales prin câteva pase hipnotice asupra unei femei ce s-a 
prezentat voluntar de la o masă, spre satisfacția copioasă a 
celorlalţi comeseni. Apoi apăru şi o îmblânzitoare de şerpi. 

Era 1,30 când se urcară în „Lancia” galbenă a lui Andy. Fata 
conducea foarte bine, atent şi la limita superioară a vitezei 
legale. Astfel au străbătut câteva bulevarde largi, moderne, 
apoi, ajungând în piaţa Syntagma, au luat-o la dreapta, trecând 
prin câteva străzi înguste şi vechi, după care au pătruns într-un 
cartier rezidenţial. Maşina opri în faţa unei vile cu două etaje, 
având în faţă o grădină cu flori, care, vara, ar fi fost cu siguranţă 
spectaculoasă. Printre palmieri şi tot felul de arbori se vedeau 
boschete iluminate indirect cu lămpi fluorescente. Livingul în 
care-i pofti amfitrioana era foarte spaţios şi mobilat modern, 
având canapele din piele aşezate în unghiurile încăperii, iar în 
mijloc covoare persane, trei fotolii şi două măsuţe joase, 
acoperite cu cristal. Cei doi bărbaţi se aşezară pe 
fotolii, în jurul unei măsuţe. Andy le servi coniac „Courvoisier” în 
cupe mari de cristal. 

— Pentru cooperare! zise Riva, ridicând cupa. 

Băură în tăcere, în timp ce femeia a pornit un „Dual” care 
revărsă asupra lor muzica din „Anotimpurile” lui Vivaldi. 


— Domnule Stancu, făcu ea, am fost abilitată să tratez o 
afacere cu dumneavoastră. 


— Pentru asta sunt aici, zise el, adresându-i surâsul său de 
zile mari. Am impresia însă că e ceva nou ori deosebit de ceea 
ce am tratat până acum?! Dar cine v-a abilitat? Nu bossul de la 
Munchen? 

— Ba da, Herr Franz Wild în persoană! E vorba tot de tablouri, 
dar nu de acelea pe care le căutaţi dumneavoastră aici, ci de 
unul care se află în posesia dumneavoastră, respectiv de cel 
pictat de Cranach... 

Maiorul tresări imperceptibil. Ce s-o fi întâmplat oare acolo? S- 
a răzgândit caidul? Tot ce se poate! Se aştepta acum la orice, 
deşi fata, pe care nu o slăbea din ochi, nu părea afectată. 
Aceasta reluă cu o voce neutră: 


— ...Patronul apreciază că atât el, cât şi noi, cei de aici, ne-am 
vârât într-o aventură periculoasă care se amplifică mereu. Am în 
vedere cazul Heleni, care a alarmat pe mafioţii din Atena, 
precum şi „investiţiile” noastre în bani şi oameni. 

— ...Deci aruncă în aer înţelegerea noastră? întrebă Stancu, 
vădit indispus. 

— ...În condiţiile stabilite anterior. Ca atare, Wild cere în 
schimbul serviciilor noastre şi tabloul pictat de Cranach cel 
Bătrân! 

Stancu răsuflă uşurat, fără ca pe faţa lui să se modifice ceva. 
Continuă s-o privească pe Andy la fel de încordat. Aplecă ochii 
să nu i se citească destinderea pe faţă. 

„Deci aşa stă treaba! Era de aşteptat ca escrocul de la 
Munchen să nu se mulţumească doar cu unul dintre tablourile 
comandate! Numai că, până în prezent, nu a găsit prilejul să-mi 
pună cuțitul în coaste. Ocazia s-a ivit o dată cu asasinarea lui 
Heleni Landis. Mai bine zis, pretextul. Bun, dar... cum să 
procedez? Dacă cedez uşor ar putea să între la idei fie cei de 
aici, ceea ce e mai puţin probabil, fie caidul munchenez. Dacă 
tergiversez, pe lângă pierderea unui timp preţios, în care 
acţiunile bandei lui Polidis nu ar mai fi urmărite, s-ar putea să-i 
şi supăr, ceea ce trebuie evitat cu orice preţ”. 

Tăcerea se prelungea. Într-un târziu, sub privirea grea a celor 
doi, maiorul ridică ochii spre Andy şi zise: 

— Îmi dau seama de situaţia nou creată... dar... nu pot hotărî 
singur, vă daţi seama! 

Îşi aprinse o ţigară, trase câteva fumuri, frizând neliniştea, şi 
continuă: 

— Aş putea să am un răspuns mâine seară, dar, pentru a 
convinge, îmi trebuie şi câteva argumente, realizaţi? 

Vorbi Andy: 

— Vă ajunge „argumentul” că ştim la ora actuală unde se află 
tablourile, cine răspunde de ele şi că acestea vor fi trimise în 
altă parte peste un timp care acum nu se poate preciza. Vom 
cunoaşte însă la vremea potrivită unde, cum şi când! 

— E perfect. Mâine după-amiază ori seara voi fi în măsură să 
vă dau un răspuns. O.K.? 

— O.K. Atunci ne revedem mâine... să zicem la ora 20,00, în 
cafeneaua „Veritas” din Plaka. Vă convine? 

— Da, îmi convine. Şi cred că până atunci voi putea rezolva 


problema. 

— Bun. Acum, Riva vă va conduce cu maşina mea până la 
hotel. Somn uşor, Herr Stancu, şi... gânduri bune! 

Maiorul se culcă la ora 3,00 şi adormi imediat. 


A doua zi expedie o telegramă fulger prin care confirma că se 
află pe orbită, text la care urma să primească „răspunsul” în 
jurul orei 17,00. Apoi se întoarse şi comandă micul dejun, timp 
în care se gândi să pregătească vizita la Interpol Atena, unde 
era aşteptat. 

Pappadimas îl primi, ca de obicei, foarte politicos, deşi i se 
păru puţin mai protocolar. 

— Ei, aţi reuşit să vedeţi ceva din ceea ce v-aţi propus? îl 
întrebă acesta. 

— Chiar foarte multe obiective culturale şi toate mi-au lăsat o 
impresie de neuitat. 

— Se pare că de unele nu v-aţi putut dezlipi până la lăsarea 
întunericului. 

— Aţi ghicit, aşa e. 

— Nu am ghicit, am aflat. 

— Da? 

— Păi, nu pe întuneric era să vă calce o maşină? 

— Da, un accident banal şi plictisitor! 

— Un accident banal? Nu prea împărtăşesc opinia 
dumneavoastră. Aş spune mai degrabă o tentativă de asasinat! 
Nu ştiu însă de ce nu aţi depus plângere şi aţi dispărut de la faţa 
locului înainte de sosirea poliţiei. 

— Se exagerează. A fost un accident simplu şi, cum se 
întâmplă uneori, nu numai la dumneavoastră, şoferul a fugit fără 
să-i pot lua numărul... 

— ...Care era, întâmplător, acoperit cu noroi! 

— Exact. Plouase, aşa se explică de fapt şi accidentul, o 
derapare nenorocită. 

Pappadimas nu răspunse imediat. Îşi aprinse mai întâi o 
ţigară, sorbi din cafea, apoi spuse, apăsând pe fiecare cuvânt: 

— De fapt, ce ascundeţi dumneavoastră? 

Intrebarea era destul de şocantă şi, mai ales, iritantă. Ce să-i 
răspundă? Că, dincolo de promisiuni, el are nevoie de tablouri?! 
Acesta ar replica imediat, explicându-i între ce limite se 
desfăşoară cooperarea  poliţienească, demonstrându-i apoi 


necesitatea de a aştepta rezultatul investigaţiilor efectuate şi 
altele de aceeaşi fabricaţie, pierzând din vedere situaţia 
specială creată în tabăra lui Polidis în urma suprimării lui Heleni, 
cu măsurile imprevizibile pe care le putea lua cinstitul armator 
şi amator de tablouri. Sondă terenul: 

— Am încălcat în vreun fel legislaţia ţării dumneavoastră ori 
regulile muncii de poliţie? 

— N-aş putea să afirm asta. Mai curând aş spune că e ceva 
neclar în maniera dumneavoastră de a acţiona! După câte ştiu, 
ne-am înţeles să nu efectuaţi investigaţii de unul singur... 

— Nici nu am făcut aşa ceva! 

— De acord. Dar aţi fost zărit în compania unui, hai să zicem, 
individ suspect. 

— Am fost urmărit? 

Interlocutorul său făcu o figură uluită. 

— Cum puteţi să credeţi aşa ceva? Nici gând. Doar aşa, 
întâmplător, aţi fost zărit... 

— De către cineva care, „întâmplător”, mă cunoştea ori era 
un „Înger păzitor”? 

Pappadimas râse din toată inima. 

— Sunteţi doar poliţist, ce naiba?! 

— Am să vă spun deschis: nu am nimic de ascuns. Trebuie să 
recunosc că au fost câteva coincidenţe care pot da naştere la 
interpretări răuvoitoare. Nu pot nega accidentul de maşină, dar 
nicio clipă nu mi-a trecut prin minte că acesta putea fi o 
tentativă de a mă asasina... 

— Depuneţi plângere? 

— „iar întâlnirea cu acest Riva, la care faceţi aluzie, a fost 
întâmplătoare. L-am cunoscut la Munchen, în casa unor 
cunoştinţe, mi-a spus că e voiajor comercial şi, dacă vreodată 
voi avea drum la Atena, să-l caut că-mi va arăta oraşul. Asta e 
tot. În ceea ce priveşte plângerea, nu cred că e cazul s-o fac şi 
iată de ce. Înainte de toate, eu sunt „convins” că a fost vorba de 
un accident căruia nu merită să-i acordăm atenţie. Apoi nu am 
putut reţine nici semnalmentele individului şi nici numărul 
maşinii. În sfârşit, nu vreau să vă dau inutil de lucru, iar poliţia 
să se înregistreze, din cauza mea, cu o infracţiune cu autor 
neidentificat. Dar, dacă insistaţi, voi depune plângere, deşi v-am 
explicat punctul meu de vedere. 

— Foarte clar, colega. O admirabilă paradă şi o ripostă direct 


la ţintă. 

Stancu râse încet. 

— Fiecare cu adevărul său. Nu ştiu cine spunea că „numai 
erorile dau valoare adevărului...” sau îl impun, zicea altcineva. 

Pappadimas zâmbi. 

— Interesant de reţinut. La noi are o mare valoare o maximă 
atribuită lui Diogene, care sună aşa: „Prietenia unui singur om 
cuminte e mai prețioasă decât a tuturor nebunilor împreună!” 

— Frumos spus, iar aluzia e cât se poate de clară, numai că... 
în speţă nu mi se potriveşte! Aş dori să mai adaug că, în ceea ce 
mă priveşte, prietenia dumneavoastră, în cazul în care mi-o 
acordaţi, mă onorează. 

— Perfect. Adjudecat. Altceva, acum. Aţi auzit cumva de 
asasinarea, la Munchen, a lui Heleni Landis? 

Stancu rămase pe gânduri, privind undeva, în spatele 
interlocutorului său. Acesta, privindu-l cu intensitate, continuă: 

— Era secretara particulară a lui Polidis. Aici, ştirea a provocat 
multă agitaţie, fiindcă, dincolo de unele înclinații sentimentale 
pe care armatorul le avea faţă de ea, victima era şi un om de 
încredere al bossului. 

— Am citit în presă relatarea. E foarte regretabil şi pentru noi. 

— Pentru dumneavoastră? Nu înţeleg! 

— Prin ea am fi putut proba modul ilicit de achiziţionare a 
tablourilor de către Polidis. Mă întreb cine avea interes s-o 
înlăture pe această femeie care, la un moment dat, ar fi putut 
deveni o martoră stânjenitoare? 

— Ce vreţi să insinuaţi? 

— Că numai morţii nu vorbesc. E sloganul gangsterilor de tip 
mafiot! E ceea ce am constatat, dar nu insinuez nimic. Încerc să 
fac unele raționamente care, socot eu, nu vă pot fi străine nici 
dumneavoastră, ca repere posibile. In fond, vorbim un limbaj 
polițienesc. Nu? Eu sunt convins că vom găsi şi alţi martori care, 
într-un fel sau altul, au intermediat vânzarea tablourilor furate 
către Polidis, exceptând pe cei doi infractori, Sauer şi Meingast, 
veniţi de la Munchen la noi ca să fure cele opt tablouri şi care, 
aşa cum v-am mai spus, au fost judecaţi şi condamnaţi pentru 
aceasta ca şi pentru alte fapte săvârşite pe teritoriul ţării 
noastre. 

— Procesul a avut loc? . 

— Da. Infractorii au mărturisit că au avut trei legături în 


aceeaşi direcţie. Prin Albers, zis „Mistreţul”, drumul a condus 
direct spre Polidis şi tot prin Albers, via Heleni, s-a ajuns tot la 
Polidis. Apoi... 

— Ei bine? 

— „Printr-un alt grup, adică bandă de gangsteri, tot din 
Munchen, am ajuns la acelaşi... Polidis! 

— Bun. Pe undeva, acest fapt este confirmat şi de 
investigaţiile noastre, care atestă că tablourile au intrat în 
patrimoniul armatorului... 

— lată o probă pe care am putea-o folosi... 

— ...Dar nu cunoaştem încă locul unde au fost ascunse. Tot ce 
vă putem spune e că vom continua cercetările. 

— Numai să nu le trimită în altă parte şi s-o luăm de la 
început!? 

— E posibil. Trebuie însă să acţionăm, nu? 

— Evident şi... vă mulţumesc. 

— Cum spuneaţi adineauri? vorbim doar acelaşi limbaj, Herr 
Stancu, nu? Să nu vă închipuiţi cumva că nu vă înţeleg, poate că 
în locul dumneavoastră aş proceda la fel. In definitiv, slujiţi o 
cauză dreaptă, iar recuperarea obiectelor de artă ce au fost 
furate este una din îndatoririle poliţiei, nu? Apropo, cum 
înţelegeţi să acţionaţi în continuare? 

— Aş dori să mă întorc la Munchen, unde am de terminat 
unele lucrări pe care le-am început mai demult. Dacă nu vă e cu 
supărare, aş dori să menţin legătura cu dumneavoastră prin 
Interpol Wiesbaden. O.K.? 

— O.K., Herr Stancu. Când intenţionaţi să plecaţi? 

— Chiar mâine. Nu mă mai reţine nimic aici. 

— Perfect. Vom ţine legătura aşa cum am stabilit. Sper să vă 
dau cât mai curând ştiri bune. 

— Aşa să fie. Vă mulţumesc pentru spiritul de cooperare. Auf 
wiedersehen! 

— Auf wiedersehen şi... mi-a făcut plăcere să vă cunosc. 

Stancu luă un dejun frugal într-un mic restaurant de pe strada 
Sofias, după care, ieşind din local, opri un taxi care-l conduse la 
hotel. La recepţie i se înmână o telegramă pe care o introduse în 
buzunar, citind-o abia în timp ce urca cu liftul. Textul era 
laconic: „Se aprobă”. 

La ora 20,00 era instalat la o masă în cafeneaua din Plaka, 
având în faţă o cafea şi un pahar de „Campari”. La 20,15 se 


apropie de el un chelner care-i şopti discret la ureche că-i 
chemat la telefon. În receptor se auzi vocea cristalină a lui Andy: 

— Vă cer scuze că nu am putut veni la întâlnire, dar am vrut 
să evit unele neplăceri pentru dumneavoastră şi pentru Riva. 
Aveţi răspunsul? 

— Da. 

— Perfect. Atunci la ora 20,45, în colţul celei de-a doua străzi 
din dreapta cafenelei vă aşteaptă un „Ford” negru. Urcaţi şi veţi 
fi condus la mine. Vă aştept acasă. 

— În ordine, am să vin. 

Îşi bău liniştit cafeaua, plăti şi ieşi în stradă. Timp de un sfert 
de ceas se plimbă prin acest cartier vechi, cu străzi înguste şi 
pitoreşti, uitându-se la nelipsitele taverne şi cafenele, oprindu- 
se la câte o vitrină cu antichităţi, prilej de a mai arunca o privire 
în urma sa. Neobservând nimic suspect, se apropie de maşina 
care-l aştepta cu motorul în mers, deschise portiera din spate şi 
urcă. Automobilul porni imediat, luă viteză, rulând pe străzile, 
capitalei elene, până la periferie, apoi întorcându-se în centru, 
pe o altă rută, şi de aici, din nou, pe un alt itinerar. Maşina stopă 
în cele din urmă în faţa unui imobil vechi de pe strada Kysicrate. 
Şoferul, care nu-i adresase niciun cuvânt pe tot parcursul 
acestui traseu alambicat, îi spuse în germană: 

— Etajul trei, apartamentul nouă, pe dreapta. 

Uşa i-o deschise „Torpila” care-i făcu loc să treacă într-un 
antreu îngust şi de aici într-o cameră de zi spațioasă, unde-l 
aştepta Andy. Văzându-l, ea se ridică din fotoliu şi veni cu mâna 
întinsă în întâmpinarea sa. Îi zâmbi, făcându-i semn să se aşeze 
în celălalt fotoliu, din faţa ei. În timp ce Riva servea cafele şi 
băuturi, fata zise: 

— Vă cer scuze din nou, dar am fost nevoită să procedez de 
maniera aceasta din motive uşor de înţeles. Ei bine? 

— Răspunsul e pozitiv! spuse Stancu. Îl puteţi comunica. 

— Perfect. Acum e rândul nostru. Tablourile se află la 
reşedinţa lui Polidis din insula Creta, la Heraklion. Sursa le-a 
văzut personal când au fost despachetate. 

— Ştiţi cumva de unde au fost expediate? 

— Da. Lada în care au fost ambalate „artistic” venea de la 
Munchen, via Milano. 

— Mulţumesc. Continuati, vă rog. 

— Tablourile au fost expuse câteva zile în galeria lui Polidis, 


pentru un cerc de prieteni foarte apropiaţi, din care doi 
financiari americani, apoi au fost ambalate din nou. Poate 
acesta o fi un nou mod de conservare?... 

— Nu, nu este. 

— Evident. Inseamnă că urmează ca acestea să fie expediate 
în altă parte într-un viitor apropiat. Un expert pe nume 
Ganimedos şi cele două gorile, Renzo şi Andros, se ocupă de 
ele. Am acolo un om care le supraveghează mişcările. 

— Minunat. Expedierea lor e iminentă? 

— Nu cred. Se pare că au fost împachetate pentru că, în 
principiu, din capul locului, armatorul nu doreşte să le păstreze 
în Creta sau la Atena. Vor fi probabil trimise în „States”, unde se 
consideră, din punctul de vedere al lui Polidis, că vor fi în mai 
mare siguranţă. De fapt, nu-i primul transport achiziţionat de el 
şi trimis la reşedinţa sa din Paradise City. 

— Se ştie ori se presupune că vor fi trimise la Paradise City? 

— Se presupune, evident. Bossul are mai multe reşedinţe în 
Statele Unite, dar pe aceasta o îndrăgeşte mai mult şi acolo se 
află şi vestita lui pinacotecă. Vom afla însă la timp unde vor fi 
trimise. 

— Aţi putea afla care anume persoane - am în vedere nume, 
domiciliu, profesie - au văzut tablourile pe insula Creta? 

— Se poate, dar... nu ştiu la ce vă foloseşte. 

— E bine de ştiut. Aceste „personalităţi” din high life nu 
cunosc oare proveniența ilicită a acestor opere de artă ori 
folosesc aceleaşi metode pentru a-şi completa... 

— Galeriile? Desigur. Dar nu-i vorba numai de o modă. Ci şi de 
cea mai sigură investiţie, de tezaurizare. In loc de aur, pietre 
preţioase, bijuterii, se colecţionează obiecte de artă care îşi 
sporesc valoarea după principii şi reguli asemănătoare cu cele 
ale bursei. De altfel, preţurile se fixează la anumite licitaţii în 
săli din cele mai celebre, în special cele londoneze, unde, din 
când în când, se expun unele pânze sau statui de cea mai mare 
valoare, a căror „pierdere”, dacă a existat, a fost uitată şi, de 
multe ori, ele se „introduc” cu acte false. Vedeţi 
dumneavoastră, noi nu ne putem permite luxul de a le 
tezauriza, chiar dacă unele bande din Munchen, Hamburg, 
Roma, Madrid, Paris, Amsterdam ori Atena s-au specializat în a 
le procura. Fiindcă aceştia au nevoie de bani cash, pe care îi 
cheltuiesc pe băuturi, femei, călătorii, îmbrăcăminte... Unii, mai 


deştepţi, după o îndelungată activitate deschid un bar, un 
cabaret ori un bordel, alcătuindu-şi cu timpul propria lor bandă, 
pe care o exploatează apoi potrivit planurilor lor ori comenzilor 
pe care le primesc. Asta e, domnule Mishou Stancu! 

— Interesantă expunerea dumneavoastră şi extrem de 
instructivă. Voi ţine minte. 

— Ce aveţi de gând să faceţi acum? 

— Aş pleca la Munchen, aşteptând acolo un semn de la 
dumneavoastră. Un semn bun! 

— Cred că e cel mai cuminte lucru. Am vrut să vi-l propun eu. 
Se pare că aici începeţi să deveniți cunoscut, aşa că, rămânând 
în continuare, îi veţi alerta, vor trece la măsuri extraordinare 
şi... cred că vă daţi seama că un om care a riscat atât de mult 
achiziţionând tablouri, ştiind de unde provin, nu va pregeta să 
ordone suprimarea celui care îl stânjeneşte. Plecând 
dumneavoastră, ei vor opera deschis, ceea ce ne va permite şi 
nouă să mai aflăm câte ceva. 

— Aşa m-am gândit şi eu. 

— Vom comunica prin patron? 

— Da. Mulţumesc, Andy. 

— Mi-a făcut plăcere să vă cunosc şi... să execut ordinele 
patronului... pentru dumneavoastră! 

— AŞ fi dorit, aş fi vrut... 

— „..Şi eu. Ei, munte cu munte se întâlneşte dar om cu om. Şi 
apoi „sucursala” asta se conduce tot mai greu. Îi făcu semn lui 
Riva să mai ofere coniac, în timp ce ea ridică receptorul 
telefonului. Convorbirea a fost scurtă şi concisă. Terminând, se 
întoarse spre Stancu: Maşina care v-a adus aici va fi în capătul 
străzii, cum coborâţi, pe stânga. Puteţi dispune de ea. Pentru 
orice eventualitate, mai zise ea, întinzându-i o hârtie, aveţi aici 
numărul meu de telefon de acasă. lar aici... aveţi fotografiile 
tablourilor, executate la vernisajul expoziţiei de la Heraklion, şi 
lista asistenţei. 

Ajungând în stradă, se întâlni cu „Torpila” care-i arătă că 
drumul e liber. 

A doua zi, la ora 11,00, era în avionul al companiei 
„Lufthansa” care-l ducea la Munchen. 


VARIANTA A TREIA 


Tandemul Horst Sonder şi Wilhelm Rikowski se afla de câteva 
zile în ţară. Din Capitală au încercat în câteva rânduri să ia 
legătura cu o persoană pe care o căutau, dar la apelul lor 
telefonic nu răspundea nimeni. Nici acasă şi nici la serviciu. 
Reluarea apelului a doua zi, la ore diferite, a rămas tot fără 
rezultat. 

— Treci pe „rezervă”, îi spuse Rikowski lui Sonder. 

— N-aş vrea încă. Mi s-a spus să folosesc numărul ăsta numai 
în situaţii limită. 

— Atunci să verificăm la faţa locului dacă „Der Bauer”! mai 
există ori nu. Poate dăm de perechea lui, care, în anumite 
condiţii, ar putea să ne fie mai de folos. In cazul cel mai rău 
folosim varianta a doua, deşi acum e foarte periculos. 

— Eşti nebun? Aici? Poate nu ştii ce s-a întâmplat cu câteva 
luni în urmă, şi atunci ei nu erau încă alertaţi! 

— Şi ce vrei să facem? Crezi că mie nu mi-ar place să risc cât 
mai puţin, dacă se poate din afara ringului, dar poţi să faci 
omletă fără să spargi ouă? Or, fără „recoltă” nu ne putem 
întoarce, fiindcă, dincolo de timpul şi banii pierduţi, vom fi 
terminaţi în mediu! 

— Asta aşa este, numai că am putea risca mult mai puţin 
dacă i-am găsi... 

— Când vrei să decolăm? 

— Există un accelerat care pleacă de aici la ora 19,00. 


Deşi hotelul „Continental”, unul dintre cele mai moderne şi 
elegante edificii de acest gen din oraş, era arhiplin, recepţionera 
găsi „cu multă dificultate” două camere pentru cei doi turişti 
străini. Bineînţeles, aceştia nu au uitat să-i mulţumească, 
lăsându-i un deodorant, două pachete de „Kent” şi, cum era 
normal, paşapoartele. Înregistrându-i, recepţionera realiză că 
numiții Hans Joachim Vogel şi Kurt Hesters erau singurii turişti 

sosiți de la Munchen, cu toate că hotelul era plin de concetăţeni 
de ai lor veniţi, în vizită la rude sau la prieteni, din alte oraşe ca: 
Hamburg, Dusseldorf, Mannheim şi Kassel... 


Din concluziile puse cu prilejul analizării stadiului cercetărilor 
privind asasinarea Dianei Manu, s-a desprins printre altele şi 
faptul că autorul ori autorii prezumtivi ai acesteia nu puteau fi 
străini de cealaltă crimă, a cărei victimă a fost Hilde Wirth. Ca 
urmare, din ordinul colonelului, anchetatorii care instrumentau 
aceste două cauze penale şi-au reunit forţele sub conducerea 
directă a lui Dorin Nedelea. 

In dimineaţa acelei zile, după obişnuita şedinţă săptămânală 
de lucru, comandantul începuse tocmai să studieze datele 
primite de la punctul de frontieră, când sună telefonul. Ridică 
receptorul şi ascultă cu atenţie, apoi zise: 

— E posibil, căpitane. li aşteptăm demult. Procedează însă cu 
foarte mult tact. Nu ne putem permite să greşim. la 
paşapoartele sau, mai bine zis, ce a mai rămas din ele, şi adu- 
mi-le. După ce le văd am să le dau spre examinare laboratorului 
criminalistic. Predă-i consemnul lui Drăgoi şi tu împreună cu 
Vidraşcu veniţi la mine. 

Peste puţin timp, cei doi ofiţeri se prezentară la comandant. 

Acesta îi primi cu un zâmbet luminos, apoi se adresă lui Zara: 

— Te ascult, căpitane. 

— Rămăşiţele celor două paşapoarte au fost găsite, în 
containerul de gunoi al hotelului „Continental”, de către o 
femeie de serviciu pe care o interesau cartoanele. La ea au fost 
zărite de către barman, care şi-a dat seama cam ce puteau fi, şi, 
răscolind, a mai pescuit câteva file făcute ferfeniţă. 

Nedelea le examină cu atenţie, le întoarse pe toate feţele şi 
zise, în timp ce-şi scotea mănuşile: 

— Măcar o fotografie dacă era!... sau un nume întreg. Doar 
semnalmente şi câteva litere. Oare s-ar putea reconstitui? 

— Să le trimitem la Institutul de Criminalistică, încercă timid 
Vidraşcu. A 

— Da, da, s-ar putea ca specialiştii noştri să scoată ceva. || 
trimiţi pe Dragu cu ele, după-amiază. Să vină cât mai repede cu 
rezultatul. De ce au fost oare distruse paşapoartele şi de către 
cine? 

Căpitanul Zara interveni laconic. 


— Or fi servit unui scop, apoi au devenit inutile sau chiar 
compromiţătoare! 

— Ce vrei să zici? 

— Mă gândesc că, fiind străine, au folosit drept legitimaţii 
pentru intrarea în ţară a doi cetăţeni străini care, ulterior, s-au 
debarasat de ele. 

— De ce? 

— Fie pentru că au devenit supărătoare, vreau să zic că 
puteau deveni jenante dacă ar fi fost găsite la ei, fie câ... 

— ...Cei care le-au folosit - spuse Vidraşcu - nu mai aveau 
nevoie de ele, fiindcă între timp au devenit „alţii”, drept pentru 
care vor ieşi din ţară cu paşapoarte pe alte nume! 

— Bun, zise colonelul, dar de ce? 

— De ce? Pentru a nu fi depistaţi. 

— Deci ar putea fi vorba de doi infractori străini care se 
pregătesc să săvârşească nelegiuiri la noi? 

— Aşa se pare, dar... noi nu-i cunoaştem, interveni din nou 
Vidraşcu, posomorât. 

— Nu-i cunoaştem încă, vrei să spui! Doi şi iar doi şi iar doi 
şi... făcu Nedelea, în timp ce Zara şi Vidraşcu îl priveau miraţi. 
Sesizând, acesta zâmbi: Mă gândeam, ca să zic aşa, sonor! Nu 
vi se pare ciudat că noi căutăm doi indivizi - amândoi putând fi 
criminali prezumtivi - doi străini care îşi distrug paşapoartele, nu 
fără o intenţie bine determinată - alţi doi sosesc şi, tot 
„întâmplător”, aşteptăm şi noi emisari de acolo, care se 
interesează de artă, poate tot doi, această cifră fiind agreată de 
unii cărora le place tandemul?! Ce rezultă de aici? 

— Că nu ne putem permite să ignorăm posibilitatea unei 
legături, oricât de subţire ar fi ea în momentul de faţă, între 
aceste tandemuri! se precipită Vidraşcu. 

— În orice caz, e o ipostază de lucru pe care trebuie s-o 
verificăm! zise Nedelea gânditor. Se întoarse spre Zara şi urmă. 
Vreau un raport documentat de la Drăgoi, locuri, persoane, cu 
fotografii, date biografice, mă rog, tot tacâmul. Să mi se 
raporteze zilnic. Să-mi fie aduse dactilogramele şi constatările 
tehnico-ştiintifice efectuate cu privire la urmele ce au fost 
relevate în câmpul infracţiunii la cele două crime. Ce ar fi ca 
amândoi să mai mergeţi o dată la casa în care a fost asasinată 
Diana Manu, poate găsim vreun amănunt care ne-a scăpat la 
prima cercetare. Să fie audiaţi toţi vecinii fostei locuinţe a lui 


Radu Victorin şi reascultată Veronica Halasz, care locuieşte la 
subsol, ţinând seama şi de adnotările mele în creion, pe 
marginea declaraţiei pe care a dat-o. Ne vom revedea peste 
două zile, după ce aţi executat aceste ordine şi după ce vom 
avea şi rezultatul de la Institutul de Criminalistică. 


Hans Joachim Vogel şi Kurt Hesters se aflau de două zile în 
oraş, timp în care au reuşit să viziteze cea mai mare parte din 
obiectivele turistice înscrise în ghidul pe care-l aveau. Apoi, ca 
doi turişti conştiincioşi, au participat şi la unele excursii în 
împrejurimi, dintre cele afişate în incinta hotelului. Cu acest 
prilej au avut posibilitatea să asiste şi la o seară folclorică, prilej 
cu care au gustat şi s-au desfătat cu variatele preparate culinare 
autohtone, udate din belşug cu vinuri din podgorii renumite, 
servite la masă de fete tinere îmbrăcate în portul naţional. 
Împreună cu alţi turişti străini s-au înapoiat la hotel, puţin 
grizaţi, dar bine dispuşi şi în mare admiraţie faţă de folclorul 
românesc de pe aceste plaiuri. 

Cei doi erau însă şi mari amatori de artă, motiv pentru care 
puteau fi văzuţi aproape în fiecare zi la Muzeul Municipal, 
oprindu-se în mod special în sălile de pictură din epoca 
Renaşterii italiene, admirând timp îndelungat câte un tablou, 
privindu-l din toate părţile. Şi poate l-ar fi şi pipăit dacă acest 
fapt nu ar fi fost interzis cu desăvârşire. Evident, pentru un 
specialist şi chiar pentru un amator de pictură a rămâne ceasuri 
întregi în faţa unei pânze, pentru a admira tehnica maestrului, 
coloristica sau tema aleasă, este ceva normal. Se cunosc cazuri 
când asemenea pasionaţi au venit zile întregi la muzeele mari 
ale lumii: Luvru, Ermitaj, Prado, Galeriile din Dresda, 
Kunsthistorisches Museum din Viena, Naţional Gallery din 
Londra, la cele din Italia, Grecia, Olanda şi multe altele. Au stat 
muţi de admiraţie în faţa unui tablou, ceasuri întregi, 
neputându-se dezlipi de frumuseţea pe care o degaja. 

Şi aceşti doi iubitori de artă veniţi de la Munchen se opreau în 
faţa unor anume tablouri pe care le admirau nespus, creaţie a 
celebrilor pictori Giorgione, Tintoretto şi Tiţian. Dar acest lucru 
nu avea în sine nicio relevanţă deosebită, deşi erau şi alte săli 
cu mari maeştri, precum cele dedicate artei flamande, spaniole, 
franceze, germane. Gusturile nu se discută! 

Într-una din zile, Kurt Hesters, plimbându-se prin oraş, a ajuns 


şi pe strada în care locuiseră soţii Diana şi Oreste Manu, s-a 
oprit o clipă, a ezitat în faţa fostei case a acestora, distrusă în 
mare parte de incendiu, a aruncat o privire asupra ruinelor încă 
nedemolate, apoi a trecut mai departe nepăsător. A revenit însă 
după o jumătate de oră şi, privind cu atenţie în susul şi în josul 
străzii, a intrat repede într-o casă vecină cu aceea a soţilor 
Manu, unde a rămas mai bine de o oră, după care a ieşit, 
reluându-şi plimbarea spre hotel. Imediat o umbră s-a prelins pe 
lângă ziduri şi, ajungând la o cabină telefonică, a ridicat 
receptorul şi a format un număr. 

— Acţionaţi imediat! i s-a răspuns de la celălalt capăt al 
firului. Ţi se va trimite imediat autorizaţie şi un înlocuitor. Ai 
plecat? 


În acest timp, în biroul formaţiunii judiciare de la Miliția 
Municipiului, locotenentul Lucian Pascu îl cerceta pe Ilie Ciuraru, 
zis „Şapte Deşte”, hoţ de buzunare, unul dintre şuţii marşrutizaţi 
dintr-un oraş vecin, unde era mai cunoscut. 

— Zi, ai venit numai în documentare la noi? 

— Don şef, să-mi sară ochii dacă vă mint, don şef, în 
ducumintare, zău aşa... 

— Dar când te-a prins cu mâna în buzunarul victimei tot în 
documentare erai? 

— Don şef, în icsplorare, că-mi făceam mâna! 

— la spune, „Şapte Deşte”, ce recoltă ai avut astăzi? 

— Să-mi sară... 

— Ştiu... ochii. Altceva te-am întrebat! 

— Lume sireacă în tramvaie, don şef, iacă... fo două 
cearşafuri mari?!!... 

— Măi Ciurarule! 

— Poi dacă mă luaţi aşa tare... şi pă nume... hai să vă mai 
spun... Şi nişte verzi, două buletine şi... două paşapoarte... 

— Devize? Paşapoarte? De la cine? 

— Nu ştiu, să-mi sară ochii! Bag samă că verzii şi 
paşapoartele le-am manglit de la doi barosani, la muzău. 

— Ai fost şi pe acolo? 

— Ca hartiştii, don şef, de ce să nu mă duc? Că muierea mea, 
dumnezău s-o ierte, îmi tot spunea: „Bă, dihanie nenorocită - 
aşa mă dezmierda - mai cultivează-te, bă, întunecatule, să fii şi 
tu în rând cu lumea bună”! Aşa zicea sireaca, şi n-a avut parte 


de... 

— Şi? 

— Şi am ascultat-o. Mai trec pă la un cinematograf, un teatru, 
un muzău... e clientelă şi acolo, că ştia ea de ce-mi spunea să 
mă cultivez... 

— Unde-s devizele? 

— Puţine, zău puţine, că dacă ştiam... vo cinzăci de dolari şi 
ceva mărci, un mizilic. Le-a umflat don plotoner, tata nost' de 
acilea... 

— Şi cu buletinele ce-ai făcut? 

— Ce să fac? Le-am ţânut la mine. Că ziceam că mă duc 
acasă la păgubaşi, să le spui că le-am găsit pă stradă, că aşa-s 
eu, om de înţăles, poate-mi pica şi mie ceva ca răsplată. Dar nu 
toţi dă, unii se uită chiorâş şi atunci le fac scandal, că am 
pierdut timpul, aşa şi pă dincolo, până ce o înduplec pă 
franţuzoaică, că femeile e mai sufletiste, iau biştarii şi o roiesc! 

— Cu paşapoartele ce ai făcut? 

— Ce era să fac? Le-am rupt şi le-am aruncat. 

— Unde? 

— Intr-o ladă de gunoi de la hotel, că era pe afară. Asta mi-e 
crucea, don şef! 

— Te-ai uitat cumva în ele? 

— M-am uitat, de ce să mint! 

— Ce nație? Vreau să spun, din ce ţară veneau? 

— Nemţi era, că pe unul îl chema... cum dracu-l chema? Da. 
Sandu, ba nu că era neamt, Sonda sau Sunda, aşa cred că-i 
zicea, avea părul blond, celălalt era mai oacheş, cu un nume 
câş... Roschi, Ronoschi sau Kotovschi, nu mai ţiu minte, să trăiţi! 

Locotenentul îl chemă cu un semn pe plutonier şi îi şopti ceva 
la ureche. Acesta ieşi, iar peste câteva minute se înapoie, însoţit 
de căpitanul Zara. Când îl văzu, şuţul îngălbeni. Ţâşni în 
picioare. 

— Don căpitan, să mă trăsnească dacă am făcut vreo 
mortăciune. Să-mi sară... 

— Stai jos, „Şapte Deşte”! Cum ziceai că-i cheamă pe străinii 
de la muzeu, pe care i-ai uşurat de nişte lucruri? 

— Poi, Sandru ori Sundu ori Sucar, zău dacă ştiu, pă ochii mei! 
Şi Kokovski, nu, Simovski... nu ştiu, don căpitan, să-mi sară 
ochii!... 

Zara îl întrerupse cu un gest, apoi înşiră pe masă câteva 


fotografii. 

— la uită-te la astea, îi vezi cumva pe cei doi prin ele? Uită-te 
atent! 

Ciuraru privi o clipă, apoi, precipitat, puse mâna pe două 
fotografii. 

— Aştia-s, don şef, pă ochii... 


Când Zara îşi termină raportul, colonelul puse mâna pe 
telefon. 

— Alo, să trăiţi, Nedelea la telefon. Da, eu! Ce să fac? La luptă 
cu necunoscutul. Da, cam mulţi necunoscuţi! Da, aţi ghicit. Dacă 
vă amintiţi, v-am cerut un sprijin... Da, aşa-i... intrarea în ţară. 
Sunt în măsură acum să vă dau două nume aproximative... 
Presupunem că din Munchen. E vorba de unul Sundar ori 
Sander, cu părul blond, iar celălalt, cu faţa măslinie, are un 
nume ce se termină în „kowski”. Nu, nu-i polonez, e vest- 
german. Da, da... vă mulţumesc. Aşteptăm cu nerăbdare. 

Puse receptorul în furcă şi privi undeva, în spatele căpitanului. 
După un timp reluă: 

— Cine ştie? Poate că de data asta avem un capăt mai solid al 
firului... 

Sună telefonul. Nedelea ridică receptorul şi ascultă încordat. 

— Da, notez. Deci Horst Sonder, născut la Koblenz... 21 
septembrie 1935, înălţimea 1,72 m, părul blond, ochii albaştri... 
Wilhelm Rikowski, născut la Munchen, 7 iunie 1936, înălţimea 
1,80 m, părul negru, ochii căprui... Vă mulţumesc, ne-aţi făcut 
un mare serviciu. Să trăiţi! 

Colonelul se întoarse spre Zara, luând în mână cele două 
fotografii. 

— Ei sunt... Hans Joachim Vogel şi Kurt Hesters! Şi... vezi că 
ipotezele noastre cu privire la distrugerea paşapoartelor n-au 
ţinut... deşi sunt convins că cei doi indivizi ar fi ajuns la aceeaşi 
soluţie, dar poate mai târziu, timp în care am fi plutit în 
întuneric!Ori timpul nu lucrează pentru noi. Şi vezi că Dan 
Vidraşcu a intrat în imobilul de pe strada Cetăţii numărul 46, 
alături de casa... da, exact. Vrei să te duci să-i dai o mână de 
ajutor? Uite aici şi un plic de la procurorul de serviciu... dacă va 
fi nevoie. Mă gândeam, continuă el, dar zâmbi observând că e 
singur în încăpere. 


Locotenentul major Vidraşcu examină cu luare aminte 
imobilul din faţa lui. Era o casă veche, zidită masiv din cărămidă 
arsă, cu acoperiş de ţigle clădit în pantă şi mărginit de o 
streaşină din tinichea zincată. În faţă era grădina, în mijlocul 
căreia şerpuia o cărare acoperită cu pietre albe de râu, ce 
conducea până la uşa de intrare. Inconjură casa pe dreapta 
gardului ce mărginea grădina şi, ajungând în spatele acesteia, 
nu observă niciun fel de ieşire de rezervă. Nici uşă, nici 
fereastră, doar un zid vopsit în alb. Probabil, îşi închipuia el, că 
toate camerele erau dispuse spre grădina din faţă. Intră hotărât 
în grădină şi, ajungând la uşă, sună de câteva ori prelung. li 
deschise un bărbat cu părul cărunt, cu o faţă nerasă de câteva 
zile, inundată de o barbă albă prin care se putea distinge 
culoarea galbenă a obrajilor brăzdaţi de vinişoare albăstrii. 
Putea să aibă cel puţin şaptezeci de ani. 

Îi prezentă legitimaţia şi bătrânul, mirat şi curios totodată, îl 
pofti în locuinţă. Ajunşi într-un fel de cameră de zi mobilată cu 
lucruri vechi, în mare parte degradate prin uzură, se aşeză cu 
grijă într-un fotoliu din catifea albastră, roasă pe alocuri şi de o 
curăţenie îndoielnică. 

— Sunteţi... 

— Profesorul pensionar Dimitrie Marchidan. De fizică. Cu ce vă 
pot fi de folos? 

Într-o clipă, Vidraşcu realiză că a intrat într-un loc greşit. Dar 
cum nu te poţi bizui totdeauna pe prima impresie, se hotări să 
ducă până la capăt verificarea începută. 

— Numele meu îl cunoaşteţi din legitimaţie. Aţi avut recent o 
vizită! 

— Cât de recent? 

— Azi după-amiază! 

— Nu. 

— Sunteţi sigur? 

— Cât se poate de sigur... dacă am face abstracţie de 
relativitate, zâmbi bătrânul. 

— ŞI... totuşi, se pare că aţi avut una?!! 

— E o întrebare sau o afirmaţie? 

— Luaţi-o cum doriţi, fiindcă la ora asta cred că trebuie să 
lăsăm la o parte jocurile de cuvinte. Situaţia e prea gravă. 

Profesorul îl măsură cu o privire în care se aprinse o luminiţă 


galbenă, rămase un timp pe gânduri, apoi izbucni: 

— Nu ştiu ce vreţi să spuneţi, am impresia că nu vă înţeleg 
deloc ori încercaţi cu tot dinadinsul să mă jigniţi, ceea ce, de 
asemenea, nu mi se pare lucrul cel mai potrivit. 

Vidraşcu îl privi şi el lung şi pătrunzător. Profesorul părea 
sincer în indignarea sa şi oarecum nedumerit. Totuşi el nu 
greşise casa, doar îl văzuse cu ochii lui pe străin intrând aici. 
Atunci? Încercă o altă tactică. 

— Mai locuieşte cineva în această casă? 

— Nu... adică, într-un fel, da. La subsol am închiriat o cameră 
unui cetăţean, dar nu prea stă acolo, vreau să spun că nu stă 
permanent. Camera e mică şi sumar mobilată, ca pentru... 
tranzit. 

Vidraşcu tresări imperceptibil. Îi reveni speranţa. 

— Cui i-aţi închiriat camera? 

— Lui Meleghi Revesz din oraşul M. Vine din când în când la 
noi, ca reprezentant al unei fabrici de porţelanuri. 

— leri a venit? 

— Nu ştiu ce să vă spun. Eu nu l-am văzut. De fapt are cheia 
lui, vine când vrea, pleacă aşijderea. 

— Pe unde intră? 

— Prin grădină e o intrare laterală care duce la subsol şi în 
pivniţă. 

— Puteţi să... vreau să spun, am putea arunca o privire acolo? 

— Nu văd niciun inconvenient. Mai am o cheie, luaţi-o, dar... 
încă tot nu ştiu ce căutaţi! 

— O să râdeţi, dar... nici eu nu ştiu exact! 

Profesorul rămase mirat, privind nedumerit în urma lui 
Vidraşcu, care ieşi în grădină, unde se întâlni nas în nas cu Zara. 

Îi făcu un semn cu mâna, după care, fără a mai pierde timpul 
cu întrebări inutile, coborâră amândoi la subsol, cu lanternele de 
buzunar aprinse. Camera chiriaşului era deschisă, dar goală. 
Lumina era aprinsă, ceea ce lăsa impresia că odaia fusese 
abandonată în mare grabă. 

— Pasărea a zburat din colivie! făcu Zara cu regret. Se pare 
că te-a văzut intrând, ori poate pe mine dând târcoale casei. In 
orice caz, s-a topit. Mă întreb numai pe unde o fi ieşit!? 

Vidraşcu îl privi întrebător, apoi, parcă străfulgerat de un 
gând, ieşi ca o furtună din cameră, urmat de Zara. Amândoi 
coborâră în grabă treptele ce duceau spre pivniţă, a cărei uşă 


era larg deschisă. 

— Repede, mai repede! zise Vidraşcu, vădit surescitat. 

Alergând şi izbindu-se de colţurile ascuţite ale zidurilor din 
cărămidă, poticnindu-se de butuci de lemn, ajunseră gâfâind în 
faţa unei uşi de scânduri de stejar negeluite, prin crăpăturile 
căreia se vedea o geană de lumină. Cu o lovitură zdravănă de 
picior, Zara deschise uşa şi amândoi, cu pistoalele în mână, se 
năpustiră în încăpere. 

Tabloul ce li se înfăţişă ochilor era deopotrivă bizar şi insolit. 
Un individ înalt, cu părul negru, tuns scurt, îmbrăcat într-un 
impermeabil alb, era aplecat, cu un şiş în mână, asupra unui 
bărbat legat de mâini şi de picioare, cu un căluş în gură, ce era 
culcat pe un pat de campanie. Când îi văzu, individul ridică şişul 
pentru a lovi. În acelaşi timp Zara trase, cuțitul individului zbură, 
dar probabil că glonţul îi atinse şi mâna, fiindcă tipul îşi prinse 
degetele îndoindu-se de durere. 

În timp ce Vidraşcu se ocupa de el, Zara se apropie de pat, 
razele lanternei sale luminând faţa trasă şi nebărbierită a lui... 
lie Sava! 


TOTUL PENTRU ARTĂ! 


Era ora 12,30 când avionul companiei „Lufthansa” ateriză pe 
aeroportul din Munchen. Formalităţile vamale şi grănicereşti o 
dată terminate, Stancu îşi luă valiza, grăbindu-se să iasă din 
furnicarul de lume care înţesa sala de aşteptare. 

O jumătate de oră mai târziu se afla în holul spaţios al 
hotelului „Der Weisser Hirsch”, zâmbindu-i cât putu mai frumos 
recepţionerei Nori, care-l privi de parcă venea din altă lume. 

— Ce s-a întâmplat, stimată domnişoară, am impresia că 
sosirea mea te-a înspăimântat?! 

Aceasta îşi reveni însă tot aşa de repede. 

— Ce plăcere! Dar e chiar stimabilul şi enigmaticul Herr 
Mishou Stancu, dacă nu mă înşel, ori e umbra lui aceea care-mi 
zâmbeşte atât de seducător! 

— Îmi acordaţi prea multă importanţă, domnişoară! 


— Credeţi? Vă înşelaţi! îmi exprimam doar nedumerirea. V-am 
dat dispărut, deşi tot mai speram... Dar la război... ca la război! 
Niciodată nu poţi să ştii când şi cum reapare cel „dispărut”! 
Trebuia totuşi, într-un fel, să sesizez această dispariţie... 

— Unde? făcu el cu un zâmbet mirat. 

— La oficialități... bineînţeles! Trebuia şi în altă parte? Poate 
baronesei Claudia? Aş fi făcut-o bucuroasă dacă mi-aţi fi lăsat 
vorbă, dar aşa? Cum o să mă amestec în afacerile private ale 
unei persoane, oricât m-ar interesa aceasta?! 

— Pentru că, de altfel, vă interesez? 

— Dumneavoastră aţi afirmat-o! Apropo, să nu uit. La 
numărul 119 locuieşte un compatriot de-ai dumneavoastră, Herr 
Vasile Mitana, un economist foarte simpatic şi, mai ales, liniştit, 
care momentan lipseşte din hotel. 

— Mulţumesc pentru informaţie. Poate că, în acest fel, în 
serile în care mă voi plictisi o să am cu cine schimba o vorbă! În 
altă ordine de idei, pentru restabilirea adevărului istoric, aş dori 
să precizez că am anunţat recepţia că voi lipsi câteva zile... 
Regret sincer că nu vi s-a comunicat! 

— Ah, dar nu e cazul... Pe viitor, comunicările mele către 
dumneavoastră, oricât de „personale” ar fi ele, le voi transmite 
prin recepţie. In acest mod vor ajunge la timp şi întregi! Dar ce 
faceţi cu florile pe care le ţineţi în mână? Dacă le mai frământaţi 
aşa n-are rost să le mai oferiţi cuiva... Sau sunt pentru camera 
dumneavoastră? 

Stancu se uită la buchetul de trandafiri pe care-l cumpărase 
de la florăria din aeroport, apoi, cu un zâmbet stângaci, îl întinse 
lui Nori, împreună cu o cutie de ciocolată. 

— Erau pentru dumneavoastră, dar m-aţi luat aşa de repede, 
încât... 

— ...Ați uitat! Se întâmplă. Dacă sunt pentru împăcare... e 
prea puțin, dacă sunt pentru serviciile prestate de 
recepţioneră... e prea mult! Totuşi, am să le accept. Mulţumesc, 
sunt frumoase. Dar n-aţi răspuns la „problema” pusă. 

— Sunt pentru împăcare, prin urmare rămân încă dator. De 
altfel, n-am uitat niciodată ce vă datorez. Mă voi revanşa, fără 
îndoială. 

Nori îi făcu un semn vesel cu mâna, zâmbind şăgalnic. Apoi îi 
dădu cheia. Stancu făcu câţiva paşi spre lift, după care se 
întoarse şovăind. 


— Nu m-a căutat nimeni? 

— O clipă, să văd, zise Nori, aruncând o privire pe o hârtie ce 
era introdusă în compartimentul din care luase cheia camerei. 
Oficial, te-au căutat, reveni ea la o formulă de adresare mai 
intimă: Franz Wild, Horst Blocher de la Muzeul de Artă, Georg 
Drucker, muzeolog, care şi-au lăsat şi cărţile de vizită aici, 
precum şi o „doamnă” Claudia, al cărei nume de familie îmi 
scapă. Neoficial, doi oameni ai „Chiorului” - şopti ea - au dat 
târcoale pe aici ieri şi azi dimineaţă. Cam atât... 

— Mulţumesc încă o dată şi la revedere! 

— Voi fi încântată, Herr Mishou Stancu! 

Peste câteva minute se afla în camera sa, reţinută, în pofida 
micii comedii jucată de Nori, la care se pretase şi el, respectând 
regulile scenariului. În timp ce-şi făcea duşul se gândea la cei 
care l-au căutat. 

„Wild este evident nerăbdător să mă vadă, probabil pentru a 
afla din gura mea că-i cedez şi cel de-ai doilea tablou! Ei bine, îi 
voi împlini dorinţa! De fapt, în scopul de a-l tenta i le-am şi 
arătat acolo, lăsându-i-le în custodie. Ceilalţi doi, reprezentanţi 
ai muzeului, s-ar putea să dorească purtarea unei discuţii pentru 
încheierea înţelegerii privitoare la organizarea expoziţiei! Le voi 
telefona, voi stabili o întâlnire cu ei şi, dacă condiţiile vor fi 
bune, poate voi reuşi chiar să pregătesc deschiderea unei 
expoziţii, ceea ce e un lucru bun. Dar Claudia? Ce mai vrea de la 
mine? Lucrurile au fost doar complet limpezite la ultima noastră 
întâlnire, şi încă fără niciun echivoc. Apele s-au despărţit şi 
taberele au apărut în ambele părţi ale uscatului, zăngănindu-şi 
armele. In fond, Claudia nu este doar o «problemă» strict 
personală! Ce alt mijloc mai bun aş putea să am pentru a intra 
în onorabila familie? Poate ar fi, dar pierd timp preţios. Am 
acceptat scenariul ei, am respectat regulile ce i s-au impus şi 
am jucat... până la un anumit punct, când a trebuit să tai firele. 
Cine se teme însă de lupi nu intră în pădure! Riscul face parte 
din meserie. Eh, cel mai greu lucru pe lume este să spui gândind 
ceea ce toată lumea spune fără să gândească!” 

In timp ce se freca cu prosopul, sună telefonul. Când duse 
receptorul la ureche recunoscu vocea agreabilă a Claudiei, 
acum însă cu o dulceaţă care părea contrafăcută. 

— Alo, mein Schatz, te caut de câteva zile. Te-ai dat la fund? 

— Credeam că am clarificat relaţiile dintre noi! 


— Doar n-ai luat în serios ceea ce s-a întâmplat la mine. Eram 
prea confuză ca să-ţi explic unele probleme, iar drogaţii ăia m- 
au terorizat. Doar nu-ţi închipui că te pot pierde atât de uşor. 
Dacă n-ai fi plecat, cum să spun, intempestiv, totul s-ar fi 
luminat... 

— Claudia, credeam că te cunosc mai bine, dar ceea ce 
realizam eu era doar partea de la suprafaţa icebergului, fiindcă 
cea scufundată şi diabolică mi s-a revelat în noaptea aceea. |n 
noaptea aceea! Pricepi? 

— Dar, scumpul meu, nu se poate să lichidezi legătura 
noastră aşa de simplu, ca... 

— „ca viaţa unui om, vrei să spui? Nu, draga mea, între noi 
nu era vorba de iubire, ci de o simplă relaţie. In ceea ce te 
priveşte, cu un supliment nevrotic, un fel de triunghi „amor - 
ură - frică”! 

— Dar, dragule... 

— De atunci a curs multă apă pe sub poduri, iar eu am avut 
timp să mă liniştesc puţin, dacă înţelegi ce vreau să spun. Orice 
relaţie presupune reciprocitate. Ai trişat. Ai pierdut. Poate am 
pierdut şi eu. Dar mi-am salvat, cum bine ai văzut, viaţa. 

— Dacă tu nu mă mai vrei te vreau eu... măcar să te văd. De 
altfel, trebuie să-ţi aduc la cunoştinţă câteva lucruri care te vor 
interesa. 

— Sunt foarte ocupat. 

— Înţeleg şi recunosc refrenul. Dar problemele de care aş dori 
să-ţi vorbesc te privesc personal şi „afacerea” pe care vrei s-o 
închei. 

— Ce ştii tu despre afacerile mele? 

— Mai mult decât îţi închipui. Atunci cum rămâne, dragule? La 
mine, la „Arizona” ori în altă parte? 

Stancu reflectă repede. „E o altă cursă? Pare sinceră. Pare! O 
femeie ca ea, atunci când îţi dă impresia că suferă în tăcere, 
poate însemna, în cazul cel mai rău, că-i... singură acasă! Dar 
dacă are să-mi transmită ceva important? De la cine? Pe cine 
mai reprezintă ea acum? Pe - «Chior»? Pe Dietrich? Un alt gang? 
Bineînţeles că, dacă nu mă duc, nu am ce risca, dar... nici nu 
aflu nimic!”. 

Se hotărî deodată. 

— Am două bilete la Operă. Se joacă „Flautul fermecat”. Te 
interesează? 


— Pe când? 

— In seara aceasta. 

— Wunderbar! Unde ne întâlnim? 

— La ora şase, în faţă la Kunstmuseum, poate avem timp să 
luăm şi o cafea. 

— De acord, iubitule. Pa, pa! 

Se gândi să-i aştepte pe Roman spre a-l pune în temă şi a-i 
cere să-l „acopere”, pentru orice eventualitate. După care va 
trebui să-i facă o vizită protocolară lui Wild. 

Nu trebui să aştepte prea mult. O scurtă bătaie în uşă şi în 
încăpere îşi făcu apariţia un „Mitana” numai zâmbet. Se 
îmbrăţişară, maiorul deschise aparatul de radio, după care zise: 

— Judecând după zâmbet, se pare că-ţi merg bine treburile? 

— Nu prea rău, într-adevăr! răspunse el. Ai încheiat afacerea 
la Atena? 

— În linii generale da, deşi ar mai fi unele amănunte de 
perfectat. 

— Mă bucur. Am întâlnit aici oameni interesanţi. Şopti: l-am 
făcut o vizită lui Wachter. Mi-a făcut o impresie bună. Au acolo şi 
o secretară nouă. Foarte drăguță şi deosebit de eficientă, se 
pare. Cunoaşte o serie de indivizi care lucrează pentru Dietrich 
şi pentru „Chiorul”... dar şi pentru alte „firme” mai mult sau mai 
puţin concurente. Se pare că aici asta e o modă. Afară de 
angajaţii permanenţi, unii lucrează „pe bucată”! 

— Există un avantaj, în sensul că individul devenit suspect ca 
persoană fizică nu implică în acelaşi timp aruncarea bănuielii 
asupra întregului gang. Apropo, s-au terminat cercetările în 
cazul asasinării domnişoarei Heleni Landis? 

— Nu! Se ocupă cei de la brigada crime de această afacere. Ei 
sunt de părere - luând în considerare mobilul prezumat - că 
Dietrich, Wild şi „Der Blinder” nu sunt amestecați. 

— Atunci? 

— Se bănuieşte că cineva, deocamdată necunoscut, din afara 
mediului, ar fi autorul moral, executant putând fi orice killer din 
lumea interlopă, deşi aceştia încă n-au fost „îmbrăcaţi”. Ei au 
ridicat doi, mai mult formal, pentru a adormi vigilenţa celui 
vizat, deşi, cum spunea Wachter, în timpul războiului au fost 
spânzurați oameni mai cumsecade decât aceştia. 

— Sunt bănuieli concrete? 

— Se presupune că „cineva” ar fi dorit să împuşte doi iepuri 


deodată: s-o împiedice pe Landis să mai achiziţioneze obiecte 
de artă pe de o parte, iar pe de alta să provoace derută în 
baraca armatorului greco-american. 

— In ce scop? 

— Asta urmează a se stabili, dar date fiind împrejurările, chiar 
dacă am admite că a fost o simplă reglare de conturi, 
asasinarea grecoaicei ne face nouă, indirect, un deserviciu. 

— Crezi că s-a urmărit acest al doilea scop? 

— Posibil! 

— l-ai împărtăşit opinia ta şi lui Wachter? 

— Nu, voiam s-o discutăm în prealabil între noi. 

— Perfect. Cred că trebuie să-i lăsăm să-şi continue ancheta 
fără să ne amestecăm. Sunt convins că demascarea criminalului 
le va lumina lanterna. Wild te-a contactat? 

— Până în prezent nu! 

— Altceva? 

— Am vorbit cu Nori. Se pare că „ţine” la tine. Ai reuşit s-o 
descifrezi? 

— Din cele spuse de Wachter, activează în mai multe 
domenii. E inteligentă, perspicace şi ştie ce vrea. 

— Crezi că-i şi „omul” lui Wachter? 

— Nu este exclus... Depinde de perioada în care e liberă, de 
interesele pe care le are, de puterea şi posibilităţile celui care 
angajează, mă rog, poate şi de alte criterii... 

— ...subiective? 

— Tot ce se poate. În orice caz, trebuie să fim cu ochii în 
patru! 

— De acord. 

— Spune-mi, ţi-am arătat vreodată stiloul meu? 

— Stiloul? Nu. Crezi că m-ar putea interesa? 

— Foarte mult. Uite cum funcţionează, vrei să încerci şi tu? 

După ce-l observă un timp, reluă: 

— Păstrează-l, eu am să-mi fac rost de altul. Şi acum, uite ce 
avem de lucru în această seară, dar înainte de asta vreau să te 
întreb ceva. Îţi plac spectacolele de operă? 


Deşi barul „Arizona” nu era încă deschis, Wild se afla în biroul 
său, unde îşi făcea socotelile zilnice. 

— Dar asta e într-adevăr o surpriză plăcută! făcu el, zâmbind 
cu toată dantura sa de aur. Cum a fost călătoria de afaceri? 


— Bună, în general, numai că la Istanbul... 

— Am auzit, zise el posomorându-se la faţă. Am pierdut un 
om de mare eficienţă. Cine credeţi că ar fi putut să-l suprime? 

— Asta aş vrea să ştiu şi eu. Un singur fapt e limpede, şi 
anume că a fost împiedicat să mă contacteze. Cum aş fi putut 
să mă gândesc la asta? Cine ar fi putut s-o facă? Numai cineva 
din anturajul său, care „ştia” de întâlnire şi care, eventual, voia 
să mă compromită şi pe mine, livrându-mă poliţiei turceşti. 

— Poate a fost urmărit?... 

— Asta fără îndoială, deşi faptul în sine nu explică ceea ce s-a 
întâmplat! 

— Desigur! Cum a murit? 

— Credeam că ştiţi. Eu aşa l-am găsit. Şi fără nicio urmă. 
Culmea e că nici nu l-am văzut pe criminal la faţă, deşi totul s-a 
petrecut în câteva minute. Un profesionist, desigur. 

— Da, e foarte trist. Se pare că acest trust al crimei e 
transnaţional! 

— V-aţi îndoit vreodată de asta? 

— Nu, dar am unele bănuieli asupra conducătorilor acestui 
trust care, după câte ştiu, nu se află la Munchen! 

— Cred că nu are mare importanţă de unde se dă ordinul, 
atâta timp cât sunt destui agenţi care să-l execute. Dar, apropo 
de ceea ce spuneaţi mai înainte, unde se află capii trustului 
crimei? 

Wild îl privi lung, apoi clătină capul, nedecis. 

— Nu ştiu, dar e ceva mai complicat decât vă închipuiţi. În 
sfârşit... aţi rezolvat totul? 

— Cât s-a putut. În tot cazul, la Atena aveţi corespondenţi de 
mâna întâi. 

— Ştiam, dar mă bucur că aţi constatat şi dumneavoastră 
acest fapt. Inseamnă că v-au plăcut! 

— Eu m-am referit la eficienţa lor. Probabil că vi s-a raportat. 

— Da, da, cu toate că aş dori să aflu amănunte de la 
dumneavoastră. Cheltuiesc o avere pentru a fi informat şi servit 
temeinic, la timpul oportun. lar timpul nu-mi ajunge niciodată 
pentru a-i controla îndeajuns. 

— S-a reuşit pătrunderea în „banda” lui Polidis, furnizându-mi- 
se unele date importante, deşi... incomplete încă. 

— Vă referiţi, probabil, la ziua şi locul expedierii „coletelor”. 

— Da, în primul rând! 


— Nu vor întârzia să ne comunice aceste date... 

Umplu din nou paharele cu whisky, sorbi încet din al său, apoi 
continuă visător: Toate la timpul lor! Greul va începe după 
aceea! 

— La ce vă referiţi? 

— La interceptarea transportului! 

— Da, aşa e, nu va fi uşor. 

— Veţi avea de înfruntat mai multe forţe: mai întâi gorilele 
armatorului, apoi acest gang transnaţional şi, nu în ultimul rând, 
poliţia... 

— Poliţia? întrebă Stancu. „Oare nu ştie nimic despre 
convenţia UNESCO? S-ar părea că nu bănuieşte nimic despre 
misiunea mea”. 

— Da! Poliţia internaţională, adică „Interpolul”. Cu ăsta nu-i 
de glumit. Apoi mai sunt şi secţiile locale de poliţie, care se 
ocupă numai cu urmărirea operelor de artă furate. Mă întreb ce 
s-ar întâmpla dacă un răuvoitor ar înştiinţa aceste organisme 
internaţionale? Vedeţi? Trebuie să vă gândiţi la toate! 

Stancu zâmbi cu silă. Era cât se poate de clar jocul acestui 
rechin. Obţinuse destul de uşor un tablou de „mare” valoare, 
apoi încă unul „in spe” şi i s-a deschis pofta. Era de presupus că 
aşa va fi. Nu era momentul să-l descurajeze. 

— Aveţi vreo propunere? întrebă el, cu un surâs forţat. 
Dumneavoastră aveţi o experienţă mare în asemenea operaţiuni 
şi m-aş împărtăşi bucuros din ea. 

— Aş dori să mă mai gândesc, răspunse Wild cu şiretenia 
vulpii care merge până la coteţul găinilor, nu-i uşor deloc. Un 
asemenea lucru nu poate fi dat pe mâna oricui, că poţi rămâne 
fără marfă! Îmi trebuie puţin timp ca să pipăi pulsul, dar nu vă 
fie teamă, îl linişti el cu un zâmbet larg, găsesc eu ceva până la 
urmă... 

Tocmai de asta se temea şi maiorul, să nu găsească „ceva” 
care să-l împiedice în acţiune. Nu-i plăcea deloc această ofertă 
deghizată de cooperare, care precis va costa scump. Asupra 
acestui fapt nu avea niciun fel de îndoială. Să-i respingă oferta 
de plano? Ar fi o greşeală şi mai mare, fiindcă, pe de o parte, şi-l 
va face duşman, şi numai de asta nu avea nevoie în acest 
păienjeniş, iar pe de altă parte, s-ar putea să se hotărască să 
opereze pe cont propriu şi să-i fure tablourile! Or, acest lucru 
trebuia evitat cu orice preţ. Măcar în „cooperare” va putea să 


aibă controlul operaţiunilor acestuia şi, la un moment dat, să 
provoace o diversiune. junglă?! Nu, jungla e o jucărie pe lângă 
manevrele lui Wild. Acum va trebui să ceară mai mult ajutor de 
la „Kripo”. Dar dacă transportul tablourilor va fi dirijat spre o 
altă ţară, cu ce-i va putea fi de folos Wachter? Dar cel puţin nici 
oamenii lui Wild nu vor putea acţiona, deşi... 

Parcă ghicindu-i gândurile, acesta adăugă: 

— „„care să se potrivească şi în condiţiile în care coletele ar fi 
transportate într-o altă ţară! 

— Inclusiv în „States”? 

— Inclusiv, doar avem amici şi acolo, în „onorabila” familie. 

— ŞI... ce-aţi dori în schimb? 

— O parte din tablouri?! 

Era de aşteptat să aibă o asemenea pretenţie, deşi efectul 
loviturii nu a fost cu nimic diminuat. Trebuia să contracareze cu 
orice preţ această pretenţie, dar nu găsea argumente potrivite. 
Parcă ar fi avut un vid în creier, deşi, de regulă, ideile nu-i 
lipseau. Avea nevoie de argumente, de argumente care să se 
adreseze mentalităţii acestui caid mafiot, să-l convingă. Dar nu 
găsea! Toate gândurile i se topeau într-o masă confuză, din care 
nu se întrezărea nicio lumină. Îndatorire, onoare, conştiinţă... 
noţiuni abstracte pentru acest individ impermeabil la orice cod 
de morală. 

Incet, dar cu voce sigură, zise: 

— Herr Wild, cred că până acum nu aţi fost nemulţumit de 
mine. Ce aţi cerut v-am adus. Este? 

— Ce-i drept, sunt foarte mulţumit, mârâi acesta. Şi ce rezultă 
de aici? 

— O clipă! Aceste opt tablouri au fost date în urmărire 
internaţională, v-am arătat acest lucru. 

— Adică se ocupă şi „Interpolul” de ele? Asta vreţi să spuneţi? 

— Da, ele sunt sub index şi pot fi oricând confiscate, ceea ce 
le scade valoarea. Dar nu e numai asta. Recuperarea lor este 
pentru muzeul nostru o chestiune foarte importantă, înţelegeţi, 
iar eu, eu am 0... cotă parte din valoarea fiecăruia! 

— Ceea ce se ridică la câteva bune zeci de mii de dolari! rânji 
el. Îi meritaţi! 

— Mi-am riscat pielea, mi-o risc în continuare, nu? 

Wild râse în hohote, apoi zise: 

— Deci asta era? Puteaţi s-o spuneţi mai demult, fără să vă 


gândiţi atât. Ştiţi ceva? Eu nu mi-am păgubit niciodată partenerii 
de afaceri. Pot să renunţ la ele dacă-mi oferiţi, să zicem, două în 
loc, dar de valoare! 

— Şi ce aţi dori? 

— Mi-a plăcut foarte mult Cranach cel Bătrân. Dar acum sunt 
la mare modă aici pictorii români de genul lui... staţi puţin... 
Privi într-un carnet, apoi articulă: Pallady şi Ţuculeşcu! 

Stancu rămase puţin surprins, dar trecu peste aceasta. 

— Mi-e mai uşor să scot aşa ceva decât să mă ating de cele 
opt, v-am explicat, deşi... 

— Deşi? 

— Aţi putea să mă întrebaţi de unde iau aceste tablouri. Vă 
răspund: Nu mă întrebaţi! Aţi putea să mă întrebaţi de ce, dacă 
pot procura tablouri de o asemenea valoare, nu le comercializez 
în profitul meu! Ei bine, pentru mine nu au valoare, ca să spun 
aşa, financiară, fiindcă, în primul rând, eu nu le pot vinde în ţara 
mea, ele făcând parte din patrimoniul cultural naţional; în al 
doilea rând, eu nu am nicio pinacotecă personală; în al treilea 
rând, nefiind pictor, nu pot deschide vreo expoziţie „cu 
vânzare”. E clar? În schimb, cele opt tablouri, aşa cum v-am mai 
spus, reprezintă pentru mine totul, nu ca valoare, repet, ci ca 
muncă, prestigiu, ambiţie, ca să nu mai vorbim de banii pe care 
am să-i primesc. Şi, la urma urmei, de ce să ne chinuim reciproc 
cu asemenea întrebări? Pe dumneavoastră vă interesează un 
Țuculescu şi un Pallady, corect? Pe mine, cele opt tablouri care 
au fost furate din muzeu! Mă ajutaţi? Vă ajut! Nu-i bine aşa? 

— Nu mai încap discuţii aici, afacerea o consider încheiată. 
Când le aduceţi? 

— Cât de curând. Cred că nu vă îndoiţi... 

— Deloc, dar ştiţi cum e pasiunea unui colecţionar! 

— Ştiu, o să fac tot ce se poate! 

— Şi ceva pe deasupra. Şi acum, ca să vedeţi că sunt de 
partea dumneavoastră, vreau să vă mai vând un pont. La ora 
actuală există doi indivizi pe teritoriul ţării dumneavoastră, 
trimişi de Dietrich ca să aducă unele tablouri care au fost furate 
mai demult, poate chiar de la muzeul dumneavoastră, plus 
unele opere ale altor pictori români. Vă interesează? 


Stancu nu a avut mult de aşteptat la Kunstmuseum, fiindcă, la 
ora stabilită, maşina Claudiei parcă în faţa edificiului, ea 


coborând în pas alert şi îndreptându-se fără ezitare spre maior. 
Arăta mai bine decât oricând, în mantoul ei din blană de vizon, 
cu o căciuliţă asortată, fular din mătase cenuşie cu arabescuri 
albastre. 

Îi surâse şi-l întrebă cu cochetărie: 

— Mă aştepţi demult? Aş fi nemângâiată dacă aş bănui că... 

— Nu te mai frământa atât, zise el ironic, ai venit la timp, şi-ţi 
mulţumesc că te-ai străduit. 

— Nu-i frumos să-mi vorbeşti astfel. Mi-a fost dor de tine... 

El o întrerupse brusc: 

— Uite aici o cafenea. Vrei să intrăm? 

— Desigur, dar te rog să-mi vorbeşti frumos! 

Sala localului nu era aşa de spațioasă cum părea la prima 
vedere, datorită oglinzilor dispuse în părţile laterale şi 
numeroaselor mese cu tăblii de marmură albă şi roz, aşezate 
de-a lungul şi de-a latul, simetric, fiecare având două scaune şi 
câte o banchetă cu spetează din piele. Un candelabru uriaş, din 
semicristale colorate se învârtea încet în mijlocul tavanului 
difuzând lumini vesele. Ceea ce se cheamă un local intim şi 
plăcut. Stancu o consultă pe Claudia, apoi comandă cafele cu 
lapte, frişcă şi cornuri calde. După ce chelnerul se îndepărtă, o 
privi întrebător. Ea zise: 

— Aş dori din capul locului să precizez că în noaptea aceea, 
chiar dacă aparențele au fost împotriva mea, nu am fost 
vinovată de întâmplările care au avut loc. Sunt profund mâhnită 
şi nu aş vrea să crezi... 

— Ascultă, faţă dragă, dacă pentru asta mi-ai dat întâlnire, te- 
ai deranjat degeaba. Am văzut de ce eşti în stare. Nu lipsea mult 
ca să mă trimiteţi, tu ori complicii tăi, „ad patres”. 

— Mă crezi chiar aşa de periculoasă?'! 

— Unele femei seamănă cu armele de foc. Sunt periculoase 
numai în mâna începătorilor... deşi eu era să plătesc scump 
încrederea pe care ţi-am acordat-o. Buldogul tău a vrut să mă 
răpească cu maşina, dar nu i-a mers... Ţi-aş mai vorbi eu multe 
despre dragoste, despre femei, despre viaţă, despre fericire, 
însă e de prisos. Căpşorul tău e plin de cu totul altceva, iar 
trupul tău a pierdut lupta cu drogul. Oricum, nu vreau să mai 
atentez la conştiinţa ta, la sentimente, la câte altele. Vreau să-ţi 
fiu un partener agreabil. Hai să-ţi spun o glumă... 

Sosi chelnerul care aduse o tavă argintată pe care erau 


aşezate cafetiera, frişca, laptele, cornurile şi câteva prăjituri de 
casă, apoi îi servi. 

Aprinzându-şi ţigara, Stancu adăugă în şoaptă: 

— De fapt, eu nu te-am rugat să te justifici şi nici nu e cazul 
să te oboseşti, fiindcă tot n-am să te cred. Poate vrei să-mi 
întinzi o altă capcană? 

Claudia râse uşor forţat. 

— Păcat că nu mă crezi, fiindcă noi doi am putea să ne 
înţelegem de minune. Dar, aşa cum ţi-am spus şi la telefon, nu 
pentru a mă justifica ţi-am cerut această întâlnire. Ţi se propune 
o afacere şi nu m-aş fi amestecat dacă n-aş considera că 
aceasta ar fi în favoarea ta! 

— O afacere? Interesant! De către cine şi în ce ramură, mă 
rog, pictură sau sculptură? 

Femeia râse din nou, parcă mai bine dispusă. 

— În artă, dragule, artă pură! 

— Da? Şi cine vrea să facă această afacere cu mine, poate tu? 

— Crezi că n-aş fi în stare? zise Claudia şi prin ochii ei trecu o 
străfulgerare. 

— De ce nu? Doar că se întâmplă să nu am de vânzare 
obiecte de artă şi nici bani n-am ca să cumpăr aşa ceva! Sau 
poate... îţi restaurezi castelul şi ai nevoie de unele lucrări de 
pictură, sculptură ori ceva vase mai deosebite? 

— Şi dacă ar fi aşa? 

— Foarte frumos. Numai că nu te-ai adresat unde trebuie. 

— Eşti sigur? _ 

— Cât se poate de sigur. De altfel, nici nu mă pricep. In 
definitiv, ce doreşti? 

Claudia privi în jurul său, apoi răspunse cu o voce egală: 

— Crezi că e locul cel mai nimerit să discutăm afaceri? 

— Cred că nu, deşi nu cunosc un alt loc, în afară de Operă, 
unde ne-am mai putea vedea pentru unele discuţii, dar sincer, 
nu văd motivul. 

— Eventual... la mine?! 

— La tine?? Nu, draga mea, la tine e un teren minat... vin 
prea mulţi profesionişti acolo. Atunci mai bine merg la cartierul 
general, însă nu pot decât să repet: Pentru ce ne-am mai 
întâlni? Nu am nicio legătură cu restaurările, credeam că ai 
înţeles acest lucru! Îşi consultă ceasul, apoi adăugă: Dacă vrei 
totuşi să mai mergem la Operă, trebuie să ne grăbim. Mai este 


un sfert de oră până la începerea spectacolului. 

La încuviințarea ei, chemă chelnerul şi achită nota. Claudia îl 
invită în maşina ei şi îi cedă volanul. 

Se aşezară în fotoliile lor cu un minut înaintea ridicării 
cortinei. În loja vecină, Stancu îl zări pe Roman, adâncit în 
studierea programului. Toate încercările femeii de a relua 
discuţia, în timpul spectacolului ori în pauză, eşuară rând pe 
rând, de fiecare dată maiorul răspunzându-i politicos, dar 
schimbând vorba. 

În timp ce o conducea spre ieşire, Claudia se întoarse brusc şi 
zise: 

— Dacă ţi-aş face o ofertă din partea lui „Der Blinder” te-ar 
interesa? 

Stancu gândi repede: „Lucrurile încep să prindă contur. Deci 
despre asta era vorba! În primul rând, acest individ respingător 
încearcă acum calea tratativelor; în al doilea rând, «Chiorul» e în 
măsură să ofere ceva în schimb! În schimbul cărui lucru? Ar fi 
interesant să aflu culoarea cărţilor acestuia, dar pentru asta ar 
trebui să joc cu el... Şi riscul? Este fără îndoială un risc, dar 
acum suntem doi! În afară de asta, Wild mai are şi el interese, 
aşa că nu mă va ceda prea uşor”. Se hotări să tatoneze. 

— Şi ce ar dori „Der Blinder” de la mine? 

— Dacă n-ai încredere în mine ai putea trata direct cu el! Ce 
zici de propunere? 

— Zic că trebuie să mă mai gândesc. Până în prezent nu amo 
experienţă pozitivă cu privire la metodele sale de lucru. În afară 
de asta, nu ştiu concret ce vrea de la mine. 

— Ai fi dispus să-i facem o vizită? 

— Când? 

— Dacă vrei şi acum! 

— De ce nu? Ar fi amuzant! În definitiv, poate că, fiind 
amfitrion, nu va încerca nimic împotriva mea. Şi apoi eşti şi tu 
alături de mine. Nu, frumoasa mea? 

Localul de pe Nymphenburgstrasse era o imitație destul de 
reuşită a celebrului cabaret parizian „Moulin Rouge”, doar că 
aripile morii erau înlocuite printr-o uriaşă roată ornamentată cu 
arabescuri viu colorate şi iluminate cu neon, care se învârtea 
încet, fără zgomot, scânteind ca un evantai cu briliante. 

Intrară într-o sală nu prea mare, în formă de trapez, în care 
latura cea mai mică o reprezenta scena, acum iluminată de 


două reflectoare cu filtre multicolore ce puneau în evidenţă un 
balet erotic din „1001 de nopţi”. Un chelner în smoching alb îi 
conduse la o masă liberă, aproape de bar, servindu-i apoi dintr-o 
sticlă de whisky „Bourbon”. Claudia îi şopti chelnerului câteva 
cuvinte, după care acesta se retrase imediat, nu însă înainte de 
a-i arunca o privire scurtă maiorului, care părea să nu observe 
nimic în afara baletului care evolua pe scenă. În schimb îi zâmbi 
recunoscător Claudiei, când aceasta îi întinse paharul umplut pe 
jumătate, sorbi puţin din el, apoi îşi întoarse din nou privirile 
spre scenă. Tresări uşor când, după un timp, femeia îi întinse 
mâna. 

— Suntem aşteptaţi, iubitule! 

Se ridică şi o urmă fără niciun cuvânt. Trecură de bar, prin 
partea stângă, aproape de garderobă, intrând apoi într-un 
culoar întunecat ce ducea într-o curte interioară. De aici, printr-o 
uşă batantă, pătrunseră în holul rotund al unei locuinţe, de-unde 
o scară interioară ducea spre etaj. 

Bărbatul care se sculă în picioare dintr-un fotoliu de piele era 
de statură mai puţin decât modestă, complet chel, ca o bilă de 
biliard, cu o bandă neagră peste ochiţii stâng. O apariţie stranie. 
Faţa sa, în formă de pară, avea o culoare nesănătoasă, parcă 
era acoperită cu un pergament ce a fost expus tuturor 
intemperiilor. Ochiul valid avea o privire de gheaţă, în pofida 
încercărilor sale de a surâde. Reuşi până la urmă un zâmbet 
părelnic. 

— Sunt încântat să vă cunosc personal, Herr Stanco! spuse el 
cu o voce ce era sub cota de veselie obişnuită a unui şarpe cu 
clopoței. 

— Toată plăcerea este de partea mea... zise maiorul, făcându- 
se că nu observă mâna întinsă a acestuia. Apoi reluă cu un glas 
neutru: 

Deşi v-aţi străduit din răsputeri să economisiţi această 
cunoştinţă! 

Individul făcu o grimasă. 


— Aşa e la război! 

— Şi când te gândeşti că eu nici nu luasem act de vreo 
declaraţie de război!! Dar se pare că pe aici există alte obiceiuri! 

— E bună... foarte bună! rânji „Chiorul” cu o gură până la 
urechi. E spiritual prietenul dumitale, Claudia! 

„Prietenul ei? Asta-i bună! Ce comedie îmi mai pregăteşte 
individul? Se pare că e pornit să obţină neapărat ceva de la 
mine, altfel nu-şi dădea atâta osteneală să fie spiritual. Numai 
că trebuie să fiu foarte atent cu el. Foarte atent”. 

„Chiorul” urmă netulburat: 

— E drept că nu m-am prea purtat cu mănuşi, dar n-aveam de 
ales şi... nici nu e genul meu să fiu altfel. La noi concurenţa e 
puternică, distrugătoare, rămâne în picioare numai cel mai tare. 
Or, având mult de furcă cu cea locală, vă daţi seama că nu 


aveam nevoie şi de una venită de aiurea! 

— Şi atunci aţi recurs la mijloacele obişnuite de înlăturare a 
concurenţei, deşi i-am explicat lui Fernandez că eu nu mă mai 
ocup de „zăpadă”, „zahăr dulce” ori coca! 

— Nu aveam cum să verific această afirmaţie pe care o 
consideram pe atunci dată mai mult de circumstanţă! 

— Dar Claudia? Stancu se întoarse spre ea şi vorbi mai 
departe privind-o în ochi: Acest chip fermecător al veşnicei Eve, 
care a câştigat mai multe bătălii în alcovuri decât cele mai 
teribile arme pe timpurile de luptă? 

— E un compliment? încercă ea o grimasă. 

— O constatare! Şi totuşi, atentatele au continuat... cu Vitalis, 
Toni, Hans! 

— Sunteţi bine informat, mein Herr! Totuşi, în pofida faptului 
că aparențele sunt împotriva mea, de astă dată scopul este 
altul! 

— Îmi place să aud asta, deşi, la drept vorbind, nu prea 
înţeleg. 

— Am să mă explic. Activitatea dumitale, de altfel 
supravegheată, mai ales în ultimul timp, a început să ne 
deranjeze, ea reprezentând un pericol pentru ceea ce avem de 
gând să întreprindem... 

— Activitatea mea un pericol? Daţi-mi voie să vă spun, mein 
Herr, că ceea ce am făcut eu aici nu ar putea dăuna nici măcar 
unui copil din leagăn. V-am concurat eu cu ceva în domeniul 
organizării unor expoziţii? 

„Chiorul” râse fără zgomot. Apoi îi servi dintr-o sticlă de 
coniac „Napoleon” şi îşi aprinse un trabuc. 

— Organizare de expoziţii? Să fim serioşi! Nu, nu despre aşa 
ceva e vorba, Herr Stanco, ci despre... Arta însăşi. 

— Despre artă? Nu înţeleg exact ce vreţi să spuneţi! 

A urmat un moment de tăcere de parcă fiecare, adunându-şi 
gândurile, îşi trecea în revistă forţele, şansele, armele. 

— Am văzut tablourile pe care i le-aţi procurat lui Franz. 
Vedeţi dumneavoastră, Herr Stanco, chiar dacă, uneori, mai 
avem câte o răfuială în legătură cu acapararea unei pieţe sau a 
unui transport, de obicei noi cooperăm în afaceri aşa, ca între 
bărbaţi de talie egală. Sfârşim totdeauna prin a ne împăca! 

— Şi „preţul” împăcării e sacrificarea pionului, nu?. 

— Nu întotdeauna. Depinde de împrejurări, de om, de 


posibilităţile pe care le mai are, de voinţa lui de a colabora, de 
cerinţele sale şi de o sumedenie de alte probleme pe care n-are 
rost să le discutăm aici. 

„Prin urmare, aşa cum era de aşteptat, Wild m-a predat mai 
departe. La primul prilej. Pentru influenţă, probabil. Dar atunci 
pentru ce mi-a propus să mă ajute în recuperarea tablourilor? 
Diversiune? Posibil. Încercarea de a mai ciupi câte ceva? 
Probabil. Wild, propunându-mi o afacere în genul celor făcute de 
el, îl aduce pe «Chior» pe poziţiile lui. In ce scop? Asta e mai 
greu de stabilit, deşi nu are mare importanţă. Era normal ca 
Wild să mă vândă, dar nu aşa de repede şi, mai ales, nu 
«Chiorului»! De fapt, încă nu ştiu ce cunoaşte, ce a aflat de la 
Wild şi ce vrea de la mine! Trebuie deci să aştept cu răbdare, să 
judec, să accept sau să resping cu tact. Să resping? Evident... 
dacă... Altfel... Şi mai e şi Claudia. Oare ce rol are ea? Lucrează 
pentru ambele firme? Afurisită treabă!”. 

Întrebă, fără a avea un interes anume: 

— Puteţi, în fine, să-mi spuneţi mai dar care-i scopul 
întrevederii noastre? 

— Cu plăcere. Se întâmplă că, nu demult, am primit printr-o 
cucoană simpatică o comandă din străinătate. Pe cât de 
bănoasă, pe atât de stranie, cel puţin pentru mine. Era vorba de 
achiziţionarea unor obiecte de artă, printre care şi câteva pânze 
pictate de mari maeştri italieni şi flamanzi. Eu am cumpărat şi 
am vândut, de-a lungul anilpr, mărfuri din cele mai diferite, dar 
niciodată tablouri! 

— Şi aveţi nevoie de un expert? 

— Non exactly! Obiectele sunt numeroase şi de o valoare 
fabuloasă. Se plătesc foarte bine, la un preţ mai ridicat decât la 
licitaţii. Picturile urmează să fie achiziţionate din diferite muzee 
din Europa şi Statele Unite ale Americii. Sunt vreo trei care au 
fost identificate că ar exista într-un muzeu din România! 

Stancu tresări imperceptibil, fără însă ca vreun muşchi să 
tremure pe faţa lui încordată. 

— Trebuie să fim „onoraţi”?! 

— Le-am fi luat din altă parte, fiindcă, de când a eşuat 
comando-ul lui Albers, autorităţile voastre sunt în alertă. Se 
întâmplă însă să fie vorba de doi pictori români pe care nu-i 
găsim în altă parte. Îşi consultă agenda şi zise: Tonitza şi 
Luchian! 


— Şi atunci... v-aţi gândit la mine! Eventual să vă procur eu 
tablourile?! 

— Oh, nu, Herr Stanco! Nu avem pretenţii absurde. Doar... să 
ne daţi unele informaţii şi... să ajutaţi oamenii noştri care le vor 
aduce încoace! 

— Cum aş putea să-i ajut? 

— Sunteţi un muzeograf şi un expert cu relaţii şi aţi putea să 
ne indicaţi, eventual, unde se găsesc tablourile şi cum s-ar 
putea aduce fără riscuri prea mari! 

— Bun, să admitem. ŞI... ce am eu din asta? 

— Vedeţi, asta-i o întrebare care-mi place mai mult, cel puţin 
pe acest teren putem avea o bază de discuţii. Aşadar, să 
zicem... garantarea integrităţii dumneavoastră şi împiedicarea 
oricărui amestec în treburile administrativ-organizatorice pe 
care le aveţi aici, dacă, bineînţeles, nu vă spune nimic... 
prietenia noastră! 

„În fond, n-am nimic de pierdut, iar informaţiile pe care i le voi 
da oricum nu-i vor fi de folos. E clar! Wild nu i-a spus chiar tot. 
Interesul «Chiorului» e mai mare decât legământul lui de 
gangster. În ceea ce priveşte scoaterea pânzelor... asta e altă 
poveste. Incercaţi numai...”. 

Zâmbi. 

— Einverstanden! 

„Der Blinder” rânji şi el. De data asta îşi strânseră mâinile, ca 
după un contract încheiat şi parafat, spre marea satisfacţie a 
Claudiei, care turnă încă un rând de coniac în cupe. 

Ajunşi în stradă, femeia îl întrebă veselă: 

— Nu vrei să sărbătorim evenimentul la mine? Oricum, 
pericolul de care te-ai temut... a trecut, pare-mi-se. 

— Îţi mulţumesc, scumpo, pentru invitaţie, dar sunt foarte 
obosit. Ţi-aş fi însă recunoscător dacă m-ai lăsa la hotel, iar dacă 
invitaţia se menţine aş putea eventual s-o onorez în una din 
zilele viitoare. 

Fără să mai insiste, femeia se aşeză la volan şi au plecat. Ca 
din întâmplare, după ei se luă un „Opel!” albastru... 


O bătaie uşoară în uşă şi în cameră îşi făcu apariţia Roman. 
După ce încuie uşa, se duse direct în baie, deschise robinetul, 
apoi se adresă cu un zâmbet maiorului. 

— Ai stat cam mult în bârlogul „Chiorului”! 


— Te-ai îngrijorat? 

— Încă un sfert de oră şi îi făceam şi eu o vizită! 

— Ai semnalat ceva la „Kripo”? 

— Asta nu, dar am fost în local, am văzut pe unde ai ieşit, te- 
am urmărit până la scară, după care m-am întors să te aştept. 
Nu puteam să rămân acolo, fiindcă riscam oricând să fiu 
surprins, aşa că m-am aşezat la o masă în compania lui Putzi. 

— Cine mai e şi asta? 

— N-o cunoşti pe Putzi? Dar cum de ai scăpat-o ori cum de te- 
a pierdut ea din vedere?! E o animatoare, dar ce fel! Mai puţin 
de douăzeci de ani, talie mijlocie, părul bogat, de culoarea 
aramei, îl poartă căzut pe umeri, ochi verzi dar lipsiţi de 
expresie ca nişte lacuri de munte îngheţate. O gură mare, cu 
buze pline, senzuale, ce se armonizează cu faţa ei ovală, bine 
proporţionaţă. Un piept proeminent ce se termină într-un 
mijlocel să-l prinzi între cele două palme, şolduri rotunde, 
picioare lungi şi fine... 

— Descrierea nu prea cuprinde elementele portretului vorbit 
al lui Bertillon, surâse Stancu. In schimb e foarte plastică. 

— Poate! Dar să ştii, e cât se poate de exactă. Doar expresia 
ochilor deranjează, prin răceala ei. Insă cred că aceasta se 
poate îmblânzi. Are de toate şi poate fi deosebit de simpatică 
atunci când vrea. Şi pe deasupra mai e şi un... „înger” afectat 
mie. Nu zâmbi aşa mefistofelic! Am spus mie, dar asta înseamnă 
că şi ţie, din moment ce misiunea mea de pază te are în vedere 
pe tine! Cu ea urma să intru... La nevoie. 

— Foarte frumos. Şi acum ascultă, „asistentule”, despre ce-i 
vorba... 


Trecuse demult miezul nopţii când Stancu se trezi din somn 
cu senzaţia de fi auzit un zgomot bizar. 

Fără să aprindă lumina, ascultă cu toată atenţia. Era un fel de 
zgirietură ce se auzea din dreptul uşii. Cobori uşor din pat şi, 
mergând în vârful picioarelor, se apropie de locul din care se 
auzea zgomotul. Era cât se poate de clar că cineva umbla la uşă 
dinspre culoar. Stancu descuie uşor, apoi trase puternic de 
mâner şi... se pomeni în faţa figurii zâmbitoare a lui Nori Dreher! 

Fără să-i adreseze vreun cuvânt, privi cu luare aminte în 
ambele părţi ale culoarului, apoi o trase înăuntru. După aceea 
se duse la baie, unde îmbrăcă un halat şi se întoarse în cameră 


pentru a aprinde veioza. Nori deschise aparatul de radio şi căută 
până ce găsi un post ce transmitea o muzică languroasă. Apoi 
se cuibări într-un fotoliu, aprinzându-şi o ţigară, în timp ce 
maiorul o privea întrebător. 

— Nu-mi oferi nimic de băut? zise ea cu o voce şoptită. 

Stancu se ridică din fotoliu, se duse la frigider şi scoase o 
sticlă de „Campari”, spunând: 

— Regret, e tot ce-ţi pot oferi la ora asta. Şi acum poate că ai 
să-mi spui cărui fapt datorez cinstea acestei vizite. 

Nori nu răspunse imediat. Bău puţin, apoi stinse ţigara şi zise: 

— Ai fost aseară la Operă cu Claudia? 

— Da, eşti bine informată. Nu cumva... 

— Nu, nu sunt geloasă, zise ea cu o voce gravă. Aţi fost pe 
urmă la „Der Blinder”? 

— Nu ţi se poate ascunde nimic. 

— Am fost trimisă acum la tine pentru a afla ce ţi-a propus 
„Chiorul”! 

— Trimisă? De către cine şi de ce? Credeam că... 

— M-au sculat în toiul nopţii două gorile din banda lui Dietrich 
care m-au obligat să vin la tine să-mi spui ce ţi-a propus 
„Chiorul”, altfel... 

— Altfel? 

— Te lichidează... 

— E oare aşa de important? 

— Se pare că da, din moment ce formulează o asemenea 
ameninţare. 

— Şi cum înţeleg ei să-mi smulgă această mărturisire? 

— Mi-au spus că lichidarea este ultima alternativă, dar să 
încerc prin a te „seduce”! 

— Din ce în ce mai interesant. 

— Trebuie să găseşti ceva verosimil ca să-i convingi. 

— Poate adevărul! 

— Dacă nu te deranjează în mişcările următoare n-ai decât, 
deşi nu ştiu dacă i-ar face plăcere şi „Chiorului”. 

— Ai dreptate. S-ar putea ca lui să nu-i facă plăcere. Dar ţie? 

— Mie? Eu contez aşa de puţin în jocul ăsta! Dar, indiferent ce 
ai să hotărăşti, eu sunt silită să rămân aici până în zori, altfel n- 
am să-l conving că ceea ce mi-ai spus constituie adevărul! 

— Dar unde sunt? 

— Unul e în hol, iar celălalt probabil în stradă. Aşa că trebuie 


să mă suporţi. 

Şi, fără multe fasoane, trase de fermoarul rochiei pe care apoi 
o aruncă pe jos şi se culcă. Apoi aprinse o ţigară, zâmbindu-i. 

— Ei? 

— Spune-le că mi-a cerut să-i găsesc nişte tablouri contra 
cost. Pictură italienească. 

— Câte? 

— Cât mai multe. Se profilează pe artă. M-a angajat şi ca 
expert. 

— Te-ai „lăsat” cam prea repede... 

— Am făcut-o pentru tine, nu vreau să ţi se întâmple ceva. 
Dar dacă vrei poţi să mai rămâi. Îşi dezbrăcă halatul şi se culcă. 
Nori se întoarse cu faţa spre el şi zise: 

— Nu încerca să te lupţi cu mine că nu-ți va folosi la nimic. 
Mai întâi, dacă nu facem dragoste, o să mă simt jignită. Apoi 
vreau să-ţi amintesc că mă aflu aici dintr-un motiv de forţă 
majoră! Se lipi de el, reluând: Ai înţeles? 

— Cât se poate de bine. 

— Ei şi? 

— Cred că n-am altă soluţie! 

— Deloc. 


În zori, în timp ce se îmbrăca, Nori se întoarse spre el. 

— Nu mi-ai spus despre ce pictori e vorba. 

— Bruegel şi Cranach... 

— Dar ăştia nu-s pictori italieni! 

— Nu? Stancu, pe jumătate adormit, adăugă: Atunci Giotto şi 
Canaletto. 

— Aşa mai merge. Numai... să se potrivească! 

— Şi încă altceva, Nori. Dacă ai ocazia... cumva... transmite-i 
„Chiorului” că Dietrich a trimis două gorile astă noapte la mine, 
care s-au interesat de pictură! Apoi se întoarse pe partea 
cealaltă şi adormi imediat. 

Nori îl măsură cu o privire speriată, apoi zâmbi, nu spuse 
nimic şi ieşi din cameră pe nesimţite. 

Pe la ora opt sună telefonul. Adormit, maiorul ridică receptorul 
şi-l puse pe noptieră. 

— Alo! alo! se auzi o voce stridentă în receptor. Răspundeţi, 
hei, răspundeţi! 

Plictisit, Stancu îl duse la ureche. Era vocea lui Wild. 


— Herr Stancu? 


— Ja, ja... 

— Trezeşte-te, omule, am o comunicare importantă! 
— Ja, ja... 

— „„„Transportul a demarat! 

— Cum??? 


Se trezi de-a binelea. Se frecă la ochi, ascultă încordat câteva 
clipe, apoi zise: 

— Cel mai târziu într-un sfert de oră sunt la dumneavoastră, 
vă rog să mă aşteptaţi. 

Apoi deschise uşa, privi atent pe coridor şi se duse la Roman. 
După câteva minute se întoarse, intră în baie, unde se spălă şi 
se bărbieri. Peste zece minute era gata de plecare. Cobori în 
stradă, se sui în maşină şi porni. Opri pe a doua stradă, unde-l 
aşteptă pe Roman. Când acesta sosi, demară imediat, cu gândul 
de a-l pune la curent în timpul mersului. 


CEL DE-AL TREILEA INDICIU 


În birourile formațiunilor judiciar şi cercetări penale ale Miliției 
Municipale domnea o atmosferă specifică de lucru intens. 
Audieri de persoane, interogarea unor învinuiți ori inculpaţi, 
confruntări ori verificări de Cartoteci. 

O echipă, efectua investigaţii în teren, percheziţii, ridicări de 
obiecte şi înscrisuri, toate acestea constituind numai o parte din 
activitatea ce se desfăşura fără întrerupere, urmând pas cu pas 
planul general de anchetă. 

llie Sava, subnutrit, bolnav şi într-o puternică stare depresivă, 
a fost din nou internat în spital, de astă dată sub o strictă 
supraveghere. Agresorul său, Meleghi Revesz, era cercetat de 
locotenentul major Dan Vidraşcu. După ce formulă primele 
întrebări de rutină, impuse de procedură, ofiţerul trecu direct la 
obiectul propriu-zis al cercetării. 

— În ce împrejurări l-aţi cunoscut pe Oreste Manu? 

— Am fost o dată la ferma la care el lucra ca inginer agronom, 
în scopul de a contracta cu acesta unele produse pentru 


întreprindere. Am avut cu el atunci o discuţie interesantă despre 
pictură, ştiţi, şi eu sunt pictor amator, aşa că am avut despre ce 
să vorbim. Altădată mi-a arătat la el acasă două tablouri foarte 
frumoase, din şcoala italiană, spunea el, le-a moştenit de la un 
unchi de-al său care a plecat în Statele Unite ale Americii cu 
mulţi ani în urmă, un oarecare loachim Vulpe. 

— Ce fel de tablouri erau acestea? 

— Dacă erau originale, aşa cum susţinea el, aveau o valoare 
fantastică. Era vorba de un Caravaggio şi un Boticelli. 

— L-aţi mai revăzut? 

— A venit de câteva ori la mine acasă. Cu aceste prilejuri i-am 
spus că am un unchi în străinătate, care, din când în când, îmi 
mai face câte o vizită. S-a arătat foarte interesat de acest fapt 
şi, atunci, mi-a propus o afacere. Era vorba de faptul ca, la 
prima venire a unchiului meu, să-i dăm acestuia un tablou pe 
care să-l treacă peste graniţă, urmând să-l păstreze la el până la 
sosirea noastră. 

— Ce vreţi să spuneţi? 

— Că trebuia să cer plecarea din ţară, dar nu înainte de a 
trimite şi al doilea tablou pe aceeaşi cale. 

— Tot prin unchiul dumneavoastră? 

— Da. 

— Continuati. 

— Într-o zi a venit foarte agitat la mine şi mi-a spus că un 
individ, Ilie Sava, a aflat de planul nostru şi că de atunci îl 
şantajează. Exista o singură cale de a pune capăt acestui şantaj. 
Persoana trebuia atrasă într-o cursă, apoi urma s-o convingem 
să abandoneze, iar dacă nu voia... să fie suprimată! În această 
din urmă alternativă urma să acţioneze el singur, eu refuzând să 
mă pretez la aşa ceva. 

— Judecând după ipostaza în care aţi fost surprins nu s-ar 
putea afirma acest lucru! 

— A fost o situaţie specială, am să vă explic! La propunerea 
sa, am venit aici în oraş, am fost la profesor şi am închiriat acea 
cameră. Apoi am fost înștiințat că „persoana” a căzut în cursă şi 
a fost adusă la mine în cameră. În continuare m-am ocupat de 
hrănirea lui llie Sava şi de „convingerea” lui de a renunţa la 
şantaj... 

— lar acesta se încăpăţâna, probabil, şi nu recunoştea că ar 
şantaja pe cineva! 


— Cum de ştiţi asta? V-a spus el? 

— Nu era necesar... L-aţi bătut? 

— Eram disperat. Mi-am făcut unele planuri în legătură cu 
tablourile, care acum erau pe cale să fie aruncate în aer. Aşa 
că... au fost momente când mi-am pierdut răbdarea... 

— Şi el continua să se „încăpăţâneze”! 

— Da. Şi atunci... 

— Aţi trecut la metode mai dure! 

— Am folosit puţin cuțitul, dar nu l-am lovit. Doar l-am zgâriat 
ca să renunţe! Într-una dintre aceste împrejurări m-aţi 
surprins... 

— Eraţi hotărât să-l loviți... şi pe el şi pe noi!? 

— Adevărat, nu mai ştiam ce fac. Eram descoperit şi totul se 
prăbuşea în jurul meu. 

— Ce v-a spus Oreste Manu în legătură cu soţia lui? 

— Diana? Ea trebuia să-l atragă în cursă pe Ilie Sava. Altceva? 
Ah, da. Mi-a spus că, după ce face rost de paşapoarte, pe ea n-o 
va lua în niciun caz! Nu avea încredere în ea. 

— Despre ce paşapoarte era vorba? 

— Urma să vină în ţară doi străini, cărora trebuia să le livreze 
alte două tablouri. Ei, străinii, aduceau paşaportul lui şi al meu! 


În timp ce Revesz era dus la arest, Zara se gândi că era 
momentul să plece la spital pentru a se ocupa de llie Sava. 


llie Sava era întins pe pat, cu ochii aţintiţi într-un punct fix al 
tavanului.  Îngrijirile date şi somnul îl mai remontaseră 
întrucâtva. Oricum, arăta în stare să poarte o conversaţie... 

— Nu cred că trebuie să mă prezint, făcu Zara. Ne cunoaştem 
de rândul trecut! 

Acesta încercă un zâmbet. 

— Mi-aţi salvat viaţa... în ultimul moment. 

— Aţi avut şansă. Se putea însă să ajungem prea târziu! 
Dumneavoastră v-aţi făcut-o. Singur şi nesilit de nimeni. 

— E perfect adevărat. 

— Credeţi că sunteţi în măsură să continuăm discuţia 
întreruptă ultima oară ori vă resimţiţi încă după tratamentul lui 
Meleghi şi Manu? 

— Vă spun tot ce doriţi şi, bineînţeles, ceea ce ştiu şi eu. 

— AŞ dori, din capul locului, să vă fac o mărturisire, pentru a 


economisi timpul. La ora actuală suntem în posesia unor date cu 
privire la antecedentele dumneavoastră, care vă conturează, ca 
să spun aşa, portretul moral, deşi nu neapărat în cazul pe care-l 
instrumentăm în prezent. Am ţinut însă să fac această remarcă 
pentru că e inutil să jucaţi rolul unui inocent. O mărturisire v-ar 
putea uşura situaţia. 

„Bolnavul” se frământă vizibil, transpiraţia îi inundă faţa. 
Ridică mâna să protesteze, dar o lăsă apoi să cadă pe cearceaf. 
Şopti răguşit: 

— Voiam să vă spun că nu-i bine să aveţi prejudecăţi când 
începeţi o anchetă, dar îmi închipui că nu are rost. 

— Domnule Sava, eu nu încep nicio anchetă având 
prejudecăţi. Şi nu am nici în ce vă priveşte, dar trebuia să 
punem nişte lucruri la punct pentru a nu divaga! 

— Întrebaţi-mă. 

— La ultimul interogatoriu aţi declarat că atunci când aţi fost 
la Hilde Wirth stăteaţi în camera în care a fost asasinată. E 
exact? 

— Da. Şedeam pe fotoliul din camera de zi. 

— De unde ştiaţi în ce cameră a fost asasinată victima? 

llie Sava îl privi fără să înţeleagă. Când, în sfârşit, îşi dădu 
seama, se albi la faţă şi începu să se bâlbâie: 

— Păi... am auzit. Aşa ceva se aude. 

— Nu aveaţi de unde să auziţi. Noi n-am publicat fotografii în 
presă despre această crimă. Nu e obiceiul nostru. Nimeni, în 
afară de medicul legist, de procuror şi de mine, nu ştia acest 
amănunt. Vi l-a spus cineva dintre cei enumeraţi? 

— Nu... 

— Prin urmare, în mod obligatoriu, acest fapt îl puteaţi 
cunoaşte numai de la criminal, dacă, bineînţeles, nu aţi fost 
dumneavoastră acesta!? 

Sava păli, astfel încât Zara se temu să nu i se fi făcut rău. Dar 
curând bolnavul îşi recăpăta culoarea normală. 

— Păi... 

— De fapt, aceasta a fost prima greşeală pe care aţi comis-o. 
Când aţi văzut-o ultima dată pe Hilde? continuă Zara, făcându- 
se că nu bagă de seamă, starea lui Sava. 

Acesta izbucni: 

— Am să vă spun tot adevărul, dar să ştiţi că n-am ucis-o eu, 
chiar dacă aparențele sunt împotriva, mea! 


— Asta rămâne de văzut. Totuşi e bine că v-aţi hotărât în 
direcţia asta. De fapt e bine să ştiţi că aţi fost văzut intrând în 
locuinţa ei cu puţin timp înainte de săvârşirea crimei. Aceasta a 
fost cea de-a doua greşeală! 

Copleşit, Sava îşi începu povestirea.. 

— Am avut o viaţă grea. Mama a murit la naştere, iar tata, 
care era funcţionar comercial la o firmă particulară, a decedat şi 
el când aveam doar doi ani. Am fost crescut de două mătuşi 
bătrâne, surori, care nu s-au prea ocupat de mine şi nici nu m- 
au sugrumat cu dragostea lor. Am crescut mai mult pe stradă. 

— Numele lor? 

Sava ezită o clipă, mai mult din obişnuinţă, apoi zise: 

— Aurica Vrancea şi Mela Vulpe, născută Vrancea. 

— Mai trăiesc? 

— Nu. Vă spun ceva numele acestea? 

— Foarte mult. Mela Vulpe a fost căsătorită cu loachim Vulpe 
care în prezent se află la New York, nu? 

— Nu, cu fratele acestuia, Constantin, responsabilul 
restaurantului „Rândunica”. 

— Continuati. 

— La treisprezece ani am intrat vainburş la un restaurant, 
după care m-am calificat ospătar. Intre timp, mătuşile mele au 
murit, una după alta, şi am rămas singur... 

— Nu mai aveţi alte rude? 

— Pe Constantin Vulpe, care a plecat la fratele său, şi pe Dan 
Vrancea, care... 

— Vă ascult în continuare. 

— În timpul adolescenţei am intrat într-un cerc de tineri 
derbedei care jucau pocher, barbut şi ce se mai nimerea, iar 
când aveau prilejul mai spărgeau câte o maşină pe care o 
goleau de obiecte, mai smulgeau şi câte o poşetă de la femei 
singure şi uşurau prin mijloacele de transport câte un buzunar 
mai burduşit. Am fost şi eu de câteva ori cu ei, până într-o zi, 
când vărul meu, Dan Vrancea, m-a chemat la el şi m-a obligat 
să renunţ la găinării. Totodată, la îndemnul lui, am făcut liceul 
seral după care m-am înscris la facultate. Paralel am studiat cu 
dânsul pictura, reuşind să „fac” unele tablouri, mai ales copii, 
destul de bine, deşi nu aveam talent... 

— Dacă v-aţi înscris la facultate ce rost mai avea să studiaţi 
pictura? Ori era o pasiune? 


— Nu. Dan îmi spunea că pregăteşte o lucrare mare, în care 
voi avea şi eu un rol de jucat, după care, dacă aceasta va reuşi, 
trei generaţii ce vor veni în urma noastră nu vor trebui să se mai 
agite. 

— Şi aţi acceptat? 

— Evident. Cum să nu accept, când nu aveam ce risca. Dan 
Vrancea avea legături cu mulţi străini, cărora le făcea o 
sumedenie de servicii, profitând de poziţia pe care o avea în 
cadrul muzeului. 

— Ce fel de servicii? 

— Le făcea fotografii după unele tablouri, ba a executat şi 
câteva copii destul de reuşite, la care l-am ajutat eu şi Hilde. 
Acestea au fost apoi vândute străinilor care i-au promis că-l vor 
scoate din ţară. A urmat afacerea furtului celor opt tablouri, iar 
Vrancea a căzut şi el. Omul său de încredere, care lua comenzile 
şi organiza executarea hotărârilor, era... 

— Liana Hurmuz? 

— Nu. Liana Hurmuz a fost creierul bandei, ea era capabilă să 
scornească şi să pună la punct planuri îndrăzneţe, să le modifice 
din mers, când era cazul, să conducă pe fiecare în parte şi pe 
toţi laolaltă, dar... omul de încredere a fost Oreste Manu! 
Inginerul, înarmat cu o diplomă falsă ce atesta absolvirea unei 
facultăţi la Charlottenburg, pe faţă modest şi retras; politicos din 
cale afară, este în realitate un criminal, spărgător, hoţ, şantajist 
şi falsificator. După arestarea părţii principale a bandei, în frunte 
cu Dan Vrancea, Liana Hurmuz şi cei doi străini, Manu a preluat 
comanda, amenințând că ucide pe cine nu-i dă ascultare. Ela 
hotărât s-o suprime pe Hilde Wirth, deşi l-am implorat s-o lase în 
pace! 

— O clipă, îl întrerupse Zara. Dumneata erai „logodnicul” ei, 
nu? 

— Da. Am făcut cunoştinţă cu ea din dispoziţia lui Manu. Fata 
ştia unele lucruri în legătură cu furtul tablourilor, din discuţiile ce 
s-au purtat la ea acasă între Meingast şi Sauer, cei doi străini 
care au cooperat la furt, dintre care primul voia chiar s-o ia de 
nevastă. Numai că noi nu ştiam ce anume cunoaşte şi ce are de 
gând. 

— Şi dumneavoastră aţi fost însărcinat să depistaţi acest 
lucru! 

— Exact. Fata nu ştia mare lucru şi nici nu voia să vorbească 


despre ceea ce cunoştea, considerând toate lucrurile acestea ca 
un capitol încheiat din viaţa ei. Nu cunoştea nume, nici de aici şi 
nici din străinătate, îl cunoştea însă pe Dan Vrancea... 

— Şi asta i-a fost fatal! 

— Trebuia adusă pe linia de plutire sau... 

— Lichidată. 

— Da. Aşa este. Am avut cu ea convorbiri lungi despre 
pictură, despre artă în general, şi am crezut că am reuşit să-i 
trezesc interesul în această direcţie, mai ales că-i plăcea să şi 
picteze. Eram convins că am salvat-o. Aceasta până într-o zi, 
când am întrebat-o dacă nu ar vrea să plece împreună cu mine 
în străinătate. Atunci m-a privit o clipă speriată şi a început să 
tipe, comparându-mă cu tot ce-i venea la gură. Nu am văzut-o 
niciodată în halul ăsta. Când s-a mai potolit mi-a cerut scuze şi 
atunci mi-a explicat că unul dintre cei doi străini i-ar fi propus 
acelaşi lucru, ceea ce a descărcat în ea o furie pe care nu a mai 
putut-o stăpâni. Bineînţeles că i-am relatat şi acest incident lui 
Manu, care pe loc n-a zis nimic, dar nu mult după asta mi-a 
cerut să-i strecor Hildei în cafea nişte barbiturice pe care mi le-a 
dat el, zicând că dorea să-i facă o percheziţie în locuinţă pentru 
a căuta scrisori compromiţătoare legate de o altă persoană. 

— Şi v-aţi pretat la asta, deşi cunoşteaţi faptul că Manu voia 
s-o asasineze! 

— Nu, nu ştiam. Dimpotrivă, Manu mă liniştise în privinţa 
asta, întrucât îmi spunea că am reuşit să-l conving că fata nu 
ştie mare lucru. Zicea că am reuşit s-o „neutralizez”. De altfel, 
constatase şi el că începusem să ţin la Hilde, motiv pentru care 
uneori mă şi ironiza. Nu o dată ne-am certat din cauza asta, dar 
de fiecare dată cedam amenințărilor. Într-adevăr, începusem s-o 
iubesc. 

— Manu era convins că o iubiţi? p 

— Evident. Ne şi logodisem... şi nu de formă. In ziua aceea 
fatală, Manu mi-a dat întâlnire în jurul orei 9,00 la o bodegă şi 
mi-a spus să merg la ea şi să-i strecor barbituricele în cafea... M- 
a convins şi am făcut ce mi-a cerut! 

— O clipă. Cum aţi procedat? 

— Pe la ora 10,00 i-am făcut o vizită acasă după ce în 
prealabil i-am dat un telefon. Am vorbit despre mai multe 
lucruri, printre care îmi amintesc că am discutat posibilitatea de 
a ne căsători în luna aprilie a anului viitor. Apoi, după ce a adus 


cafelele de la bucătărie, am profitat de o clipă de neatenţie din 
partea ei şi i-am strecurat barbituricele în pahar. 
— Dumneavoastră aţi adus garoafele? 


— Da... 


— A adormit imediat? 

— Nu, am continuat să vorbim un timp, apoi, văzând că dă 
semne de oboseală, am culcat-o pe canapea şi am plecat. Pe 
palier m-am întâlnit cu Manu, care m-a întrebat din ochi, iar eu i- 
am şoptit că a adormit. Asta-i tot ce ştiu, vă jur! 

— Lăsaţi jurămintele şi spuneţi-mi când şi de la cine aţi aflat 
despre asasinarea Hildei Wirth? 

— A doua zi aveam întâlnire cu Diana Manu, pe care trebuia s- 
o ajut într-o problemă. 

— In ce problemă? 

— Am fost înştiinţaţi că urmează să sosească de la Munchen 
doi indivizi care doreau să cumpere tablouri. Eu aveam o 
„Fecioară” de Pierre Mignard, de care ştia şi Diana, iar ea mi-a 
propus să i-o dau pentru a o vinde. Amândoi aveam nevoie de 
bani. Ea voia să-l părăsească pe Manu, eu voiam să mă însor. 
Ştiam că Radu Victorin urma să mai aducă două pânze. 


— De unde aveaţi tabloul? 

— De la mătuşile mele, care-l aveau de la loachim Vulpe, 
fostul director al Muzeului Municipal. El li-l lăsase, împreună cu 
alte picturi, înainte de a pleca definitiv. 

— Şi ce urma să primiţi pentru tablou? 

— Un paşaport şi 10000 de mărci trecute în contul meu la o 
bancă. 

— Cam multe paşapoarte! 

— Unul dintre ei tot trebuia să se ţină de cuvânt! 

— Da. Continuaţi. 

— Cu acest prilej, Diana mi-a vorbit despre asasinarea Hildei 
şi mi-a dat şi unele amănunte pe care le ignoram. O crimă cu 
totul inutilă, care se poate explica numai prin sadismul ieşit din 
comun al lui Oreste Manu! 

— V-a spus cumva în ce fel a fost comisă crima? 

— Mi-a spus că a fost împuşcată în cap şi a fost lăsată aşa, pe 
canapea. De fapt, nici Diana nu era de acord cu soţul ei, care, 
dincolo de comiterea acestor fapte abominabile, era de o 
grosolănie fără seamăn cu soţia lui, pe care o chinuia în toate 
felurile, fizic şi psihic! 

— Ştiţi cumva de unde avea Manu pistolul? 

— Nu ştiu precis, dar Diana mi-a povestit o dată că tatăl lui 
Manu a fost şef de cuib legionar şi că în timpul rebeliunii 
legionare din 1941, alături de alţii, a fost şi el înarmat. De altfel, 
acesta a şi fost condamnat pentru faptele săvârşite la timpul 
său. Manu a mai avut o armă, spunea Diana, pe care a dat-o 
cuiva acum câţiva ani, iar acesta a folosit-o într-un omor. 

— De ce v-aţi internat la spital? 

— Când a început ancheta, Manu ne-a dat cuvânt de ordine să 
ne „topim” care cum putem. Eu am ales acest mijloc, mai ales 
că, în urma asasinării Hildei, am avut o depresiune nervoasă. 

— De ce a venit Diana Manu la spital şi unde aţi plecat de 
acolo? 

— Diana a venit într-o seară la spital ca să-mi transmită din 
partea lui Manu că într-un subsol al unei case de pe strada 
Cetăţii, vecină cu casa familiei Manu, se va ţine o întrunire cu 
cei doi străini, la care era bine să particip şi eu. M-am gândit că 
aveam posibilitatea să tratez singur afacerea care mă interesa 
şi... m-am dus. Ajuns acolo, Manu, cu ajutorul unui individ, pe 
care l-aţi găsit în pivniţă când aţi sosit, m-au legat de mâini şi de 


picioare, după care m-au aruncat pe un pat de campanie. 
Individul venea de două ori pe zi, când era în oraş, ca să-mi dea 
de mâncare şi de băut, atât cât să nu mor, mă lovea uneori, 
apoi pleca. 

— Cine este acest individ? A 

— Nu l-am cunoscut înainte. II cheamă Meleghi Revesz şi se 
pare că e în relaţii strânse cu Manu. Probabil că, ştiind că nu voi 
mai scăpa cu viaţă, şi-au permis uneori să vorbească în faţa 
mea despre câteva tablouri ce trebuiau livrate în străinătate. 
Printre ele şi cel care-mi aparţinea mie şi pe care, sub presiune, 
am fost nevoit să-l cedez lui Manu. 

— Prin cine urma să fie livrate aceste tablouri? 

— Prin doi străini veniţi de la Munchen! 

— De ce vă sechestrau pe dumneavoastră? 

— Mă întrebau mereu despre natura legăturilor mele cu 
Vulpe, despre locul unde se află celelalte tablouri pe care acesta 
le-ar fi lăsat în ţară atunci când a plecat. M-au şi bătut în câteva 
rânduri, dar tot degeaba, fiindcă nu aveam ce să le spun.E o 
mare nenorocire, atunci când eşti constrâns fizic, să spui un 
lucru de care n-ai auzit! Mai ales individul acela, Meleghi, mă 
lovea cu pumnul în faţă şi îmi apăsa lama cuţitului pe gât, 
cerându-mi să-i vorbesc despre tabloul meu, apoi îmi cerea să 
renunţ la un anumit „şantaj” de care nici n-am auzit, apoi iar se 
întorcea şi mă pisa cu tablourile lăsate de Vulpe. 
Nemairezistând acestor presiuni şi disperat că nu ştiam ce să 
spun, am început să scornesc. Le-am declarat că ar mai fi trei 
tablouri de mare valoare lăsate de Vulpe şi ascunse în podul 
Muzeului Municipal, care însă au fost acoperite cu o pictură de 
gang. Au verificat, nu ştiu prin ce mijloc, apoi iar m-au bătut. Am 
avut impresia, la un moment dat, că sunt la ananghie. Străinii 
trebuiau să vină, iar ei nu aveau tablourile! După un timp mi-au 
cerut să-i ajut să scoată din muzeu două tablouri din sala 
italiană. Mai mult, într-o zi mi-au adus pe unul dintre cei doi 
străini, căruia i-am explicat modalitatea de a tăia pânza din 
rama unui tablou. 

— Cine v-a învăţat asta? 

— Dan Vrancea. În „colectivul” său nu se învăţa numai 
pictură, ci şi modalităţi de restaurare, de aşezare a unui grund 
peste pictura originală, în vederea camuflării, decuparea 
pânzelor din rame, imitarea „tuşelor” maeştrilor din diferite şcoli 


şi altele. 

— Ce relaţii erau între dumneavoastră şi Diana Manu? 

— La început am fost prieteni. Eram adeseori în societate, 
întrucât soţul ei o neglija. Am fost împreună în teatru, la filme, 
am condus-o de câteva ori în Capitală, unde era trimisă cu unele 
însărcinări şi îşi făcea cumpărăturile. Treptat... eu am ajuns să 
fiu în stare să fac orice pentru ea. Aceasta până când a apărut 
Radu Victorin care, în scurt timp, a dobândit o influenţă foarte 
puternică asupra ei, atrăgând-o în afacerile murdare ale 
clanului. Prietenia ei cu Victorin l-a alertat de altfel şi pe Manu 
care, cu natura sa sălbatică, i-a administrat câteva bătăi crunte, 
lăsându-i semne pe corp şi pe faţă. 

— Ce rol a avut ea în bandă? 

— Personal m-am străduit, mai ales la început, s-o ţin cât mai 
departe de toate manevrele ce se efectuau. Apoi, Radu Victorin 
şi chiar soţul ei au amestecat-o până peste cap. A fost cooptată 
în colectiv, şi-a însuşit anumite tehnici de lucru, deşi nu se 
pricepea la pictură, iar asta nu se poate învăţa ca oricare 
meserie, dacă nu ai aplicaţie... A contactat străini şi a negociat 
vânzarea unor tablouri acestora. Manu a mai folosit-o şi în alte 
lucruri, mai puţin „onorabile”, în legătură cu străinii, pentru a-şi 
facilita unele tranzacţii, iar ea, de teamă, se preta. Radu Victorin 
a încercat să intervină, dar Manu l-a brutalizat în câteva rânduri, 
astfel încât i-a închis gura. 

— Ce ştiţi despre asasinarea ei? 

Sava păli îngrozitor, încercă să vorbească, dar parcă nu 
primea aer. 

— Ce... ce aţi spus? Vocea lui avea o stridenţă ieşită din 
comun. Asasinată Diana? Când? Cum? Cine? De ce? 

—O parte din aceste întrebări voiam să vi le pun 
dumneavoastră. Acum, acest pachet de probleme se pare că nu- 
şi mai are rostul, din moment ce arătaţi aşa de surprins. Ori 
poate mă înşel eu? 

Sava nu-şi revenise încă din spaima care-l cuprinsese. Era alb 
la faţă, mai alb decât perna de sub capul lui. Surpriza lui părea 
sinceră. Într-un târziu îşi recăpătă glasuL 

— Ce aş putea să vă spun? Sunt pur şi simplu consternat. 
Cine putea să facă aşa ceva? Nu-mi dau seama! Mi se pare 
complet absurd! În ultimul timp am avut de-a face numai cu 
astfel de întâmplări, iar şocurile le-am luat în plin... 


— Potrivit cercetărilor întreprinse de noi, a concluziilor trase 
de experți şi specialişti, aveam temeiuri puternice să 
presupunem că autorul acestei crime este Oreste Manu, dar ela 
dispărut! 

Sava arăta ca un om în pragul leşinului. Aşa cum stătea culcat 
în pat, având capul rezemat de pernă, nemişcat în suferinţa sa, 
părea o statuie de ceară din Muzeul Grévin din Paris. Murmură, 
mai mult pentru el: 

— Prin urmare, până la urmă tot a ucis-o! Era de aşteptat că 
într-o zi va sfârşi în acest mod. Dumnezeule, dacă nu i-aş fi atras 
atenţia! Dar nu o mai puteam stăpâni, deşi o implorasem să-şi 
schimbe felul de viaţă, să plece undeva departe de acest 
monstru cu chip de om, dar intrase şi sub influenţa lui Victorin... 

Zara îl lăsă un timp să monologheze, apoi îl întrerupse brusc. 

— Credeţi că ar fi avut motive puternice ca s-o ucidă? 

— Motive puternice? Manu nu este om. „Motivele” lui trebuie 
judecate altfel. El e un ucigaş. Motive? Ce avea el nevoie de 
motive? Conflicte erau, slavă domnului, Diana îl înşela cu 
Victorin pe faţă, fiindcă, pierzându-şi bunul simţ, ea nu se mai 
jena, noi toţi crezând că nici soţului ei nu-i prea păsa de acest 
fapt. Deci gelozie, deşi e mai puţin probabil ca de aici să ajungă 
la... Cred că, mai degrabă, faptul că ştia prea multe despre el, 
ceea ce putea să-l incomodeze la un moment dat, mai ales că 
voia să fugă peste graniţă. Ea îi cunoştea pe străini, poate că şi 
negociase ceva în această direcţie cu aceştia... Poate ar trebui 
întrebat şi Radu Victorin în legătură cu acest aspect! 

— Radu Victorin e... dispărut. 

— Aşa, din senin? 

— Probabil că a avut motive puternice. 

— Şi Manu? 

— Şi el a dispărut! Deocamdată... 

— Cred că v-aş putea ajuta întrucâtva. Bănuiesc unde s-ar 
putea ascunde, dacă nu mă înşel. Pe raza comunei C., lao 
distanţă de circa 15 kilometri, există o cabană părăsită în 
pădurea Venedin, care are un fel de bunker săpat în pământ. 
Am fost şi eu acolo de vreo două ori cu Manu. Cu acest prilej, el 
ne-a explicat că acolo ar putea să stea ascuns şi un an de zile 
fără să-l observe cineva, dacă, bineînţeles, are cine să-l 
aprovizioneze cu alimente şi apă. lar el are un prieten la ocolul 
silvic din apropiere, care-i poate aduce cele de trebuinţă. 


Noaptea poate ieşi afară să fumeze o ţigară, iar ziua rămâne 
adăpostit înăuntru. Oricine ar intra din întâmplare în cabană nu 
poate depista bunkerul care-i camuflat de frunze peste care s-a 
pus pământ. 

— Există vreo altă ieşire decât cea acoperită cu pământ? 

— Nu ştiu precis. 

— Ne-aţi putea conduce până acolo? 

— De ce nu? Şi aşa s-a sfârşit totul... 

Zara opri banda de magnetofon şi zise: 

— Aceasta este esenţa „interviului” pe care i l-am luat. Restul 
e lipsit de importanţă. Sunt doar precizări asupra unor probleme 
rămase nelămurite cu prilejul celuilalt interogatoriu, pe care i l- 
am luat înainte de dispariţie. 

Nedelea era evident marcat de cele auzite. Mintea îi acţiona 
rapid. Conexiunile se impuneau de la sine. Se întoarse spre 
colaboratorii săi. 

— Zara şi Vidraşcu, vă veţi ocupa de Manu. Organizaţi 
urmărirea şi prinderea lui. Il vreau viu şi nevătămat... dacă se 
poate! Vreau să zic, nu cu orice preţ! Să fiu bine înţeles! Fără 
sacrificii inutile, Zara! E clar? Locotenent Drăgoi, vei continua 
supravegherea celor doi străini care vizitează atât de des 
Muzeul Municipal! Şi pentru că misiunea voastră, mai zise el 
întorcându-se spre Zara, începe diseară, ce-ar fi să laşi 
pregătirea pe seama lui Vidraşcu, iar tu să te duci puţin acasă, 
să te schimbi şi să mai stai de vorbă cu familia?! 

— Dar... 

— E un ordin, căpitane! Şi mai e ceva. Cu riscul de a avea 
aerul că-ţi ţin o predică, aş vrea să-ţi spun un gând în care cred 
ferm: Nu trebuie niciodată să fii prea ocupat pentru a trăi! 


MIŞCĂRI NEPREVĂZUTE 


La barul „Arizona”, gunoierii descărcau containerele într-un 
camion, în timp ce o maşină spăla trotuarul din faţa localului. Un 
tablou pe cât de cotidian în acest peisaj citadin, pe atât de 


neobişnuit pentru cei care frecventau localul numai noaptea, 
când jocul luminilor de neon îţi lua vederea. 

Franz Wild îi primi pe cei doi vizitatori matinali cu multă 
politeţe, fără a se arăta câtuşi de puţin mirat de prezenţa lui 
„Mitana”. Îi pofti în fotolii. 

— Compatriotul meu, Herr Mitana, îl prezentă Stancu. 

— Îmi pare bine de cunoştinţă, mein Herr, am auzit de 
dumneavoastră. Le turnă din coniacul „Courvoisier” ce se afla 
pe masă şi ridică paharul. 

— În sănătatea tânărului Mitana, pe care am avut acum 
cinstea să-l cunosc, pentru reuşita deplină a misiunii sale! 

— Dacă nu pentru altceva, zâmbi Stancu, măcar pentru 
excelentul coniac al îndatoritoarei noastre gazde şi merita să mă 
întorc aici. 

— Într-adevăr, e excelent, făcu Roman admirativ. 

— Domnilor, îmi face o deosebită plăcere să vă am ca oaspeţi, 
dar trebuie să vă pun răbdarea la o prea grea încercare, zise 
Wild cu o voce emfatică. Aşa cum v-am comunicat la telefon, azi 
noapte am primit înştiinţarea că „obiectele” au fost expediate 
din Creta, în patru lăzi mari din stejar. Expeditorul lor şi-a luat o 
ultimă măsură de prevedere. Astfel, două lăzi au fost trimise, via 
Atena, la Marsilia, şi alte două, via Atena, la Amsterdam! 

Se lăsă o tăcere grea, timp în care cei doi oaspeţi socoteau 
febril implicaţiile celor auzite. După un timp, Stancu zise: 

— Ce rezultă de aici? Că acestea sunt oraşele de destinaţie 
ale coletelor? Că de acolo urmează să fie îmbarcate, fiecare spre 
o altă destinaţie necunoscută ori că... numai spre una dintre 
aceste localități au fost transportate obiectele ce ne 
interesează, cealaltă fiind menţionată în scop de diversiune? 

— Corect! Aşa am înţeles şi eu, spuse Wild. Se pare că ultima 
ipoteză este cea mai aproape de realitate. După câte mi s-a 
transmis, „marfa” a fost trimisă la Marsilia, de unde va fi 
îmbarcată pe o navă sub pavilion panamez, de pe care urmează 
să fie ridicată de un hidroavion, dincolo de Las Palmas. Apoi, 
lăzile vor fi transportate pe nava „Frisco”, cu un deplasament de 
zece mii de tone, proprietatea lui mister Polidis. 

— Aveţi cumva telegrama la dumneavoastră? 

— Regret, mein Herr, dar nu am obiceiul să păstrez asemenea 
documente! răspunse Wild cu o voce rece. Sper însă, zâmbi el 
mieros, că o să mă credeţi pe cuvânt, nu? 


— Bineînţeles! Voiam că citesc textul numai pentru a 
desprinde nuanțele expresiilor folosite. A fiecăreia în parte! 
Ceea ce pentru dumneavoastră constituie o dată, o cifră, un 
nume, pentru mine s-ar putea să capete o semnificaţie aparte, 
dincolo de rândurile aşternute pe hârtie. 

— Înţeleg. Nu m-am gândit la asta. Comunicarea era simplă, 
laconică şi precisă. Am învăţat-o aproape pe de rost. Acum îmi 
pare rău că am ars hârtia. Puteam aştepta încă puţin timp, dar 
acest lucru mi-a intrat în obişnuinţă. Nu ţin asemenea dosare, 
am văzut prea multe în viaţa mea, am păţit multe din cauza 
unor petice de hârtie care la un moment dat pot constitui un 
început de probă. În rest, breşele se formează repede în sistem. 
Aş dori totuşi să vă mai dau câteva amănunte care mi-au 
parvenit ulterior, pe aceeaşi cale. Se pare că o parte a gorilelor 
lui Polidis a plecat la Marsilia, „înainte” de expedierea coletelor, 
în frunte cu un oarecare Renzo, o veche cunoştinţă de-a 
noastră. Cum vi se pare? 

— Nu ştiţi cumva cât timp va rămâne „marfa” la Marsilia şi 
unde va fi ea depozitată? 

— Nu am nicio comunicare oficială în acest sens. După câte 
ştiu, din experienţă, nu se păstrează mai mult de două zile. In 
ceea ce priveşte locul... foarte greu de precizat. Am însă un 
prieten la Marsilia, căruia am să-i telefonez să vă dea o mână de 
ajutor. E foarte eficient şi nu se întâmplă nimic în oraş fără ca el 
să fie informat. 

— Cunoaşte şi portul? 

— În primul rând! îl cheamă Serge Manucci şi poate fi găsit în 
fiecare seară la „Scoica de aur”. Cum v-aţi gândit să acţionaţi? 

— Nu ştiu încă, răspunse Stancu prudent. Trebuie să ne mai 
gândim. Cred însă că Mitana ar trebui să plece imediat, cu 
avionul ori cu trenul, să vedem ce legături există iar eu am să-l 
urmez cel târziu mâine dimineaţă, după ce îmi lichidez afacerile 
de aici. 

— Vă referiţi la afacerile cu „Der Blinder”? rânji Wild. 

— Afaceri cu „Der Blinder”? Ce fel de afaceri aş putea să am 
eu cu el? 

— Am auzit spunându-se că individul se interesează de 
pictură şi că, în acest scop, ar fi dispus să vă contacteze... dacă 
nu a făcut-o până acum?! 

— Să fac afaceri cu un om care în trei rânduri a încercat să 


mă suprime? Haida de! 

— Pe mine nu m-ar surprinde prea mult, mein Freund. Când e 
vorba de câştig se trece peste asemenea amănunte! Cel puţin 
acesta e un principiu în lumea noastră. Dacă aveţi scrupule... 
activitatea asta nu-i pentru dumneavoastră! În ceea ce-l 
priveşte pe „Chiorul”, el nici nu cunoaşte conţinutul acestei 
noţiuni. Aşa se explică, în parte, unele dintre succesele sale în 
afaceri! 

— Credeţi că acest individ este omul potrivit pentru a încheia 
astfel de afaceri cu mine? 

— Omul potrivit, omul potrivit! Ce-i asta? Nu cunosc termenul. 
E omul care are bani, îi investeşte şi ia câştigul. În definitiv, în 
viaţă este foarte important să ştii să te adaptezi la universul 
altora! Acesta este un semn de maturitate! râse el ca de o 
glumă bună. Apropo, îmi pare foarte rău că, date fiind 
împrejurările de faţă, nu mai am cum să vă ajut cu efectivele 
mele. Cu alte cuvinte, nu-mi pot deplasa oamenii la Marsilia 
pentru recuperarea tablourilor. E un fief... care-mi este interzis 
în cadrul cartelului. Acolo, după cum ştiţi, e placa turnantă a 
drogurilor, îndeosebi a heroinei, care e expediată spre,„States”, 
deci zona gangurilor lui „Der Blinder”, Dietrich şi a altora. Îmi 
pare rău, dar mi-aş risca însăşi existenţa. Ştiţi cum e proverbul: 
„Leben und leben lassen!”!! Dacă v-aş putea fi de folos aici cu 
ceva mi-ar face plăcere să vă servesc. l-aş fi recomandat o fată 
drăguță domnului Mitana dacă mai rămânea câtva timp la noi. 

— Pe Claudia? 

— Oh, nu, în niciun caz. Baroneasa, deşi mă frecventează, nu 
face parte din casa noastră! Şi apoi, zâmbi el viclean, am auzit 
că e îndrăgostită sau era, ceea ce e foarte regretabil pentru o 
femeie ca ea. 

— Sunteţi o comoară, zâmbi Stancu. Nu pot decât să-mi 
exprim regretul că nu pot spera în ajutorul dumneavoastră 
concret şi eficient, dar dacă nu se poate... oftă el convingător. În 
sfârşit, asta-i situaţia! 

— Eu sper că Serge va fi tot atât de eficient dacă... va fi 
cointeresat, bineînţeles. Asta-i legea noastră, a celor de dincolo 
de principii, morală şi alte asemenea lucruri specifice oamenilor 
slabi! mai zise Wild, rânjind, în timp ce-i conducea spre uşă. Vă 
doresc noroc, veţi avea nevoie! 


11 A trăi şi a lăsa pe alţii să trăiască. 


Pe tot parcursul drumului de întoarcere, niciunul dintre ei n-a 
vorbit, fiecare părând a fi adâncit în propriile lui gânduri. Maşina 
se angajă pe o stradă lăturalnică, unde Stancu opri. 

— Cred că nu e bine să fim văzuţi venind împreună la hotel. 
Cobor aici şi ne întâlnim peste un timp în camera mea. la 
maşina, eu simt nevoia să fac câţiva paşi. 


Aşezaţi comod în fotolii, ascultând o muzică modernă, „break- 
dance”, fiecare aştepta să înceapă celălalt. După un timp, 
Stancu întrebă: 

— Ei, ce părere ai? 

— Despre plecarea mea la Marsilia? Sunt gata, pregătit! 

— Nu, nu despre asta!? Cum ţi se pare povestea cu tablourile 
expediate prin cele două transporturi? 


iV. 


— Armatorul e viclean, şi-a dat seama că mai există factori 
interesaţi în această problemă, poate că a realizat şi faptul că 
suntem pe urmele lui şi aruncă prafuri. 

— Corect. Dar destinațiile diferite ale coletelor? Dacă individul 


a împărţit marfa în jumătate cu gândul că măcar ceva tot o să 
salveze de... primejdie?! 

— Nu cred! Polidis nu-i omul care să cedeze un singur tablou 
de valoare o dată ce a pus mâna pe el! 

— Cred că ai dreptate. Atunci? 

Roman aprinse o ţigară din care trase câteva fumuri privind 
într-un anumit punct. 

— Te frământă ceva. Vasile? întrebă maiorul vădit interesat. 

— Da. Mă întreb dacă afirmaţiile celor de la Atena sunt 
verosimile ori dacă reproducerea lor de către caid e reală. 

— Ce vrei să zici? 

— Că s-ar putea să se fi înşelat Andy ori Riva cu privire la 
destinaţia adevărată a tablourilor lor... 

— ...Ori? 

— „ori Wild să ne fi dezinformat în mod intenţionat! 

Stancu îl privi cu atenţie. Apoi se ridică în picioare şi făcu 
câţiva paşi prin cameră. Se întoarse brusc spre Roman. 

— Măi, Sile, măi, numai pentru observaţiile astea de aur şi tot 
merita să te trimită şeful aici. Eşti o comoară, stimabile! 

— „Şi, ca orice comoară, ar trebui să fiu în pământ! glumi 
Roman mai bine dispus. 

Dar Stancu nu-l mai asculta. Reîncepu plimbarea prin cameră, 
încercând să-şi pună ordine în idei. Roman îl privea liniştit, 
având strania senzaţie că-i percepe gândurile! Trecu astfel un 
timp în care concentrarea lor nervoasă părea să atingă limita ei 
superioară. Apoi Stancu zise cu o voce egală: 

— Avem un mijloc de a verifica! 

— La ce te referi? 

— Ai să vezi! Hai să plecăm. Pleacă tu acum şi aşteaptă-mă în 
maşină la cel de-al doilea colţ. 

„„„In automobil, maiorul îl rugă pe Roman să se asigure dacă 
nu sunt urmăriţi şi, pentru că totul părea „curat”, opri în 
apropiere de centrala telefoanelor. De aici intrară într-o cafenea 
pentru o Milchkaffee mit Kuchen, timp în care maiorul ieşi prin 
curtea localului şi intră, printr-o uşă laterală, în sediul centralei 
telefoanelor. Obţinu destul de repede convorbirea cerută şi avu 
norocul să-i răspundă chiar Andy. 

— Hello, Andy? Stancu la aparat. Da, eu. Ce mai faci? 

— O. K. Dar dumneata? Ai primit comunicarea? Bine. Îți 
doresc mult noroc! 


— Am vrut să-ţi mulţumesc personal. Ai fost parolistă şi, mai 
ales, eficientă! 

— Nu a fost uşor. Dar evenimentele s-au precipitat, aşa că 
intervenţia noastră s-a făcut la timp. Vei avea însă de furcă în 
patria lui Rembrandt. Fereşte-te de canale, diamante, de 
femeile din vitrine şi de... Andros! 

— Voi face tot posibilul. 

— Sunt convinsă, mai ales că aş dori să te revăd, poate în altă 
ipostază! Se pare că mâine pleacă şi peştele cel mare în aceeaşi 
direcţie, A rezervat un bilet de avion... 

— Pleacă mai mulţi cu el? 

— Destui, dar el are relaţii suficiente la Amsterdam pentru a 
preveni o deturnare a transportului care vine cu trenul! 

— Mulţumesc încă o dată, scumpo! 

— Good luck! 

Se întoarse pe acelaşi drum în cafenea, tocmai când chelnerul 
le aducea cafelele cu lapte. La întrebarea din ochii lui Roman, 
răspunse încet: 

— Caidul a trişat! Sper că nu a mirosit însă şi „păcăleala” 
mea. Ai înţeles desigur că tablourile pe care i le-am oferit erau 
nişte imitații. Excelente! Dar... imitații. Mişcarea asta am 
pregătit-o ca variantă încă din ţară. Doar am la muzeu doi 
prieteni, pictori restauratori foarte talentaţi... 

— Sigur că te-am intuit, deşi... 

— Ştiu la ce te gândeşti! Aici nu era vorba de fair-play. Mi-am 
asumat riscul. Cu asemenea infractori nu poţi trata altfel. 
Adevărul meu era mai important. Nu mă îndoiesc că va trebui să 
răspund de toate acestea... acasă. Fie! Numai să reuşim. 
Oricum, continuă el zâmbind, imitaţiile sunt izbutite. Şi le poate 
agăța la bar... 

Apoi îi reproduse convorbirea telefonică. Roman reflectă 
câteva clipe, după care întrebă: 

— Ce crezi că urmăreşte Wild? 

— Nu ştiu exact. Individul e periculos şi ca atare e în stare de 
orice. Poate că încearcă să facă jocul altuia, poate că, din 
invidie, neputându-se înfrupta de astă dată, sau eu ştiu ce-o mai 
fi în mintea lui?! Poate şi iar poate! 

— Crezi că ar fi putut să ne vândă armatorului? 

— De ce nu? Îl cred în stare de orice pentru bani ori pentru 
influenţă. Poate nu armatorului, ci altuia! In orice caz, la 


„intoxicarea” lui trebuie să răspundem cu o contra intoxicare. 
Aşa că pleci la Marsilia, iar pe drum o coteşti spre Amsterdam. 
Ne vom întâlni la hotelul „Victoria” din piaţa Gării Centrale. Dar 
până atunci aş vrea să mai verific câteva aspecte în legătură cu 
transportul şi, în funcţie de rezultatele obţinute, să contactez 
Interpol Haga şi Secretariatul General Interpol de la Saint-Cloud. 
Am încredere în Andy, dar trebuie să verific atâta timp cât mai 
există o cale. 

— Crezi că aceasta s-a pus de acord cu Wild? 

— Nu, nu cred, dar... vreau să fiu sigur. 

— Perfect. Oare Haga şi Parisul vor coopera? 

— Da. Mai mult, pentru că, oricum, la Amsterdam se va 
consuma ultima secvenţă, m-am gândit să cerem şi concursul 
celor de la UNESCO. Ce zici? 

— Parcă ar fi fost ideea mea! 

— Te felicit pentru ea! 

— Mulţumesc, în definitiv puteam să mă gândesc şi eu la 
asta, nu? 

— Perfect valabil! Acum aş fi de părere să te interesezi de 
bilet. Vezi cu ce poţi pleca mai repede şi ce legături ai în 
continuare, apoi du-te la hotel şi fă-ţi bagajele. Eu am să trec pe 
la „Kripo”, să stau de vorbă cu Wachter. Trebuie să ajung rapid 
la Wiesbaden, ca să-l contactez pe Pappadimas şi pe cei de la 
Haga. Nu ştiu dacă vom putea să ne mai vedem înainte de 
plecarea ta... Sunt de părere ca la aeroport, la gară, chiar la 
hotel, să nu faci niciun secret din faptul că pleci în interes de 
serviciu la Marsilia. Dimpotrivă. Şi nu uita! Verifică-ţi spatele, iar 
dacă poţi, încearcă să pierzi „coada” pe drum, chiar dacă pentru 
asta... 

— Ei? 

— ...ai ajunge până la Marsilia! 

— Tu eşti şeful! 


Wachter îl aştepta în biroul, său. După ce-l puse la curent cu 
principalele date ale problemei, acesta întrebă: 

— Vreţi să vorbesc acum cu Interpol Wiesbaden? 

— Dacă se poate?! 

După alte douăzeci de minute, Stancu se găsea în drum spre 
Wiesbaden, la bordul unui elicopter al poliţiei, iar peste o altă 
oră se afla în biroul spaţios al comisarului principal dr. Helmuth 


Princz, adjunctul şefului Biroului Central Naţional Wiesbaden al 
Interpol. După ce se instalară comod în fotoliile de piele, având 
pe masa din faţa lor câte un coniac şi o cafea, Princz zise: 

— Aştept răspunsul la radiograma pe care am trimis-o la 
Interpol Atena, în atenţia specială a lui Pappadimas. lată şi 
textul radiogramei către Interpol Haga. Dacă doriţi, puteţi face 
modificările pe care le credeţi de cuviinţă. 

Maiorul citi, apoi răspunse: 

— Este exact ceea ce am vrut. Aş dori însă, dacă se poate, să 
se mai adauge ca supravegherea să fie organizată nu numai la 
aeroport şi gări, ci şi asupra portului, iar „obiectele”, o dată 
identificate, să fie urmărite până la depozitul lor provizoriu. 

— De acord! 

— Dacă se poate, aş mai dori ca această radiogramă să fie 
comunicată spre ştiinţă şi Secretariatului General. 

— Einverstanden! Când doriţi să plecaţi? 

— Chiar mâine. 

— Wachter mi-a telefonat că v-a oprit un bilet pentru mâine la 
cursa de 8,45. Vă convine? 

— De minune! 

Sună telefonul. Princz ridică receptorul, ascultă un timp şi 
spuse: 

— Puteţi s-o aduceţi imediat la mine! 

După două minute intră un tânăr care-i întinse un plic, după 
care se retrase. Princz scoase o hârtie, o citi şi i-o întinse lui 
Stancu. Radiograma Interpol Atena glăsuia: „Din surse demne 
de încredere rezultă că transportul vizat trimis Amsterdam tren 
stop. Alt transport diversiune Marseille stop. Succes stop. 
Interpol Atena”. 

„Lucrurile încep să se contureze, gândi Stancu. Acum, bătălia 
s-a transferat pe teritoriul Olandei. Alte necunoscute! În ce fel, 
cu ce riscuri şi sacrificii vor fi depăşite doar viitorul poate 
răspunde. Dar viitorul trebuie pregătit acum. Acum. În câteva 
ore!” 

Princz sparse tăcerea. 

— Putem să vă ajutăm cu ceva? 

— Vă mulţumesc, aţi făcut tot ce se putea. 

— A fost o plăcere pentru noi. De fapt, tot noi vă rămânem 
îndatoraţi pentru excelenta Cooperare cu Interpol Bucureşti. Ne- 
aţi sprijinit în mai multe rânduri în capturarea unor bandiți 


periculoşi daţi de noi în urmărire internaţională. 

— Înainte de a mă înapoia la München aş dori să vă spun - 
ceea ce de altfel am relatat, în ce-i priveşte, şi colegilor 
dumneavoastră de la „Kripo” din capitala bavareză. Sunt unele 
aspecte care v-ar putea interesa şi pe dumneavoastră în 
combaterea criminalităţii. E vorba de relaţiile dintre ganguri, 
legăturile lor interne şi externe, verticale şi orizontale, şi modul 
lor de operare în traficul internaţional de stupefiante, de arme şi 
de obiecte de artă. Poate că v-ar ajuta la ceva cunoaşterea reală 
a personalităţii unor mari traficanţi de talia unui Wild, Fritz Keller 
zis „Der Blinder”, Dietrich, a căror rază de activitate se întinde 
din Extremul Orient la Marsilia şi chiar dincolo de Ocean. Este, 
ca să zic aşa, cadoul meu făcut Interpolului Wiesbaden şi, 
evident, Secretariatului General. Dacă vă interesează, 
bineînţeles! 

Comisarul principal Princz surâse fin. 

— În combaterea criminalităţii orice mijloc e binevenit. Lupta 
împotriva violenţei într-o lume violentă nu se duce uşor! Vă 
ascult, Herr Stancu, cu cea mai mare atenţie! 


Era trecut de ora 17,00 când maiorul a ajuns la München. ÎI 
aştepta Wachter care-i comunică plecarea lui Roman în condiţii 
normale. Apoi s-au deplasat la sediul poliţiei, unde au rămas 
aproape două ore. La despărţire şi-au strâns mâinile, după care 
comisarul a adăugat în treacăt: 

— La hotel se ştie că plecaţi mâine în zori cu trenul spre 
Marsilia. Am să vă trimit o maşină care să vă ducă la gară. Vă 
îmbarcaţi în trenul de 6,15, apoi coborâţi pe partea cealaltă, 
unde vă aşteaptă o „Lancia” galbenă care vă va conduce la 
aeroport. Avionul dumneavoastră pentru Amsterdam decolează 
la ora 8,45. Poftiţi biletul. 

— Vă mulţumesc. Aş avea o ultimă întrebare. 

— Dacă pot, am să vă răspund cu plăcere. Datorită 
dumneavoastră vom asana câteva locuri extrem de nocive. Vă 
ascult! 

— Nori... Nori ce hram poartă? Mi-aţi spus cândva... 

— E drept, v-am spus să vă feriţi de ea, fiind periculoasă. ŞI 
este... uneori... faţă de anumite persoane. Voiam să vă feresc 
de necazuri, întrucât, prin natura activităţii sale, are mai multe 
legături. Inclusiv cu noi. În această ultimă calitate v-a fost „înger 


păzitor”. Mi-a fost teamă la un moment dat să nu-i scape vreun 
cuvânt în banda „Chiorului” şi am preferat să vă atrag atenţia. 
Dar... ea nu a marşat cu ei! 

— Vă mulțumesc pentru tot. La revedere! 

— Poate ne vom revedea mâine la aeroport, unde voi fi şi eu, 
ca să mă asigur că totul a decurs bine. Un gest, o clipire din ochi 
îmi vor fi de ajuns. 

La ora 8,45 avionul Boeing 747 a decolat de pe aeroportul din 
Munchen, având la bord şi pe Mişu Stancu. 


ORA ZERO 


Mulţi oameni consideră că Amsterdam-ul este oraşul 
surprizelor. Aceştia se întreabă, pe drept cuvânt, în ce mod au 
reuşit „amstelodamii” să transforme un mare centru istoric al 
Europei, cu mai mult de 7000 de case şi monumente protejate, 
într-o metropolă modernă.  |nsăşi această contradicție 
fascinantă, împreună cu toate celelalte curiozităţi, păstrate de-a 
lungul secolelor, au făcut din Amsterdam ceea ce a devenit 
astăzi: unul dintre cele mai frumoase şi mai interesante oraşe 
de pe bătrânul continent. Deşi inima acestui oraş bate încă din 
1275, „amstelodamii” au trebuit să mai aştepte trei secole până 
ce au ajuns printre europenii cei mai prosperi. In aşa-zisul secol 
de aur a fost săpată în jurul meterezelor medievale celebra 
centură de canale de-a lungul căreia cei mai avuţi negustori şi- 
au construit casele pitoreşti, împodobite care mai de care mai 
bogat şi mai frumos, pentru a-şi demonstra bunăstarea. Datorită 
acestui ingenios sistem concentric de canale, nicio distanţă faţă 
de centrul oraşului nu este prea mare, astfel încât, de obicei, 
toate drumurile pot fi parcurse pe jos. Călătorul care deschide 
pentru prima oară un ghid al oraşului este surprins de 
multitudinea şi diversitatea obiectivelor turistice demne de a fi 
vizitate, începând chiar cu celebrele canale ce străbat oraşul în 
toate direcţiile. Muzeele şi monumentele istorice, catedralele, 
teatrele şi localurile de noapte, printre care şi cele din „Cartierul 
Roşu”, centrele diamantifere, unde poţi privi modul în care se 


şlefuiesc aceste pietre preţioase, vestitele pieţe - de cărţi, de 
flori, de timbre, de brânzeturi -, grădinile botanică şi zoologică, 
printre cele mai mari din Europa, renumitul acvariu şi sfârşind 
eventual cu portul maritim şi fluvial, aeroportul „Schipho!” şi 
Gara Centrală, acest triunghi de transport multilateral, iată un 
univers de tentaţii greu de ierarhizat, pentru care, pe drept 
cuvânt, Amsterdam-ul este supranumit şi „Poarta Europei”. 

Plimbându-te pe marile bulevarde şi pe străzile comerciale, 
încetul cu încetul începi să cunoşti şi alte frumuseți. Eventual 
palatul din piaţa Dam, considerat drept a opta minune a lumii, 
fiind construit pe 13659 stâlpi, sau poate cei „Onze Lieve Heer 
opzolder”, catedrala catolică în stil baroc care, la timpul său, 
respectiv în secolul al XVII-lea, a fost instalată clandestin în 
hambarul unei case, ori podul de pe Regufiers grocht, de pe 
care poţi zări celelalte cincisprezece poduri istorice! etc. etc. Se 
pare însă că lucrul cel mai surprinzător este ambianța oraşului, 
definită de locuitori prin cuvântul „gezellig”, care poate însemna 
deopotrivă „familială”, „călduroasă” sau „umană”... 

Stancu trecu repede prin formalităţile grănicereşti şi vamale, 
neavând nimic de declarat şi nefigurând pe listele celor 
suspecți, daţi în urmărire de diferite poliţii ori organisme 
internaţionale. 

Ajuns la poarta principală, opri un taxi şi dădu adresa 
hotelului „Victoria” din piaţa Gării Centrale. Au străbătut în 
viteză autostrada ce duce spre oraş, apoi s-au angajat pe un 
bulevard larg şi modern, strecurându-se prin furnicarul de 
maşini, au cotit la dreapta pe o stradă care se alinia de-a lungul 
unui canal, pe care au rulat o distanţă apreciabilă, maiorul 
având posibilitatea să privească, vădit impresionat, o parte din 
marele oraş. Apoi, la o intersecţie, au intrat pe o stradă 
comercială, de unde în scurt timp au ajuns în piaţa Gării 
Centrale. 

Funcţionarul de la recepţie, un om mic şi gras, cu o figură 
jovială, cu o bărbie dublă, ferm sprijinită pe o cravată de 
mătase, l-a primit cu un zâmbet profesional, bine desenat. 

— Aveţi o cameră reţinută? 

— Numele meu este Mişu Stancu, spuse el în germană, şi vin 
de la Munchen. 

— Bineînţeles că aveţi o cameră la noi, domnule Stancu, la 
etajul al doilea, camera 211. A fost reţinută telefonic. Poftiţi 


cheia. 

Camera era spațioasă, curată, mobilată modern şi funcţional. 
Trase storurile şi privi pe fereastră. In faţa ochilor săi se 
deschidea o piaţă mare, de formă ovală, cu o circulaţie intensă. 
Se întoarse şi începu să se dezbrace. Apoi intră în baie şi făcu un 
duş. Se întinse pe pat, îşi aprinse o ţigară, încercând să refacă, 
punct cu punct, întregul proiect stabilit anterior. Prea mult nu 
apucă să se gândească. Sună telefonul. 

— Domnul Stanco? se auzi în receptor o voce de bariton. 

— Ja, ja. 

— Aici comisarul Van Grooten, din poliţia judiciară 
metropolitană. Credeţi că ne-am putea întâlni, eventual în faţa 
hotelului? 

— Peste zece minute? 

— O. K. Sunt cu o „Saab” 1800 de culoare verde. 


— Peste zece minute? 

— O. K. Sunt cu o „Saab” 1800 de culoare verde. 

Van Grooten era un bărbat la patruzeci de ani, foarte înalt, cu 
umeri atletici, un roşcovan cu ochi de culoare cenuşie, 
pătrunzători, dar veseli. Purta un costum albastru din tweed, 
cămaşă albă, cravată de culoarea vişinei putrede şi un 
impermeabil crem. Se îndreptă spre Stancu cu mâna întinsă, 
arborând un zâmbet care-i lumina toată faţa. 

— Fiţi binevenit la noi, Herr Stanco. Vă aşteptam. Dacă n- 
aveţi nimic împotrivă, am să vă conduc la sediu, să stăm puţin 
de vorbă. De acord? 

— E perfect! 

Pe drum îi explică într-o germană corectă, cu un uşor accent 


străin, toponimia locurilor pe care le străbăteau, străzi, 
bulevarde, pieţe, canale, edificii mai importante, monumente. 

— Aţi mai fost la Amsterdam? 

— Nu, niciodată. Toate cunoştinţele mele sunt adunate 
exclusiv din cărţi. 

— E un oraş interesant. Fără falsă modestie, aş afirma că e 
unic în felul lui. Deşi Haga e capitala noastră administrativă, 
Amsterdam-ul este cel mai mare oraş din Olanda şi cel mai 
important centru economic, social şi cultural. Aici întâlneşti 
surpriza sub toate aspectele, de la arhitectură până la 
negustorie. Apropo, priviţi puţin magazinul acesta, îi arătă el 
după ce opri maşina. In vitrina acestui negustor de antichităţi, 
pe unde trec zilnic spre serviciu, erau expuse cinci statuete sub 
denumirea „Cele cinci simţuri”! După o vreme am observat că în 
vitrină au mai rămas numai patru, cu eticheta „Cele patru 
anotimpuri”. După ce negustorul a mai vândut o statuetă, 
grupul rămas a fost intitulat „Cele trei graţii”. A urmat „Ziua şi 
noaptea”. Ultima statuetă, care ieri mai era în vitrină, a fost 
denumită  „Singurătate”. Ce  ziceţi de  ingeniozitatea 
negustorului? 

— Da, într-adevăr, este o poveste ca o anecdotă bună. 
Altceva însă... Având în vedere mărimea şi, probabil, şi 
densitatea oraşului, schimbă vorba Stancu, îmi închipui că aveţi 
şi probleme serioase în prevenirea şi reprimarea criminalităţii?! 

— Cred şi eu. Mai ales în ultimii ani, rata criminalităţii 
marchează o creştere sensibilă. Îndeosebi infracțiunile violente, 
traficul de stupefiante şi de obiecte de artă, furturile şi tâlhăriile. 

— Aţi avut frecvente furturi din muzeele de artă? 

— Destul de multe. Niciodată paza la instituţiile de cultură şi 
artă nu-i suficient de sigură. Furturi mai mari au săvârşit 
îndeosebi infractorii străini, fie în complicitate cu cei autohtoni, 
fie operând pe cont propriu. Au fost semnalate şi câteva furturi 
din galerii particulare. 

— Şi aţi găsit lucrările furate? 

— Foarte puţine. O dată sustrase, picturile, sculpturile ori 
celelalte obiecte preţioase - vaze, figuri, cloisonneuri - se 
„machiază”, pietrele preţioase se taie şi se vând la bursa 
neagră, în tavernele din port ori în „Cartierul Roşu”. 

— Acolo deci se valorifică şi tablourile? 

— Din muzeele de artă din Amsterdam, Haga, Rotterdam şi 


Utrecht au fost furate lucrări de mare valoare, din care foarte 
puţine au putut fi recuperate. O parte din tablourile sustrase 
sunt vândute unor „colecţionari” care le tezaurizează în 
pinacotecile lor particulare, unde se poate pătrunde greu şi doar 
dacă există informaţii sigure. Or acestea, de cele mai multe ori, 
lipsesc, iar unele autorităţi nu-şi asumă răspunderea... Dar uite 
că am ajuns. 

Maşina opri în faţa unui imobil modern cu mai multe etaje. La 
cel dintâi, într-un birou spaţios, mobilat sobru, cu o masă mare, 
trei fotolii din piele, un seif şi un covor persan de culoarea 
muştarului, îi aştepta un bărbat de talie mijlocie, slab, cu părul 
cărunt, cu o faţă lunguiaţă, extrem de mobilă, din care te fixau 
nişte ochi scrutători. 

Van Grooten făcu prezentările. 

— Domnul Mişu Stanco, din poliţia judiciară română, şi 
domnul inspector şef Willem Van Looy, de la Interpol Haga. 

— Îmi face o deosebită plăcere să vă cunosc, zise acesta, 
întinzându-i mâna maiorului. O cafea? Un coniac? Ce doriţi? 

— Amândouă, râse Stancu. 

Van Grooten îi servi. Maiorul sorbi din cafea, apoi îşi aprinse o 
ţigară şi-i privi întrebător pe cei doi. 

Van Looy vorbi primul: 

— Am primit radiograma dumneavoastră trimisă prin Interpol 
Wiesbaden şi am studiat toate notele de urmărire trimise de 
Secretariatul General Interpol cu privire la cele opt tablouri 
furate din ţara dumneavoastră. Sunt abilitat să vă ajut ca să 
reintraţi în posesia lor, dacă acest lucru va fi posibil. De la Haga 
au şi pornit doi agenţi care vor merge, ca să zic aşa, pe 
itinerarul invers al transportului, pentru a-l intercepta de la 
frontieră şi a-l însoţi până la locul de depozitare. Ei au misiunea 
să identifice şi pe eventualii, însoțitori” neoficiali şi să vadă dacă 
unii dintre aceştia nu apar întâmplător şi pe fişele noastre. În 
caz afirmativ, ar fi un motiv ideal de acroşaj. Consemnul general 
e să nu întreprindă nimic, raportând numai toate mişcările 
acestora şi supraveghindu-i în permanenţă. Aşteptăm şi sosirea 
unui reprezentant al UNESCO de la Paris, domnul Lucien 
Belsant, specialist în opere de artă. Aveţi ceva de propus? 

— Nu. Mi se pare că supravegherea e suficientă. Dacă s-a 
acoperit atât aeroportul, cât şi Gara Centrală înseamnă că şi 
coletele şi indivizii sunt în atenţia dumneavoastră şi acesta-i 


principalul. Aştept sosirea asistentului meu de la Marsilia, 
domnul Vasile Roman. Până atunci, dacă-mi permiteţi, aş dori să 
vă relatez pe scurt istoricul acestui furt şi peregrinările 
tablourilor, dincolo de datele furnizate de Secretariatul General. 

Îşi aprinse o nouă ţigară, bău coniacul şi începu să 
povestească. 

În timpul expunerii, aşa cum era de aşteptat, gazdele l-au mai 
întrerupt de câteva ori, pentru vreo precizare sau pentru 
adâncirea vreunui amănunt, astfel încât, deşi relatarea sa nu a 
intrat în toate detaliile, a durat totuşi mai mult de o oră. 

După ce termină, în încăpere se lăsă o asemenea tăcere de 
puteai s-o tai cu un cuţit. Tot Stancu a întrerupt-o. 

— Permiteţi să dau un telefon? 

Acordul a fost mai mult decât politicos şi maiorul făcu 
numărul hotelului „Victoria”. 

— Alo, recepţia? Sunt Mişu Stancu de la camera 211. Nu m-a 
căutat nimeni? Da? A sosit? Perfect. Fiţi amabil, vă rog, eu am 
rezervat pentru el camera 213, v-aş ruga să verificaţi, iar între 
timp să mi-l daţi la telefon. Vă mulţumesc, aştept. 

Ţinând palma pe receptor întrebă pe comisar dacă s-ar putea 
trimite o maşină la hotel pentru a-l aduce aici pe colaboratorul 
său. Acesta încuviinţă din cap. 

— Alo, Sile? Bun venit! Ascultă-mă, ia-ţi camera în primire, iar 
peste o jumătate de oră îţi trimit o maşină. In regulă? Cum ai 
călătorit? Bine? Ne-am înţeles atunci! 

Puse receptorul în furcă şi se adresă lui Van Grooten: 

— Vă mulţumesc. Aducându-l aici pe colaboratorul meu, am 
putea să stabilim, de comun acord, ce ar mai fi de întreprins. 

— Foarte interesant tot ce ne-aţi spus, interveni Van Looy. 
Credeţi că Polidis are intenţia să tezaurizeze tablourile în 
Olanda? 

— Nu, în niciun caz. Mai degrabă cred că va încerca să le ducă 
în Statele Unite ale Americii, probabil la reşedinţa sa din 
Paradise City, unde deţine una dintre cele mai remarcabile 
pinacoteci particulare din lume. 

— Poate că acolo se află şi unele dintre tablourile furate din 
muzeele noastre?! 

— Tot ce se poate. Armatorul colecţionează şi plăteşte cash, 
fără să se tocmească. În acest mod achiziţionează mai rapid 
marfa! 


— De ce credeţi că a ales Amsterdam-ul ca punct de trecere a 
transportului său? 

— Ştiu eu? Oraşul dumneavoastră are un aeroport 
internaţional care, prin cele 56 companii de navigaţie aeriană, 
este legat de 171 aeroporturi din 84 de ţări, ceea ce reprezintă 
ceva! Portul de pe „Amstel”, deopotrivă comercial şi industrial, 
cu şantierele sale navale, este „ataşat” de Marea Nordului şi de 
Rin prin două canale mari şi constituie totodată o bază de 
plecare pentru numeroase croaziere cu destinaţia: fiorduri 
norvegiene şi unele oraşe vest-germane. lar o legătură de ferry- 
boat-uri, după câte ştiu, este curent întreţinută cu Oslo, 
Göteborg şi Kristiansand. Din Gara Centrală pleacă şi sosesc 
zilnic 56 de trenuri internaţionale în mai toate direcţiile. Toate 
acestea constituie, fără îndoială, infinite posibilităţi de a 
disimula coletele care fac obiectul urmăririi noastre! 

— Sunteţi bine documentat! 

— Nevoia te învaţă multe. E posibil să aibă şi unele relaţii în 
lumea interlopă de aici, care să-i înlesnească un pasaj 
neobservat, având în vedere antecedentele sale nu tocmai 
curate! Sunt, evident, posibile şi alte motive care momentan îmi 
scapă. 

— Sau... toate acestea la un loc?! 

— Şi asta e posibil! 

Se auzi o bătaie în uşă şi în cameră îşi făcu apariţia Vasile 
Roman, pe care Stancu îl prezentă celorlalţi, declinând calitatea 
fiecăruia. Apoi i se adresă: 

— Domnii sunt la curent cu misiunea noastră şi ne vor sprijini. 
Poţi să ne relatezi ceva nou? 

— Am fost urmărit de doi indivizi până la Salzburg, iar de 
acolo m-au luat alţi doi în primire, care m-au „dus” prin Veneţia 
până la Milano. Când au văzut că iau trenul spre Torino, cu 
gândul probabil de a cobori apoi spre Nisa şi Marsilia, m-au 
abandonat. De la Milano am venit aici. 

— Perfect. Ai recunoscut pe cineva din cei care te-au urmărit? 

— Pe Renzo. El m-a condus până la Salzburg. 

— Bun, zise Stancu. Apoi, întorcându-se spre ceilalţi, adăugă: 
După cum vedeţi, stimaţi colegi, Polidis şi-a luat măsuri de 
prevedere şi poate că la ora actuală e convins că nu-l paşte 
niciun pericol la Amsterdam! 

— O clipă! făcu Van Looy. Nu ne-aţi spus, domnule Stanco, ce 


aveţi de gând să faceţi cu Polidis. Cred că nu ignoraţi faptul că 
acesta are relaţii întinse peste tot. Vreţi un mandat de arestare? 

— Pe noi nu ne interesează Polidis decât sub raportul 
confiscării tablourilor care ne aparţin. În rest nu avem nicio 
pretenţie. Cred că totuşi nu ar fi lipsit de importanţă să amo 
întrevedere cu el, pentru a-i vorbi puţin despre probele pe care 
le avem împotriva sa şi a-l sfătui insistent să renunţe pe viitor 
de a se mai ocupa cu asemenea „tranzacţii” mai mult sau mai 
puţin comerciale. 

— E mai bine aşa. Individul e o legumă prea mare în lumea 
financiară pentru a-i deschide un proces care, având în vedere 
armata de avocaţi pe care o poate plăti, ar putea să dureze ani 
de zile fără rezultate palpabile! Şi acum, domnilor, până la 
primirea culorii verzi, vă propun o plimbare prin Amsterdam, 
dacă sunteţi de acord! 


O plimbare prin Amsterdam... Ce să viziteze mai întâi? Cele 
patruzeci de muzee? Nu-i posibil! Cele 160 de canale şi 1000 de 
poduri? Nici atât! Monumentele istorice? Poate, unele. Teatrele 
şi sălile de concert? Da, dacă ar fi timp. Dar nu este. Localurile 
de noapte, discotecile, barurile din Rembrandtsplein şi 
Thorbeckplein ori poate renumitul cartier „Rosse buurt”, situat 
în partea veche a oraşului? Criză de timp! Sau restaurantele: 
indoneziene, chinezeşti, franceze, spaniole, egiptene, 
norvegiene, israeliene, turceşti, greceşti şi multe altele, 
specializate. Ele ocupă un loc aparte printre cele peste 450 de 
asemenea localuri câte se află în oraş. Toate acestea s-au 
perindat prin minte lui Stancu atunci când a trecut în revistă 
ceea ce reţinuse din prospectele şi gândurile turistice. 

Se hotărâră să meargă mai întâi la Rijksmuseum, Muzeul 
Naţional de Artă, care adăposteşte cea mai frumoasă colecţie de 
tablouri ale maeştrilor olandezi din secolul al XV-lea până la 
finele secolului al XIX-lea, printre care numeroase pânze ale lui 
Rembrandt, Vermeer şi Franz Hals, alături de un milion de alte 
diferite obiecte de artă. Apoi, dacă le mai rămânea timp, ar fi 
fost de văzut Muzeul „Van Gogh”, care conservă 200 de tablouri 
ale celebrului artist, Muzeul Municipal de Artă Modernă, având 
una dintre cele mai cunoscute colecţii în domeniul artei 
contemporane, Muzeul personajelor celebre, reproduse în ceară, 
supranumit şi „Madame Tussaud”, casa în care a trăit şi a creat 


Rembrandt, casa Annei Franck şi, poate, la urmă, o călătorie pe 
canale. Evident, bătălia cu timpul nu putea fi câştigată, aşa că, 
până una alta, făcând haz de necaz, se îndreptară cu maşina 
spre Stadhonderskade 42, sediul Muzeului Naţional, unde 
puteau să vadă maeştrii olandezi şi, mai ales, celebra pânză a 
lui Rembrandt, „Rondul de noapte”. Planul era generos. 
Realitatea... 

Era ora 17,00 când au ieşit, ameţiţi de frumuseţile văzute în 
muzeu. Câteva sandvişuri şi o cafea luate la un bar i-au 
remontat imediat şi „cursa contracronometru” a continuat pe 
canale, spre amuzamentul lui Van Looy, care-i conducea. De la 
fereastra culisantă a vedetei care-i purta pe Noord Amstel 
Kanal, apoi pe Schinkel şi Kostverloren vaart, se puteau zări 
casele înşirate pe marginea panglicilor de apă, unele restaurate 
şi modernizate, altele devenite relicve ale istoriei vechiului oraş, 
precum şi parcuri, grădini, stadioane, locuri de agrement bine 
întreţinute de cetăţeni ori de administraţia oraşului, după caz. 
Călătoria a fost frumoasă, dar seara, ajungând la hotel, Stancu 
şi Roman renunţară la dineu şi, doborâţi de oboseală, se 
întinseră cuminţi în paturile lor. 

Dimineaţa, la ora 7,30, sună telefonul în camera lui Stancu. 
Acesta ieşi repede din baie, unde se bărbierea, şi ridică 
receptorul. Era vocea lui Van Grooten. 

— Unul dintre agenţii noştri ne-a confirmat de la Gara 
Centrală sosirea „transportului” care-i aşteptat de trei persoane, 
dintre care una cu semnalmentele armatorului. l-am transmis 
să-i reţină o jumătate de oră cu „formalităţile”. Plecăm acolo? 

— Într-un sfert de oră sunt prezent, împreună cu Roman! 
Bine, atunci ne vedem în piaţă. 

Maiorul îi telefonă lui Roman, apoi îşi termină toaleta şi se 
îmbrăcă, fiind gata chiar în momentul când acesta îşi făcu 
apariţia în cameră. Peste cinci minute erau în De Ruyterskade, 
în piaţa din faţa gării, unde se întâlniră cu Van Grooten şi Van 
Looy. 


Camioneta plecase din faţa magaziei centrale de mărfuri, 
urmată de un „Jaguar” verde, luând-o pe Hendrikstraat, apoi pe 
Hugo de Grootstraat, după care cobori pe Frederikstraat, în 
furnicarul de măşini din centru. Fără să se grăbească, la prima 
intersecţie, maşinile se angajară spre dreapta pe Van 


Baerlestraat, cu intenţia de a intra în Roelof Hartplein. Acum, 
„Jaguarul” se  instalase în faţă, pilotând camioneta pe 
Beethovenstraat, în direcţia stadionului olimpic. Deodată, în faţa 
„Jaguarului” apăru ca din pământ un „Ford Fiesta”, venind 
dinspre Stadion weg. O clipă de neatenţie şi accidentul nu a mai 
putut fi evitat. Vrând să depăşească în viteză noua maşină 
apărută în faţa lui şi să „tragă” şi camioneta după el, şoferul 
„Jaguarului” lovi violent aripa din faţă dreapta a „Ford-ului”. 
Timp în care o altă maşină, venind din sens invers, tamponă 
masca din dreapta faţă a „Jaguarului”, iar acesta a fost, la 
rândul său, lovit din spate de camionetă. 

O patrulă a poliţiei de circulaţie, care era prin apropiere, a 
apărut imediat la faţa locului. l-a legitimat pe toţi cei angajaţi în 
accident, după care i-a invitat la prima secţie de poliţie... 

O dată cu ei a ajuns acolo şi ambulanţa Salvării, care l-a 
îmbarcat pe şoferul de pe „Jaguar”, rănit mai grav la umărul 
drept, şi i-a dat primul ajutor şoferului de pe „Ford”, lovit ceva 
mai uşor la cap. 

Apoi începură cercetările. 

In acest timp, doi agenţi de poliţie examinară cu atenţie foaia 
de parcurs a camionetei şi, confruntând conţinutul lăzilor cu 
ceea ce era înscris pe fracht, au rămas uimiţi constatând că 
acestea, în loc de bumbac, cum era menţionat, cuprindeau... opt 
tablouri! Fiind chemat un inspector din poliţia metropolitană, 
specializat în furturi şi trafic cu obiecte de artă, acesta identifică 
tablourile ca fiind cele sustrase dintr-un muzeu din România, 
date în urmărire internaţională de către Interpol. Având în 
vedere noile aspecte ale problemei, ancheta a fost imediat 
transferată brigăzii judiciare a poliţiei metropolitane însărcinată 
cu reprimarea furturilor de obiecte de artă. 

După un timp nu prea lung, la chestura poliţiei din Amsterdam 
sosi, într-un „Mercedes” negru 3000 SL, domnul Stavros Polidis, 
armator, a cărui navă comercială „Star”, sub pavilion panamez, 
cu un deplasament de 20000 tone, aştepta dincolo de port, gata 
să ridice ancora. 

La rugămintea lui Stancu, armatorul a fost primit într-o 
cameră impunătoare, destinată protocolului. Aici, soarele cădea 
pe fotolii, mese şi televizor, părând să îmbrăţişeze întreaga 
încăpere cu razele sale în care valsau particule de praf auriu. 

Inalt şi slab, cu părul complet alb ce încadra o faţă roşcată, 


brăzdată de vinişoare albăstrii, acum încordată, elegant în 
costumul său maro cu dunguliţe albe, croit de un maestru, 
Polidis se ţinea drept în fotoliul de piele în care şedea, având 
pălăria pe genunchi. 

Când intră Stancu, el îl salută condescendent, privindu-l 
îndelung şi încercând, în mod vădit, să-l situeze în memoria sa. 

— Domnul Stavros  Polidis? făcu maiorul în germană, 
aşezându-se în fotoliul din faţa lui. O cafea? Un coniac? 

— Mulţumesc, răspunse acesta în engleză, prefer băuturile 
mele. Se pare că mă cunoaşteţi, continuă armatorul cu un aer 
ofensiv. Cu cine am onoarea? 

— Înainte de a stabili dacă într-adevăr aveţi sau nu onoarea, 
aşa cum v-aţi exprimat, continuă Stancu tot în engleză, şi 
înainte de a-mi declina calitatea, aş dori să vă relatez o mică 
istorioară... 

— Credeţi că aşa ceva m-ar interesa la ora aceasta? Nu ştiu 
dacă vi s-a spus, dar sunt foarte grăbit! 

— Atunci să lăsăm întrevederea noastră pe altădată, zise 
Stancu zâmbind echivoc. 

Armatorul simţi şocul, dar nu cedă. 

— Cum doriţi. Dar am înţeles că trebuie să vin la această 
autoritate pentru a lămuri o neînțelegere gravă care a condus la 
confiscarea de către poliţie a unor tablouri care îmi aparţin. Sau 
în ţara dumneavoastră nu mai este garantat dreptul de 
proprietate? În acest caz va trebui să mă adresez avocaţilor 
mei! Totuşi, dacă am venit până aici, aş dori să ascult şi 
istorioara dumneavoastră, care s-ar putea să mă amuze! mai 
adăugă el batjocoritor. 

Fără a se sinchisi de atitudinea acestuia, Stancu îi expuse pe 
scurt modul în care s-a lansat „comanda”, executarea în detaliu 
a furtului de tablouri şi în ce fel au fost acestea transportate 
până în insula Creta, neomiţând nici amănuntele „vernisajului” 
expoziţiei la reşedinţa sa, numele unor participanţi, rolul jucat 
de Albers şi de Heleni Landis în această afacere, sumele de bani 
vărsate şi alte amănunte revelatoare. 

În timp ce povestea, Stancu urmărea fiecare mişcare a 
armatorului, a cărui faţă, la început împietrită, schimbă mai 
multe culori: de la alb la galben şi verde, ca apoi să devină 
pământie. După ce termină se lăsă o tăcere grea. Maiorul umplu 
un pahar cu apă şi-l întinse lui Polidis, care îl privea acum 


neliniştit, în pragul unei crize. Pierduse complet aerul său 
arogant, era acum congestionat la faţă, încât Stancu se temu să 
nu facă un infarct. Polidis bău paharul cu apă, în timp ce mâna îi 
tremura vizibil. 

— Cine... cine sunteţi dumneavoastră? 

— Sunt reprezentantul muzeului de la care au fost furate 
tablourile, adică proprietarul lor de drept. Acum... şi de fapt! 

Polidis îşi aprinse un trabuc, trase câteva fumuri, căutând să 
se stăpânească şi să depăşească clipa de slăbiciune. Apoi zise: 

— Acela care l-a contactat pe Wild la Munchen şi pe Riva la 
Atena? 

— În persoană... deşi contactele mele au fost mai multe. 
Adăugaţi pe Dietrich, pe „Chiorul”... pe Heleni... 

— Cum??? 

Polidis pierdu din nou teren. Încercă să spună ceva, dar se 
opri. După ce-şi reveni zise încet, cu o voce albă: 

— Aţi dat dovadă de multă viclenie şi ingeniozitate ca să 
ajungeţi aici! 

— Nu mai multă decât dumneavoastră ca să puteţi trimite 
tablourile la Paradise City! 

— Aţi aflat şi asta? 

— E meseria mea! 

— Da, da, încep să înţeleg ce fel de meserie aveţi. Vă felicit, 
deşi vă compătimesc în acelaşi timp pentru energia pe care aţi 
cheltuit-o, pentru investiţiile de inteligenţă, perspicacitate şi 
curaj... inutile! 

— Ce vreţi să spuneţi? 

Stancu se nelinişti puţin. Armatorul încerca să blufeze sau 
avea unele resurse pe care el nu le cunoştea. Oricum, nu 
trebuia să se trădeze prin nimic. Să aştepte şi să riposteze după 
caz. 

Polidis vorbea mult mai sigur de el de data aceasta: 

— Am impresia că nu vedeţi lucrurile în mod realist. Dacă n-aş 
avea respect faţă de activitatea atât de laborioasă pe care aţi 
desfăşurat-o şi de credinţa dumneavoastră sinceră, m-aş fi 
amuzat copios! Dar să nu anticipăm. Aşadar, eu nu contest că 
aceste tablouri ar fi aparţinut cândva muzeului din ţara 
dumneavoastră ori poate altor instituţii de acelaşi gen din alte 
colţuri ale lumii şi... nici nu-mi pasă! Acum însă, şi acest fapt 
trebuie să-l înţelegeţi, Sunt ale mele, îmi aparţin mie şi, ca 


urmare, orice înstrăinare a lor, indiferent de motiv, constituie o 
atingere adusă proprietăţii mele. În dovedirea acestui lucru sunt 
dispus să angajez pe cei mai buni avocaţi din lume, care vor 
atesta, în faţa celor mai înalte instanţe judecătoreşti, că 
tablourile au fost şi sunt ale mele! E clar? 

— Domol, domnule Polidis. Nu vă aprindeţi aşa de repede. 
Nervii nu constituie un bun sfătuitor, iar cantitatea de energie 
pe care, acum, o risipiţi dumneavoastră, ar putea fi demnă de o 
cauză mai nobilă... dacă aşa ceva intră în vederile clanului pe 
care-l conduceţi... deocamdată! Cred că luaţi problema de la un 
capăt greşit. Nu cu mine trebuie să vă răfuiţi, ci cu cei care au 
furat pentru dumneavoastră, lăsând în spatele lor urme... 

— Ce legătură are? 

— „„concrete, toate conducând spre dumneavoastră! 

— N-aveţi nicio probă! 

— Aşa vă închipuiţi? Atunci vă înşelaţi. Am destule probe care 
să dovedească mai întâi că aceste tablouri ne-au aparţinut! Apoi 
că au fost furate din ţara noastră la „comanda” pe care aţi dat- 
o. Şi, în fine, că v-au fost vândute şi transportate pe insula 
Creta, la reşedinţa de vară pe care o deţineţi acolo, unde, de 
altfel, au şi fost văzute, în cadrul unei expoziţii intime. 

— Şi ce probe aveţi în acest sens? 

— Suficiente. Am să vă enumăr doar câteva. Fotografii şi 
mărturii din partea unor persoane avizate că aceste tablouri au 
aparţinut unui muzeu din România, la care s-ar putea adăuga 
atestatele unor muzee de mare prestigiu din străinătate, care în 
decursul timpului au făcut schimburi de fotografii cu muzeul 
românesc reprezentând reproduceri de pânze celebre, printre 
care şi unele dintre cele incriminate. De altfel, spărgătorii şi hoţii 
au fost prinşi, judecaţi şi condamnaţi. Printre ei se află numiții 
Sauer şi Meingast din Munchen, trimişi de Albers la noi să fure 
tablourile comandate de dumneavoastră. Recunoaşterea lor... 

— ...Care nu face două parale, fiind luată sub presiune! 

— „..coroborată cu scrisorile lui Albers către ei, pe care 
aceştia le-au păstrat, nici eu nu ştiu de ce, apelurile telefonice şi 
grafice ale lui Dietrich şi ale „Chiorului”, păstrate şi ele, banda 
de magnetofon pe care „Mistreţul” a înregistrat convorbirea cu 
dumneavoastră în Kafeionul lui Ghiorghios Papis de pe strada 
Ermou, când i-aţi dat cecul de 300 000 dolari. Mai mult, spre 
informarea dumneavoastră, Albers a păstrat şi „interviul” cu 


domnişoara Landis de la hotelul „Hilton” din Atena, în noaptea 
când i-a propus o afacere în numele ei, şi al patronului...! 

— De unde... de unde le aveţi? 

— De la micuța Trude care dumneavoastră vi l-a vândut pe 
„Mistreţ”, iar nouă... documentele! Pot adăuga, eventual, 
înregistrările convorbirilor dintre Heleni şi Dietrich la Munchen, 
precum şi scrisoarea „testament” a lui Heleni, pe care mi-a 
remis-o pentru cazul când i s-ar fi întâmplat un... accident! lar 
despre transportul tablourilor şi vernisajul expoziţiei de pe Creta 
avem fotografii, documente şi mărturii! 

Polidis rămase pe gânduri, vizibil afectat, de toate cele auzite. 
Aprinse încet un alt trabuc şi murmură cu o voce sugrumată: 

— Vreţi... vreţi să... 

— Nu, mister Polidis, nicidecum. Am vrea să vă facem să 
înţelegeţi că trebuie să renunţaţi la aceste tablouri care, de 
altfel, nu vă aparţin, şi să nu mai încercaţi pe viitor să angajaţi 
asemenea afaceri. Probabil că nu cunoaşteţi convenţia UNESCO 
prin care s-a statuat... 

Armatorul făcu un gest cu mâna. 

— Cunosc. Inutil să mă prelucraţi. Şi dacă nu cedez ce-mi 
faceţi? 

— Voi preda unele dintre aceste materiale presei americane, 
franceze, vest-germane, olandeze, italiene şi greceşti. E clar? 

— Asta înseamnă, de fapt, lovituri morale şi financiare la 
adresa mea. 

— Dumneavoastră le vreţi! 

Polidis îl privi deodată cu mai mult interes, apoi zise: 

— M-am interesat puţin asupra activităţii dumneavoastră 
muzeale desfăşurată la Munchen şi la Atena. Cât e cifra de 
afaceri a expoziţiei? Treizeci de mii de dolari? Cincizeci de mii 
de dolari? Un milion de dolari? Aş vrea s-o cumpăr. 

— E o afacere rentabilă, zise Stancu, făcându-i jocul, cifra pe 
care o enunţaţi e mult sub realitate! 

— Mie îmi plac întreprinderile rentabile. Aş fi dispus s-o 
cumpăr - făcu Polidis, aruncându-i o privire ce părea că-l 
traversează. Aş merge, să zicem, chiar peste cifra exprimată. 

— Dar expoziţia încă nu s-a făcut, 

— N-are nicio importanţă! 

— Dar tablourile din expoziţie? 

— Nu mă interesează. 


— Şi ce se întâmplă cu mine şi cu asistentul meu dacă o să 
cumpăraţi expoziţia? 

— Veţi continua să lucraţi, bineînţeles, sub conducerea mea! 

— Eu sunt dificil de condus, zise maiorul cu regret. 

— Să zicem... 

— Şi să abandonez tablourile furate? îl întrerupse Stancu. 

— De ele să se ocupe... Interpolul şi UNESCO! 

— Serios? 

— Cât propuneţi? 

— Dar dacă eu... 

— Domnule Stancu, îl întrerupse armatorul, cu o voce 
răguşită, eu vreau să cumpăr. Fixaţi dumneavoastră preţul! 

Maiorul zâmbi. 

— Văd că plecaţi de la principiul potrivit căruia orice om e de 
vânzare. 

— E un fapt dovedit. Fiecare om are tariful său. Care e preţul 
dumneavoastră? 

Stancu îl privi cu răceală. 

— Nu sunt de vânzare! zise el scurt şi tăios, apăsând pe 
fiecare silabă. Apoi continuă sec: De data asta nu aţi fost bine 
informat, domnule Polidis... Eu nu am preţ! Şi acum să sfârşim 
această comedie care devine respingătoare. V-am avertizat 
asupra intenţiilor mele, v-am relevat şi câteva probe pe care le 
deţinem împotriva dumneavoastră, suficiente ca să vă trimită 
la... pentru o perioadă destul de lungă, timp în care afacerile 
dumneavoastră vor avea de suferit. Alături e o comisie formată 
din reprezentanţi de la Interpol, UNESCO şi cei ai poliţiei 
olandeze, precum şi câţiva experţi care examinează tablourile 
potrivit descrierii lor, astfel cum sunt înscrise în cataloage şi în 
notele de urmărire internaţională emise de Secretariatul 
General Interpol la cererea noastră. Puteţi pleca imediat, iar 
tablourile vor fi returnate muzeului de la care au fost furate, în 
caz contrar, oricum nu vi le voi restitui cât trăiesc, iar mâine voi 
organiza o conferinţă de presă în care le voi prezenta, împreună 
cu toate probele pe care le deţin. Alegeţi! 

Polidis se sculă în picioare, alb la faţă. 

— Spuneaţi că nu le veţi restitui „cât timp trăiţi”. Perfect. De 
data asta aţi câştigat. În runda următoare... 

— Nu va fi nicio rundă următoare. Partida s-a terminat, mister 
Polidis. Aş dori să vă dau un sfat însă. Nu mai încercaţi să 


trimiteţi pe cineva la noi după alte tablouri. Vă vor costa foarte 
scump, prea scump, poate mai scump decât aţi putea plăti 
vreodată. 

Armatorul ieşi. 


Formalităţile au mai durat două zile, timp pe care amândoi l- 
au folosit spre a vizita şi alte obiective turistice ale oraşului. N- 
au lipsit plimbările pe străzile comerciale cu buticurile profilate 
de pe Nieuwendijk şi Rembrandtsplein, imaginile inedite ale 
Cartierului Roşu şi împrejurimile cu „Zaanse Schans”, unde zeci 
de mori sunt aliniate de-a lungul apei, reflectând unul dintre 
peisajele caracteristice ale Olandei. 

În dimineaţa premergătoare întoarcerii în patrie, fiind 
duminică, Stancu se gândi să facă o croazieră pe canalele 
principale, în special pe cele concentrice, care marchează 
etapele extinderii vechiului centru al oraşului. In ghidul pe care 
l-a studiat se arăta că în cadrul acestei excursii se vizita atât 
Muzeul Naţional, cât şi o întreprindere în care se şlefuiau 
diamante. Era într-adevăr o plăcere să călătoreşti cu o vedetă 
rapidă pe Amstel, de aici pe Singelgracht, pe Herengracht, apoi 
pe Rozengracht. Clădiri vechi, restaurate cu multă grijă şi 
pricepere, şi altele noi, edificate într-un stil propriu, parcuri, 
locuri de agrement şi stadioane se succedau furându-ţi privirea. 

Când au trecut pe canalul Prinsen, pe care circulau şi alte 
ambarcaţiuni, a răsunat prima împuşcătură. Parcă mirat de ceea 
ce i se întâmplă, Stancu îşi duse mâna la umărul rănit, se 
dezechilibră şi se prinse de balustradă. Atunci lovi cel de-ai 
doilea glonţ, care îl atinse în şold. Tresări şi se răsturnă într-o 
mişcare lentă, bătând aerul cu braţele. Pentru o clipă avu 
impresia că se aseamănă cu un copac trăsnit, apoi zgomotul 
surd al corpului său, căzând pe podea, 
rupse vraja. Se mai trase de două ori, dar maiorul nu mai auzi 
nimic. ` 

Se trezi într-o cameră de spital. In jurul său se aflau câțiva 
bărbaţi, printre care îi recunoscu pe Roman şi pe comisarul Van 
Grooten. Era alături şi un bărbat înalt, cu o barbă roşcată, 
îmbrăcat într-un halat alb. Probabil un medic, se gândi el. 
încercă să zâmbească, dar nu-i reuşi decât o grimasă, o durere 
ascuţită 

fulgerându-l în umărul drept şi în şoldul stâng. 

— Staţi cuminte! îi spuse medicul, luându-i pulsul. Apoi reluă: 
V-am extras două gloanţe care v-au făcut nişte răni nu tocmai 
frumoase! 

— Ce... ce s-a întâmplat? 

In acelaşi moment realiză absurditatea întrebării puse. Doar 
îşi dădea seama ce se întâmplase. Mai mult, ştia şi cui anume îi 
datorează atentatul. 

Interveni Van Grooten: 

— S-a tras asupra dumneavoastră de pe o ambarcaţiune. Se 
pare că a fost o şalupă extrem de rapidă, fiindcă a dispărut 
imediat. Nu i-a văzut nimeni pe cei care au tras. Aţi pierdut mult 
sânge, deşi rănile nu sunt grozave. Noroc că printre pasageri au 
fost doi medici care au chemat salvarea şi... pe noi. Doctorul Jan 
Van Cornelius, aici de faţă, v-a operat. După părerea sa, deşi 


starea dumneavoastră nu-i dintre cele mai grave, trebuie să fiţi 
spitalizat până la înlăturarea oricărui pericol. E clar, nu? 

Stancu îi zâmbi medicului, murmurând o mulţumire apoi îl 
întrebă pe Van Grooten: 

— Cine a... 

— Cred că vom afla cât de curând! 

— Aveţi de unde afla indicii... 

— Gata! interveni medicul, ajunge cu discuţiile pe ziua de 
astăzi! 

— Dar... 

— Am zis ajunge! Aici eu hotărăsc. Poftiţi pe aici, domnilor. 

leşiră, nu înainte ca Roman să-i facă un semn cu ochiul. 


Era trecut de ora 22,00 când uşa rezervei se deschise şi 
Roman îşi făcu apariţia, îmbrăcat în uniforma chirurgilor. Se 
apropie încet de pat şi, văzându-l pe Stancu treaz, zise: 

— Mişule, cred că ţi-e clar din ordinul cui s-a tras. Cercetările 
sunt conduse personal de Van Grooten, care se află acum în 
port, deşi eu nu-mi pun mari speranţe în depistarea criminalului. 
Cât priveşte leziunile, nu-ţi face probleme, ţi s-a spus adevărul, 
eşti în afară de pericol, dar mai ai temperatură şi cred că ştii 
cum sunt medicii ăştia. De tablouri am eu grijă, sunt sub pază 
bună şi când vom pleca... 

— Pleci mâine singur... Nu-i alarma pe ai noştri cu privire la 
mine. Am toată încrederea că ai să te descurci. Eu am să vin... 
când am să pot. Şi, văzându-l că se întunecă la faţă, adăugă: Nu 
te preocupa de mine. Moartea nu figurează în carnetul meu de 
întâlniri. Sau, cel puţin, nu încă! 

— Bine, dar tu... rămâi singur şi se mai pot întâmpla multe 
între timp... 

— Nu când tablourile vor fi în ţară. De altfel... e un ordin! zise 
Stancu încercând să se ridice, dar capul îi căzu înapoi pe pernă. 
Ai... ai înţeles?! 

— "Nţeles, şefu, plec mâine! 

— Vino mai aproape. 

Când Roman se apropie de pat, Stancu, cu un efort vădit, care 
îl făcu să se strâmbe de durere, îi întinse mâna validă, apoi zise: 

— „El” a trimis profesioniştii să mă răcească, nu-i aşa? 

— E de presupus, deşi încă nu se ştie nimic sigur... 

— Nici nu se va şti vreodată. Aşa-i regula jocului, iar Van 


Grooten nu are nicio vină. Dar eu ştiu, şi asta contează. Mi s-a 
mai întâmplat, nu demult... au trimis tot doi, evident nu aici, şi 
nimeni n-a mai auzit nimic despre ei... adăugă el visător. 
Apropo, să ai grijă la aeroport. Van Grooten e sigur, e... curat şi 
abil, dar... Şi încă ceva. Spune-i să împrăştie zvonul că am 
murit! 

— Voi face cum ai hotărât şi... voi executa ordinul! La 
revedere... în ţară. 

Se aplecă şi-l îmbrăţişă. Apoi se întoarse şi ieşi, în timp ce 
ochii îi sclipeau în mod ciudat. 


ULTIMUL VAL 


Cei doi străini nu erau cu totul necunoscuţi portarului. De mai 
bine de o săptămână veneau zilnic, iar în ultimul timp chiar de 
două ori pe zi. Mai schimbau o vorbă cu acesta, într-o limbă 
vorbită mai mult prin gesturi, îi mai ofereau o ţigară străină, iar 
uneori chiar un pachet, fără să-i ceară nimic în schimb. Chiar şi 
supraveghetoarele îi cunoşteau. 

Şi în această dimineaţă, cei doi l-au salutat politicos pe portar, 
care le-a răspuns voios, i-au oferit un pachet de „Kent”, apoi au 
trecut la pas pe lângă el, bucurându-se de timpul frumos. „Ein 
schoner Tag heute, nicht war?” Portarul le-a răspuns ca de 
obicei, „Ja, ja!” făcându-le loc să intre. 

După aproape patru ceasuri, cei doi s-au despărţit de pânzele 
îndrăgite cu foarte multă greutate, probabil răzbiţi de foame. 
Dar, după circa douăzeci de minute, s-au întors. Cu un zâmbet 
ruşinat, unul dintre ei mărturisi portarului că şi-a uitat „geanta” 
într-o sală. Portarul, amabil, i-a dat drumul uitucului, cel de-ai 
doilea rămânând discret în pragul uşii, parcă supărat de 
neglijenţa prietenului său. Portarul îşi văzu de ale lui. Ajungând 
în sala de pictură românească, străinul privi cu atenţie în jurul 
său. Apoi se apropie de un tablou şi, cu gesturi precise şi 
energice, tăie şi detaşă pânza de pe ramă, o rulă cu atenţie şi o 
introduse în servieta „uitată”, din care scoase o copie foarte 
reuşită, fixând-o în ramă. Operația se făcu repede, cu o mână de 


maestru. i-ar fi trebuit o urmărire foarte atentă a fiecărei 
mişcări pentru a observa ce s-a întâmplat. ŞI, cum 
supraveghetoarea tocmai discuta cu colega din sala vecină 
despre pregătirile pentru logodna fiicei sale, amândouă 
amuzându-se copios de explicaţiile stângace ale străinului 
rămas în pragul uşii care se băgase şi el în vorbă, n-a observat 
nimic. 

Au fost însă prinşi la poartă, de către portar, care se dovedi a 
nu fi chiar atât de „naiv”. Lângă el se mai afla o persoană care 
mai întâi se legitimă, iar apoi le ceru actele! 


Ancheta în cazul celor două crime evolua acum pe 
coordonatele stabilite şi ar fi putut fi demult încheiată dacă n-ar 
fi lipsit principalul inculpat, Oreste Manu. Potrivit datelor 
furnizate de către Ilie Sava, individul urma să fie capturat într-o 
anumită zonă în care se presupunea că s-ar ascunde pentru a se 
sustrage urmăririi şi răspunderii penale. Sub conducerea 
căpitanului Zara a fost constituită o echipă operativă căreia i s-a 
ordonat să-l prindă. Doi „pădurari” însoţiţi şi de un brigadier 
silvic familiarizat cu pădurea au explorat regiunea indicată, 
reuşind, după câteva ore să identifice locul în care se bănuia că 
s-ar afla sinistrul individ. A fost studiată cu atenţie întreaga zonă 
de operaţii din jurul cabanei şi s-a instalat un post de pândă 
care să supravegheze căile de acces spre şi dinspre cabană. 
Apoi s-au împărţit sarcinile, stabilindu-se modul de acţiune, 
forţele participante şi momentul declanşării atacului. S-a hotărât 
ca intervenţia să aibă loc în zorii zilei următoare, pentru a-l 
surprinde pe criminal şi a nu-i da posibilitatea să dispară. In 
noaptea aceea, câteva umbre s-au furişat în pădure, 
înconjurând în linişte locul indicat. La ora 4,00, la semnalul lui 
Zara, umbrele s-au apropiat de bârlog, adăpostindu-se în 
imediata lui vecinătate şi 
închizând complet cercul. Apoi se auzi vocea tunătoare a 
căpitanului: 

— Oreste Manu, cabana e înconjurată. Predă-te! 

După un timp scurt, neauzindu-se nicio mişcare, repetă 
ordinul. Din nou nimic! Nedumerit, Zara, cu pistolul în mâna 
dreaptă şi cu lanterna în stânga, se apropie încet de uşa 
cabanei, când răsună o împuşcătură, iar căpitanul auzi fluieratul 
glonţului care-i trecu pe lângă urechea dreaptă. Stinse lanterna, 


se aruncă la pământ şi strigă din nou: 

— Oreste Manu, dacă vrei să scapi cu viaţă, predă-te! 

Apoi se rostogoli de câteva ori spre stânga. Se auziră mai 
multe Împuşcături, gloanţele lovind pământul aproape de locul 
pe care 


stătuse Zara. La un semn al său, alt ofiţer se apropie târâş spre 
un fel de ambrazură tăiată în peretele de lemn al cabanei şi 
aruncă o grenadă cu gaz lacrimogen, apoi se adăposti. Peste 
câteva clipe, învăluit în fum şi tuşind, apăru Oreste Manu. 

— Aruncă pistolul şi pune mâinile pe ceafă! îi ordonă Zara. 

După ce acesta se execută, căpitanul se apropie de el. Ca un 
fulger, criminalul se aplecă în faţă, scoase un pumnal din cizmă 
şi fandă înainte pentru a-l lovi. Zara evită de justeţe atacul, 
făcând un pas înapoi şi lateral şi lovindu-l pe agresor peste 
mâna în care ţinea arma. Manu căzu în genunchi acuzând 
durerea, dar încercă din nou să lovească, de astă dată de jos în 
sus, pentru a spinteca. 

Sunt lucruri în viaţă pe care nu le uiţi niciodată. Le înveţi ani 
de zile, le repeţi la antrenamente până îţi intră în sânge, le 
foloseşti poate o singură dată. Dar dacă atunci nu le aplici, a 
doua oară nu mai ai ocazia! Zara fandă din nou, astfel încât 
lama  cuţitului îi străpunse doar pantalonul, zgâriindu-i 
superficial, pielea, apoi îl lovi pe Manu cu crosa pistolului în cap. 
Nu prea tare, dar suficient pentru a-l scoate din luptă. Ticălosul 
se prăbuşi la pământ. Ceilalţi, care, la lumina lanternelor, 
priveau scena ca hipnotizaţi, neavând posibilitatea să intervină, 
răsuflară uşuraţi. La percheziţia efectuată au fost găsite diferite 
alimente, lenjerie de schimb, cincizeci de cartuşe de pistol, o 
pufoaică şi... două tablouri, unul de Caravaggio şi celălalt de 
Boticelli, ce urmau, probabil, să fie predate străinilor. 

Peste o oră, Oreste Manu, încătuşat, încă ameţit, dar cu 
privirea plină de ură, se afla în biroul colonelului Nedelea. 

— Deocamdată nu se poate! zâmbi Nedelea. 

— ??? 

— Da, ziceam că deocamdată nu se poate ucide cu privirea, 
Manu, aşa că stai liniştit şi încearcă să-ţi descarci conştiinţa, 
dacă ai aşa ceva. Aşa, parcă-i mai bine. Scoate-i cătuşele, se 
adresă el apoi lui Zara, s-o luăm de la început. Cum ai ucis-o pe 
Hilde Wirth şi de ce? Cum şi de ce ai ucis-o pe Diana Manu, 


propria dumitale soţie? Nu ştiu dacă ai remarcat, eu nu te-am 

întrebat „cine” le-a ucis, ci„cum” şi „de ce” le-ai ucis! E clar? 

Scrie, ai tot timpul. Până termini ne vom ocupa de cercetarea 

tandemului Horst Sonder, alias Hans Joachim Vogel, şi Wilhelm 

Rikowski, alias Kurt Hesters, amatorii de artă... pentru artă! 
Manu păli, plecând capul. 


ÎN LOC DE EPILOG 


Trecuseră două săptămâni de când tablourile, readuse în ţară, 
îşi ocupaseră locul cuvenit în Muzeul Municipal. 
Era împlinirea unui act de dreptate şi, în acelaşi timp, epilogul 


unor confruntări dramatice. Îndeplinită cu abnegaţie şi 
devoțiune de către câţiva bărbaţi curajoşi şi inteligenţi, „văzuţi”, 
cu ajutorul multora, „nevăzuţi”, anonimi, misiunea a fost rodul 
unei munci de echipă. 

Un caz încheiat ce urmează a fi clasat într-un dosar şi predat 
apoi la arhivă, peste care în curând se va aşterne uitarea şi 
poate puţin praf... încheiat? Nu! Ar fi încă ceva de povestit... 

Nu peste mult timp, într-o dimineaţă de iarnă, un avion 
„Boeing 747”, venind de la New York via Amsterdam, avea 
printre pasagerii care se îndreptau spre uşă, dornici să-şi revadă 
cu o clipă mai devreme familia, rudele, prietenii, un bărbat înalt, 
cu părul negru, ondulat, uşor nins la tâmple. Era îmbrăcat într- 
un impermeabil albastru, descheiat, din care se putea vedea 
braţul drept, imobilizat într-un bandaj fixat în eşarfă. 

Omul aşteptă calm să se facă loc, apoi, de pe scara avionului, 
aruncă o privire spre cerul plumburiu din care începeau să cadă 
fulgi rari de zăpadă. Cobori încet, şchiopătând uşor, şi se 
îndreptă spre autobuzul ce aştepta lângă avion. Un observator 
atent ar fi putut sesiza însă că, în pofida calmului pe care-l afişa, 
fiecare mişcare i se reflecta pe faţă sub forma unei grimase de 
durere. 

Mişu Stancu se întorcea acasă după încheierea unui caz 
pentru a cărui rezolvare drumurile l-au purtat în diferite medii şi 
zone fierbinţi ale Europei. 

O siluetă solitară sub un con de umbră rece şi albă, 
profilându-se pe cortina de nea. 

Oare la ce se gândeşte acum, păşind spre uşa de intrare în 
hol? La călătoriile făcute, la oamenii pe care i-a întâlnit în cursul 
misiunii sale, la evenimentele prin care a trecut? 

Sunt momente în care reuşeşti, în fracțiuni de secundă, să-ţi 
refaci filmul întregii vieţi. 

Poate reflectează la faptul că, învăţat cu rolul de 
„vânător”, a trebuit, pentru prima dată în cariera sa, să-i joace şi 
pe cel de „vânat”, ceea ce a fost, dacă nu periculos, cel puţin 
dezagreabil! Dar la el aventura nu reprezintă un mod de 
existenţă. El este un om obişnuit, aidoma semenilor săi, cu toate 
calităţile. Dar şi cu slăbiciunile acestora. Numai că profesiunea 
sa îl obligă la un anumit mod de gândire 

şi de viaţă în care riscul şi primejdia fac casă bună eu 
fermitatea şi îndrăzneala lucidă. Căci dacă vrei să aperi oamenii 


împotriva neoamenilor trebuie să ştii şi să poţi atinge 
imposibilul, depăşindu-ţi propriile limite. Şi pentru fiecare vine o 
clipă a adevărului când graniţa dintre posibil şi imposibil este 
doar o... metaforă. Viaţa, viaţa adevărată are uneori mai multă 
fantezie decât oamenii. 

Stancu zâmbeşte unui gând: „Cât de multe lucruri trebuie să 
spui pentru a fi auzit atunci când în sfârşit ai tăcut!” 

Se scutură înfiorat. Este prea devreme pentru a se lăsa prins 
în lianele amintirilor. 

Şi, tot filozofând astfel, a nimerit în capcana unor braţe de fier 
care l-au strâns ca o menghină. Numai că de data aceasta erau 
cele ale colonelului Dorin 
Nedelea. 

— A fost al dracului de greu, nu-i aşa? 

— Cam aşa, murmură el. 

— Mă, băiatule, bine ai venit acasă! Cât privesc metodele 
tale, abia aştept să te judec la analiza cazului. Acum tare m-aş 
bate cu tine în zăpada asta. 

„„„Fusese oare un vis? Peste ei se prăvăli un ocean de omăt, 
hohot alb, şi toate neliniştile, toate încordările au devenit 
bărbătească bucurie şi râs copilăresc. 

Bucureşti, 1984-1985 


